
IOAN DAN 


Curierul Secret 


Soţiei mele, ARETIA, fiinţă dragă cu care am călătorit pe 
planeta Pămînt vreme de 54 de ani prin ploaie, prin vînt şi prin 
arşiţă. 


Capitolul 1 


Antre două şiruri de dealuri, ca nişte piepturi uriaşe, apele 
Tîrnavei se scurg domoale, încolăcindu-se printre luncile pe 
care le străbat, parcă obosite de atita amar de drum. 

Primăvara, Tirnava e răutăcioasă şi se învolbură fără astimpăr 
peste maluri. Vara, descreşte. lIci-colo, răsar prunduri care 
înghesuie apele de crezi că ar vrea să le sugrume. Sînt domoale 
apele Tirnavei. Domoli sînt şi oamenii satelor de pe cele două 
maluri. Pînă şi timpul e ca omul acolo. larna, crivățul nu-şi poate 
face de cap, ca la cîmpie. Se izbeşte boncăind şi îşi rupe dinţii în 
lutul gălbui-auriu al dealurilor. Primăvara, ploile multe cu bob 
mărunt spală zgura iernii şi croiesc piriiaşe sprintene, spre 
bucuria copiilor, care aşază pe piriiaşe morişti făcute din coceni 
de porumb. Vara are o dulceaţă a ei. Dimineţile răcoroase, cu 
rouă multă, dau iz de prospeţime zilei călduţe. Mirosna de fîn şi 
de flori de cîmp te învăluie ca o alintare. Pămînturile acoperite 
cu bucate sănătoase înaintează voiniceşte pe sub dealuri şi pe 
sub margini de păduri, iar sus, pe spinările dealurilor, în locurile 
lipsite de păduri, viile pîrguite sînt parcă gata să nască ciorchini 
grei, verzi-aurii. 

Tîrnava Mică îşi poartă apele tăcută, călătorindu-se printre 
dealuri cu pămînt bun, miîngiindu-le în trecere ca pe nişte 
prieteni vechi. Tirnava Mare, domoală şi cuminte, se întiîlneşte 
cu singura fiică de bătrineţe în apropierea Blajului, şi revederea 


lor are în ea o alintare fără zgomote, fără gesturi inutile. E 
întîlnirea dintre mamă şi copil, care cuprinde în îmbrăţişarea 
largă întreaga poezie a gestului matern. Imbrăţişate astfel, se 
duc spre Mureş fără grabă, fără nimic pripit, ca o familie care se 
adună seara în sălaşul ei. 

Tîrnava Mică, Tîrnava Mare şi Mureşul închid între ele un 
patrulater încărcat cu vegetaţie bogată, care sporeşte înzecit 
farmecul acestor pămiînturi. 

Cam la jumătatea distanţei dintre Blaj şi tîrgul Teiuş, două 
sate atit de vechi încît nu ne putem închipui locurile acelea fără 
ele, sînt despărțite de o luncă în formă de uluc, prin care Tîrnava 
Mare înoată voiniceşte într-un ultim efort, înainte de întîlnirea cu 
Mureşul. În dreapta, Cisteiul-Românesc, înşirat pe sub piepturile 
dealurilor Hoanca şi Căpud, în lungul unei şosele vechi, pe care 
istoria a pomenit multe mişcări de oşti. In stînga, satul Obreja, 
născut în jurul unui castel cu ziduri albe, cu metereze înalte, cu 
parc imens de arini, de brazi aduşi cine ştie de pe unde, de ulmi 
şi arţari, de fagi şi salcîmi băştinaşi. 

Pe la anul 1593, castelul, reclădit pe cheltuiala baronului 
Albert de Szentivâni, fusese mistuit în parte de focul pus aici în 
timpul unei răscoale a acestor domoli băştinaşi. Un an mai tîrziu, 
în urma unor întîmplări învăluite în taină, baronul vîndu castelul 
dimpreună cu satele Obreja, Cisteiul-Românesc, Bucerdea- 
Grînoasă, Crăciunelul-de-Jos, Mihalţul şi Peţălca. Adică o moşie 
de peste douăzeci şi cinci de mii de iugăre, pe care lucrau 
aproape două mii de iobagi români, cuprinşi în perimetrul acelui 
patrulater înconjurat de ape. 

La plecarea baronului, locuitorii acelor sate se strinseseră în 
curtea mare, avînd a-şi lua rămas bun de la vechiul stăpiîn şi a 
se închina cu smerenie celui nou. Veniseră îmbrăcaţi după 
puteri cu pălării mari, decolorate, în ale căror panglici flăcăii 
prinseseră colilie şi flori de cîmp, cu hainele cîrpite frumos, 
lăsînd la o parte mai bine de jumătate dintre ei, care avură 
curajul să se apropie desculți, cu călcîiele crăpate, cu feţele 
trase şi neîngrijite de multă vreme. În curtea mare, străjuită de 
ziduri înalte, din care tăriile timpului muşcaseră adînc, se 
formase un careu pestriţ, cuprinzind soldaţi şi slujitori. Lîngă 
treptele de la intrarea principală a castelului, vreo zece curteni 
transpiraţi sub mătăsurile şi postavurile grele se aşezaseră după 
importanţă şi bogăţie, avînd întipărit pe faţă acel zîmbet 


caracteristic ocupaţiei. În fruntea lor se afla vărul domnului 
baron, care, potrivit rangului, afişase un zimbet mai gros. 

Mulțimea şedea pe lîngă ziduri în mare neorînduială, cu 
acea indiferenţă de totdeauna la schimbarea stăpînilor, neavînd 
probleme în privinţa gradelor şi avuţiei sau importanţei. Doar un 
observator dibace ar fi remarcat poate că fetele şi femeile îşi 
ocupaseră poziţiile cele mai favorabile. Şi poate ar mai fost de 
notat că poporul nu se împărţise pe sate, aşa cum ar fi fost 
destul de firesc. Frumoasele fete ale Cisteiului, cu comînacele 
lor mari de paie peste părul bogat, cu iile cusute în arnici negru, 
cu cătrinţele prinse pe şolduri puternice, se amestecaseră în 
gloată, iar oştenii, orbiţi de soare şi încinşi de alămurile multe, 
încercau zadarnic să le descopere. Voinicii flăcăi ai Mihalţului, 
coboritori din neamuri de ciobani, cu pălăriile aşezate hoţeşte 
pe sprinceană, rămăseseră undeva în urmă. Lucru destul de 
neplăcut pentru doamnele de la curte, sătule de soţii lor cam 
dospiţi, dornice de peisaje mai verzi. 

In mijlocul acelui careu, Szentivâni îşi bătea cizmele 
elegante cu o cravaşă aurită la mîner, aşteptind să se facă 
linişte deplină, pentru a rosti poporului cuvintele de rămas-bun 
cuvenite. Era speriat de-a binelea. Trecuse prin atitea în ultimul 
an, încît nu s-ar fi mirat dacă ar fi căzut asupra lui o ploaie de 
săgeți, aşa din senin. Cînd se împliniră toate cu bună rînduială, 
baronul se întoarse către un tînăr înalt, cu părul galben-roşcat, 
cu privirea blîndă, prietenoasă, aşteptind un semn. Acesta era 
noul stăpîn. Tînărul aplecă fruntea uşor, iar baronul îşi drese 
glasul piţigăiat. 

Poporul şi curtenii se priviră în linişte. Nu luară în seamă 
cuvintele lui Szentivâni, ci se studiară unii pe alţii cu disprețul 
adunat în timp. 

Cînd femeile şi copiii aruncară flori pe trăsura gata de 
plecare şi aşternură alte flori în faţa cailor, baroneasa avu un 
schimb de cuvinte destul de aspru cu soţul ei. 

- Te-ai grăbit să vinzi, domnule. lată că supuşii domniei-tale 
nu sînt cine ştie ce fioroşi. Poate nu ştii că cine vinde chiar mai 
scump decit merită e totdeauna păcălit, fiindcă obiectul acela 
nu-i va mai aparţine niciodată. 

Auzind acele vorbe, ofiţerii şi soldaţii se traseră în grabă din 
preajma trăsurii, iar baronul Szentivâni bombăni supărat: 


- Credeam, doamnă, că în privinţa vînzării, noi doi ne-am 
înţeles încă de luna trecută. 

- Noi doi nu ne-am înţeles niciodată, domnule. 

Pentru o căsnicie ca a lor, de peste douăzeci de ani, 
schimbul de cuvinte era destul de rezonabil şi, spre lauda lor, el 
nu se întinse mai departe, cu toate că cei doi soţi aveau 
pregătite mai de mult unele vorbe mai tari. 

Plecară. În urma lor stărui multă vreme o roată mare de 
praf. Szentivâni mărunt, chel, cu mustaţa mare, în furculiţă, cu 
picioarele subţiri ca de lăcustă se pierdu în fundul trăsurii printre 
pernele şi dantelele baronesei. Nişte dantele mari, care 
acopereau cu toată cinstea cele o sută douăzeci de ocale, 
cuprinse în totalitatea lor sub numele de Maria-Florenţa de 
Szentivâni. 

Jalea iobagilor nu fusese prea mare. Mai degrabă, pe foştii 
supuşi îi cam durea în cot de schimbarea stăpînilor, şi Szentivâni 
observase lucrul acesta. Începu totuşi să se îndoiască în sinea 
lui că procedase bine vînzind frumosul domeniu pe care îşi 
petrecuse o bună parte din viaţă. Dar îndoiala marelui nobil ţinu 
pînă cînd trecu Mureşul pe un pod plutitor. Cînd răzbiră caii pe 
mal în sus, trăsura se rupse în două, iar partea din spate 
dimpreună cu baronul şi baroneasa năvăli cu toată nădejdea în 
apa nămoloasă. Gărzile şi slujitorii grăbiră să-i scoată, observind 
că frumuseţea de trăsură fusese tăiată cu osie cu tot şi dichisită 
astfel, să ţină pînă la prima hurducătură mai mare. 

După acest necaz, baroneasa reveni la sentimente mai 
bune faţă de soţul ei, iar la foştii supuşi se gîndi printre nişte 
înjurături delicate, femeieşti, din care nu lipsiră paştele şi 
grijaniile şi încă vreo cîteva atit de noi şi de măiestre, încît 
soldaţii uitară de treburile lor şi se grăbiră să le memoreze, 
pentru a face impresie cu ele la timpul cuvenit. 

Baronul scuipă fericit noroiul care-i umpluse gura. Chestia 
cu tăiatul trăsurii era cea mai bună dovadă a perfidiei foştilor 
supuşi. Parcă îi părea rău că nu băuseră ceva mai multă apă. Ori 
să se fi schilodit amîndoi niţel, sau eventual numai doamna, 
socotind că în felul acesta i-ar fi luat piuitul augustei sale soţii, în 
faţa căreia se căznea de peste douăzeci de ani să-şi arate 
calităţile de bun cunoscător al firii oamenilor. lar pentru că se 
potrivise de data aceasta un prilej cum nu se putea mai nimerit, 
îşi îngînă consoarta maimuţărindu-se: 


- Te-ai grăbit să vinzi, domnule. lată că supuşii domniei-tale 
nu sînt chiar atit de fioroşi. 

Auzind asemenea batjocură, nobila doamnă uită pentru a 
doua oară că nu sînt singuri, tăbărînd cu gura asupra lui şi cu un 
capăt de lemn care, dacă îşi nimerea ţinta, baronul Szentivâni, 
mare cavaler al Stelei cu două spade, al Crucii cu două stele şi 
al Stelei cu spadă şi rubine, ar fi avut de făcut doar o simplă 
formalitate pentru a-şi încrucişa miinile pe piept, cu toată 
evlavia. 

Speriată de ceea ce era să se întîmple, baroana vorbi ceva 
mai potolit şi multe din ce avea de spus le opri pentru altă 
ocazie, mai fericită, amintind doar cîteva lucruri mărunte: 

- Halal, baron! Ai ajuns de risul iobagilor. De păţania 
noastră va ride întreaga Transilvanie şi să de Dumnezeu să 
rămînă lucrurile numai aici, să nu ne facem de ris în întreg 
Apusul! 

- Aiurea! zimbi Szentivâni. Cine naiba ne cunoaşte pe noi în 
Apus? 

Obrajii baroanei se roşiră de miînie. Privirile i se rotiră după 
ceva bun de aruncat. Negăsind nimic la îndemînă, se gîndi 
amărită la prostia soţului. Povestea cu Apusul o aruncase doar 
aşa, ca să facă impresie asupra ofiţerilor din suită. 

- Doamne, ce zile! se tîngui ea. Ce bărbat! Trimite, 
domnule, oştenii îndărăt, să-i pună în fiare pe ticăloşi ori să-i 
jupoaie devii! 

- Ba să mă ferească Dumnezeu de asemenea nechibzuinţă! 
spuse cu hotărtîre Szentivâni. După cite lucruri ştiu eu, să ne 
mulţumim că am scăpat cu atit. Crezi că anul trecut iobagii s-au 
răsculat de florile mărului? Douăzeci de ani am avut linişte, şi 
uite că, aşa din senin, au dat foc hambarelor şi castelului. Ce i-a 
îndemnat să se răscoale? Doar anul trecut n-am fost mai rău şi 
nici mai bun decît în alţi ani. În două rînduri s-a tras cu pistolul 
asupra mea, iar slujitorii nu au aflat nici o urmă. Acum trei 
săptămîni am găsit un cuţit înfipt în masa mea de lucru. Lîngă el 
se afla o scrisoare. Doamne, ce scrisoare! Mi se aducea la 
cunoştinţă că voi muri îngropat de viu la marginea ripei care dă 
spre Tirnava. Asta nu o mai putem pune pe seama iobagilor. Se 
urmăreşte ceva ce nu pot pricepe momentan. Am întărit paza cu 
oştenii aduşi pe bani grei de la Alba-lulia. În două săptămîni au 
dispărut fără urmă şaptesprezece dintre ei. Sint fericit că am 


vîndut. Şi voi fi şi mai fericit în clipa cînd voi ajunge în Alba-lulia, 
departe de locurile acestea primejdioase. Contele Hans 
Beckembauer e tînăr. Să se descurce el cu aceşti oameni. 

- Ai fi putut şi domnia-ta să te descurci dacă îi ţineai în 
chingă pe iobagi, îl contrazise Maria-Florenţa. 

- Dar aici nu-i vorba numai de iobagi, se înfurie baronul. Ai 
auzit de Costache Caravană, de Ducu cel lute sau de Chirilă 
Zece Cuţite? Ai auzit. Sigur că ai auzit. Numele lor e cunoscut la 
Buda, la Viena, la Praga şi chiar la Constantinopol. În Alba-lulia 
se plăteşte pe capul fiecăruia dintre ei o sută de ducați. La 
Constantinopol şi la tătari - greutatea lor în aur. 

- Şi ce tot îmi spui mie de ei? se oţări baroana. 

- Pentru că în ultima vreme au fost văzuţi prin locurile 
acestea. lar cînd apar ei, pînă şi Sigismund Báthory, cît e el de 
principe al Transilvaniei, îşi dublează gărzile palatului. 

- Să le fie de bine! Ei cu ale lor, noi cu ale noastre. 

- Mă rog, să le fie! Dar tare mi-e teamă că aceşti lotri au 
venit cu gîndul să-mi primejduiască viaţa şi să mă prade! 

- Fugi, domnule, d-aicea! rise baroana. Pînă azi nu am auzit 
să fie legate de numele acestor oameni anumite prădăciuni. Să 
nu crezi că nu ştiu şi eu cîte ceva. S-a găsit un neisprăvit ca 
Sigismund Báthory să pună preţ în aur pe viaţa acestor viteji, în 
loc să le trimită daruri pentru că au băgat spaima în turci şi 
tătari, care sînt groaza noastră de toate zilele. Aşa că nu văd de 
ce ţi-ar fi teamă de ei. 

- Uiţi, doamnă, că Ducu cel lute l-a omorit pe contele 
Bindăâcz, favoritul principelui. 

- Pramatia aia? întrebă cu dispreţ Maria-Florenţa. 

- Pramatie-nepramatie, era conte. 

- Ei, asta-i! La ce se pricepe ăsta decit să găurească 
piepturile cunoscuţilor şi necunoscuţilor? Toată ziua umbla cu 
sabia în mînă, căutînd gilceavă. A avut el ceva pe suflet dacă s-a 
ostenit Ducu tocmai de la Dunăre să vină pînă aici şi să-l trimită 
pe lumea cealaltă. 

- Chirilă Zece Cuţite i-a omorît pe solii turcilor chiar în Alba- 
lulia, la doi paşi de reşedinţa principelui. Dacă vrei să iei 
apărarea unui asemenea tilhar care-i atacă pe trimişii paşnici ai 
unui stat, eu nu mai am nimic de spus. 

Baroana îşi privi soţul cu acea blindeţe pe care le-o acorzi 
copiilor neştiutori. 


- Atit de paşnici încît nu s-au sfiit să ardă un sat de 
munteni, aflat în drumul lor. De fapt, nu voiam să-ţi răspund. Mă 
gindeam, doar, ce fel de om e acel Chirilă, dacă principele, cu 
toată armata lui şi cu toată poliţia lui, nu a fost în stare să-l 
dibuie. 

Tăcură. Între timp, slujitorii dreseseră trăsura. Soarele 
scăpăta. Departe, pe sub pădurea Zăreşului, ultimele raze 
aruncau printre copaci pete mari de lumină, care se tîrau după 
soare, coborînd şi urcînd pe culmile dealurilor, furişindu-se prin 
rarişti, dînd strălucire pentru o clipă ripelor cu vegetaţie bogată. 

Sus către creastă, adăpostit sub ramurile unui fag, un 
bărbat înalt, cu picioarele lungi încălţate în cizme din piele de 
căprioară, acoperit pînă aproape de genunchi cu o haină de 
postav largă la talie, urmări o vreme cu privirea drumul trăsurii 
lui Szentivâni. Părea să aibă cel mult treizeci de ani. Faţa aspră, 
cu pielea tăbăcită de vinturi şi de soare, era încadrată de o 
barbă scurtă, bălaie. Buzele subţiri întăreau asprimea feţei. Doar 
ochii mari estompau oarecum severitatea chipului. Calul, rămas 
liber, muşca lacom din iarba grasă, dar răgazul fu destul de 
scurt. Bărbatul prinse friul şi porni înaintea calului pe o potecă 
ce cobora în pantă dulce, încolăcindu-se printre copaci pînă pe 
malul Mureşului. Omul era Chirilă Zece Cuţite. 

Într-o sîmbătă seara, pe la sfîrşitul primăverii anului 1594, 
un călăreț îmbrăcat cu destul de puţină eleganţă trase la hanul 
Butoiul Tămăduirii, aflat în mijloc de pădure, cam la un sfert de 
ceas călare de cetatea Sighişoarei. Doi slujitori ieşiră în 
întîimpinarea străinului şi apucară calul de căpăstru. 

Dacă hainele călăreţului erau lipsite de eleganţă, începînd 
cu pelerina decolorată şi terminînd cu cizmele grosolane, în 
schimb, calul arăta de departe că aparţine unei rase din cele 
mai bune. Şaua, cu toate că nu era bătută în ţinte de aur sau de 
argint, se vedea după lucrătura îngrijită că este a unui om de 
gust. Cît despre arme, oricine s-ar fi oprit în loc să le admire. 
Pistoalele de la briîul călăreţului aminteau faima unor vestiți 
armurieri din Renania, iar sabia, fără multe înflorituri, purta încă 
gravura minusculă, dar atit de cunoscută a fraţilor Carnieri din 
Genova. 

Observînd asemenea minunăţie de cal, hangiul cobori cele 
cîteva trepte de la intrarea hanului şi ieşi în întîmpinarea acelui 
necunoscut, făcînd unele plecăciuni adinci. Călărețul, foarte 


palid la faţă, se prăbuşi din şa în braţele hangiului, care văzu cu 
mirare şi emoție că e rănit la piept. Slujitorii lăsară calul şi se 
repeziră să-l ducă pe rănit într-una din încăperile hanului. Dar, 
cu un efort, străinul reuşi să-şi biruie slăbiciunea, înlăturînd 
ajutorul. 

Părea să aibă cam douăzeci de ani, cu toate că barba 
nerasă de multă vreme şi pletele lungi, neîngrijite, ar fi putut să- 
i dea un aer de mai adîncă maturitate. 

- Sper să ai o cameră bună, spuse pe un ton care i se păru 
hangiului al unui mare senior. 

- Am, înălţimea-ta. Am chiar şi mai multe. Se întîmplă că 
tocmai acuma să nu ne înghesuie muşteriii. Dacă domnia-ta ar 
binevoi să poruncească în această privinţă, odăile sînt la 
alegere. Sus, încăperile sînt astfel potrivite încît soarele de 
dimineaţă să le scalde cu razele lui pe cele de la răsărit, iar cele 
de la apus au tainul lor de lumină de la soarele de după prînz. 
Nu le aduc laudă, însă mulţi boieri cu vază mare s-au tămăduit 
aici de gută, de ţifnă şi bojoci. lar cei care nu şi-au aflat leacul, 
nimerind la noi prea tirziu, au închis ochii cu zîmbetul pe buze, 
fericiţi că se izbăvesc în asemenea izvor de lumină. Jos sînt 
cîteva încăperi mai mari, cu odăile pentru slujitorii călătorilor. 
Trag nădejde că oamenii domniei-tale se află în drum spre noi. 

- Rămine la alegerea ta, hangiule! murmură necunoscutul, 
făcînd un efort să-şi biruie slăbiciunea şi trecînd cu bună-ştiinţă 
peste observaţiile acestuia privitoare la presupugşii lui însoțitori. 

- In cazul acesta, aţi judecat cum nu se poate mai bine. 
Poate că slujitorii domniei-tale vor sosi în curînd cu bagajele. 

- Nu. Nu vor sosi, răspunse necunoscutul. Sînt singur. 

Hangiul porunci slujitorilor săi să adape calul şi să-i dea 
grăunţe, apoi se grăbi să-l conducă pe oaspete către aripa de 
sud a clădirii. Cavalerul se prăbuşi peste aşternutul curat şi 
rămase aşa citeva clipe. Hangiul aştepta nehotărit. Nu-i plăceau 
răniții care picau la han aşa din senin. De obicei, aceştia 
aduceau tot felul de necazuri, fie din partea autorităţilor, fie din 
partea unor presupuşi urmăritori. Ba se mai întîmpla ca unii 
singuratici din aceştia să-şi dea sufletul la han şi să nu-i reclame 
nimeni pentru îngropăciune. Îşi aminti apoi de calul tînărului şi 
de arme. Cu asemenea avere clientul putea să moară în toată 
liniştea. 


- Îndrăznesc să cred că nu aveţi o rană prea adîncă, iscodi 
cu umilinţă. 

- Nu. Rănile sînt un fleac. Mai mult nişte zgirieturi. Mă 
supără niţel, dar peste două zile, cu leacurile pe care le am, se 
vor închide fără îndoială. De fapt, sînt mai mult obosit decit 
rănit. Au trecut multe ceasuri de cînd nu am mai coborit din şa. 

- Poate că ar fi bine să chemăm pe cineva să vă oblojească. 
Sau poate că am fi în stare să dăm de ştire familiei domniei-tale, 
printr-un curier bun. 

Cavalerul zîmbi aspru. Duse mîna la buzunar şi scoase de 
acolo un inel frumos de argint, pe care un meşter priceput 
gravase o frunză de stejar. 

- Cunoşti semnul acesta? 

Hangiul privi o clipă frumoasa bijuterie şi întreaga lui 
purtare se schimbă ca prin farmec. 

- Sînt cu totul în voia domniei-tale, spuse domol. Aştept 
doar porunci. 

- Foarte bine! murmură cavalerul. În buzunarul pelerinei ai 
să găseşti nişte rădăcini. Fierbe-le! Dacă adorm, trezeşte-mă şi 
dă-mi să beau zeama aceea! Pisează rădăcinile fierte! Pune 
totul pe foi de pătlagină şi aşează-le pe răni! Să-mi faci nişte feşi 
bune, care să ţină în cazul că va trebui să plec la drum! Să nu 
uit: nimeni din afara hanului nu trebuie să ştie că se află aici un 
rănit. 

- În privinţa asta să nu aveţi griji. Slujitorii mei sînt oameni 
de mare încredere. Dar poate că aţi fost urmărit. 

- Se prea poate. Oştenii lui Sigismund Báthory mi-au 
pierdut urma de citeva ceasuri. Nădăjduiesc să nu o găsească 
prea iute. 

Proprietarul hanului rămase pe gînduri. 

- Cred că întîi va trebui să vă oblojim rănile. Pe urmă, să 
dormiţi pînă către ziuă. Înainte de ivirea zorilor am să vă conduc 
la un bordei aflat în hăţişurile pădurii. Acolo nu vă găseşte 
nimeni. 

- Nu e rău! la spune, mai sînt călători în han? 

- Nu, domnule. Adică, ar fi o singură persoană, fără 
importanţă. Chiar deasupra acestei încăperi locuieşte o doamnă 
între două virste. Cred că a fost o mare frumuseţe la vremea ei. 
Obrazul i-a rămas încă tînăr. Doar părul îl are aproape alb. Pare 
o femeie de rang ales. Ziua nu iese din odaie. In schimb, seara 


face plimbări lungi prin împrejurimi. De fapt, rar mi-a fost dat să 
văd o femeie care trage la un han lipsită de însoțitori. 

Hangiul tăcu. Musafirul adormise şi respira agitat. Sus, într- 
o cămăruţă frumos mobilată, o femeie înaltă, cu faţa tînără şi 
prelungă, cu părul cărunt adunat cu grijă în coc, se plimbă 
îngîndurată, pînă tîrziu. Prin uşa balconului, rămasă deschisă, 
pătrundea un aer călduţ cu miros de brazi. Departe în noaptea 
luminoasă, femeia urmări contururile cetăţii Sighişoarei, care se 
profila cu o pată mare, întunecoasă şi stranie. 

Tînăra femeie se dezbrăcă fără grabă. După ce-şi unse faţa 
cu o alifie de noapte, se strecură în aşternut. Un timp, se gîndi la 
călătorul acela de jos. li remarcase venirea, stînd ascunsă după 
draperia de catifea a uşii dinspre balcon. Ochiul ei ager 
descoperise că omul e bolnav sau în orice caz foarte obosit. 

Trecuse de miezul nopţii. Cinci călăreţi învăluiţi în pelerinile 
lor îşi strecurau caii în jurul hanului, cu multă fereală. Nimeni nu 
simţi apropierea lor. Butoiul Tămăduirii şi locatarii lui se aflau 
cufundaţi în acea dulce toropeală tihnită, cînd toate socotelile 
zilnice rămîn suspendate pînă la apariţia zorilor. Descălecară şi 
o luară fără grabă spre aripa de sud. 

Doamna Cociuban, cunoştinţa noastră de la etaj, auzi un 
trosnet puternic. Apoi, liniştea nopţii fu curmată cu focuri de 
armă, la care răspunse un țipăt de moarte. Zăngănitul de arme 
şi tropăiturile păreau din ce în ce mai înverşunate. 

- Pe toţi dracii! spuse doamna Cociuban. Domnul de jos are 
musafiri nepoftiţi. 

Se dezbrăcă iute, şi dacă o privire indiscretă ar fi urmărit-o 
pe acea simpatică doamnă ar fi remarcat cu toată mirarea că 
sub cămaşa de noapte dantelată se ascundea un tînăr de cel 
mult douăzeci şi cinci de ani şi că pantalonul şi bluza 
bărbătească îi vin parcă turnate. Cămaşa de noapte şi cocul 
bogat rămaseră pe aşternutul călduţ, iar stăpînul lor încălecă 
balustrada şi ateriză fără prea mult zgomot pe terasă. In odaie, 
lumînările din sfeşnic erau aprinse. Poate că locatarul le uitase 
aşa. Omul, îmbrăcat doar pe jumătate, se apăra greu împotriva 
a patru bărbaţi care, după îmbrăcăminte şi după semnele pe 
care le purtau, făceau parte, cu siguranţă, din armata de 
mercenari ai principelui Transilvaniei. Cei patru atacau strîns, 
dînd lovituri de sabie puternice, furioşi peste măsură, văzînd că 
al cincilea camarad zace fără suflare pe duşumea. 


Cociuban scoase din buzunar o basma colorată. Cu ajutorul 
cuţitului, făcu două găuri pentru ochi, apoi şi-o potrivi pe faţă, 
ca o mască din cele mai bune. Isprăvi lucrarea în grabă, împinse 
uşa cu umărul şi strigă: 

- Hei, la mine, domnilor! 

Surprinşi de apariţia tinărului, oştenii rămaseră o clipă 
descumpăniţi. Dar, văzîndu-l doar cu un cuţit în mînă, se 
repeziră asupra lui cu săbiile, convinşi că-l vor scoate uşor din 
luptă. Cociuban sări sprinten în spatele unei mese. Cuţitul zbură 
biziind subţire şi se înfipse în pieptul celui mai apropiat. 
Oşteanul se prăbuşi, parcă mirat de asemenea întîmplare. Cu o 
mişcare îndemiînatică, tînărul răsturnă masa grea de stejar şi, 
dintr-un salt, culese de pe jos sabia celui căzut. 

Soldaţii se opriră surprinşi. Un bărbat voinic, bărbos, cu o 
cicatrice mare pe obraz i se adresă tînărului: 

- Domnule, omul pe care îl aperi e urmărit pentru multe 
nelegiuiri. Numele lui e Ducu cel lute. Pe căpăţina lui s-a pus 
preţ o sută de ducați. Amestecul dumitale a costat viţa unui 
slujitor al principelui Transilvaniei. Te somez să predai sabia şi 
cuţitele pe care le porţi la brîu! Dealtfel, o trupă întreagă va sosi 
aici din moment în moment, şi numai o supunere totală ti-ar mai 
putea salva poate viaţa. Dă-mi sabia! 

- Oh, în privinţa mea să nu vă faceţi griji! răspunse 
Cociuban. Veniţi să o luaţi, domnul meu, dar vă previn că mă 
pricep să umblu cu o sculă bună. In ceea ce-l priveşte pe 
domnul acesta, mi se pare mai degrabă că e un mare viteaz. 
Aşa bolnav cum e, şi luat din somn, văd că l-a doborit pe unul 
dintre însoțitorii domniei-tale şi a ţinut piept celorlalţi. lar cinci 
împotriva unuia mi se pare un atac lipsit de glorie. Cred că cel 
mai nimerit ar fi să o luaţi din loc pînă mai am puţină răbdare. 

Ochii bărbosului scînteiară de mînie. Înaintă încet, ca o 
pisică asupra şoarecelui. Unul dintre soldaţi încercă să se 
strecoare pe lîngă zid, cu gîndul de a-i cădea în spate. Cociuban 
trecu fulgerător sabia în mîna stingă. Dreapta se mişcă parcă 
leneş. Cuţitul zbură, ca o lăcustă, pe distanţa aceea scurtă de 
cîţiva paşi. Soldatul se încovoie brusc şi încercă zadarnic să se 
agaţe de perete. 

Bărbosul făcu un pas îndărăt, peste măsură de uimit. 
Mascatul părea un adevărat diavol. 


- Vei da socoteală pentru cei doi soldaţi! strigă, încercînd 
să-şi potolească mînia. Întreg ţinutul e împiînzit cu oștile 
principelui. 

- Domol, prietene! i-o reteză Cociuban. Cu amenințările n-ai 
să reuşeşti nimic. Încearcă mai degrabă să mă convingi că 
domnul acesta e cu adevărat un nelegiuit. Pentru ce fapte se 
află sub urmărire? 

- Nu-i ştiu păcatele trecute, spuse bărbosul sprijinindu-se în 
sabie. Dar măcar pentru ultimul merită să atirne în 
spînzurătoare. Sînt două zile de cînd a atacat o solie a 
principelui Transilvaniei. 

- Cîţi oameni cuprindea solia? 

- Patruzeci. 

- Măi să fie... rise Cociuban. Unul contra patruzeci? Asta e 
prea de tot. 

- Nu era singur. Îl însoțeau domnii Costache Caravană şi 
Chirilă Zece Cuţite. 

- Puțin, domnule. 

- Puțin, dacă ar fi oameni obişnuiţi. Dar aceşti domni se 
pricep la tot felul de pehlivănii. 

- Mă rog! Şi cîţi au omorît din solie? 

- Nici unul. 

- Păi, în cazul acesta nu i se poate imputa mare lucru. 

- Dacă ar fi numai atit, aşa am spune şi noi. Din păcate, 
solia purta o scrisoare către sultanul turcilor. 

- la te uită! se miră Cociuban. Principele, după cîte ştiu eu, 
se laudă că ar fi apărătorul creştinilor, dar poartă scrisori cu 
sultanul. În sfîrşit, spuneai că solia avea o scrisoare. Asta 
înseamnă că în momentul de faţă nu o mai are. 

- Întocmai, domnule. 

- Încep să înţeleg. Domnii Caravană, Ducu şi Chirilă sînt noii 
stăpîni ai scrisorii. 

- Aşa este. 

- Drace! Felicitări, domnule Ducu! 

Proprietarul odăii de la parter se înclină zimbind. 

Bărbosul şi tovarăşul lui nu păreau prea zoriţi. Cociuban 
înţelese. Omul se lungea la vorbă, sperînd să-i sosească întăriri. 

- Cred că e timpul s-o luaţi din loc, propuse tînărul. 

- Sîntem oşteni, domnule, i-o întoarse bărbosul. 


- Atunci, nu mai rămîne decit să vorbească armele. 
Domnule Ducu, te simţi în stare la o partidă de scrimă cu 
soldatul de colo? 

- Fără îndoială. Rănile mele sînt nişte simple zgîrieturi. 

Bărbosul nu era un fricos. Mai degrabă părea să facă parte 
din acei oameni bravi, care-şi cunosc datoria pînă la capăt. Se 
năpusti cu sabia asupra lui Cociuban, lovind năprasnic, hotărit 
să termine repede cu el. 

- Domnule, remarcă tînărul în timp ce para o lovitură dată 
de sus, am convingerea că sînteţi un spadasin bun. Să ştiţi însă 
că genul acesta de lovitură e demodat, şi la un răspuns corect 
puteţi să vă pierdeţi echilibrul. 

Săbiile se  încrucişară cu zgomot scurt, iar în clipa 
următoare omul se descumpăni brusc, aşa cum prevăzuse 
Cociuban, şi se abătu asupra uşii terasei, care cedă la presiune. 
Sări sprinten în picioare, cu toate că izbitura îi cam luase piuitul, 
schiţă un nou atac, dar chiar atunci, ultimul dintre camarazii lui 
se prăbuşi, scăpînd un blestem. In faţa acelei situaţii, bărbosul 
încălecă sprinten balustrada terasei. Curînd, se auzi în noapte 
tropotul calului său. 

- Vă mulţumesc, domnule! spuse foarte simplu Ducu cel 
lute. Fără ajutorul vostru, aş fi căzut în miinile acestor oşteni. Nu 
ştiu cine sînteţi, şi dacă nu doriţi să se afle, înseamnă că aveţi 
unele temeiuri care vă privesc. Adică, vă cunosc, urmă zimbind. 
Sinteţi un mare luptător. La aruncarea cuţitului ştiu un singur 
om priceput în partea de răsărit a Europei. E vorba de prietenul 
meu, Chirilă Zece Cuţite. Nimeni nu l-a văzut vreodată greşindu- 
şi ţinta. Am mai auzit despre un mare aruncător cu numele de 
Cae Indru. Se spune că ar fi murit într-o împrejurare lipsită de 
glorie. Domnia-ta cred că îi egalezi pe amindoi. În privinţa 
mînuirii sabiei, unii spun că prin părţile noastre se cunosc doar 
vreo două sau trei nume mari. Unul ar fi părintele Grasa, un 
popă iezuit, pripăşit la curtea din Alba-lulia. Al doilea ar fi un 
oarecare Perisini Roco, venețian ori genovez, stabilit în cetatea 
Bucureştilor. 

- Al treilea, dacă nu primul, ar fi Ducu cel lute, rise 
Cociuban. 

- Poate, răspunse acesta cu modestie. În orice caz, domnia- 
ta eşti un foarte bun spadasin. Aş zice cam încet în mişcări, 
datorită eleganţei pe care le-o imprimi. 


Îşi strînseră mîinile. Ducu observă cu mirare că mîna 
necunoscutului, delicată, cu degetele lungi şi subţiri, s-ar potrivi 
mai bine unei femei. 

- Noapte bună, domnule Ducu! spuse Cociuban grăbit. Am 
auzit multe lucruri bune despre dumneata şi mă bucur că ne-am 
cunoscut. Poate că nu ar fi rău să părăseşti hanul cît de curînd. 
Pînă la Sighişoara, un călăreț bun ajunge în cincisprezece 
minute. Şi cu cincisprezece minute înapoi, înseamnă că, în cel 
mult o jumătate de ceas, Butoiul Tămăduirii va geme de oştenii 
lui Sigismund Báthory. 

După acele vorbe, rostite în grabă, Cociuban sări peste 
balustradă, pe acelaşi drum pe care plecase bărbosul, şi se 
mistui în noapte. 

Hangiul bătu curînd în uşa lui Ducu, mai mult de formă. 
Fără să mai aştepte răspunsul, năvăli în odaie. Auzise întreaga 
luptă, dar nu îndrăznise să-şi părăsească încăperea pînă cînd 
simţise că liniştea a pus iar stăpînire pe han. Se uită cu groază 
la cei patru oşteni ucişi. Apoi, privirea i se mută la musafirul său. 

- Domnia-ta singur ai făcut isprava aceasta, domnule? 

Ducu rise aspru. 

- Nu, prietene. Dumnezeu mi-a trimis un înger păzitor. Tu ai 
văzut vreodată îngeri? Păcat! Asta seamănă cu arhanghelul 
Gavriil. Pînă mai adineauri credeam că nimeni în lumea asta nu 
e mai priceput la aruncarea cuţitului decît prietenul meu Chirilă. 
Acum, ştiu că se mai află unul. 

Hangiul rămase totuşi convins că musafirul isprăvise de 
unul singur cu oştenii. Cuprins de o adincă admiraţie, îi ceru 
iertare că-l supără în puterea nopţii, iar după ce-şi concedie 
oamenii cu un gest, spuse iute: 

- Dacă într-o jumătate de ceas mai sînteţi aici, mi-e teamă 
că va fi prea tirziu să mai aveţi vreo scăpare. 

Îşi lăsă musafirul să se îmbrace şi se repezi afară să pună 
şaua pe cal. Cam la jumătatea scărilor se întîlni cu doamna 
Cociuban. Vocea ei plină de groază îl scoase din sărite. 

- Ce se petrece aici? Sint speriată de moarte. Am auzit 
împuşcături şi ţipete. Ah, Doamne, sper că sîntem în siguranţă! 

- În cea mai deplină siguranţă, se încruntă hangiul. Duceţi- 
vă în odaia dumneavoastră şi nu mai deschideţi uşa pînă la ziuă! 

O lăsă plîngînd şi alergă la grajd, murmurînd nedumerit: 


- Aseară îmi era teamă să tuşesc înspre el, să nu-l ia vintul. 
Cine l-ar fi crezut în stare să căsăpească patru oşteni obişnuiţi 
cu încăierările? 

Cociuban încuie uşa cu zăvorul şi aşteptă în umbra 
perdelei. După puţină vreme îl auzi pe Ducu depărtindu-se în 
direcţia Braşovului. Işi puse nişte moaţe în părul bogat, iar cînd 
urechea lui prinse zgomot uşor de tropot, se întinse zimbind în 
aşternutul călduţ. Uşile hanului fură trîntite pe rînd cu zgomot 
mare. Doamna Cociuban auzi după o vreme cum geme scara 
sub greutatea unor cizme. 

- Aici locuieşte o femeie, spuse hangiul. Pare o doamnă de 
neam ales, chiar dacă nu dispune de însoțitori. 

- Vom vedea, răspunse o voce groasă. 

Oştenii nici nu încercară măcar să bată în uşă. O smuciră 
puternic, dar zăvoarele nu cedară. Aceeaşi voce groasă se auzi 
din nou: 

- Hei, descuie, doamnă! În numele principelui! 

- Dar cine e acolo? se interesă o voce speriată. 

- Gărzi, doamnă. Gărzile Sighişoarei. 

Cociuban aprinse citeva feştile şi deschise. Conducătorul 
gărzilor intră în odaie, împreună cu bărbosul care fugise în urmă 
cu o jumătate de ceas. La spatele lor se înălţară citeva capete 
de oşteni curioşi, iscodind chipul femeii în lumina aceea slabă, şi 
nu avură ce regreta. Inaltă peste limita obişnuită, femeia nu 
pierdea prin înălţime nimic din frumuseţea liniilor moi şi dulci. 
Formele alungite i se reliefau prin capotul strîns peste cămaşa 
de noapte. Părul cărunt, încadrînd o faţă ovală, tînără, sporea 
farmecul acestei femei. Ţinuta mîndră, aproape trufaşă, impuse 
acelor musafiri nepoftiţi, iar glasul ofițerului îşi pierdu asprimea 
pe care-o avuse cu cîteva clipe mai devreme. 

- Doamnă, vă prezentăm respectele noastre, dimpreună cu 
rugămintea de iertare pentru faptul că vă supărăm la un ceas 
atit de nepotrivit. 

lar pentru a-şi întări căinţa adăugă: 

- Nu ne-am putut închipui să întîlnim o asemenea fiinţă la 
hanul acesta, care, chiar dacă se bucură de un confort destul de 
ales, nu se poate asemuli cu locuinţele din Sighişoara. 

- Nu v-am reţinut numele, spuse insinuant doamna 
Cociuban. 

Ofiţerul tresări, vizibil lezat. 


- Căpitan Klaus Jager, doamnă. Cui am plăcerea să-i prezint 
omagiile noastre? 

- Numele meu e Cociuban, domnule Klaus. Irina Cociuban. 

- Fiica starostelui din Cluj? se interesă căpitanul. 

- Nu. Nepoata lui. 

Intuind că ofiţerul este destul de mirat întîlnind o femeie de 
condiţie bună într-un han ca acesta, Cociuban încercă să 
schimbe discuţia: 

- Ah, căpitane, nu reuşesc să-mi stăpinesc teama, chiar 
acum cînd ştiu că mă aflu în faţa unor oşteni nobili şi viteji. 
Închipuiţi-vă că noaptea asta am auzit sub încăperea mea 
împuşcături şi ţipete de moarte, care m-au îngrozit. Doamne 
sfinte! Întregul han se cutremura. Dar poate că vă rețin cu 
povestea spaimei mele. 

- Din contră, doamnă. Chiar pentru asta am venit, murmură 
ofiţerul. 

- Cu plăcere v-aş povesti, domnule, zise Cociuban, 
observînd că privirile bărbosului iscodesc dulapul şi uşa dinspre 
balcon, dar pentru liniştea mea, vă rog uitaţi-vă în dulap şi în 
balcon. Parcă am mereu senzaţia că mai e cineva prin 
apropiere. Cînd am auzit strigătele acelea înfricoşătoare am tras 
pătura pe cap şi cred că mi-am pierdut cunoştinţa. Apoi, auzind 
glasul hangiului, am ieşit pe scări şi numai după ce am fost 
încredinţată că nu sîntem în primejdie m-am întors în camera 
mea. Dacă s-a furişat cineva aici cît am lipsit eu? 

Ofiţerul zîmbi gîndindu-se că toate femeile sînt făcute din 
acelaşi aluat, în care un înger şugubăţ a turnat peste toate 
harurile şi cîteva picături de esenţă de frică. In schimb, oşteanul 
nu aşteptă să i se spună de două ori. Deschise uşa dulapului şi 
se convinse dintr-o privire că în afară de unele lucruri femeieşti 
nu se află nimic acolo. lar balconul, cum era şi firesc, se 
prezenta liniştit şi pustiu. 

- După cum vedeţi, doamnă, rosti ofiţerul învăluidu-l pe 
Cociuban într-o privire focoasă, vă aflaţi în cea mai deplină 
siguranţă. 

Tînărul plecă ochii, ascunzîndu-şi o urmă de zîmbet. 

- Mulţumesc, domnule Klaus! Cerul v-a adus aici. 

Ştiind că pentru Ducu e prețioasă orice clipă irosită de 
oşteni, Cociuban încercă să cîştige timp. Şi cum îşi dădea seama 
că-i plăcuse ofițerului, că acesta nu e prea zorit să se despartă 


de asemenea ochi frumoşi, duse povestea mai departe, făcînd 
pauze dese, puse pe seama întiîlnirii cu nişte oşteni atit de 
curtenitori. 

Căpitanul îşi aminti de misiunea lui. Prinzind un moment 
favorabil, salută respectuos, gata să se retragă. Presupusa 
femeie îi întinse mîna cu un gest de mare favoare, iar Klaus, 
fericit peste măsură, sărută cavalereşte virful degetelor. 

Tropotul cailor se pierdu în noapte. Doar sub scara de lemn 
dintre caturi rămăsese un om, ascuns în întunericul de acolo. 
Tăcerea puse din nou stăpinire pe Butoiul Tămăduirii. Puţini 
locuitori ai hanului se odihneau în sfîrşit, frînţi de oboseala atitor 
emoţii. Cociuban se trezi şi rămase nemişcat. Cineva încerca 
uşa. Clanţa scrîşni domol. Cîteva momente nu se mai auzi nimic. 
Simţind că uşa e zăvorită, cel de afară bătu uşor. Tînărul se 
ridică din aşternut şi aprinse din nou feştilele lumînărilor. Îşi 
controlă în pripă ţinuta femeiască, pipăi părul bogat, iar cînd se 
convinse că totul e în cea mai bună ordine, întrebă cu glas 
dulce, somnoros: 

- E cineva acolo? 

- Deschide, frumoaso! Puicuţo! Eu sînt. Cel cu barbă. 
Cavaleru... 

- Care cavaler? 

- Cu cicatricea... care am făcut în dulap... 

- Şi ce vrei? 

- iți aduc veşti. 

Cociuban trase zăvorul. Bărbosul intră zimbind tîmp, uimit 
că i s-a deschis atît de repede. Mirosea a băutură, iar plosca de 
lemn din mîna lui se bălăbănea uşoară. 

- Aştept veştile, spuse tăios Cociuban. 

- Veştile... care veşti? 

- Atunci, ieşi afară! 

- Întîi să-mi dai o guriţă. 

- O ce? 

- O guriţă. Adicătelea, cum ar veni mai pe boiereşte, o 
sărutare. 

Cociuban se gîndi să-i ardă una zdravănă şi să-l arunce 
peste balcon. Se răzgindi la timp. Un asemenea tărăboi ar fi dat 
loc la bănuieli. 

- la loc, domnule... domnule... 

- Baltazar, spuse bărbosul. 


- la loc, domnule Baltazar! Dacă nu-ţi recunoşteam glasul, 
nu trăgeam zăvoarele. Cred că ai o solie pentru mine. Poate de 
la căpitanul Klaus. Altfel, nu-mi închipui că un oştean atit de 
viteaz ca domnia-ta ai putea supăra o doamnă în toiul nopţii. 

- N-am, cucoană. Să mor dacă am vreo solie! Mi-ai plăcut. 
Asta e! 

Tînărul se ţinu cu greu să nu sloboadă un hohot mare de 
ris. Răspunse totuşi cu chibzuială: 

- Păi dumneata eşti soldat, iar eu sînt de neam mare. 

Bărbosul făcu ochii mici, zimbind cu viclenia vizibilă a 
omului cherchelit. 

- Şi ce dacă eşti de neam mare? Şi eu sînt. 

- Zău?! 

- Să dea boala-n mine dacă te mint! 

- Ei, dacă lucrurile stau aşa, atunci vorbim altfel, zimbi 
Cociuban. Ce crezi că e în oala aceea de pe masă, domnule 
Baltazar? 

- Apă, cucoană. 

- Aş! N-ai ghicit. 

- Fiertură. 

- Aiurea! 

Bărbosul se scărpină în cap, nehotărit. 

- Or fi niscaiva ape mirositoare. 

- Ti! 

- Vin, strigă într-o doară. 

- Asta e, domnule Baltazar. Bărbaţii de neam ales ştiu să 
guste un vin bun. 

- Şi eu ştiu. 

- Nu cred. 

- Să plesnesc dacă te mint! 

- Poate că m-am înşelat, mustăci tînărul. După vorba 
domniei-tale aleasă, se vede de la o poştă că eşti de neam 
nobil. 

- Pînă-n măduva oaselor, cucoană, se fandosi Baltazar. 

Tînărul dădu aprobator din cap, spre bucuria bărbosului. 

- Ei, dacă e aşa cum spui şi cum am crezut eu de la prima 
vedere, nu mai rămîne decit să bei vinul din oală, în sănătatea 
mea. 

Bărbosul prinse oala cu amiîndouă mîinile şi-şi înfundă 
mustăţile în ea. Se opri cam pe la jumătate, să-şi tragă sufletul. 


- Şi eu sînt de neam mare. O beau pe toată, să n-ai grijă! 
Am avut un văr popă. Ce om! Păcat de el! Se închina numai cu 
două degete. Al dracului vin! E grozav! Să n-am parte... Văru' 
ăsta era în duşmănie cu alt popă, care se închina cu trei degete. 
Pfui! Mor de cald. Din cauza afurisitului de deget, se certau în 
fiecare săptămînă. Într-o zi sau încăierat. Mamă, ce vin! Ăla cu 
trei degete i-a crăpat căpăţina lu văru-meu. Nu, nu cu trei 
degete. Cu o cădelniţă aurită. 

Mai trase o duşcă, apoi se uită fălos la Cociuban şi-i arătă 
oala. 

- Mai am niţel. Credeai că n-o beau? Nobilu'... Am mai avut 
un frate. Umbla pe un cal pintenog. Il avea de la un secui. Pe 
urmă... cînd a stat ploaia, ne-am adăpostit într-o şură. 

- Bine, prietene Baltazar! Hai, ia-o domol! Pe aici. Pe aici e 
uşa. 

- Şi... turcu’ trăgea cu tunurile. 

- Te cred. Aşa! Uşurel! 

- Unde mă duci? 

Păru să se dezmeticească o clipă. 

- Ai să vezi. 

„la ziuă, i-am umflat gologanii. 

- Mulţi? 

- Aş! Stai să-ţi arăt cum i-am dat o palmă! 

- Lasă, mai pe urmă. 

Îl ajută să coboare scările, ţinîndu-l cu toată nădejdea. 
Afară se lumina de ziuă. Baltazar îngină un cîntec. Apoi se opri şi 
întrebă, cu o voce parcă de copil: 

- Şi oamenii care nu-s de neam mare ce sînt? 


Capitolul 2 


înd ajunse Chirilă Zece Cuţite pe malul apei, începu să 
înnopteze. Pădurile de dincolo de Mureş păreau nişte pete 
mari, întunecate şi se întindeau ca mici întreruperi pînă la 
primele dealuri din faţa Munţilor Apuseni şi mai departe, pe 
munţii care abia se ghiceau în lumina aceea slabă. Podul plutitor 
pe care trecuseră mai devreme baronul Szentivâni şi slujitorii lui 
se legăna lîngă malul apei la vreo două-trei sute de paşi mai jos. 

Chirilă îşi lăsă calul să pască şi porni către casa podarului, 
ascunsă după nişte plopi mari. Din spatele primilor plopi, 
observă lumină la ferestre. Sub vatra din curte ardea un foc de 
vreascuri, al căror trosnet se auzea pînă departe. Podarul şi cei 
doi fii ai lui şedeau pe nişte butuci. La răstimpuri, careva dintre 
ei arunca vreascuri în foc sau amesteca în căldăruşa de 
deasupra flăcărilor. Vînătorul se feri să intre ori să-l strige pe 
podar. În ultimele zile, drumurile şi podurile erau straşnic păzite 
de oştenii principelui. Făcu un ocol mare în jurul curţii. Liniştea 
domnea tihnită. Poate prea tihnită. „Dacă sînt cumva aşteptat, 
gîndi Chirilă, primejdia mare ar putea să fie la poartă sau în 
casă. Ei bine, vom vedea.” Se strecură uşor ca o adiere în lungul 
gardului, printre tufele multe. Ajunse de departe de casă, cam la 
capătul grădinii de legume. Sări gardul şi porni îndărăt pe o alee 
mărginită cu tufe de coacăze. Rămase multă vreme nemişcat 
lîngă ultima tufă care despărţea curtea de grădină. Urechea lui 
fină prinse zgomot de tropot. Se dumeri curînd. Un călăreț se 
apropia în goană mare. 

Timpul se scurgea molcom. Luna apăruse de cîteva minute, 
împrăştiind întunericul serii. Umbra mai adincă stăruia doar pe 
sub pomi. Călărețul sări din şa în dreptul porţii. Vocea lui 
Costache Caravană sparse strident liniştea: 

- Hei, Marcule, prietene, scoală de lîngă foc! Ai musafiri. 

Podarul se ridică pe jumătate de pe buturuga lui şi strigă 
răguşit: 

- Fugi, domnule Caravană! 

Prea tîrziu. Şase umbre se precipitară de sub pomi. 

- Lasă pistoalele, domnule! se auzi un glas aspru. 

ÎI înconjurară. Din casă mai ieşiră încă trei oşteni. 


- Cu cine am plăcerea? se interesă vesel Costache. 

- Cu căpitanul Klaus Jager, slujitorul principelui. 

- Măi, să fie! se minună vînătorul. E o cinste pentru mine, 
căpitane. Ultima oară ne-am văzut anul trecut, la Rişnov. Ti-am 
găurit niţel pantalonii cu un glonţ de pistol. Mi se pare că tocmai 
scăpam din mîinile domniei-tale. lartă-mă! Hm... Vreau să zic în 
privinţa pantalonilor. N-am vrut să-i găuresc. Ţintisem la cap, 
dar eram cam departe, şi pistolul meu bate şi el cît poate. 

- Nu face nimic, răspunse mieros căpitanul. Acuma s-au 
mai schimbat niţel lucrurile. Anul trecut, prietenii domniei-tale 
se aflau pe aproape. De fapt, nici azi nu sînt prea departe. Pe 
Ducu cel lute îl aduc oamenii mei legat burduf. Vor fi aici după 
miezul nopţii. IIl aşteptăm ca şi pe domnia-ta. Zău că nu mă 
gîndeam să vă prindem atit de uşor! De fapt, am bănuit că 
acesta ar fi locul unde aţi putea încerca să-l scoateţi pe Ducu din 
mîinile noastre. Pe podul plutitor, abia încap la un drum cinci 
sau şase călăreţi. Eu aici aş fi data atacul. Nici domniile-voastre 
nu puteaţi afla un loc mai prielnic. Ce-ar fi să ne spuneţi ceva 
despre domnul Chirilă? Ne aşteptasem să veniţi împreună. 

- Aş putea să vă spun multe, zimbi vînătorul. Dacă eu şi 
Ducu vom ajunge la Alba-lulia, nu aş da nici o ceapă degerată 
pe viaţa domniei-tale şi a oamenilor care te însoțesc. Şi ştii că 
eu nu vorbesc fără temei. 

- Se pare că ţi-e frică, domnule Caravană. 

- Ca să fiu drept, în faţa morţii nu e nimeni din cale-afară 
de bucuros. Dar pînă miine mai e mult, domnule Jager. Se pot 
întîmpla atitea... 

- AŞ putea să te omor pe loc. 

- N-ai să faci una ca asta, căpitane. 

- Şi de ce, mă rog? 

- Pentru că principele Transilvaniei ţine mult să mă prindă 
viu. lar domniei-tale nu ţi-ar merge bine. De fapt, mi se pare că 
încerci să înghiţi un dumicat prea mare. la seama să nu ţi se 
oprească în git! 

- Nici o grijă, domnule Caravană. Miine, întreaga 
Transilvanie va rosti numele meu. Voi fi răsplătit regeşte. Nu-mi 
pasă dacă sînteţi vinovaţi în faţa principelui sau nu. Asta e 
treaba altora. Duceţi-l în casă! porunci aspru. 

Ciţiva soldaţi îl împinseră spre treptele de la intrare. Dar 
înainte de a păşi în pridvorul casei, unul dintre soldaţi bătu aerul 


cu braţele şi se prăbuşi. Cuţitul lui Chirilă se abătuse asupra lui 
ca un fulger. Fu un moment de zăpăceală. Costache nu pierdu 
timp. Reflexele lui lucrau admirabil. Smulse pistolul de la brîul 
celui căzut, iar glonţul porni în aceeaşi clipă. Al doilea soldat se 
rostogoli în iarbă, dar Costache nu se mai uită îndărăt. Din 
cîteva salturi îşi găsi adăpost după colţul casei, iar de acolo se 
mistui printre pomii numeroşi. Citeva gloanţe trecură pe lîngă el. 

Dinspre tufele de coacăze se auzi glasul lui Chirilă: 

- Căpitane Klaus Jager, porunceşte oamenilor să intre în 
casă, altfel vă ucidem pe toţi! 

O ploaie de gloanţe se abătu asupra lui. Urmară citeva 
momente de linişte. Chirilă rămăsese în picioare, lîngă tufele de 
coacăze. Oştenii se avintară în direcţia aceea. Cînd ajunseră 
foarte aproape, constatară cu stupefacţie că deasupra tufei nu 
se află decit pălăria vînătorului. Un nou cuţit veni de undeva 
dinspre gard. Al treilea soldat se prăbuşi la picioarele 
căpitanului. 

Jager simţi broboane reci pe la tîmple. Dintr-o clipă în alta 
se aştepta să-l lovească unul din faimoasele cuțite. lar vînătorul 
părea o stafie care se mişca dintr-un loc în altul, fără a putea fi 
văzut de muritori. 

- Toată lumea în casă! ordonă căpitanul. 

- Dar fără arme! se auzi glasul lui Chirilă. Aruncaţi armele 
lîngă trepte! Rămii afară, domnule Jager! Avem de vorbit. 

Cei cinci oşteni intrară bucuroşi în casă. Era atit de mare 
faima lui Chirilă, încît mulţumiră cerului că se află la adăpost. 

- Aruncă pistolul, Jager! strigă Costache. 

Căpitanul trînti pistolul în iarbă. Acum nu se mai temea 
pentru viaţa lui. Ştia că cei doi nu-l vor lovi cîtă vreme era lipsit 
de apărare. 

Fără să aştepte vreo poruncă, podarul Marcu şi cei doi 
flăcăi se postară la uşă cu topoarele, gata să lovească în soldaţii 
care ar fi încercat o ieşire. Costache şi Chirilă îl poftiră pe 
căpitan în spaţiul întunecos dintre plopi. Se aşezară toţi trei pe o 
laviţă lungă. 

- După cite am înţeles, oştenii domniei-tale vor sosi aici 
cam pe la miezul nopţii, deschise vorba Chirilă. 

- Aşa e! întări Jager. Dar ei sînt peste o sută. Ar fi curată 
nebunie să vă luaţi la luptă cu ei. 


- Aşa mă gindeam şi eu. Nu vom lupta. Ai să ne ajuţi 
domnia-ta să-l scoatem din miinile lor pe Ducu. 

- Nici să nu vă gindiţi! protestă Jager. Miine voi fi spînzurat 
în locul vostru. 

- Te credeam om deştept, interveni Caravană. Eu 
întotdeauna m-am ferit de primejdia momentană. Pentru 
primejdia din ziua următoare e timp destul. 

- Dacă refuz îmi luaţi viaţa? 

- Numai cu părere de rău. 

- Ce propuneţi? 

- Un schimb. Un simplu schimb, căpitane, vorbi Chirilă. Cînd 
vor sosi oştenii domniei-tale, porunceşte-le să rămînă departe 
de casă, cam în locul unde încep tufele! Un oştean să taie 
legăturile lui Ducu şi să-l aducă aici. Asta e tot. 

- lar eu voi fi liber? 

- Absolut liber. 

- Şi scrisoarea?... 

- Care scrisoare? 

- Aceea pe care aţi luat-o de la solii principelui. 

- Am împărţit-o în trei, domnule. Fiecare dintre noi poartă 
cîte o parte din ea. Dar stai! Dacă Ducu se află în miinile 
domniei-tale, înseamnă că partea lui de scrisoare o ai în 
buzunar. Eşti bun să mi-o dai? 

Klaus Jager îşi muşcă buzele pînă la sînge. Făcuse o prostie 
întrebînd de scrisoare. 

- Ea nu-ţi aparţine, domnule. 

- Crezi? Oare nu trebuie să ştie lumea că Sigismund 
Bâthory, principele Transilvaniei, e un trădător al creştinilor? 
Haide, prietene! Dă-mi partea de scrisoare luată de la Ducu! 

jager zimbi. Scoase bucata de hirtie din buzunar şi i-o 
întinse. Un asemenea tîrg îi convenea. Îi păru bine că întunericul 
de sub pomi e destul de des. Bucuria lui, rău ascunsă, l-ar fi 
trădat, cu siguranţă. Vinătorii s-ar fi dovedit pînă la urmă a fi 
nişte bieţi nătărăi dacă l-ar fi lăsat liber în fruntea a peste o sută 
de oşteni. 

- Acum, pofteşte în casă, căpitane! porunci Chirilă. 

Cînd se închise uşa în urma lui, cei doi vînători îi cercetară 
pe soldaţii căzuţi. Nu mai erau în viaţă. Apoi, se petrecură nişte 
lucruri ciudate. Marcu şi băieţii lui desprinseră podul de la locul 
obişnuit. Coboriră cu el cam o sută de paşi. După ce-l priponiră 


la mal, scoaseră din grajd trei cai şi-i duseră pe pod. La puţină 
vreme după aceea, armăsarii lui Chirilă şi Costache se alăturară 
celorlalţi. 

Toate pregătirile durară cel mult un ceas. Pînă la miezul 
nopţii ar mai fi fost o bună bucată de timp. Vinătorii dimpreună 
cu podarul se aşezară pe laviţa de sub plopi. Băieţii rămaseră să 
păzească uşa. Vremea trecea încet. Apele curgătoare au 
noaptea un cîntec al lor, monoton şi trist. Doar cînd se freacă de 
maluri, glasul lor capătă parcă o notă de vioiciune. Lumina lunii 
se odihnea tihnită pe frunze, pe iarbă, pe pămîntul călduţ, iar în 
apa adîncă se afundase ca într-un jilt imens. Rară cite-o pasăre 
stîrnită de pe cuibarul cald, cine ştie din ce cauză, ķipa scurt. 
Fîlfiitul aripilor acoperea tot cerul. În spate se zăreau luminile 
castelului din Obreja. Nişte torţe mari care ardeau sus pe colţuri 
de ziduri, acolo unde paznicii castelului moţăiau sau îşi 
povesteau isprăvi din războaie, aşteptînd ivirea zorilor. 

- Poate că nu e bine să-l amestecăm pe podar în treburile 
noastre, rupse tăcerea Chirilă. 

- E deja amestecat pînă peste cap, răspunse Costache. 

- Ne aşteaptă o noapte grea. S-ar putea ca unii dintre noi 
să nu mai apuce zorile. 

- Nu ne cunoşti, domnule Chirilă, îl întrerupse Marcu. 
Spune-mi, ai auzit de Cae Indru? 

- Am auzit. Se zice că a fost un luptător de seamă. 

- De seamă? Se vede că nu l-ai cunoscut. De fapt, puţini 
oameni se pot lăuda că i-au văzut faţa. Acum doi ani, pe 
primăvară, ieşise Mureşul din matca lui. Era aşa de turbat, că 
ducea cu el buşteni şi copaci întregi, ca pe nişte surcele. 
Innoptase şi ploua cu găleata. Bătea vintul, iar plopii din faţa 
casei se aplecau ca nişte fire de paie. Incă de cu ziuă se lăsase 
un întuneric de-ţi venea să crezi că a sosit vremea de apoi. În 
casă la mine se iscase oarecare zarvă. Şase boieri ne amenințau 
cu pistoalele. Il aşteptau pe Cae Indru. Dumnezeu să-l ierte! Am 
auzit că ar fi pierit. Ne-am trezit cu el cam pe la miezul nopţii. 
Vîntul se ostoise. Numai apele Mureşului bolboroseau, turbate. 
Cîinii se aciuaseră pe undeva de ploaie şi nu l-au simţit. Ori 
poate a umblat el prea uşor. A intrat în casă ca un trăsnet. Se 
vede treaba că o fi bănuit el că e aşteptat. L-a prins pe unul 
dintre boierii aceia şi l-a tras în faţa lui chiar în momentul în care 
ceilalţi îşi slobozeau pistoalele. Lunganul care părea să fie 


conducătorul boierilor a încercat să-l pălească cu toporişca mea 
de tăiat vreascuri. Indru s-a aruncat înainte, pînă lîngă pieptul 
lui. Cu muchia palmei, l-a izbit peste mînă cam la încheietura 
pumnului. Apoi l-am văzut pe lungan împroşcat în perete, ca un 
harbuz. Din locul acela s-a surpat tencuiala. Poate că-l biruiau 
pînă la urmă sau poate că nu-l biruiau. Cae părea un virtej între 
ei. De noi uitaseră. Le-am făcut semn băieţilor. Am isprăvit iute 
cu boierii şi i-am aruncat în Mureş. Dacă am făcut noi asemenea 
ispravă pentru Cae Indru, căruia îi merseseră unele vorbe rele, 
atunci nu mai încape tăgadă că sîntem alături de domniile- 
voastre. lar după o aşa stricare cu stăpînirea, vom lua şi noi 
drumul Ţării Româneşti. Aici o ducem prea greu. Nobilii nu 
plătesc podul. Oamenii săraci ar plăti, dar n-au de unde. 

Mai vorbiră multă vreme, stabilind planul de acţiune în cele 
mai mici amănunte. Aproape de miezul nopţii, Costache 
Caravană îşi încărcă vestitele lui pistoale şi mai făcu rost de încă 
patru, pe care le atîrnă la şaua calului. 

Intrară în casă şi-i legară burduf pe oşteni. Căpitanul Jager 
fu scos în curte. Se cam apropia timpul sosirii lui Ducu. Şi nu se 
înşelară. Chirilă tresări. Avea auzul ascuţit. Puse urechea la 
pămînt şi rămase o vreme nemişcat. 

- Sosesc oştenii domniei-tale, căpitane, grăi el. Într-un sfert 
de ceas vor fi aici. 

Jager scăpă o exclamaţie de uimire. Era greu de crezut ca 
un om să poată auzi la asemenea distanţă. Nici fiarele pădurilor 
nu erau atit de înzestrate. Zimbi neîncrezător. 

Chirilă îşi desfăcu fără grabă haina lungă. Un brîu lat, de 
piele, ieşi la iveală. De brîu atirnau zece teci, tot din piele, şi 
fiecare teacă adăpostea un cuţit. Cele zece cuțite erau singurele 
arme pe care le purta. 

Curînd, tropăitul cailor se auzi limpede. Mergeau întins. 
Jager zimbi pentru a doua oară în noaptea aceea. Vocea lui 
Chirilă îl întrerupse din gîndurile lui: 

- Haide, căpitane, ieşi din curte şi întîmpină-ţi oamenii! Poţi 
să te depărtezi douăzeci de paşi de la poartă. Dacă faci cumva 
şi pasul douăzeci şi unu, mi-e teamă că va fi ultimul. Cuţitele 
mele şi pistoalele prietenului Caravană sînt îndreptate asupra 
domniei-tale. 

Călăreţii încetiniră mersul cailor. Din umbra casei, vinătorii 
îi văzură destul de limpede, fără a-l scăpa din ochi pe Jager. 


Acesta depăşise colţul gardului. Din două salturi ar fi putu să se 
arunce în spatele unei tufe. Nu se încumetă. Primejdia se anunţa 
prea mare. În urma lui pîndeau cei mai buni ochitori din cîţi 
văzuse pînă atunci. Se opri după douăzeci de paşi. Călăreţii din 
frunte îl zăriră. Cîţiva dintre ei se grăbiră să-i vină în întîmpinare. 
Fu un moment greu pentru vînători. Şi chiar mai greu pentru 
căpitan. O clipă, avu senzaţia că simte cuţitele lui Chirilă între 
coaste. Glasul lui răsună puternic: 

-  Opriţi!  Rămiîneţi pe loc! Baltazar... unde eşti, 
blestematule? 

- Aici, înălţimea-ta, răspunse bărbosul de undeva din spate. 

- Adu-mi prizonierul! 

Baltazar dădu cîteva porunci scurte. Rîndurile călăreţilor se 
desfăcură degrabă, iar frumosul armăsar al lui Ducu ieşi la 
iveală. Comandantul respiră uşurat. Bărbosul călări alături de 
prizonier, avînd pistolul aţintit asupra lui. Ajunseră lîngă Jager. 
Dacă Baltazar ar fi văzut limpede faţa căpitanului, schimbul s-ar 
fi oprit în clipa aceea. 

- Taie-i legăturile! porunci comandantul. 

Baltazar tresări. Dar era atit de obişnuit să execute un 
ordin, încît gesturile lui deveniră dintr-o dată mai sprintene. 

Jager se întoarse către prizonier. 

- Domnule Ducu, ceva mai încolo e o poartă deschisă... 
Intră acolo! 

Bărbosul crezu că visează. Căpitanul porni domol spre 
oamenii lui. Şi pe măsură ce ieşea din zona de bătaie a 
vînturilor, simţea cum se linişteşte. Socoti în gînd că-i va trebui 
cel mult un ceas pentru a-i prinde pe toţi. Mureşul şi Tirnava 
Mare formau acolo un unghi drept. Din unghiul acela plin de 
smircuri nu exista ieşire decit pe partea dinspre dealul 
Zăreşului, ocupată de oştenii săi. Pentru a trece Tîrnava Mare în 
zona Mihalţului, vînătorii aveau nevoie de un ocol către Cisteiul- 
Românesc. Vreo douăzeci de oşteni le vor tăia drumul. Un alt 
grup va cobori cu podul pe firul apei Mureşului. Inghesuiţi din 
toate părţile, vînătorii vor fi adunaţi ca din oală. Însufleţit de 
gîndurile acelea, Klaus Jager ajunse lîngă oamenii săi. Pe faţa lui 
aspră apăru pentru a treia oară în noaptea aceea un zimbet. Dar 
zimbetul se stinse la jumătate. Podul plutitor dispăruse de la 
locul lui. Urletul de furie al căpitanului ajunse pînă la fugari. 
Podul cobora iute pe lîngă mal. Strigătele şi înjurăturile soldaţilor 


se stingeau undeva departe. Cînd socotiră că au coborit destul, 
priponiră podul pînă trecură pe mal, cam în dreptul Mihalţului, 
apoi îi făcură vînt îndărăt, iar apa îl înhăţă lacomă şi-l tîrî la vale. 
Fugarii îşi struniră caii în urma lui Marcu prin tufişuri înalte, pe 
poteci ştiute numai de el. Ocoliră Mihalţul şi tăiară drumul mai 
departe, peste cîmpuri, apoi prin spatele castelului din Obreja. 
Doar Costache Caravană rămase mult în urmă, să pindească de 
pe o coastă eventualele mişcări ale urmăritorilor. Ceilalţi suiră 
pantele dealurilor, cînd molcome, cînd repezi, coboriră în văi şi 
goniră ca nişte năluci lăsînd în urmă Crăciunelul-de-Jos, Blajul, 
Mănărade şi încă vreo două sate adormite la ceasul acela. 
Uneori, mergeau drum lung prin apă sau se schimbau de pe un 
alt mal pe altul, făcînd ocoluri mari, ştiind că în felul acesta li se 
vor risipi urmele, iar cei care-i vor căuta la ziuă se vor descurca 
greu, pierzind multă vreme. 

Chirilă era mulţumit. Călărea tăcut în faţa celorlalţi. ÎI 
păcălise din nou pe Jager. Bănuise planul lui de acţiune. Un 
singur lucru pierduse din vedere căpitanul: podul plutitor. Fără 
pod, cu greu ar fi putut să scape de urmărirea atitor oşteni. 

Cînd se crăpă de ziuă, opriră într-o pădure întinsă, care 
pornea de la cele două maluri ale Tirnavei Mari şi se continua în 
dreapta şi-n stinga pînă departe peste dealuri. Poposiră sub 
nişte sălcii mari, pletoase, ale căror virfuri ascuţite mîngiiau apa 
tremurînd uşor, parcă înfiorate. Bolta răcoroasă adăposti caii şi 
călăreţii. Acolo era locul de întîlnire cu Costache Caravană. Caii, 
obosiţi şi flămînzi, ieşiseră de sub sălcii şi se înfruptară din iarba 
proaspătă. Copacii, rari în locul acela, ofereau urmăriţilor 
avantajul de a cuprinde cu privirea o bună bucată de teren din 
lungul celor două maluri. 

Se împlineau cinci zile de cînd Sigismund Bâthory pusese în 
picioare întreaga Transilvanie din sudul Mureşului, dînd de ştire 
pe la vaduri şi prin castele, prin hanuri, prin sate şi oraşe, 
aruncînd pe urmele vînătorilor şi înaintea lor ştafete iuți şi 
soldaţi obişnuiţi cu urmăririle. Doar fiii podarului se gîndeau mai 
puţin la lucrurile acelea, fericiţi că se află în plină aventură 
alături de nişte oameni atit de vestiți. Din vreme-n vreme, se 
uitau cu nedumerire la Ducu cel lute şi nu le venea să creadă că 
omul acela mărunt şi subţirel e chiar atît de voinic pe cît i-a 
mers faima. Părea mai degrabă un copilandru care se apropie 
de vîrsta bărbăţiei, aşteptînd să-i dea primele tuleie pe faţa 


curată. Avea genele lungi, întoarse, buzele pline, delicate, parcă 
desenate de un pictor bun. Părul creţ, căzut pe frunte, sporea 
aerul lui de tinereţe. Nimeni nu i-ar fi dat acei douăzeci şi opt de 
ani pe care-i avea. Doar umerii, ceva mai largi decît obişnuiţii 
umeri ai băieţilor sub vîrsta maturității, arătau un oarecare 
semn de voinicie. 

Curînd, se auzi zgomot în lungul malului. Costache 
Caravană apăru dintre copaci, păşind sprinten înaintea calului, 
cu picioarele lui scurte şi groase. Era o apariţie atit de stranie, 
de caraghioasă, încît chiar prietenii săi nu-şi putură opri un 
zimbet. Caravană arăta scurt şi gros ca un butuc. Putea să aibă 
cincizeci de ani sau patruzeci, sau chiar mai puţin. Peste trupul 
otova îmbrăcase un soi de haină peticită în fel şi chip, avînd 
felurite buzunare în locurile cel mai puţin aşteptate. Purta pe 
cap o pălărie atît de decolorată, încît nici meşterii cei mai dibace 
la culori nu ar fi putut bănui cum arătase în timpuri mai bune. 
Faţa rotundă, cu umerii obrajilor graşi, proeminenţi, era străjuită 
de un nas cîrn. Ochii mari, niţel bolboşaţi, dădeau feţei în 
permanenţă un aer parcă mirat. După înfăţişarea lui, Caravană 
putea fi luat drept unul dintre obişnuiţii saltimbanci care 
umpleau tîrgurile şi înveseleau lumea cu pehlivăniile lor. Nici 
calul nu se arăta cu ceva mai prejos decit stăpînul. Cu toată 
înălţimea lui respectabilă, părea mai degrabă o capră uriaşă, cu 
picioarele nefiresc de subţiri, cu urechile mari, peste limita 
obişnuită chiar la măgarii de rasă. Cu fire de păr crescute lungi 
sub buza de jos, cu părul mare, lăţos, mai ales pe pîntece, cu 
botul mult prea ascuţit şi lung pentru un cal, reuşea minunat să 
se deosebească de semenii lui. Cînd mergea la pas, dădea 
impresia că aruncă picioarele ca o găină care-şi caută hrana. 
Mulţi poate l-ar fi cumpărat, cu gîndul să-l arate prin bilciuri. Dar 
pentru călărie, nici cel mai risipitor călăreț nu ar fi oferit preţul a 
două găini. Şi tocmai aicea era cheia. Doar Costache şi prietenii 
lui ştiau cît valorează calul acesta hazliu, care se apropia 
cuminte de grupul fugarilor, în urma stăpînului, superb în 
sluţenia lui. 

Costache Caravană fu salutat cu o explozie de bucurie. 
Omuleţul primi cu plăcere vădită manifestările de simpatie, în 
timp ce îşi deşăua calul în felul lui, cu un anumit dichis 
ceremonios. Calul, despovărat de chingi, se învirtea în jurul 
stăpînului lui, afişîind un calm al mişcărilor împrumutat de la 


acesta. | se uita în ochi şi aştepta porunci, lipsindu-se de iarba 
multă şi proaspătă. În sfîrşit, cînd şaua dimpreună cu alte 
mărunţişuri fu aşezată pe locul de popas, Costache i se adresă 
calului de parcă ar fi vorbit cu un slujitor credincios: 

- Hai, Zambilico, du-te să măniînci şi să te saturi de apă! Nu 
prea am avut noi vreme în noaptea asta de asemenea lucrări. 

Calul porni cu demnitate spre grupul semenilor săi şi-şi 
văzu de treburi, înotînd cu picioarele lui subţiri ca de barză pe 
lîngă tufişurile din lungul malului. Costache se uită cîteva clipe 
după el, cu privirea unei mame pentru copilul ei. Singura lui 
amărăciune consta în faptul că Zambilica nu era iapă. Ar fi dorit 
de la ea nişte miînji pe care să-i dăruiască prietenilor săi. 

Ceilalţi cai se opriră din mîncat la apariţia Zambilicăi şi se 
traseră îndărăt, minunîndu-se de asemenea arătare. Doar 
armăsarii lui Chirilă şi Ducu, amici vechi cu Zambilica, se 
apropiară de aceasta şi-şi frecară boturile de spinarea lui, 
arătîndu-şi bucuria revederii. Din grup se mai desprinse un cal 
trupeş, cu ochii cam blegi. Se apropie domol de Zambilica, 
tropăind măreț prin ierburile înalte. Văzindu-l atît de calm, 
trupeşul zăbovi cîteva clipe nehotărit. Apoi, cu o mişcare iute a 
botului, încercă să-l muşte. Zambilica se întoarse fulgerător pe 
picioarele lui ca nişte pirostrii, iar trupeşul primi o pereche de 
copite care-l năuciră. După asemenea cunoştinţă, caii îşi văzură 
de treburile lor, şi se aşternu între ei cea mai bună rînduială. 

Caravană scoase din săculeţ un ştergar lung şi-l întinse pe 
iarbă. Pe ştergar îşi făcură apariţia o piine mare, cu coaja 
plesnită cum e coaja copacului bătriîn, o bucată de slănină 
ardelenească îngălbenită de fum domol, nişte cepe roşcate cit 
pumnul şi o ploscă de lemn plină cu vin. Vinătorii îl priviră 
zimbind. Le era drag omuleţul acesta ce nu uita niciodată de 
mîncare, chiar în clipele cele mai primejdioase. Caravană 
observă zimbetele. Faţa i se lumină de plăcere. Cu un gest larg, 
din care nu lipsea o anumită fală, pofti prietenii la dejun. 

Chirilă îi făcu semn spre Ducu. Vînătorul ghici dintr-o privire 
cauza palorii omului. Se apropie de el şi-i desfăcu pansamentul, 
chicotind: 

- Doamne sfinte, neîndemiînatici sînt oamenii principelui! 
Abia dacă te-au zgîriat. Ai avut norocul cel mare să dai peste un 
prieten ca mine. Am eu nişte leacuri bune, care te pun pe 
picioare înainte de apusul soarelui. Sînt aşa alintătoare, de 


parcă-ţi pare rău cînd se închide spărtura din piele. Nici nu simţi 
cînd le torn pe rană. Mi-a mers vestea că repar fără durere. 

Scose de prin buzunarele largi nişte frunze de pătlagină şi 
cîteva rădăcini asemănătoare vrejilor de cartofi. Stoarse 
rădăcinile pe rană, iar usturimea fu atît de cumplită, încît 
vînătorul se ţinu să n-o ia la goană cit îl ţineau picioarele. 

- Aşa! spuse Caravană satisfăcut. Cred că nici n-ai simţit. 
Acum punem pătlagina deasupra şi, Dumnezeu cu mila! 

După ce strînseră puţina merinde rămasă, Ducu propuse să 
i se încredinţeze lui Chirilă comanda grupului lor. Vînătorul nu 
primi. Cunoscînd bine firea orgolioasă a grăsanului şi priceperea 
lui de a se descurca în treburile grele, hotărî să i se treacă 
acestuia misiunea de conducător. Costache nu-şi ascunse deloc 
bucuria. li plăcea grozav să dea ordine. Şi cu cît era grupul mai 
numeros, cu atît multumirea lui se arăta mai adincă. Chiar dacă 
se nimerea cu un singur om alături, îi propunea de îndată să se 
aleagă un conducător. Cînd se întîmpla să fie numai Zambilica, îi 
dădea calului de înţeles că, între ei doi, lui i se cuvine cinstea de 
a hotărî. Intenţiile lui Caravană răzbeau greoi, din nişte fraze 
lungi, întortocheate, fără nici un fel de legătură între ele. 
Zambilica îl asculta răbdător şi nu dădea semne de iritare nici 
chiar atunci cînd vînătorul se apuca de unele discursuri mai 
lungi. Uneori, cînd era supărat, Costache îi reproşa că nu e iapă 
şi-i povestea că ştie el nişte armăsari în Cîmpia Dunării, cu care 
i-ar fi făcut cunoştinţă dacă nu ar fi avut neprevederea să se 
nască de sex masculin. Cînd îi trecea supărarea, cuprins de 
căinţă că-i vorbise despre acest mare defect, Costache se 
apropia de Zambilica plin de vorbe de mîngiiere: 

- Să fii tu sănătos, Zambilico! Ce dacă eşti cal? De fapt, nu 
se pot naşte numai iepe. Cred că erai mai frumos la chip dacă te 
năşteai iapă. Dar după cite ştiu eu, bărbaţii nu trebuie să fie 
cine ştie ce frumoşi. Asta e treaba femeilor. Noi avem alte 
rosturi pe lume. E drept că tu eşti al dracului de slut. Cînd te-am 
dus în Dobrogea la iepele arăbeşti, fugeau de tine ca de Dracu. 
Tu nu trebuie să pui asta la inimă. Frumuseţea trece. 
Deşteptăciunea şi bunătatea rămîn. Muierile, tot muieri. Nu se 
uită decît dacă eşti chipeș. Ştiu că ai fi vrut să petreci şi tu niţel 
cu iepele acelea, chiar aşa ale dracului cum sînt, dar eşti prea 
timid. Pe urmă, nechezatul tău parcă e lătrat. Mai îndulceşte-l, 
băiatule! Altfel, greu mai pui mîna pe o iapă. De zece ani îţi dau 


sfaturi cum să te porţi. Nu se prinde învăţătura de tine, fiindcă 
eşti îndărătnic şi zurbagiu. Cînd te apropii de o iapă fă şi tu nişte 
fasoane, aşa cum fac oamenii subţiri. 

Aici se oprea de fiecare dată, biiguind ceva neclar. Nici în 
jurul lui nu prea se înghesuiau femeile cu dragostea lor. 


Capitolul 3 


răsura baronului Albert Szentivâni ajunse la Alba-lulia cînd 

începu să înnopteze. Aerul de vară călduţ şi leşios parcă se 

mai înviorase. Obosiţi de căldură şi de drum, călătorii 
intrară prin poarta cea mare a cetății, străjuită de oşteni voinici, 
îmbrăcaţi, după moda vremii, cu zale de fier şi alămuri multe. In 
urmă rămase cîmpia care se deschidea la stînga şi la dreapta 
cetăţii ca un evantai imens, proptit cu coada în dealurile dinspre 
Şard şi cu virfurile în malurile Mureşului. Cîmpie bogată în 
cereale, care se prelungea de-a lungul apei pînă dincolo de 
cetatea Devei. În spatele cetăţii de scaun, dealurile acoperite cu 
vii şi livezi de pomi prezentau a doua sursă de produse pentru 
stăpiînii din Alba-lulia. A treia sursă economică provenea din 
Ţara de Piatră, adică din inima Munţilor Apuseni. Pe văile 
Arieşului şi Ampoiului, aurul aştepta doar să fie spălat în ciururi 
şi dichisit în pungi mari. Nenumărate mine de aur unele ştiute 
de stăpiînire, altele neştiute îşi trăiau viaţa, aducînd la suprafaţă 
bogății despre care localnicii puţin vorbăreţi aminteau doar în 
treacăt. Faima  belşugului de aur ajunsese de mult la 
Constantinopol, la Praga, la Veneţia şi chiar mai departe, în 
întreaga Europă. Aventurieri de toate neamurile luau drumurile 
Transilvaniei şi se afundau prin pădurile Apusenilor, pierzindu-şi 
urmele pentru multă vreme sau pentru totdeauna. Monopolul 
aurului se afla în mîinile celor îndrăzneţi şi puternici, iar crimele 
şi jafurile rămîneau de cele mai multe ori tăinuite de stîncile şi 
ascunzişurile munţilor. 

Baronul îşi continuă drumul pe o stradă largă şi dreaptă, 
străjuită pe margini de copaci bătrîni. Caii băteau pietrele străzii 
în trap mărunt. Zgomotul acela ritmic încînta auzul baronului, iar 
liniştea şi ordinea din oraş îi dădeau acea mare siguranţă a 
omului aflat alături de semeni potriviţi cu el. Opriră la poarta 
unei curţi cu ziduri înalte, de piatră. Slujitorii casei deschiseră 
poarta, iar trăsura îşi continuă drumul printre boschete de 
trandafiri pînă-n faţa unei case cu două caturi. Un tînăr îmbrăcat 
în haine de catifea neagră, strînse pe corp şi mirosind a parfum 
bun, se apropie de trăsură. Era unul dintre secretarii lui lojica. Al 


vestitului lojica, acel cancelar al principelui Transilvaniei despre 
care se vorbeau multe şi se şopteau şi mai multe. 

- Unde-i domnul lojica? întrebă Szentivâni bine dispus. 

Tînărul se înclină ceremonios. 

- Vă roagă să-l iertaţi. Unele treburi grabnice îl rețin la 
curte. 

- Lucrează atît de tirziu? 

- Oh! rise tînărul. Timpul domnului cancelar e după 
împrejurări. Uneori se vede lumină toată noaptea în odaia lui de 
lucru. 

- Acum s-ar putea să fie o astfel de împrejurare? 

- Una mai măruntă, domnule baron. Cu o jumătate de ceas 
înainte de sosirea voastră, o ştafetă ne-a adus vestea despre 
capturarea unui lotru, pe a cărui viaţă s-a pus preţ o sută de 
ducați de aur. E vorba despre un oarecare valah de prin părţile 
Oltului, Ducu cel lute. Excelenţa-sa domnul cancelar mi-a 
destăinuit că la execuţie va asista chiar principele, în persoană. 
Cred că miine dimineaţă va fi greu de găsit un loc în piaţa cea 
mare. Pentru domnia-ta aş putea să aranjez eu lucrurile. Cunosc 
o casă de unde se vede minunat. De acolo veţi avea prilejul să 
urmăriţi execuţia dimpreună cu domnul conte Teleki Lajos, 
căruia am avut deja plăcerea să-i rețin două locuri. Dar poftiţi în 
casă! Am auzit că aţi vîndut castelul de la Obreja pe un preţ 
foarte bun. De mult nu s-au mai făcut asemenea vînzări mari pe 
aici. 

Szentivâni aprobă din cap, bucuros de aprecierile tînărului. 
Vestea prinderii lui Ducu îi umplea inima de fericire, gîndindu-se 
că Maria-Florenţa va fi foarte dezamăgită. O privi cu coada 
ochiului, reţinîndu-şi pe jumătate un zîmbet. Dar, spre mirarea 
lui, baroana rise zgomotos, iar cînd se potoli îi spuse cu mare 
siguranţă în glas: 

- Pînă dimineaţă mai e mult. Cine se bucură prea devreme 
riscă să plingă mai tîrziu. Vînătorii ăştia au mai fost în mîinile 
voastre şi nu prea v-au dat răgaz să-i judecaţi. 

Tînărul secretar cătă spre ea mirat şi vru să-i spună o vorbă 
de duh. Dar Szentivâni, care nu voia să scape de a asista la 
spînzurarea lui Ducu, îl întrebă dulceag: 

- Zici că domnul Teleki a reţinut două locuri? 

- Da, excelenţă. Se pare că e foarte bogat. Aruncă în 
dreapta şi-n stînga cu aurul şi cu banii. La sosire, a dăruit doi 


ducați slujitorilor casei. Mie mi-a dat, de asemenea, doi ducați şi 
încă doi pentru vestea prinderii lui Ducu. Am convingerea că 
cine stă în preajma domnului conte se umple de aur. 

Szentivâni se încruntă. Prinse aluzia tînărului la faptul că el 
încă nu umblase la buzunare. Îşi ascunse miînia, gîndindu-se că 
prin acest secretar limbut va reuşi să afle multe lucruri 
folositoare, mai ales că viaţa de la curtea principelui îi era 
aproape necunoscută. Rise, iar cînd se întoarse către secretar, 
în mînă îi străluci un ban de aur, cam la preţul unei jumătăţi de 
ducat, şi tînărul îl luă fără multe fasoane. 

- Ţi-am uitat numele, spuse baronul prietenos. 

- Excelenţa-voastră are de reţinut atitea lucruri importante, 
încît e firesc să uite numele unui biet secretar de cancelarie. De 
fapt, am un nume scurt şi uşor de reţinut. Mă numesc lanoş 
Chioreanu. 

„Nu e deloc prost, gîndi baronul. Întîi îmi atrage atenţia că 
nu e cazul să-i rețin numele, apoi îmi strecoară o aluzie cam în 
doi peri că nu sînt în stare să ţin minte un nume atit de uşor ca 
al lui. Sau, naiba ştie? Poate că mă frămint prea mult. Am auzit 
că la curtea principelui se cam vorbeşte cu două înţelesuri şi că 
într-o discuţie trebuie să fii mereu la pîndă a prinde, cum s-ar 
zice, înţelesul cel mai bun.” 

- Eşti valah? întrebă baronul. 

lanoş rise, dezvelindu-şi dinţii frumoşi. 

- Nu, excelenţă. Bunicii mei au fost valahi. 

„Tot un drac, gîndi baronul. În sfîrşit, e bine cînd un valah 
se leapădă de ai săi.” 

Chioreanu îi ghici gîndurile şi-şi ascunse un zîmbet 
batjocoritor. 

lojica veni tîrziu. Îmbrăcat simplu, în haine complet negre, 
părea mai înalt şi mai slab decit în realitate. Nu purta podoabe, 
foarte la modă pe timpul acela. Mersul lui falnic şi privirea aspră 
îi dădeau mai degrabă aerul unui comandant de oşti. Vorbea 
măsurat şi potolit. Nimeni din cei care-l cunoşteau nu putea 
afirma că l-a auzit ridicînd glasul, chiar în împrejurări din cele 
mai deosebite. 

Cancelarul schimbă la cină cîteva cuvinte cu Szentivâni şi 
cu Maria-Florenţa. Le ceru chiar lămuriri în privinţa locului unde 
se vor stabili. Baronul răspundea încercînd unele sentimente 
contradictorii. Se simţea din cale-afară de mulţumit să şadă la 


masă cu lojica. Omul acesta scump la vorbă deţinea toate 
secretele cîrmuirii din Transilvania. Cuvîntul ca şi hotărtrile lui se 
bucurau totdeauna de aprecierile lui Sigismund Báthory. Mulţi 
socoteau că lojica ar fi adevăratul conducător al principatului. 
Că în ziua cînd i s-ar întîmpla o nenorocire acestui om, principele 
s-ar afla fără pic de apărare în faţa zecilor de duşmani, toţi 
oameni cu greutate în rîndul nobililor. Pe de altă parte, baronului 
îi displăcea aerul de superioritate pe care-l afişa cancelarul în 
faţa lui şi a celorlalţi nobili, ştiind că lojica se trage dintr-o umilă 
familie de valahi bănăţeni. lar faptul că se bucura de o 
inteligenţă cu totul ieşită din comun nu echivala nici pe departe 
cu o obirşie aleasă. 

In timp ce Szentivâni se frămînta cu asemenea probleme, 
doamna Maria-Florenţa discuta plină de însufleţire. 

- Am vrea să ne stabilim la Aiud, excelenţă, spuse ea. 
Avem acolo un castel nu chiar atît de impunător ca Obreja, dar 
mai frumos şi mai apropiat de unele dintre rubedeniile noastre. 
La Alba-lulia nu ne-am gîndit niciodată. Noi nu sîntem obişnuiţi 
cu viaţa de la curte. E adevărat, domnule cancelar, că principele 
v-a oferit un titlu de nobleţe pe care l-aţi refuzat? 

lojica ridică spre ea ochii negri, pătrunzători şi un zîmbet 
fugar îi trecu pe faţa severă. li plăcea femeia aceasta curioasă, 
cam provincială în maniere, dar directă în discuţie, lipsită de 
meşteşugul de a trage de limbă. Meşteşug de care se foloseau 
din plin doamnele de la curte. 

- E adevărat, doamnă! 

- De necrezut, murmură baroana. Pînă azi nu am auzit să 
refuze cineva un titlu de nobleţe. Şi cum aţi motivat refuzul? 

- Nu l-am motivat, dar cred că titlurile căpătate sînt haine 
de împrumut. Ori îţi vin prea mici, ori prea mari. 

- Poate titlul. Dar titlul e însoţit întotdeauna de unele 
proprietăţi. 

- Proprietăţile le-am primit, doamnă, rise cancelarul. 

- Păcat! V-ar fi fost necesar şi un titlu. 

Se opri brusc, speriată de ceea ce spusese. Mai speriat 
decit ea se arătă baronul, care interveni, încercînd să dreagă 
ceea ce stricase Maria-Florenţa: 

- Cu titlu sau fără titlu, excelenţa-sa e al doilea om al 
principatului. Cu felul acesta de exprimare, doamnă, ţi-ai face 
aici la curte o sută de duşmani pe zi. 


- Şi o sută de prieteni, rîse încă o dată cancelarul. Întîlnim 
atit de puţini oameni care spun ce gindesc, încît trebuie să ni-i 
facem prieteni. Dar, să nu uit. Nu vă pare rău după Obreja? 

- Ba da. Ne-am obişnuit acolo. 

- Poate că v-aţi grăbit cu vînzarea. 

- E părerea mea, excelenţă. Din păcate, nu şi a domnului 
baron. 

- Se spune că sub castelul Obreja s-ar afla unele bogății. 

- Zvonuri, se încruntă baroana. Acum douăzeci de ani, soţul 
meu a clădit Obreja pe ruinele vechiului castel. Un castel care 
aparținuse unui unchi de-al baronului. Mai precis: vechiul castel 
a fost al baronului loan de Szentivâni. Cînd s-a clădit noul castel, 
toate ruinele au fost îndepărtate. Soţul meu avea un plan al 
vechiului castel, cu toate tainiţele lui. Dar căutările au fost 
zadarnice. Nu s-a găsit nimic - şi vă asigur că nici un colţişor nu 
a rămas necercetat. 

- Mă mir, spuse lojica. loan de Szentivâni stăpinea peste 
şaizeci de mii de iugăre de pămînt. Se spune că întreaga avere 
o depozitase în Obreja. Intr-o primăvară, castelul a fost atacat 
de turci. Luptele au ţinut vreo două zile. Cînd au pătruns turcii în 
castel, baronul dispăruse fără urmă, dimpreună cu banii, cu 
aurul şi cu mulţimea de bijuterii, a căror faimă ajunsese la 
Constantinopol. Asemenea bogății nu pot dispărea chiar fără 
urmă. 

- Excelenţă, interveni Szentivâni cam plin de el. Se pare că 
acea cronică rămasă din timpul asediului a fost mincinoasă. 
Douăzeci de ani am căutat presupusa comoară şi sînt un om 
care ştie să caute. 

- Ciudat! murmură cancelarul. La Constantinopol nu a ajuns 
nimic din aurul lui loan de Szentivâni. Asta e lucru sigur. Mai 
aveţi acea cronică şi planurile vechiului castel? 

- Nu. Nu le mai am. Poate ştiţi că anul trecut cineva a pus 
foc unei aripi a castelului. Ei bine, acele documente au ars 
dimpreună cu lucrurile de acolo. 

- Păcat! Unii cred că averea ascunsă de loan de Szentivâni 
trecea de un milion de galbeni. 

- Păcat de ce? întrebă Maria-Florenţa. Sub Obreja nu se 
găseşte nici măcar o jumătate de galben. Mai degrabă cred că 
loan de Szentivâni a reuşit să se strecoare printre turci, 
dimpreună cu aurul lui. 


- S-ar fi aflat veşti despre el, replică lojica. 

- Poate. Dar tot aşa de bine s-ar putea ca baronul să fi picat 
la acea vreme pe cine ştie ce miini de lotri. Aceştia să-l fi omorît 
şi să fi dispărut cu aurul. Cine mai ştie ce a fost cu adevărat? 

- Ştiu oamenii din satele învecinate. 

- Or fi ştiind, excelenţă. Or fi ştiind despre asediu. Asta ştim 
şi noi, dar e cam puţin. 

- Poate, încheie lojica. În tot cazul, o avere de un milion de 
galbeni nu trece neştiută de nimeni. 

Dimineaţă, la micul-dejun, pe care-l luară destul de 
devreme, baronul şi baroneasa nu mai avură satisfacția să stea 
de vorbă cu cancelarul. Maria-Florenţa se retrase destul de 
curînd în odaia ei, unde o aştepta o vestită ghicitoare de prin 
partea locului. Rămas singur, Szentivâni îşi aminti de lanoş 
Chioreanu. Ar fi vrut să discute cu el în privinţa locului promis la 
execuţia ce urma să aibă loc în dimineaţa aceea. Slujitorii casei 
îl informară că secretarul plecase de cu noapte, undeva în afara 
cetăţii. Înciudat, baronul porunci să i se aducă trăsura şi se 
îndreptă spre palatul principelui. 

Curtea palatului, înconjurată de ziduri înalte, pavată frumos 
cu piatră de granit, era aproape pustie la ora aceea matinală. 
Principele şi curtenii se sculau tirziu. Numai treburile grabnice, 
cu totul ieşite din comun, reuşeau să strice uneori acel obicei. 

În curte, Szentivâni se întîlni cu tînărul conte Lajos Teleki, 
proprietarul unor întinse domenii din nordul Transilvaniei. 
Îmbrăcat totdeauna în haine scumpe, după ultima modă de la 
Viena sau Praga, Teleki era socotit arbitrul eleganţei ardelene. 
Om de gust şi fin politician, priceput în afaceri şi lacom, bătrînul 
Teleki strînsese averi uriaşe pentru acele timpuri. Tînărul Lajos 
se ferea pînă şi de dregătoriile importante. Afemeiat şi curajos, 
fusese amestecat în unele scandaluri prin capitalele Europei, dar 
cutezanţa lui, dublată de isteţime şi de risipa de aur, îl scăpase 
cu obraz curat. Mai mult chiar: datorită firii sale deschise şi 
vesele, reuşea adeseori să-şi facă prieteni din cei mai 
înverşunaţi duşmani. Trecut de treizeci de ani, pe faţa lui 
frumoasă apăruseră două cute adinci, care, în loc să-i dea un 
aer de maturitate, îi sporeau farmecul. Inalt peste limita 
mijlocie, mersul şi ţinuta lui mai păstrau ceva din supleţea 
adolescenților. 


Văzindu-l pe Szentivâni, Teleki îl strigă prietenos şi cu o 
anumită nuanţă se respect. Baronul îi fu recunoscător pentru 
primirea aceea şi se apropie bucuros. Contele îi strînse 
amîndouă mîinile, în semn de amiciţie, apoi se întoarse pe 
jumătate către tînărul blond, spălăcit, care în afară de o chelie 
destul de pronunţată nu se putea mîndri decit cu nişte pistrui 
mari, grupaţi în jurul nasului ca nişte boabe de piper. 

- Domnule baron, spuse Teleki, dumnealui e contele 
Szatmári, viitorul moştenitor al bătrînei contese de Szatmári. 
Acea admirabilă doamnă care nu-şi lasă nepotul să poarte o 
biată perucă, susţinind că numai naturalul are preţ în viaţă. 
Acea admirabilă doamnă care a tras cu arma după dregătorii 
principelui. Acea doamnă care la peste optzeci de ani după 
spusele altora şi la aproape şaizeci după spusele ei se ţine atit 
de bine încît mai iese dimineaţa călare, să se plimbe pe 
frumoasele ei domenii. Acea doamnă care a binevoit să-mi 
arunce în cap o salatieră de argint, numai pentru faptul că am 
avut neprevederea să-i spun: „Doamnă, arătaţi minunat”. 

- Mincinosule! mi-a strigat ea. Crezi că eu nu ştiu cum arăt? 
Chiar dacă mai jumulesc eu ceva ani din virsta adevărată, pe 
care nu ţi-o spun, pentru că eşti obraznic, ştiu cum pot arăta la 
anii mei. Haide mai bine să guşti dintr-un vînat proaspăt şi să 
golim amîndoi o oală de pălincă. Pramatia asta de nepot nu ştie 
să bea. Mă mir cum îl mai rabdă pămîntul. 

Contele Teleki se întoarse sporovăind uşor către alt tînăr, 
înalt, cu ochii gălbui, cu privirile moi ca de pisică, şi-l prezentă. 

- Domnule Szentivâni, dumnealui e un vechi prieten, 
baronul Ştefan de Zerind, fiul baronului Imre de Zerind. Şi acum, 
domnilor, pentru că principele e în toane rele, propun să facem 
o plimbare şi să-l scutim de prezenţa noastră măcar pentru azi. 

- Credeam că va asista la execuţie, spuse Szentivâni, vrînd 
să arate că e bine informat. 

Contele rise. 

- Execuţia nu mai are loc, domnule baron. Sau, în orice caz, 
e aminată pentru multă vreme. Ducu cel lute a scăpat din 
mîinile oamenilor noştri. Curierul care a venit azi-noapte ne-a 
informat că cei o sută douăzeci de soldaţi care îl duceau legat 
burduf au fost atacați de unii prieteni ai prizonierului. Aşa că, 
pînă una-alta, numărăm la apel cîțiva slujitori credincioşi mai 
puţin. Principele e foc şi pară. N-aş vrea să fiu în pielea celor 


care l-au escortat. A înjurat, a trîntit tot ce i-a picat în mînă, iar 
acum doarme, obosit de asemenea trudă. Zău că nu e uşor să 
înjuri şi să spargi tot ce-ţi pică prin apropiere! 

Ceilalţi tuşiră cu înţeles şi se uitară temători împrejur. Doar 
unul ca Teleki putea să facă asemenea ironie la adresa lui 
Sigismund, fără să-i pese de urmări. 

- Era atit de însemnată prinderea acelui lotru? îndrăzni 
Szentivâni. 

- Poate, zise ginditor contele. Dar nu fuga lui Ducu l-a scos 
din fire pe principe. Mai degrabă faptul că scrisoarea se află la el 
sau la prietenii lui. 

- O scrisoare? se mirară cei trei. 

- Da, domnilor. O scrisoare adresată sultanului. Va ieşi un 
tărăboi cum n-a mai fost de mult pe meleagurile acestea. 
Principele ducea în secret unele tratative cu turcii, pentru a ieşi 
din tabăra creştinilor. Vă închipuiţi ce s-ar întîmpla dacă această 
scrisoare ar ajunge, de pildă, în miinile împăratului Rudolf. 

- Nu mai povestiţi, domnule! strigă speriat baronul. Am 
putea fi traşi la răspundere. 

- Aşa e! zimbi Teleki. Sînt lucrări care nu ne privesc. Sau 
poate că ar trebui să ne privească. Dar iată-l pe contele Hans 
Beckembauer. Bună ziua, domnule conte! Baroane Szentivâni, 
după cite ştiu, aţi făcut afaceri din cele mai bune cu acest 
domn. Sincer să fiu, îl cunosc doar de citeva zile pe noul 
castelan din Obreja, dar l-am îndrăgit atit de mult, încît întîlnirea 
de azi îmi face mare plăcere. 

Contele Beckembauer zimbi şi se înclină politicos în faţa 
celor patru nobili. Inalt şi spătos, cu părul galben-roşcat rebel pe 
fruntea largă, îmbrăcat într-un costum vişiniu strîns pe corp, 
împodobit cu puţine bijuterii, cu faţa lungă de un cot şi 
simpatică, avînd ochii albaştri, limpezi, lasă o bună impresie 
celor care-l cunoşteau chiar numai pentru o clipă. 

- E o mare cinste pentru mine, domnule conte. Atenţia 
voastră e plină de bunăvoință, răspunse Beckembauer cu 
modestie. 

„Pe legea mea, gîndi Teleki, iată unul dintre puţinii oameni 
care vin la curtea principelui fără să afişeze cine ştie ce avere!” 
apoi spuse cu voce tare, adresîndu-i un zîmbet fermecător: 

- Presimt, domnule conte, că voi petrece multe clipe 
încîntătoare alături de voi. Dar nu o văd pe sora voastră. Aud că 


în Transilvania nu s-ar afla o călăreaţă mai desăvirşită ca ea. Cit 
despre frumuseţe, spun unii că pînă şi florile rare pălesc în faţa 
ei. Dacă e aşa, va trebui s-o aduceţi măcar la balurile de la 
curtea principelui. Altfel, cred că roiuri de cavaleri vor pica în 
ospeţie la Obreja, făcînd unele drumuri lungi pentru un zîmbet, 
pentru o privire fugară sau poate lipsiţi de noroc. Şi nu cred că 
eu aş putea să mă număr printre ultimii musafiri poftiţi sau 
nepoftiţi. De altfel, am avut îndrăzneala să le trimit chiar în 
această dimineaţă doi cai de rasă cum nu se mai află prin 
împrejurimi. 

- Ah, m-am întîlnit cu ei aproape de Mureş, se entuziasmă 
Beckembauer. Dacă sînt cei pe care i-am văzut, atunci nu mai 
încape îndoială că e un dar regesc. 

- li ducea un slujitor gras şi scurt, cu pălărie de paie? 

- Întocmai. 

- Aceia sînt caii pe care am avut cinstea să-i dăruiesc 
viitorilor prieteni din Obreja. 

- Sînteţi mărinimos, domnule Teleki. 

- Nu. Nu sînt mărinimos, ci numai viclean sau prevăzător. 
Nu vreau să mi-o ia alţii înainte. Şi acum daţi-mi voie să vă 
prezint nişte prieteni. Aceşti domni îmi vor ierta numai în felul 
acesta necuviinţa de a fi uitat o clipă că sîntem împreună. Pe 
domnul Szentivâni îl cunoaşteţi. Dumnealui e contele Szatmári, 
iar acest tînăr care-mi face onoarea să se numere printre cei 
mai apropiaţi e domnul baron Ştefan de Zerind. 

Îşi strînseră mîinile cu voioşia celor tineri. Ştefan de Zerind 
tinu ceva mai mult mîna lui Beckembauer şi, privindu-l cu mare 
atenţie, spuse şovăielnic: 

- Am credinţa că ne-am mai văzut cîndva. Nu-mi amintesc 
unde şi cînd. Poate mai de mult. Sau poate semănaţi foarte bine 
cu cineva dintre cunoştinţele mele. 

Beckembauer zimbi. Nici cel mai fin observator nu ar fi putu 
ghici tresărirea lui interioară. Într-o fracțiune de secundă, îl 
recunoscu pe Zerind. Se întilniseră la Constantinopol, pe vremea 
cînd Beckembauer se numea lon Cristu şi reprezenta acolo 
interesele lui Mihai, cel care avea să ajungă domn al Ţării 
Româneşti. N-au stat niciodată de vorbă împreună, dar se 
văzuseră la curtea sultanului. 

- S-ar putea să ne cunoaştem, răspunse tînărul. Poate a-ţi 
umblat pe la Viena sau prin Bavaria. Eu am călătorit mult. 


- S-ar putea, rosti gînditor Ştefan de Zerind, fără să 
bănuiască nici pe departe că din clipa aceea se află în mare 
primejdie. 


Capitolul 4 


ostache Caravană o luase înaintea grupului de fugari cu 

vreo douăzeci-treizeci de paşi. Calul mergea molcom. 

Noaptea, lipsită de lună, le îngreuna mersul. Nori mari se 
vălătuceau pe cer, iar aerul era greoi şi stătut. Caravană discuta 
domol cu Zambilica, şi cuvintele ajungeau la însoțitorii lui ca 
nişte biziituri ritmice, fără sfîrşit. Uneori, vinătorul îşi curma 
vorbele furat de cine ştie ce ginduri. Zambilica se oprea mirat, 
iar stăpinul se scutura de gindurile acelea şi începea să 
sporovăie uşor. 

- O fiinţă mai a naibii ca tine nici n-am întîlnit. Măniînci, 
dormi şi nechezi. Aşa e cînd nimereşti peste un stăpin bun ca 
mine. lţi faci de cap. Mă mir că nu ţi-a trecut prin minte să te 
duc eu în spinare. Ai început să faci pe grozavul că eşti deştept. 
Să ştii că numai proştii se cred deştepţi. Cum îmi dau ciîte-o 
părere, începi să strimbi din nas şi să nechezi. Mă rog! Eu nu 
spun că trebuie să fii de acord cu mine chiar în toate privinţele, 
dar nici să nu uiţi că eu sînt cel care hotărăşte pentru amîndoi. 
De zece ani umblăm împreună şi am fost mai mult singuri. 
Trebuia să stau şi eu cu cineva de vorbă. Grea viaţă, Zambilico! 
Pe timp din ăsta de noapte, omul ar trebui să stea la casa lui, în 
aşternutul călduţ. Să-şi audă copiii cum vorbesc prin somn. Să 
se întoarcă pe partea cealaltă, înjurînd somnoros cîinele care l-a 
trezit, fiindcă i s-a făcut lui de lătrat aşa, din senin. Ştii tu ce 
înseamnă să ai casa ta, nevasta şi copiii alături de tine, ograda 
şi pămîntul tău? De unde naiba să ştii? Parcă şi eu am uitat. Să 
stai seara cu mîinile aduse sub cap şi să faci planuri. Să ieşi 
primăvara la prima arătură. Să cerţi copiii pentru unele pozne. 
Să te duci prin vecini şi să mai schimbi o vorbă. Tu habar nu ai 
de toate astea, Zambilico. Eşti cu gîndul numai la iepele din 
Lunca Dunării. Ştii tu cum ar trebui să fie pentru fiecare om? 
Cînd l-o deştepta cineva noaptea din somn, acela să fie un 
vecin, căruia-i naşte nevasta, ori un oaspete drag venit de la 
drum. Poate că pe undeva o fi asemenea fericire, dar la noi nu s- 
au pomenit astfel de timpuri. Dacă latră cîinele, tresari din 
somn, speriat, închinîndu-te cu gindurile la turci, la tătari, la cine 
ştie ce călcări boiereşti sau la nişte lotri care omoară şi jefuiesc 


fără teamă de pedeapsă. Aşa e pe-aici. Ţările mici au fost 
totdeauna amenințate. Vin turcii peste noi cînd te aştepţi mai 
puţin. Ne taie, ne împrăştie, aduc domn nou fără să ne întrebe, 
ne jefuiesc şi ne pun să lucrăm pentru ei. Vin tătarii, vin 
austriecii, vin leşii. Ţi-e mai mare dragul cum se înghesuie peste 
cei mici. Crezi că eu nu am avut casă şi nevastă şi copii? Am 
avut. Mi i-au tăiat turcii într-o noapte. Eu eram pe vremea aceea 
un amărit care nu ştia să ţină măcar un cuţit de tăiat pîinea. Pe 
mine m-au luat rob fiindcă eram voinic. De fapt, nici nu mă 
cheamă Caravană. Adevăratul meu nume e Costache Cneazu. 
„Caravană” mi-au zis de cînd colind lumea în lung şi-n lat. Nici 
prietenii mei cei mai buni nu ştiu cîte ţi-am spus ţie. Eu nu am 
obiceiul să le povestesc oamenilor despre necazurile mele, 
fiindcă le amintesc de necazurile lor. Dacă pot să le aduc bucurii 
şi veşti bune, atunci nu-mi mai tace gura zile întregi. 

Caravană opri calul şi se săltă în şa. La vreo citeva sute de 
paşi în stînga, zări nişte focuri. 

Or fi ciobani, spuse Marcu. 

- Nu. Nici vorbă, murmură Ducu cel lute. Ciobanii fac un 
singur foc. Acolo sînt patru. Dar nici oşteni de-ai lui Sigismund 
nu sînt. Aceştia nu înnoptează în cîmp decit la vreme de război. 

Descălecară şi-şi pregătiră armele. Caravană vru să plece 
în recunoaştere, dar se opuse Chirilă. 

- Tu eşti conducătorul, zise hotărit. Trebuie să rămii pe loc 
şi să ai grijă de oameni. Dacă se întîmplă ceva rău, vă dau de 
ştire prin şuierături. 

După acele cuvinte, vînătorul dispăru printre tufele mari. Pe 
toată întinderea aceea nu se auzea decit şuieratul vîntului, care 
întorcea mlădiţele tufelor ca pe nişte rochii. Ploaia rămăsese 
undeva în urmă. Trecuse mai bine de un ceas de cînd plecase 
Chirilă. Podarul şi băieţii erau neliniştiţi. Caravană şi Ducu 
aşteptau fără teamă, cunoscînd bine dibăcia cu care se strecura 
prietenul lor. Norii se vălătuceau pe cerul jos ca nişte căpiţe 
uriaşe. Departe, poate deasupra Mureşului, se lumina treptat. 
Doar prin părţile Blajului, furtuna de desfăşura în toată puterea 
ei. 

Chirilă apăru la fel de neaşteptat după cum plecase. 

- Avea dreptate Ducu, spuse el. Nu sînt ciobani şi nici 
oşteni de-ai lui Sigismund. În jurul focurilor am numărat mai 
mult de şaizeci de cavaleri, aflaţi sub comanda contelui Teleki. 


Din discuţiile purtate între ei, se pare că principele ţine cu orice 
preţ să pună mîna pe noi. Întreaga Transilvanie dintre Blaj şi 
Braşov e în alarmă. Sînt păzite drumurile, marginile de păduri, 
podurile, hanurile, trecătorile şi satele. S-au pus posturi sau 
pînde fixe, iar garnizoanele din Mediaş, din Sighişoara şi chiar 
Braşov ne vor aştepta şi ele. 

- Se pare că vom trece greu, se sperie Marcu. 

- La dracu! rise Caravană. Am trecut noi prin hopuri mai 
grele. lar dacă vor păzi ca cei de lîngă focuri, le putem lua şi 
încălţările din picioare. 

- Dar n-am isprăvit, îl întrerupse Chirilă. Teleki pomenea 
despre o afacere dintre Sigismund şi paşa Khidr de Timişoara. 
Poimiine, va pleca dinspre Cîmpeni către Alba-lulia un transport 
cu treizeci şi opt de ocale de aur. Aurul acela va lua apoi drumul 
Timişoarei, iar Sigismund va primi în schimb cinci sute de cai. Se 
pare că acest Khidr, cît o fi el de paşă, e cel mai mare hoţ de cai 
din cîţi s-au pomenit pînă acum. 

Auzind asemenea vorbe, Caravană rise uşor, piţigăiat şi 
comandă plin de ifose: 

- Pe cai, domnilor! Surpriza pe care i-o pregătim lui 
Sigismund va fi atît de grozavă, încît cred că după aceasta 
principele va turba definitiv, dacă damblaua nu va avea nici o 
putere asupra lui. Vă rog să nu mă întrebaţi nimic, dragii mei. 
Uneori, eu şi Zambilica avem nişte sclipiri de care trebuie să se 
ţină seama. Aveţi încredere în Caravană, aşa cum aţi avut în 
multe rînduri. După mine, domnilor! 

Şi, spre mirarea celorlalţi, Costache întoarse calul, pornind 
îndărăt pe drumul pe care veniseră. Ca de obicei, Caravană luă 
un avans faţă de ceilalţi, iar aceştia păstrară distanţa, ştiind că 
în astfel de împrejurări vînătorul avea multe de discutat cu 
Zambilica. Dar vorbele nu veniră prea repede, şi din această 
cauză calul se opintea mereu, întorcea botul a reproş sau călca 
ceva mai apăsat ca de obicei, iar vînătorul ghici că animalul se 
simte ofensat de acea lipsă de atenţie. Tirziu, cînd vorbele 
porniră molcom, Zambilica deveni mai vioi şi-şi văzu de treaba 
lui, aţinînd cu multă atenţie potecile pădurii, călcate doar cu 
puţină vreme înainte, în sens invers. 

- Ştii cum e damblaua, Zambilico? întrebă vinătorul. Eu 
cred că ar fi cam aşa: întorci gitul niţel într-o parte şi rămii cu el 
înţepenit. De fapt, cred că toţi nobilii sînt atinşi de dambla. Prea 


umblă ţepeni. lar cînd vor să se uite în jos, nu-şi curbează gitul. 
Se schimonosesc în toate chipurile, coborînd privirile pe lingă 
nas, şi se chiorăsc de mai mare dragul. Sigismund Bâthory ne 
caută între Blaj şi Braşov. Acesta e drumul cel mai scurt spre 
Ţara Românească. Să caute mult şi bine. Eu mă întorc frumuşel 
din drum, trec noaptea asta de Blaj şi de Alba-lulia, aţinîndu-mă 
tot timpul la nord de Mureş. Dacă nu ţi-a trecut prin minte o 
chestie ca asta - şi tu eşti cal cu scaun la cap -, atunci să fii 
sigur că nici principelui nu i-a trecut. El nu-şi poate închipui că 
eu mă aţin pe lîngă vizuina lupului, în timp ce ar trebui să 
gonesc din toate puterile pe drumul Braşovului. Asta se cheamă, 
printre oamenii subţiri, „strategie”. Să nu crezi că nu am fi putut 
trece prin barajul de oameni ai principelui. Am fi putut, dar m- 
am gîndit că acei cinci sute de cai ai lui Khidr de Timişoara ar 
putea sluji foarte bine în oştirea lui Mihai-vodă, domnul Ţării 
Româneşti. Pentru asta vom ieşi în întîmpinarea celor care duc 
aurul spre Alba-lulia. Sigismund are prea mult aur. Armata 
noastră de la Dunăre nu are deloc. Slăbindu-l pe principe, care 
urmăreşte cotropirea Ţării Româneşti, ne ridicăm noi mai 
puternici. În sfîrşit, lucrurile astea tu le rumegi mai greu. Crezi 
că eu nu am băgat de seamă că ai căscat de vreo cîteva ori, şi 
numai cînd ai auzit de iepele de la Timişoara ai ciulit urechile. 
Auzi, Zambilico? Acum cîteva luni, Sigismund i-a cerut domnului 
Mihai să ne prindă şi să ne trimită legaţi burduf la Alba-lulia. Ştii 
ce i-a răspuns Mihai-vodă? „Măria-ta, să ne ierţi de neputinţă! 
Auzim că acei vestiți vînători stau mai mult prin părţile 
Transilvaniei, chiar prin apropiere de Alba-lulia.” Tu îl ştii, 
Zambilico, pe lon Cristu? Ei, na! Cum dracu nu-ţi aduci aminte? 
Băiatul acela înalt, cu părul galben-roşcat. Acum îl cheamă Hans 
Beckembauer. Al naibii, vorbeşte nemţeşte mai abitir ca un 
neamţ. Cu el i-am pregătit o bucurie principelui. De fapt, am 
împiînzit Ardealul cu oameni de încredere. Semnul nostru de 
recunoaştere e un inel de argint, pe care e gravată o frunză de 
stejar. Avem oameni şi în Moldova. Ne-a intrat nouă şi lui Mihai- 
vodă o păsărică în cap, de care ai ride şi tu. Vrem să facem o 
ţară cu hotarele întinse pînă vor cuprinde toată suflarea 
românească. Zici că e greu. Parcă eu spun că e uşor? Ne trebuie 
oşteni, bani, multă viclenie şi niţică baftă. Ştii tu ce înseamnă să 
ai un om ca lon Cristu, la doi paşi de Alba-lulia, în vreme de 
vrajbă cu Sigismund? lon se va pricepe să-i ridice pe cei două 


mii de iobagi împotriva principelui. Se zice că sub castelul de la 
Obreja s-ar afla o comoară. Tare bine ne-ar prinde! Anul trecut 
am intrat, într-o noapte, în castel dimpreună cu Ducu şi Chirilă. 
Am găsit acolo planul vechiului castel şi o cronică din acele 
timpuri. Am pus apoi foc acelei aripi de castel şi ne-am luat 
tălpăşiţa. Hirtiile sînt acum în mîinile lui Cristu. Roşcatul ăsta e 
unul dintre cei mai învăţaţi oameni ai noştri. S-ar putea să afle 
comoara. 

Furtuna se potolise. Doar urmele ploii se mai păstrau încă 
în toată puterea lor. Călăreţii lăsaseră în urmă de puţină vreme 
cetatea Alba-lulia, trecuseră de Şard şi se aflau într-un crîng cu 
copaci tineri, întins pe faţa unui deal numit prin acele părţi 
Măgura Vulpii. 

Se lumina de ziuă. Călătorii hotăriră să facă acolo un popas 
de citeva ceasuri. Măgura Vulpii, ridicat direct din cîmpia ca o 
tipsie, pare un deal sau un munte de împrumut, cărat acolo de 
cine ştie unde, tras la rindea sau la raşpel, pînă cînd colţurile, 
muchiile şi toate asperităţile s-au lepădat de trunchi, iar ceea ce 
a rămas e un uriaş deasupra cîmpiei. Un uriaş cu cojoc mare de 
brad, de fag, de cer şi de salcim, de pruni pe jumătate 
sălbăticiţi, de aluni cu coarda elastică. Un uriaş care domină 
cîmpia pînă departe. Între Măgura Vulpii şi cetatea de scaun, 
cîmpia se îngustează treptat, ameninţată spre stînga de înălţimi 
domoale, acoperite cu vii. Pe măsură ce se apropie de Măgura 
Vulpii, cîmpia îşi subţiază mijlocul, iar dincolo de acea semeaţă 
înălţime, ea transformă într-un fel de uluc prin care se scurg la 
vreme de ploaie apele iuți, venite de pe înălţimi. Pe aici intră în 
Ţara de Piatră un drum veşnic măturat de ape. Călătorul 
obişnuit cu drumurile prin Munţii Apuseni făcea popas la Măgura 
Vulpii, controla cu grijă potcoavele calului, îşi încărca pistoalele 
şi numai după aceea pornea mai departe. 

Cînd soarele începu să-şi bată tăriile, călăreţii coboriră fără 
grabă spre poale, acolo unde zăreau citeva case răzlețe. In 
cătun aflară merinde pentru ei şi pentru animale. Numai 
Caravană se ocupă de nişte lucruri greu de priceput. Găsi acolo 
un fierar şi-i plăti omului să-i facă o roată cu şanţ la mijloc, pusă 
pe un ax de fier, lung cam de un cot. li mai ceru fierarului un 
cîrlig cu minerul găurit, iar de prin vecini cumpără două funii 
zdravene, lucrate din cînepă, cam la grosimea a două degete. 


Părăsiră cătunul după vreo trei ceasuri, sătui şi odihniţi. 
Ocoliră Măgura Vulpii şi se aţinură curînd pe lingă apele 
Ampoiului, depărtindu-se de locurile umblate, afundîndu-se tot 
mai adînc printre munţi. Pădurile mari de răşinoase nu aveau 
hotare prin părţile acelea. Spre seară, poposiră pe un tăpşan 
înconjurat de stînci. Pînă la cină, Caravană se ocupă de rana lui 
Ducu, sporovăind uşor şi constatind mulţumit că vînătorul se 
întremează destul de repede. Luă apoi toporul lui Marcu, îi 
încercă tăişul pe degete şi-i chemă la el pe cei doi băieţi. Tot 
căutînd cu privirea, se opri în faţa unui brad cu trunchiul gros cît 
o gură de găleată. 

- ÎI tăiaţi la înălţimea asta! porunci mustăcind. Cînd e gata, 
mă chemaţi! 

Băieţii se apucară să taie bradul cam la cinci coţi deasupra 
pămîntului. După vreo jumătate de ceas, îl strigară pe vinător. 

- Acum, uite ce faceţi, rise Caravană văzindu-i nedumeriţi. 
Ciopliţi la capătul de sus în aşa fel, încît să băgăm fierul ăsta 
prin două urechi ale bradului, iar roata să se învirtească la 
mijloc. Sper că aţi priceput că e vorba de un scripete. După ce 
isprăviţi, înroşim fierul în foc şi dăm găuri. Pînă înnoptează, mai 
sînt vreo două ceasuri bune. 

Isprăviră lucrul înainte de căderea nopţii. Caravană îi adună 
pe toţi în jurul scripetelui şi le făcu o demonstraţie de pomină, 
despre care avea să se vorbească multă vreme. Legă unul 
dintre capetele funiei de şaua Zambilicăi, trecu funia peste roată 
şi, rămînînd cu celălalt capăt în mînă, le spuse: 

- Fraţilor, observați, că de acest capăt e prins un cîrlig. Mai 
observați că ne aflăm deasupra unui perete stîncos, înalt cam 
de trei staturi de om. Peretele se continuă în lungul Ampoiului, 
pe cel puţin cinci sute de paşi. Intre peretele de stîncă şi Ampoi 
e o potecă. De jos, de pe potecă, nimeni nu s-ar putea sui pînă 
la noi. Poteca e atît de îngustă şi de întortocheată, încît caii şi 
călăreţii sînt nevoiţi să meargă unul în urma celuilalt. Acesta e 
drumul cel mai scurt între Cîmpeni şi Alba-lulia. Aurul lui 
Sigismund Bâthory va trece pe aici. Îl cară de obicei un măgăruş 
care, aşa micuţ cum e, duce pe spinare pînă la şaptezeci-optzeci 
de ocale. L-am văzut în vreo două rînduri ducînd aur. Acum cară 
doar treizeci şi opt de ocale, aşa că merge şi el mai în voie. De 
obicei, transporturile sînt însoţite de cel mult treizeci de oşteni. 
Cincisprezece merg în fruntea convoiului, iar cincisprezece în 


urmă. Măgăruşul cunoaşte atît de bine drumul şi misiunea pe 
care o are că nu e nevoie să fie purtat de căpăstru. Vedeţi 
brăduţul acesta? Voi lega de el cealaltă funie. Pe aceasta mă las 
eu la vale ca fulgerul, prind cîrligul de la prima funie de şaua 
măgăruşului, iar Zambilica nu va avea decit să tragă la scripete. 
Din trei mişcări, mă caţăr şi eu pe funia mea, scoatem desagii 
de pe spinarea măgăruşului, adunăm funiile şi o luăm din loc. 
Pînă vor găsi oştenii un drum pe unde să se caţăre aici, noi vom 
fi departe. Ce trebuie să faceţi voi? Tu, Pavele, te duci îndărăt o 
sută cincizeci de paşi. Cînd apare dedesubtul tău primul soldat, 
tragi un foc de pistol în aer. Tu, Petre, te duci înainte o sută 
cincizeci de paşi. După ce trece de tine ultimul soldat, tragi şi tu 
un foc de pistol în aer. Asta-i tot. Pe urmă o luaţi la goană spre 
locul acesta. Chirilă, tu stai cu cuţitele tale în locul în care mă 
aflu eu acum! Dacă mă ameninţă ceva, ştii ce ai de făcut. 
Poziţia asta e foarte bună. Cînd apare măgăruşul de după 
cotitură, din spate nu-l mai vede nimeni citeva clipe, iar 
oşteanul dinaintea măgăruşului se va afla după cotitura din faţă. 
Tu, Marcule, vei avea grijă să nu scape funia de pe roată, iar 
Ducu îl va mîna pe deal pe Zambilica! 

Se opri încruntat. Chirilă ridea ţinîndu-se cu miinile de 
pîntece. Ducu îi purta isonul. Doar flăcăii şi podarul nu se 
încumetară la asemenea lucru. Afişind ceva din obiceiurile 
Apusului la modă pe vremea aceea şi prin părţile noastre, 
Costache înfipse o mînă în şold, scoase pieptul în afară şi spuse 
din vîrful buzelor: 

- Am plăcerea să vă anunţ, domnilor, că risul vostru sună a 
batjocură. Pe Zambilica mea dacă nu mi se năzare întocmai! 

Se părea că cei doi vînători nu auziseră cuvintele lui 
Caravană, lucru ce îl făcu pe grăsun să repete mustrarea, luînd 
o atitudine şi mai băţoasă. 

- Doar unul ca tine putea să născocească asemenea 
ispravă, zise Chirilă privindu-l cu dragoste. Auzi, să ridice 
măgăruşul prin aer! 

- Dar ce-ai fi vrut? Să ne batem cu oştenii? bombăni 
Costache miînios. 

- Nu, nici vorbă. Ce vină au ei că transportă aurul? 

Cînd se statornici noaptea de-a binelea, împărţiră între ei 
sarcinile de veghe şi se întinseră pe culcuşurile de muşchi. Ziua 
următoare se anunţa destul de agitată. 


Noaptea se isprăvi în linişte. La ziuă, mîncară în grabă, 
pregătiră scripetele şi se aşezară pe locurile hotărite, în 
aşteptarea convoiului. Doar Chirilă mai zăbovi o vreme să 
îndepărteze caii. Nechezatul lor ar fi putu să le strice planul. Cît 
despre Zambilica, acel cal de pomină prin sluţenia lui, rar dădea 
motive de îngrijorare. Caravană îl obişnuise de mult să-şi 
înfrîineze nechezatul în momentul în care simţea alţi cai prin 
împrejurimi. 

Timpul trecea greu. Ampoiul cînta subţire printre stînci. 

- Eşti sigur că vor călători pe aici? întrebă Chirilă. 

Vrînd să-şi dea importanţă, Caravană răspunse indirect: 

- Doamne sfinte, cînd a greşit vreodată Costache în părerile 
lui? 

- Şi dacă au schimbat ziua în care vor face transportul? 
continuă Chirilă. 

Omuleţul cătă la el cu mirare. Treptat, ochii lui bolbocaţi şi 
rizători se posomoriră. Nu-i părea rău pentru aur, cît îl necăjeau 
gîndurile că un plan atît de frumos conceput de el se duce de 
ripă. l-ar fi plăcut să se grozăvească niţel, iar prietenii să-l 
privească plini de admiraţie. Dar gîndurile nu se desfăşurară mai 
departe. Chirilă ridică mina în semn că auzul lui ascuţit prinsese 
un zgomot. Curînd, zgomotul de copite se auzi destul de clar. 
Caravană se agăţă de funia lui, aşteptînd liniştit. Ducu cel lute 
se apropie de Zambilica, iar Marcu puse funia pe scripete. 
Trecură cîţiva oşteni, ducîndu-şi caii de căpestre. Caravană îi 
numără. Erau paisprezece. Asta însemna că în urmă se aflau tot 
pe-atiţia. După puţină vreme, se auziră două focuri de pistol. 
Unul din faţă, celălalt din spate. Măgăruşul ieşi de după cotitură, 
iar vînătorul se scurse pe stîncă la vale cît ai clipi. Înfipse cîrligul 
în şaua măgăruşului, iar bietul animal, speriat de moarte, simţi 
cum se înalţă fără să găsească sprijin sub picioare. Mai iute 
decît măgăruşul, Caravană grăbi să se pună la adăpost. De după 
cotitură apăru un călăreț. La vederea măgăruşului, care o luase 
pe un drum atit de original, omul rămase împietrit de uimire. Din 
faţă şi din spate se auzeau strigătele oştenilor. Cele două focuri 
de pistol îi zăpăciră cu totul. Deruta lor era cu atît mai mare, cu 
cît nu aveau posibilitatea să se vadă unii pe alţii. In loc să se 
preocupe de o regrupare, se tupilară pe după colţuri de stîncă, 
aşteptindu-se la un atac venit de pe înălţimi. Cînd se 


dezmeticiră şi aflară despre dispariţia măgăruşului, Caravană şi 
însoțitorii lui erau destul de departe, pierduţi în inima pădurii. 


Capitolul 5 

Mnserase de mult. Vinătorii ştiau că oştenii nu le vor găsi 

| urmele prea curînd. Mergeau domol unul în urma altuia, 

călcînd pe marginea unui pîriiaş de munte. În faţa lor se ivi un 
platou neted ca o cîmpie în miniatură. 

- lată un loc minunat pentru odihna din noaptea asta, 
observă Ducu. Apa e la cîţiva paşi. larba e mare şi destulă 
pentru caii noştri flămînzi. Cred că ar fi bine să-l aşteptăm aici 
pe Chirilă, să vedem ce veşti ne aduce din spate. Cînd va sosi el, 
voi pleca eu să fac o recunoaştere în faţă. Toată ziua am simţit 
că sîntem spionaţi de pe undeva. De fapt, nu am văzut şi nu am 
auzit nimic. Mi s-a mai întîmplat lucrul acesta şi nu ţin minte să 
mă fi înşelat vreodată. Ne aflăm într-o zonă primejdioasă. 

- Mie-mi spui? aprobă Caravană muşcînd lacom dintr-o 
bucată de pastramă veche, găsită prin buzunarele lui largi. 

- Pe aici se strecoară pilcuri întregi de căutători de aur. Dar 
nu-l caută cu unelte de săpat, ci cu sabia şi pistolul. 

- Inî, aprobă din nou Caravană. 

- Dacă sîntem urmăriţi, măcar să ştim la timp. Pe urmă e 
bine să aflăm cine ne urmăreşte. E mare lucru să-ţi cunoşti 
duşmanul. 

- Păi de urmărit ne-au urmărit oştenii, rise Costache. 

- Oştenii n-au răbdarea bandiţilor. Ei te atacă de cum te 
zăresc. 

- Mofturi! 

- Ar fi bine. Dar iată-l pe Chirilă. Cum e în spate, prietene? 

- In spate e linişte. Oştenii s-au ţinut după urmele noastre 
pînă către prînz. Adică nu chiar după noi. Le-am lăsat nişte urme 
care i-au făcut să se învirtească aproape în loc. După prînz, au 
renunţat. N-au curajul să se avinte prin locuri necunoscute de ei. 

- Ce ţi-am spus? chicoti Caravană scuipînd un sîmbure de 
prună uscată. 

- Atunci, e bine, murmură Ducu mulţumit. Cel puţin din 
partea lor nu ne aşteptăm la necazuri. Eu plec să fac o 
recunoaştere înainte. Nu voi lipsi mult. Costache a hotărît să 
poposim aici peste noapte. Alegerea e cum nu se poate mai 
bună. Dinspre dreapta nu putem fi atacați. Peretele de stîncă e 


prea drept pentru a putea umbla cineva pe el. Peretele din 
stinga mi se pare la fel. Dacă ne aşezăm pe platoul acesta 
îngust şi lung, avem de privegheat doar în spate şi în faţă. 

Vînătorul descălecă şi, renunţind la cal, se mistui în noapte. 
O luă domol prin pîrîu. Apa nu era mai adincă de două palme. 
Susurul ei acoperea zgomotul paşilor. Se oprea din vreme în 
vreme şi cerceta cu atenţie împrejurimile. Amintirea senzaţiei 
din timpul zilei nu-l părăsea nici o clipă. Să le fi prins oare urma 
acei teribili aventurieri care pîndeau călătorul zile întregi pînă 
socoteau că a sosit momentul de atac? In zona aceea, opera 
banda faimosului Kunzili. Acel bandit a cărui ceată număra mai 
bine de o sută de oameni şi despre care se spune că a adunat 
mai mult aur decît principele Transilvaniei. Multe din poterele 
trimise pe urmele lui nu s-au mai întors niciodată. Gurile rele 
spuneau că acel Kunzli ar fi în legătură cu cîțiva dintre cei mai 
influenţi nobili ai principatului, dar lucrurile nu se adeveriseră 
pînă atunci. 

După un cot al pîriului, se opri surprins. Un curent subţire 
de aer aducea miros slab de fum pe ulucul acela dintre maluri. 
Mirosul venea din stînga, de pe platou. leşi din apă şi se tîrî în 
direcţia aceea, adulmecînd aerul ca un copoi dresat. Ajunse la 
un piîlc de brazi mult mai apropiaţi unul de altul. Spre stinga, 
dincolo de brazi, începea o zonă de mărăciniş de netrecut. Lîngă 
un foc ascuns cu dibăcie între citeva pietre ca nişte lespezi un 
bărbat îşi pregătea cina. O jumătate de iepure se rumenea încet 
pe frigăruia de alun, pe care bărbatul o mînuia cu multă 
pricepere. Calul slobod picotea la cîţiva paşi. Pădurea se liniştise 
şi nu se auzea împrejur decit clipocitul apei. Un clipocit lin, 
odihnitor, care te îmbia la somn. 

„E dibaci omul, gîndi Ducu. Nici eu nu aş fi găsit un loc de 
popas atît de sigur. Cu toate că după haine ai zice mai degrabă 
că-i orăşean decit vînător.” 

Şezu multă vreme nemişcat să ghicească alţi tovarăşi de-ai 
necunoscutului, dar nimic nu se clinti prin împrejurimi. Se ridică 
şi porni îndărăt pe drumul pe care venise. Probabil că acesta era 
omul care-l spionase în timpul zilei. Ajunse în tabără la mai bine 
de un ceas. Prietenii îl aşteptau cu cina. O cină destul de săracă. 

- Ce veşti, prietene? îl întîmpină Chirilă. 

- Aşa şi-aşa! La o vreo opt sute de paşi în faţa noastră, am 
zărit un foc. Lîngă foc e un om. Focul e atît de bine ascuns, încît 


nu-l vezi decit cînd eşti foarte aproape. Eu am ajuns la el luîndu- 
mă mai degrabă după mirosul de friptură. La prima vedere, pare 
un călător destul de obişnuit. Dar dacă e aşa, ce caută prin 
locuri atît de neumblate şi primejdioase? De obicei, prin locurile 
acestea oamenii merg mai mult în grupuri. Asta e zona prin care 
cutreieră cel mai temut bandit din Munţii Apuseni. Costache, tu 
ai auzit despre faimosul Kunzli. Nu se poate să nu fi auzit, 
continuă el văzindu-l pe vînător atît de ocupat cu gustarea. 

- N-am auzit. Îl cunosc. 

- Lumea zice că banda lui numără peste o sută de capete. 
Spurcate capete! Eu ştiu mai multe. Cu iscoade cu tot, s-ar 
putea ca numărul lor să fie mult mai mare. Mai sînt şi alte cete, 
dar nu se prea amestecă pe teritoriul lui Kunzli. S-ar putea ca 
omul să fie o iscoadă din bandă. Poate să fie şi om de treabă. În 
cazul acesta, singura lui vină ar fi că e nătărău. Poate ar fi bine 
să-l prevenim că locurile de pe aici nu sînt prea sigure. Deşi nu 
cred că e cazul cu el. După straie, nu pare să fie căutător de 
aur. Arme nu am văzut la el în afară de un cuţit cu care-şi 
pregătea cina. Poate că erau aşezate în iarba mare. 

- Dar cum erau hainele călătorului? se interesă, în sfîrşit, 
Costache. 

- Mult prea elegante pentru asemenea locuri. 

- Zău? Din ce în ce mai interesant. O să vedem îndată ce 
hram poartă. Ne apropiem de el cu cît mai multă fereală. Apoi 
lăsaţi-l pe mîna mea. 

Porniră toţi trei în lungul pîrîului. Nu mergeau iute. În astfel 
de treburi, ei ştiau bine că pripeala ar fi fost de neiertat. Se 
opriră după o jumătate de ceas în spatele brazilor, la cel mult 
douăzeci de paşi de necunoscut. Acesta continua să măniînce 
liniştit, aşezat cu spatele spre vînători. Doar calul se nelinişti, 
ridicînd capul şi ciulind urechile. Caravană îşi lepădă armele. lar 
după ce se asigură că totul e în ordine în ţinuta lui, porni tîriş 
către necunoscutul din preajma focului. Se strecura încet, fără 
gesturi mari, inutile, iar clipocitul pîriului se auzea la fel de 
limpede. 

Costache vorbi în gînd cu Zambilica, ocolind cu grijă 
crenguţele uscate, pipăind cu palmele de cîte două ori locul din 
faţă înainte de a se mişca. „La un atac prin surprindere, totul e 
să fii calm, Zambilico. Te strecori uşor, ca o nălucă, pînă în 
spatele omului, te ridici ca un hultan, îi pui o mînă zdravănă în 


gît, genunchiul în şale şi-l întorci frumuşel pe picior. În mîna 
liberă ţii cuțitul gata să loveşti şi atent la mîinile lui, şi mai ales 
la ochii lui. Crezi că era bine dacă năvăleam asupra lui cu Ducu 
şi cu Chirilă? Nu era bine. Întîi, pentru că omul în faţa unui 
singur ins îşi deschide pliscul mai uşor. Apoi, s-ar putea să mai 
aibă alţi tovarăşi care să apară de undeva şi să ne ia prin 
surprindere.” 

Ajunse în spatele omului. Îl auzi cum mestecă. Un salt 
fulgerător, şi braţul oţelit al vînătorului îi prinse gitul ca într-o 
menghină. De genunchi nu mai avu nevoie, fiindcă, spre mirarea 
lui Ducu şi a lui Chirilă, Costache Caravană, specialistul acestui 
soi de atac, zbură prin aer ca o minge mare şi se rostogoli la 
cîţiva paşi. În clipa următoare, necunoscutul se aplecă deasupra 
vînătorului şi-i lipi cuțitul de git. 

Aiurit de cele întimplate, Caravană privi la omul de 
deasupra lui. Întîi i se păru că visează şi nu pricepu în ruptul 
capului că a fost învins de o puşlama prea tînără şi cu prea mult 
caş la gură, care mai mirosea a lapte de mamă. 

- Pe cinstea mea, murmură tînărul necunoscut trăgînd 
cuțitul de lîngă grumazul vînătorului, ai un braţ de fier, 
domnule! Gata-gata să mă sugrumi. Ridică-te! Un om cu 
asemenea braţe ca ale domniei-tale nu trebuie să şadă în 
poziţia asta păcătoasă. 

Auzind acele vorbe frumoase, Chirilă puse cuțitul în teacă, 
bucuros că nu-l aruncase. Cît despre Caravană, acesta se ridică 
buimac, uitîndu-se stingherit cître brazii după care aşteptau 
prietenii săi. Dar surprinderea vînătorului, fu mai mare cînd îl 
auzi pe necunoscut adresîndu-se din nou: 

- Cheamă-ţi prietenii, domnule Caravană! Sînt fericit să vă 
cunosc atit pe domnia-ta, cît şi pe domnii Ducu cel lute şi pe 
Chirilă Zece Cuţite. 

Vînătorii ieşiră dintre brazi. N-avea nici un rost să se mai 
ascundă. 

- Bună seara, domnilor! spuse tînărul necunoscut zimbind. 
Vă rog să luaţi loc în jurul focului. Mai am o jumătate de iepure. 
Pînă cînd sosesc ceilalţi prieteni ai domniilor-voastre, îl pun pe 
frigare. Cam puţin pentru atitea guri de voinici sănătoşi, dar pe 
cinstea mea: dacă ştiam de ieri că voi avea asemenea musafiri 
pentru care se roagă întreaga suflare românească, aruncam 
cuțitul după o căprioară. 


- Vînezi o căprioară cu un cuţit? explodă Caravană miînios. 
De una ca asta, iartă-mă, dar nu te crede nici Zambilica. 

- Vorbeşti de calul domniei-tale? Bun cal, domnule 
Caravană! trecu străinul peste vorbele mînioase ale acestuia. 

- Auzi, cu un cuţit! Fugi, d-aicea! 

- De ce nu? 

- Las-o moartă! Doar nu sîntem nici noi chiar de lîngă 
lingură. 

- Dacă nu crezi, atita pagubă! răspunse rece străinul. Apoi 
îşi îndulci glasul. De fapt, nu merită să discutăm nişte lucruri atit 
de mărunte. 

- Şi atît de gogonate, completă Caravană. 

Chirilă se amestecă în vorbă: 

- Dragul meu Caravană, se pare că domnul e un mare 
viteaz. Pînă azi n-am auzit să fi scăpat cineva de sub braţul tău. 
Pe de altă parte, e şi mărinimos. Nu ţin minte să fi făcut caz de 
biruinţa asupra ta. Văd că umbli să-l superi cu tot dinadinsul şi 
ştiu că-ţi lipseşte asemenea obicei. De fapt, la vreme grea am 
reuşit şi eu să vinez o căprioară cu un cuţit aruncat cum trebuie. 
E foarte adevărat că din Maramureş pînă la Constantinopol şi de 
la Buda pînă în ţara muscalilor nu mai ştiu pe altcineva să facă 
asemenea ispravă. Eu nu am nici un merit. Se zice că m-am 
născut cu cuțitul în mînă. Zicala asta nu e prea departe de 
adevăr. După cite se pare, continuă insinuant, domnul acesta nu 
poartă alte arme în afară de cuțitul din mîna lui. lepurele din 
frigăruie s-ar putea să fi picat de acel cuţit. Şi nu văd nici un 
motiv pentru care nu am crede vorbele acestui domn. 

- Fugi, Chirilă, d-aicea! rise Caravană. De zece ani umblăm 
împreună şi nu te-am auzit că s-ar putea vina un iepure cu 
cuțitul! 

Străinul se întoarse ostentativ cu spatele la Caravană. 

- Aţi ghicit, domnule Chirilă, spuse el. lepurele acesta a 
căzut de cuțit. lar pentru că am simţit în vorbele domniei-tale 
oarecare interes în privinţa armelor mele, iată-le. 

Cu o mişcare îndemiînatică, trase de sub o lespede de piatră 
un brîu lat de piele. În tecile briului se adăposteau şapte cuțite. 

„Începe să-mi placă omul, îşi mărturisi Chirilă. Se pare că e 
foc de isteţ. A prins nuanţa din vorbele mele. Să dea Domnul să 
fie om de treabă! De fapt, aşa arată pînă acum.” 

Apoi, cu voce tare: 


- Pentru a încerca un aruncător de cuțite desăvirşit, există 
o probă fără greş. Arunci în sus un ciot de lemn. Dacă virful 
cuţitului atinge ţinta, aruncătorul poate fi socotit un mare 
meşter. Cîndva am fost pus şi eu la încercare cu ciotul şi n-aş 
putea spune că nu am avut emoție. 

Costache se grăbi să ridice un ciot de lîngă foc, dar Chirilă îl 
opri. 

- Dragul meu, acum e noapte, şi şansele sînt mult mai mici 
decit ziua, chiar dacă luna e atît de bogată în seara aceasta. Nici 
eu nu m-aş încumeta. Pe urmă, s-ar putea ca domnul să nu fie 
dispus să ne arate măiestria. Şi pe legea mea că nu i-aş lua-o în 
nume de rău dacă mă gindesc la felul în care i-ai vorbit. 

Tînărul necunoscut se încruntă, ghicind în vorbele lui Chirilă 
niţică neîncredere şi parcă o urmă de scuză pentru el. Se simţea 
de la o poştă firea lui cinstită. Îşi încinse cu îndemînare brîul de 
piele, puse cuțitul în teacă, lîngă celelalte, apoi se întoarse către 
Caravană. 

- Aruncă, domnule, ciotul! Sper să-l nimeresc, mai ales că o 
parte din el arde încă, astfel că voi putea urmări drumul pe care 
urcă. 

Vînătorul nu se hotărî să arunce, aşteptind ca tînărul să-şi 
pregătească unul din cuțite, dar acesta părea că nici nu se 
interesează de un asemenea amănunt. 

- Cred că ar trebui să-ţi pregăteşti cuțitul, i se adresă 
Chirilă. 

Tînărul zîmbi pentru prima oară de cînd se întîlniseră. 

- Ar fi prea uşor să aştept cu cuțitul în mînă. 

- S-ar putea să nu vă ajungă timpul, observă din nou 
Chirilă. 

- Vom vedea. 

In primul moment, Caravană fu tentat să arunce lemnul 
foarte sus şi departe, dar firea lui cinstită trecătoare învinse 
acea slăbiciune. Ciotul se învirti prin aer, descriind o curbă 
roşiatică. Mîna tinărului se mişcă moale, parcă lipsită de 
energie. Cei trei vînători, care nu se mirau din orice, scăpară o 
exclamaţie de uimire. Cuţitul se înfipse în ciot şi căzu dimpreună 
cu el la pămînt. Chirilă nu se mai putu stăpîni. Îi întinse mîna 
tînărului, plin de entuziasm. 

- A fost o lovitură straşnică, domnule! Pe legea mea! 
Credeam că nu se mai află alt om în afară de mine căruia să-i 


reuşească o asemenea lovitură. Cuţitul poate deveni o armă 
grozavă numai cînd ceri de la el tot ce poate să dea. Mii de 
oameni poartă cuțite şi se cred înarmaţi. Nu mai încape îndoială 
că domnia-ta eşti un mare ochitor. Poate cel mai mare pe care l- 
am văzut vreodată. Există totuşi o deosebire între noi doi. O 
deosebire care mă uimeşte. Eu cînd arunc prind lama între 
degete. Domnia-ta ţii cuțitul în palmă, cu virful la vîrful 
degetelor. În definitiv, e bună şi metoda asta, dar îţi micşorează 
forţa de aruncare. Ar mai fi poate şi o problemă de ochire. La 
mine, cuțitul porneşte din dreptul umărului şi trece pe lîngă faţa 
mea, deci prin apropierea ochiului drept. Asta înseamnă că am 
posibilitatea de ochire. La domnia-ta, cuțitul porneşte din 
dreptul şoldului, avînd o diferenţă de înălţime de cel puţin doi 
coţi. Şi cu toate aceste scăderi, se pare că lovitura domniei-tale 
e fără greş, iar asemenea îndemiînare se capătă după foarte 
mulţi ani. 

- Părerile domniei-tale sînt în parte adevărate, recunoscu 
tînărul. La început aruncam şi eu ţinînd lama cu degetele şi mi- 
am dat seama că se pierde tare mult timp. La metoda mea de 
aruncare creşte viteza şi chiar posibilitatea de ochire. Să zicem 
că mi-a apărut o ţintă în faţă. Cuţitul stă înfipt în teaca lui cu 
virful în jos, cum e şi firesc. Domnia-ta pierzi timp să întorci 
cuțitul şi să-i prinzi lama între degete. Al doilea timp se pierde 
prin ridicarea miinii în dreptul umărului şi ducerea ei spre spate. 
La mine există o singură mişcare, lungă. Trag cuțitul din teacă 
şi, în timp ce duc mîna spre spate, pe lîngă şold, el se aşază 
singur în palmă. lar cînd mîna cu cuțitul revine în faţă, mîna se 
ridică pînă-n dreptul ochiului, astfel că posibilitatea de ochire 
creşte. Deci, e vorba de o singură mişcare, lungă, curgătoare, 
iar forţa de aruncare e destul de bună. Mă încumet să nimeresc 
pînă la douăzeci şi cinci de paşi. Poate aţi observat în aruncarea 
mea o oarecare încetineală. Aceasta e numai aparentă. In fond, 
e o anumită eleganţă a aruncării, care se capătă cu timpul. 

- Arunci atit de departe? se miră Chirilă. Păi cam asta e şi 
pentru mine distanţa pînă la care am o oarecare siguranţă. 
Rămîn totuşi uimit de precizia domniei-tale şi, dacă n-aş fi văzut 
cum ai lovit ciotul mi-ar fi fost destul de greu să cred. Poate că 
acest fel de aruncare să fie mai bun decit al meu. Am să-l 
probez cu prima ocazie. Am auzit de un singur om care ar mai fi 
putu să facă o asemenea ispravă, dar omul acela e mort de vreo 


doi ani. Era un tînăr de prin părţile Banatului. Sau cel puţin aşa 
se credea. Îl chema Cae Indru. Eu nu l-am văzut niciodată, dar 
oamenii de toată încrederea spuneau că acel Cae arunca atit de 
repede cuţitele, încît duşmanii lui cădeau ca spicele sub seceră. 
lar despre loviturile lui se spune că nu-şi greşeau ţinta. Se mai 
vorbeşte şi azi că ar fi fost cel mai grozav spadasin din Carpaţi. 
Că era un adevărat diavol cînd îşi rotea sabia printre duşmani. 
Cică avea o lovitură numai de el cunoscută, care despica 
beregata adversarului. Mulţi spadasini cu renume nu s-au sfiit s- 
o ia la goană din faţa lui şi nu le-a fost deloc ruşine. Se pare că a 
fost un mare viteaz. Hm! Poate că lumea a mai înflorit niţel 
lucrurile despre el. Păcat că nu şi-a pus viaţa şi iscusinţa în 
slujba patriei. Ar fi fost nevoie de asemenea om. Despre viaţa lui 
nu se vorbeşte tocmai frumos printre oameni. Parcă am auzit că 
ar fi fost amestecat în nişte afaceri nu prea curate. Hm! Dar noi 
nu avem dreptul să-l judecăm. Întîi, pentru că e mort, iar în al 
doilea rînd, pentru că ce ştim despre el e numai din auzite. Şi 
lumea vorbeşte multe. Înfloreşte lucrurile şi le încurcă de nu le 
mai dai de capăt. Se pare că a avut o moarte năprasnică. Se 
spune că s-ar fi ascuns într-o colibă mare undeva prin Munţii 
Semenicului. Că duşmanii lui au înconjurat coliba, dar nu au 
putut pătrunde la el. Cîţi s-au apropiat de uşă s-ar fi ales cu cîte- 
un cuţit în piept. Pînă la urmă au făcut şomoioage aprinse şi le- 
au tot aruncat cu săgețile, pînă cînd coliba şi proprietarul ei s-au 
prefăcut în cenuşă. 

În timpul discuţiei, Ducu rămase mai la o parte, scump la 
vorbă aşa cum îi era felul. Din locul acela remarcă încă o dată 
îmbrăcămintea elegantă a necunoscutului, uimindu-se de 
cizmele lui cu croială frumoasă, din piele de căprioară. 
Pantalonii, strînşi pe picioarele lungi, arătau a fi dintr-un postav 
de cea mai bună calitate. Peste cămaşa de mătase, dantelată, 
purta o vestă bine strinsă pe talie, după moda Apusului. Faţa, 
prelungă, avea o anumită dulceaţă feminină. Părul căzut pe 
frunte îi da acel aer tineresc al băieţilor încă neformaţi. Mişcările 
corpului aveau oarecare moliciune, ca de pisică în timp de 
linişte. Moliciune care, după cum observase ceva mai devreme, 
se transforma fulgerător într-o mare elasticitate a corpului. 
Mişcările lui şi vocea lui îi aminteau parcă despre o veche 
cunoştinţă. Oare cine era omul acesta? 


- După felul în care ne-ai poftit lîngă foc, se pare că ne 
cunoşti foarte bine, continuă Chirilă. Eu nu prea ţin minte să fi 
avut plăcerea de a ne fi întîlnit în vreo împrejurare. 

- Adevărat! răspunse necunoscutul. Pînă în noaptea 
aceasta nu am avut prilejul să vă cunosc mai de aproape, cu 
toate că despre domniile-voastre am auzit de multă vreme. lar 
cei care vă pomenesc nu uitau să adauge multe vorbe de laudă. 
Cînd m-ai iscodit, domnule Ducu, am avut plăcerea să-ţi simt 
prezenţa. Ştiu că puţin se pot lăuda cu asemenea ispravă. ŞI 
mult mai puţini ar fi aceia care l-ar putea urmări pe Ducu cel 
lute pînă la soţii lui, să le asculte discuţia, să mai aibă timp de 
întoarcere şi să măniînce liniştit, aşteptind atacul domnului 
Caravană. Ştiţi şi domniile-voastre că viaţa de unul singur prin 
locuri nu tocmai sigure îţi cere unele măsuri de prevedere. 

- Ai făcut domnia-ta asta? întrebă Caravană uimit. 

- Aşa se pare, îngînă Ducu, parcă amuzat. 

- Straşnică întîmplare! zimbi Chirilă. Prietenului Caravană i- 
ai dat o lecţie de trîntă, şi nu sînt mulţi care ar putea face 
asemenea lucru. Lui Ducu i-ai dat o lecţie de pîndă şi de 
urmărire. Pe Ducu nu l-a păcălit nimeni pînă azi în chestii d- 
astea. Mie mi-ai dat o lecţie de aruncare a cuţitului. Ceva mai 
devreme poate că te-aş fi întrebat ce cauţi singur cuc pe 
meleagurile acestea. Acum însă îmi dau seama că un om ca 
domnia-ta eşti unul dintre aceia care ştiu cum nu se poate mai 
bine să se ferească de primejdii. 

Necunoscutul nu răspunse numaidecit, gindindu-se că în 
orice caz Chirilă putea să fie la fel de îndemiînatic în a trage 
oamenii de limbă pe cit îi mersese faima la aruncarea cuţitului. 
Obişnuit să nu-şi dezvăluie gîndurile cu prea mare uşurinţă, 
tînărul hotărî să schimbe vorba printr-un atac menit să-i încurce 
pe vînători: 

- Vă credeam pe undeva prin părţile Braşovului. Principele 
Transilvaniei a pornit mulţi oameni pe urmele domniilor-voastre. 
Se vede că unele piedici v-au întors din drum. 

La asemenea vorbe, Chirilă ciuli urechile. 

- Aşa este, domnule. Drumul acesta e ceva mai sigur. 

- lar ocolul nu are importanţă cînd ai nişte cai buni. Apoi, 
drumul prin ţara aurului e destul de interesant. 


Chirilă rămase pe ginduri, întrebîindu-se ce urmărea 
necunoscutul. lar cînd răspunse, vocea lui fu destul de 
insinuantă: 

- Da, domnule. Dacă nu-l făceam, ne lipseam de plăcerea 
de a vă întîlni aici, în sihăstria asta. Îmi plac hainele domniei- 
tale. Asemenea haine se potrivesc mai bine la oraş. 

- Am o mare slăbiciune, rise necunoscutul. Imi place să mă 
îmbrac bine. Întîlnirea noastră se pare că i-o datorăm lui 
Sigismund Bâthory. Fără măgăruşul lui nu am fi avut prilejul să 
ne cunoaştem. Sau, poate se ivea un prilej mai tîrziu. 

Vînătorii tresăriră la asemenea cuvinte şi prima lor pornire 
fu aceea de a duce miinile la arme. Din fericire, intenţiile lor nu 
se transformară în gesturi. Totuşi, tînărul le ghici gîndurile şi nu 
se putu opri să aducă puţină lumină. 

- Domnilor, spuse zîmbind, am avut plăcerea să văd 
pregătirile pe care le-aţi făcut pentru capturarea măgăruşului. 
Şi, pe cinstea mea, planul domnului Caravană mi-a stîrnit 
admiraţia. Sigismund o să turbeze aflînd asemenea ispravă, din 
care se alege destul de păgubit. Bănuiala ar fi putut să cadă 
asupra lui Kunzli şi zău dacă mai avea importanţă o bănuială în 
plus. Dar domnul Caravană a avut bunătatea să agaţe de şaua 
măgăruşului un bileţel cu multe salutări principelui, din partea 
vînătorilor. Poate că e mai bine aşa. Cele treizeci şi opt de ocale 
de aur vor lua drumul Ţării Româneşti. Acolo e multă nevoie de 
aur. Sînt convins că nu veţi opri nimic pentru domniile-voastre. 
El va avea o destinaţie mai bună. 

- Domnule, îl întrerupse Chirilă mai puţin prietenos. 
Rațiunea mă îndeamnă să te iau prizonier, avind aceste drepturi 
prin faptul că ne-ai spionat. În schimb, inima îmi spune că 
trebuie să am încredere în domnia-ta. Pe noi vinătorii, rar ne 
înşeală inima. Îmi pare totuşi rău că nu pot asculta de inimă. 
Predă-ne cuţitele! Vei merge cu noi pînă cînd vom socoti că e 
cazul să-ţi dăm drumul. Poate că atunci îţi vom cere iertare. 

Tînărul necunoscut îşi încrucişă braţele şi-l privi amuzat pe 
Chirilă. 

- Problema s-ar pune şi altfel, domnule Chirilă. Şi eu am 
urmărit aurul, aşa cum l-aţi urmărit domniile-voastre. Cred că 
nimeni nu-mi putea refuza acest drept. Auzind discuţiile pe care 
le-aţi purtat, m-am lăsat păgubaş. Nu e tocmai plăcut să renunţi 
la o asemenea pradă. 


- N-am nici un motiv să te cred, spuse Chirilă întunecat. Te 
rog, predă-ne cuţitele! 

- O clipă! strigă Ducu. Nu putem să-i aducem o asemenea 
nedreptate acestui om. 

Vînătorul se întoarse mirat. 

- Crezi că o fac bucuros? 

- Nu o vei face deloc, prietene Chirilă! Domnul acesta m-a 
scăpat din mîinile oamenilor lui Sigismund. 

- Cînd? 

- Acum cîteva zile. Asta s-a petrecut la hanul Butoiul 
Tămăduirii. Şi-a riscat viaţa pentru mine, şi doar nu-mi era dator 
cu nimic. 

- Nu mă aşteptam să mă recunoşti, rise tînărul, surprins. Se 
vede că ai ochi foarte ageri. 

- Aşa se pare, recunoscu Ducu prietenos. Basmaua ţi-a 
acoperit bine faţa, dar omul mai are unele mici particularităţi 
despre care poate că nici nu ştie. Mişcările domniei-tale sînt 
moi, ca de pisică. lar degetele miinilor subţiri, ca de domnişoară. 
Vocea părea altfel în noaptea aceea. Doar în momentul cînd ai 
dat loviturile de sabie ea a devenit tărăgănată, ca şi adineauri, 
cînd ai luat cuțitul de la gitul lui Caravană şi l-ai poftit să se 
ridice. 

- Deci, zise necunoscutul, domnul Caravană a greşit cînd 
m-a atacat. Domnul Ducu a greşit cînd m-a pîndit. Domnul 
Chirilă a greşit cînd a încercat să se călăuzească după rațiune. 
Eu am greşit cînd am crezut că, avind basmaua pe faţă, nu voi fi 
recunoscut de nimeni. Cu toată isteţimea şi priceperea noastră, 
rămînem, totuşi, nişte bieţi oameni. 

Necunoscutul se întrerupse din vorbele lui şi rămase o clipă 
atent. lar cînd vorbi, vocea lui fu o şoaptă. 

- Se apropie cineva de noi. Sper să fie prietenii voştri. 

Chirilă ascultă şi el atent, dar nu mai fu nevoie. Din spatele 
brazilor îşi făcu apariţia Marcu şi cei doi băieţi. Veneau încet, 
uitîndu-se la străin. Cînd ajunseră foarte aproape, Marcu tresări 
puternic şi făcu un pas înapoi, exclamînd: 

- Cae Indru. Acest om e Cae Indru. Oare au înviat morţii? 

- Nu te cunosc, rosti Cae. 

Marcu bolborosi, uitîndu-se la el ca la o stafie: 

- Aminteşte-ţi, dumneata, de o noapte cu ploaie mare! 
Acum doi ani. Pe o vreme de ziceai că e vremea de apoi. In casa 


podarului de la Mureş, am doborit împreună şase duşmani de-ai 
domniei-tale. Eu sînt podarul acela. 

Faţa lui Cae Indru se lumină. 

- Îmi amintesc, prietene. Mă bucur că ne întîlnim. 

Cîteva clipe tăcură toţi, privindu-l pe Indru. Primul îşi reveni 
Chirilă. 

- lată, domnule, că focul vostru se stinge, iar jumătatea de 
iepure s-a răcit de mult. Ce-ai zice dacă am cina împreună? 

- Cred că aş primi cu plăcere, se lumină Cae. 

Peste o jumătate de ceas, vinătorii şi tînărul acela ciudat 
şedeau în jurul focului, gustînd în tihnă din iepurele rumenit. La 
picioarele lor, pîrîul cînta zglobiu, nepăsător de cîte se întîmplau 
în pădure. Vorbele veneau rar, acoperite de trosnetul 
vreascurilor care se transformau în jăratic. 

- Ar fi plăcută o călătorie împreună, insinuă Ducu. 

- Ar fi plăcută, consimţi Cae, dar drumurile noastre se 
despart. Miine seară am o întîlnire importantă la Sebeş. Spuneai, 
domnule Chirilă, că acel Cae Indru şi-ar fi făcut un nume rău. Nu 
vreau să mă apăr. Lumea vorbeşte multe. Vă pot răspunde însă 
printr-un exemplu. Aţi luat aurul lui Sigismund. Lumea va zice că 
sînteţi de aceeaşi teapă cu faimosul Kunzli. Numai domniile- 
voastre şi eu ştim că nu e aşa. 

Tăcură cu toţii, recunoscînd multă dreptate în vorbele 
tinărului. Se culcară tîrziu. Doar Chirilă rămase mai la o parte, să 
vegheze somnul celorlalţi. Din locul acela îl auzi pe Caravană 
discutînd mînios cu Zambilica, iar calul, cuminte şi resemnat, 
picotea molcom. 

- Ai mai pomenit asemenea drăcovenie? Un flecuşteţ de 
băiat să mă trîntească de faţă cu prietenii mei. Şi bine că nu mi- 
a rupt un picior sau o coastă. Ce dacă îl cheamă Cae Indru? Te- 
ai făcut al dracului, Zambilico! O vorbă nu scoţi. Măcar să mă 
aprobi. Altădată, cum deschideam gura săltai căpşorul ăsta slut 
şi holbai ochii la mine. Cum o să mai fac eu pe grozavul în faţa 
prietenilor mei după asemenea trintă? Acum eu vorbesc, eu 
aud. În toată Ţara Românească nu am văzut un cal mai 
nesimţitor. S-au despărţit ei prieteni mai ai dracului decit noi. 
Crezi că-i mare lucru? Îmi iau frumuşel şaua pe umăr şi mă tot 
duc în lumea mare. Ce dacă o să-mi curgă niţel lacrimile? Cui îi 
pasă? Ai văzut ce miini are? 


Costache smulse de sub şa o pătură veche, găurită şi se 
înfăşură în ea încercînd să adoarmă. Calul se foi o vreme 
neliniştit. Apoi îl împunse pe viînător cu botul în spinare, iar 
acesta i se adresă somnoros: 

- Lasă-mă, nătărâule, să dorm! Crezi că doi prieteni se 
despart doar dintr-o ceartă? Certurile nu-i despart pe prietenii 
înţelepţi. La certuri se spun cele mai mari şi mai multe 
adevăruri. 


Capitolul 6 


ătea vintul. Cerul era jos. Norii zdrenţuiţi îşi depănau 

franjurile pe crestele golaşe sau pe virfurile copacilor. 

Dinspre munţi se lăsa către cîmpie, în miezul zilei, o 
întunericime ca în amurg. Picături de ploaie, mari şi rare, cădeau 
pe pămîntul încins, lovind cu zgomot sec. Un călăreț, aplecat 
mult pe coama calului, se strecura iute prin ultimele văi ale 
Apusenilor. Calul, înviorat de răcoare, fugea plin de o 
neaşteptată vigoare. Atmosfera, învolburată, căpătase acea 
prospeţime pe care o simţi la cîmpie abia după trecerea ploii. 
Cae Indru sorbea cu nesaţ aerul puternic ozonat şi, îmbătat de 
goana sălbatică, zimbea copilăros, uitînd pentru o clipă 
amărăciunea care pusese stăpiînire pe inima lui, de multă 
vreme. Se simţea ca într-o dimineaţă dulce de vară, cînd 
puritatea matinală te îndeamnă la călătorii pe care nu le-ai visat 
cu puţină vreme înainte. Calul şi călăreţul ieşiră dintre dealuri. 
Munţii, rămaşi mult în urmă, se confundau cu norii întunecaţi. 
Cae lăsă calul în voia lui, iar zimbetul acela copilăros i se şterse 
treptat. Se împlineau doi ani de cînd se lăsase la fund, 
ascunzîndu-se de oameni. Doi ani de singurătate prin munţi, 
prin locuri rar călcate de picior omenesc. Se maturizase în aceşti 
doi ani. Sperase chiar că lumea a uitat de el. Că alte evenimente 
i-a prins pe oameni în virtejul lor. O vreme, nădăjduise că se va 
putea statornici pe undeva. l-ar fi plăcut să se ocupe de 
creşterea cailor, lăsînd sabia şi cuţitele să ruginească, uitîndu-le 
pentru totdeauna. Rise, gindindu-se că apoi va îmbătrîni un pic, 


va stringe ceva avere şi se va îngrăşa, ca orice creştin cu frica 
lui Dumnezeu. Giîndurile acestea îi veniseră cîndva. Trecuse 
multă vreme de atunci. Acum era convins că nu i s-ar potrivi o 
astfel de viaţă, care nu se împăca în nici un fel cu firea lui. 

Scrută împrejurimile. Se apropia seara. Peste un ceas avea 
să se întilnească într-o casă din Sebeş cu excelenţa-sa domnul 
lojica Ştefan, marele conducător al treburilor din Transilvania. 
Primul om al principatului, după Sigismund Bâthory. Acel 
principe mărginit, fluşturatic şi îngîmfat. Gîndurile îl furară din 
nou, purtîndu-l pe aripile lor nevăzute spre frumoasele plaiuri 
bănăţene. Revăzu în minte coliba din munţii Semenicului. Acea 
colibă cu bîrne mari înnegrite de fum, din care se aviîntase în 
cea mai fantastică aventură, ajutîndu-l pe lojica din umbră. Cînd 
se întilniseră pe Semenic, lojica avea vreo treizeci de ani, o 
pungă mare şi goală, o inteligenţă uluitoare, nişte haine care 
şedeau pe el ca prinse cu ţinte, nişte visuri mari cît Munţii 
Semenicului şi o foame din cele mai straşnice. Au discutat o 
iarnă întreagă despre libertatea omului şi a popoarelor. Despre 
unirea românilor într-o ţară mare şi puternică. In primăvară, cînd 
s-au topit zăpezile, şi-au scos mirţoagele din adăposturi şi au 
pornit spre Alba-lulia cu doi galbeni în buzunare şi cu hotărîrea 
de a transforma visurile lor în realitate. 

Revăzu în minte, pe partea de răsărit a Semenicului, 
castelul familiei Cristu. Locul unde gustase citeva clipe de 
fericire, mult prea puţine în viţa lui agitată. Aşezat la poalele 
munţilor, castelul familiei Cristu domina un platou uriaş, 
înconjurat pe trei părţi de păduri nesfirşite. Construit din piatră 
şi lemn, pe care plantele agăţătoare formau tencuiala lor verde, 
castelul îşi rezema spinarea de ultimii pereţi stîncoşi ai 
muntelui. Pădurea semeaţă îşi apleca parcă aripile mari 
deasupra lui, fiindu-i pavăză bună pe vremi de restrişte. Pe 
platoul imens, piîriiaşele zburau sprintene printre ierburi, fără 
îngăduinţă de odihnă. Păstrăvii se strecurau pe apă la deal ca 
nişte păreri. Mirosna de brazi potolea aerul iute, dîndu-i parcă 
un gust dulce, niţel amărui. Herghelii de cai pe jumătate 
sălbatici, cu picioarele zvelte, cu trupurile lucioase şi elastice, cu 
ochii răi, neîncrezători, se puneau pe goană din nimic, făcînd să 
duduie pămîntul sub copitele lor. Platoul, caii şi pădurea cu 
hotarele greu de socotit, pe care nu le revendica nimeni, erau 
bogăţiile familiei Cristu. Primăvara, devreme, înainte de apariţia 


frunzei, se abăteau pe la castel negustorii de cai, şi afacerile 
familiei de dovedeau a fi dintre cele mai fructuoase. Hergheilii 
întregi luau drumurile spre şes, părăsind platoul pentru 
totdeauna, petrecuţi de privirile triste ale castelanilor. 

Familia Cristu era destul de restrînsă. Primul în ordinea 
vîrstei, prima locatară a castelului, era o bătrînă surdă de-a 
binelea, despre care nu ştia nimeni cîte primăveri apucase. In 
afară de Bunica nu mai purta alt nume, iar dacă avea unul, 
lucrul acesta nu mai prezenta nici o importanţă. Cui voia să o 
asculte îi spunea poveşti lungi, cam încurcate, şi toate se 
învirteau în jurul cailor. Fiul ei, Petre Cristu, se apropia de şaizeci 
de ani. Inalt şi ciolănos, cu părul roşu şi aspru, cu faţa 
colţuroasă, cu ochii cenuşii, reci, nu se arăta o fire tocmai 
prietenoasă. Trăia mai mult printre cai. În serile lungi de iarnă 
se aşeza uneori lîngă Bunica. Bătrina începea o poveste despre 
cai. Şi de fiecare dată povestea suna altfel. Apoi mai adăuga de 
la ea prin locurile unde pierdea şirul povestirii sau pur şi simplu 
uita rosturile, amintindu-şi de cutare sau cutare cal. Petre Cristu 
îi sorbea cuvintele, aproba din cap cu plăcere, ochii lui căpătau 
căldură, şi povestea se înnoda mereu ca un cîntec monoton. Al 
treilea castelan era lon Cristu, fiul lui Petre. Mult prea elegant 
pentru platoul acela singuratic, părea a fi un musafir picat acolo 
pe neaşteptate. Invăţase de mic la Viena şi la Constantinopol, 
simțindu-se atras de ştiinţă şi de cunoaşterea lumii, fără a 
neglija însă călăria şi cunoaşterea armelor. Al patrulea şi ultimul 
castelan era Stela Cristu, mezina familiei. O zvirlugă de fată 
nurlie, cu părul roşu, tuns băieţeşte, cu ochii mari, cenuşii, duri 
ca oţelul, în care miînia şi dragostea de viaţă, bucuria şi tristeţea 
aveau o singură sclipire de lumină, ca o notă muzicală ce nu 
poate exprima singură nici bucurie, nici tristeţe şi nici un alt 
sentiment. Călărea pe deşelate mai bine ca un bărbat, iar 
îngrijitorii cailor se uitau la ea ca la o minune. Părea o ciută 
zglobie, total neştiutoare de frumuseţea ei. Cae o întiîlnise în 
pădure. Şedea adunată ghem, lîngă o tufă de merişor. Glezna îi 
era roşie şi umflată. L-a rugat s-o ducă acasă şi i-a arătat cu 
mîna direcţia spre castel. S-a aplecat s-o ridice în braţe, dar fata 
s-a tras îndărăt. 

- Cum vrei să te ajut dacă nu mă laşi? o întrebase zimbind. 

- Dacă-mi dai calul domniei-tale, încalec singură. 


S-a săltat în şa şi a dat pinteni calului, fără un cuvînt. Cae a 
rămas o clipă descumpănit, murmurînd amuzat: 

- Pînă azi nu a reuşit nimeni să-mi ia calul şi să mă lase 
mofluz în mijlocul pădurii. A naibii fată! lar despre mine, ce să 
mai zic? Deştept bărbat! ` 

Apoi se gîndi la calul fetei. Nu putea să fie prea departe. Il 
căută prin împrejurimi şi, cînd dădu cu ochii de el, rămase 
înmărmurit. Văzuse mulţi cai buni în viaţa lui, dar un asemenea 
exemplar nu mai întiîlnise. Parcă întreaga natură i-a dăruit tot ce 
a avut mai de preţ. Cînd îi prinse căpăstrul, pielea calului se 
înfioră, adunîndu-se în mii de zbircituri. Ochii îi erau răi, 
ameninţători. Coama neagră, cu firele lungi, lucea ca unsă cu 
grăsime. Incercă să se desprindă, ridicîndu-se pe picioarele din 
spate. Nu reuşi. Dădu buzna peste om cu pieptul lui puternic, 
dar acesta prevăzuse atacul. Trecu un ceas de luptă năprasnică, 
şi omul ieşi victorios. Simţindu-l potolit, Cae îi prinse gitul cu 
braţele. Trupul calului se înfioră uşor. Liniştea puse stăpinire pe 
el cu încetul, în timp ce omul îi strecura la ureche o groază de 
cuvinte dulci, ca de îndrăgostit. O ultimă încercare de răzvrătire 
fără sorţi de izbîndă încheie pace între cal şi călăreț. Urmă o 
goană îndrăcită pe potecile pădurii, iar cînd se opriră lîngă 
treptele castelului, cîţiva îngrijitori săriră într-o parte, închinîndu- 
se. 

Bătrînul Cristu îşi făcu loc în faţă şi-i strigă aspru: 

- Descalecă, domnule, de pe Vînt Sălbatic! S-ar putea să te 
schilodească. Pînă şi pe fata mea a trîntit-o, măcar că sînt 
prieteni vechi. Şi ca să-ţi spun drept, nu prea ştiu călăreţi prin 
împrejurimi care s-o întreacă pe fata mea. Cînd începi să crezi 
că te-ai împrietenit cu el, atunci te aruncă mai abitir din şa. 

Cae descălecă fără grabă şi, înainte de a se despărţi de Vînt 
Sălbatic, îi prinse botul şi-l sărută. Se depărtă apoi şi schimbă 
cîteva cuvinte cu gazda. Dar calul, în loc s-o rupă la galop, cum 
îi era obiceiul, veni în spatele tînărului şi-l împinse prieteneşte 
cu botul, spre uimirea oamenilor. În ochii reci ai lui Petre Cristu 
apăru o lumină caldă. 

- Se pare că eşti un mare vrăjitor de cai, spuse, şi oamenii 
se mirară văzîndu-l că zimbeşte. 

- Nu-i destul să te pricepi la cai, răspunse tînărul. Trebuie 
să-i iubeşti din tot sufletul, iar caii simt lucrul acesta chiar mai 
bine decît omul. 


După asemenea vorbe, Cae Indru şezu multă vreme de 
taină cu castelanul acela ursuz. Rămase peste noapte la castel. 
Ascultă una dintre năstruşnicele poveşti ale Bunicii. Spuse şi el o 
poveste, cu un cal arăbesc, şi nu mai părăsi locurile acelea. A 
doua zi, oamenii aflară că tînărul devenise noul administrator al 
castelului în locul lui lon Cristu, care plecase la Constantinopol. 

Au trecut cîteva luni. Stela Cristu începu să întiîrzie în faţa 
oglinzilor, pe care nu le lua în seamă altă dată. Devenise mai 
tăcută. În faţa administratorului se îmbujora la faţă din te-miri- 
ce. _ 

Venise o toamnă rea, cu ploi lungi şi semne de îngheţ. Intr- 
o duminică dimineaţa, trecură pe acolo nişte negustori de cai. 
Întîlnindu-l pe administrator, schimbară între ei semne tainice. Îl 
întrebară pe gazdă, mai pe ocolite, despre tînărul acela. lar 
gazda, în afară de multe cuvinte de laudă, nu ştia decît că-l 
cheamă Cociuban. La cîteva zile după plecarea negustorilor, 
năvăliră în curtea castelului o droaie de călăreţi. Cae tocmai se 
întorcea de pe platou, săltînd mulţumit în şaua lui Vînt Sălbatic. 
Înainte de a intra în curte, îşi pironi ochii în pămînt şi opri calul. 
Unele urme de potcoave, neîntiîlnite la caii de pe platou, îi 
atraseră atenţia. Întoarse calul pe jumătate, hotărît să facă un 
ocol prin pădure. În acel moment, călăreţii ieşiră din 
ascunzătorile lor. O voce puternică făcu să răsune platoul, iar 
pădurea tăcută repetă cuvintele: 

- Eşti în mîinile noastre, Cae Indru! 

Administratorul duse fulgerător mîna la brîu, în locul unde 
purta nişte cuțite de care nu se despărţea niciodată. Doi dintre 
călăreţi se rostogoliră din şa unul după altul. Vînt Sălbatic se 
întoarse din drum. Nu se cunoştea cal care ar fi putut să-l 
ajungă. 

Au trecut doi ani. Lumea îl credea mort. Poate şi Stela. O 
clipă, obrazul lui Cae Indru împietri ca tăiat cu dalta. Se scutură 
din gînduri şi-şi strecură calul pe ulițele înguste ale Sebeşului. 
Vînt Sălbatic opri la poarta unei case, care apucase cîndva 
timpuri mai bune. Cineva deschise poarta. Călărețul înaintă 
printre nişte tufe de coacăze crescute în neorînduială. Descălecă 
în faţa casei şi lăsă calul în voia lui. Un tînăr elegant, mirosind a 
parfum bun, îl invită să intre. 

- Poftiţi, domnule Indru! Excelenţa-sa vă aşteaptă. 

Musafirul se opri în culoarul încăpător. 


- Ce mai faci, domnule lanoş Chioreanu? 

- Mulţumesc! se înclină acesta. Mă bucur că un om atit de 
vestit ca domnia-ta nu mi-a uitat numele. Poate că bucuria ar fi 
fost şi mai mare dacă mi-aţi fi spus lon. 

- Adevărat! rise Cae. Doar sîntem între noi. 

lojica îl aştepta într-o odaie puternic luminată. Şedea la 
masă, dus pe ginduri. La intrarea musafirului, se ridică bucuros. 
Tînărul rămase lîngă uşă. Se priviră în tăcere citeva clipe, 
încercînd fiecare să observe ce s-a schimbat în înfăţişarea 
celuilalt. Izbucniră în rîs şi se îmbrăţişară. Ilon Chioreanu aduse 
curînd o tavă pe care se odihnea bine rumenit un pui dolofan, 
iar lîngă el şedea îmbietoare o carafă cu vin. 

- Măniîncă, prietene! porunci lojica. Cred că eşti obosit şi 
flămînd. 

Musafirul nu se lăsă poftit de două ori. Tăbări cu toată 
evlavia asupra bunătăţilor, şi liniştea odăii fu curmată din 
vreme-n vreme de trosnetul oaselor de pui. lojica îşi cîntări 
oaspetele din priviri. Se mai maturizase tînărul lui prieten. Se 
schimbase mult în cei doi ani. Pînă şi ochii inteligenţi păreau mai 
adînci. Doar gesturile moi, parcă însoţite de o anumită lenevie, 
rămăseseră aceleaşi. Ciocniră cîte-un pahar cu vin. Cancelarul 
abia îşi muie buzele. In întreaga ţinută a excelenţei-sale nu mai 
rămăsese nimic din aerul rece, distant, de la curte. Devenise un 
om simplu, bucuros că se află în aceeaşi încăpere cu prietenul 
său, iar Cae simţi lucrul acesta şi dintr-o dată totul i se păru 
frumos în odaie. 

- Cum ţi se pare friptura? 

- Puţină, rise Cae. 

- Şi cînd te gîndeşti că Chioreanu a pregăti-o pentru 
amindoi! 

- Nu-i pentru cine se pregăteşte. 

- Hei, tinere, zimbi cancelarul, nu ţi se pare că eşti cam 
necuviincios cu al doilea om al principatului? 

- Nu! Sînt doar nemulţumit că nu te afli pe primul loc. 

- Ei, drăcie! murmură lojica. Tu crezi că e uşor? 

- Greu a fost pînă aici. Ţi-au trebuit o mulţime de paşi. 
Acum a mai rămas doar unul. 

- Unul care face cîţi toţi ceilalţi. 

- Aiurea! Voi oamenii mari cam complicaţi lucrurile. 


- Aşa am crezut şi eu multă vreme, redeveni serios lojica. 
Acum Îmi dau seama, prietene, că sacrificiile pe care le-am făcut 
amîndoi nu şi-au atins ţinta decît în parte. Eu am ajuns 
cancelarul principatului. Dar principe n-am să fiu. Imi lipsesc 
ajutoarele pe care nici tu nu mi le poţi da. Am visat amîndoi în 
coliba de pe Semenic să dăm Transilvaniei un conducător bun. 
Să le redăm românilor drepturile de care au fost păgubiţi. Acum 
sînt cancelar şi ştii ce pot să fac pentru ei? Îl mai scap uneori pe 
cîte unul de la plata nedreaptă. li strecor o vorbă bună altuia 
sau îl ajut pe careva cu nişte bani. Ei, mai fac eu şi altele, rosti 
în continuare, văzind încruntarea prietenului său, dar e cam 
puţin faţă de cît am crezut că voi putea. lar dacă aş ajunge 
principe, tot n-aş putea face mai mult. Nobilii Transilvaniei ar fi 
mereu mai puternici decît mine. Or, interesele lor de stăpiînitori 
ai bogăției şi ai iobagilor nu s-ar potrivi deloc cu ale mele. Unul 
sau doi oameni nu pot schimba soarta unui popor, oricît de sus 
ar fi ei cocoţaţi. Asta e, prietene. Te încrunţi degeaba. De cînd e 
lumea, planurile au rămas tot planuri. Cît ar fi ele de bune, cînd 
ajung să se înfrunte cu viaţa, încep să-şi arate neajunsurile. 

- După cite înţeleg eu, zise Cae ironic, ţi-e teamă să mergi 
mai departe. Oare să-ţi fi pierdut ceva din vechile elanuri? Tot 
ce e bun pe lumea asta se obţine greu, prietene. Ce obţii uşor şi 
fără trudă nu-i durabil. Ai dat o bătălie mare ca să ajungi al 
doilea om al principatului. Vei mai da una ca să ajungi primul. 
Apoi încă una, şi Dumnezeu ştie cîte, pînă cînd ne vom impune 
planurile noastre. Şi abia pe urmă va începe lupta din nou 
pentru alte ginduri, care ne-au scăpat pînă acum. 

Cancelarul îşi privi prietenul bucuros. Rămăsese acelaşi om 
dîrz şi gata de lucruri noi. 

- Luptă, spuse giînditor. Da! Să luptăm! Dar încă nu sînt 
create condiţii care să permită unui domn român să preia 
puterea principatului şi să-şi impună punctul de vedere. Intreaga 
putere şi forţă economică se află în miinile nobililor. Să zicem că 
mîine Sigismund Bâthory va cădea sub lovitura unuia dintre 
cuţitele tale. Să zicem că i-aş lua locul. Ciţi dintre nobilii 
principatului ar trece alături de mine? Ciţiva cărora aş putea să 
le ofer unele avantaje materiale. Poate toţi. Dar oferindu-le lor 
avantaje noi, înseamnă să jupoi şi mai rău populaţia iobagă. Ce 
am cîştiga? Faptul că aş deveni conducătorul suprem al 
principatului? La ce bun? Dacă aş pregăti o revoltă, s-ar afla. Ne 


trebuie un ajutor din afară. O revoltă a iobagilor ne-ar lua mulţi 
ani de pregătire. Cu o putere armată venită din Moldova sau din 
Ţara Românească, aş putea deveni principe. Aş ridica poporul la 
răscoală şi am sfărima puterea nobililor. Aş împărţi pămînturile 
şi bogăţiile. Aş ridica alţi nobili dintre români. În acest scop, mi- 
am îndreptat privirile spre Mihai-vodă, domnul Ţării Româneşti. 
Am auzit multe lucruri bune despre el. Dar asta nu-i destul. Să-i 
vedem faptele viitoare. Poate că şi această lucrare va cere timp 
mult. Vom aştepta. Eu aştept mai uşor. Tu, mai greu. Mi-ai 
măturat duşmanii din drum cu sabia şi cu cuţitele tale şi nimeni 
nu a ştiut despre ce-i vorba. Ţie ţi-a rămas un nume destul de 
pestrit. Pe cînd eu mă bucur de o situaţie deosebită. 

- Nu mă pling, răspunse Cae aspru. Cînd am pornit pe 
drumul acesta nu m-am gîndit la cîştiguri pentru mine. lar 
numele meu... ei bine, numele meu ce importanţă are? 

- Atunci, să nu mai vorbim despre asta pînă cînd va veni 
timpul potrivit. Vom aştepta mişcările lui Mihai. 

- Ce te face să crezi că Mihai-vodă ar fi omul care ne 
trebuie? 

- Am citeva motive. 

- Crezi că sînt destule? 

- Nu. Nu sînt destule, dar îs foarte interesante. Domnul Ţării 
Româneşti pune la cale o revoltă împotriva turcilor. L-am vizitat, 
luna trecută, la el acasă în cetatea Bucureştilor. Sigur nu prea 
avea încredere în mine. Mi-a spus puţine, dar m-a lăsat să 
înţeleg multe. Eu i-am vorbit deschis. Cred că a simţit lucrul 
acesta. Am discutat amîndoi despre planurile mele. Domnul e 
dibaci. Nu mi le-a dezvăluit pe ale lui. M-a lăsat doar să le 
bănuiesc, şi ştii ce m-a mirat mult? Pe undeva, gîndurile noastre 
de viitor se aseamănă. Nu mi-a promis nimic, dar am plecat de 
acolo cu convingerea că vom lucra multă vreme împreună. Am 
mare stimă pentru el. Abia s-a aşezat în scaunul domnesc şi a şi 
început o lucrare de om prevăzător. Oameni de-ai lui de mare 
încredere s-au mutat în Moldova, în sudul Dunării, la 
Constantinopol, în Transilvania, în Ungaria, la muscali şi chiar la 
Praga, aproape de curtea Impăratului Rudolf al II-lea. Dar astea 
nu de la el le ştiu. Am şi eu sursele mele de informare. Curieri 
destoinici aleargă de la oamenii lui spre Bucureşti, ducînd în 
buzunarele lor tot felul de ştiri care l-ar interesa pe domn. În 
slujba lui Mihai-vodă s-au legat nişte oameni care nu fac 


lucrurile pentru bani. E vorba de Chirilă Zece Cuţite, Costache 
Caravană, Ducu cel lute, Petrache cel Mic şi Niţă Praştie. Dacă 
asemenea oameni s-au hotărît să-l slujească pe Mihai, înseamnă 
că domnul plănuieşte lucruri mari. Ai auzit despre castelul de la 
Obreja? 

- Da. E al baronului Albert Szentivâni. 

- A fost, rîse lojica. Acum e al contelui Hans Beckembauer. 

- Şi ce ne interesează pe noi neamţul acela? 

- Nu ne-ar interesa prea mult, dar pe neamţul acela îl 
cheamă, de fapt, lon Cristu. Un bănăţean dat naibii de simpatic. 

Solniţa de lemn din mîna lui Cae se rupse în două. lojica 
încruntă sprincenele abia vizibil. Ştia că prietenul lui nu-şi pierde 
cumpătul prea uşor. Să fi fost mirarea atit de mare sau era 
altceva? 

- Continuă! rosti musafirul, şi vocea lui păru destul de 
liniştită. 

- Cine crezi că l-a speriat pe Szentivâni atît de tare încît a 
fost nevoit să-şi vîndă castelul? 

- Cristu? 

- Aş! 

- Tu? 

- Ei asta-i! Ce interes aveam? 

- Nu cumva Chirilă, Caravană şi Ducu? 

- Întocmai, prietene. 

- Nu înţeleg de ce a venit acel Cristu sub nume de 
împrumut. Cred că mistificarea o să-i aducă o mulţime de 
neajunsuri. 

- Motive sînt destule, îl întrerupse lojica. Una dintre 
misiunile lui este de a atrage pe saşii ardeleni într-o partidă 
favorabilă domnului Ţării Româneşti. Îţi închipui că un român ar 
avea puţini sorţi de izbîndă într-o asemenea lucrare. 

- Şi dacă se descoperă că e român? 

- Va pierde încrederea saşilor. 

- Numai atît? 

- Numai. S-a statornicit de mult obiceiul ca oamenii să-şi ia 
titluri şi nume de împrumut. Sigur că astea dau loc la bănuieli, 
dar sper ca acest Cristu să fie destul de priceput pentru a nu i se 
afla numele adevărat. De fapt, a stat mai mult prin alte ţări şi nu 
e cunoscut nici măcar la curtea lui Mihai. 

- Cum ai putut ajunge stăpinul atitor secrete? se miră Cae. 


- Aş putea să-ţi întorc întrebarea, rise cancelarul. Tu cum 
poţi mînui atît de bine sabia? Crezi că am ajuns al doilea om al 
principelui chiar numai cu ajutorul tău? 

- Nu. Nu cred. | 

- Foarte bine! inseamnă că mi-ai recunoscut şi mie nişte 
calităţi. Acum, cînd am atita putere, ar fi păcat să nu ştiu o 
mulţime de lucruri pe care Sigismund nici nu le visează. Sigur că 
îi strecor şi lui cîte ceva, dar numai ce cred eu că e necesar. 
Averea mea se ridică la o sută patruzeci de mii de galbeni. Asta 
înseamnă aproape două mii de ocale de aur. Aş fi putut să fiu de 
două ori mai bogat. Banii se duc însă pe unele informaţii. Plătesc 
regeşte pe acei spioni iscusiţi care îmi string veşti de pe tot 
cuprinsul Transilvaniei şi chiar de peste hotare. Dacă vrei să fii 
puternic, trebuie să ştii multe despre alţii. Vrei să-ţi spun cine l-a 
scăpat de Ducu cel lute din miinile soldaţilor în hanul Butoiul 
Tămăduirii? 

- Unde-i hanul acesta? se prefăcu mirat Cae. 

- La doi paşi de Sighişoara. De fapt, cred că îl cunoşti foarte 
bine. 

- Eu? 

- Tu. Doar nu Sfîntul Părinte. Unul dintre slujitorii hanului se 
află în slujba mea. Iți închipui că o încăierare ca aceea nu trece 
neobservată, mai ales în vreme de linişte. 

- Şi cum a putut să mă recunoască? 

- Ei, de recunoscut nu te-a recunoscut, dar din raportul lui 
am înţeles că în noaptea aceea a trecut pe acolo un mare 
aruncător de cuțite. 

- Poate a fost Chirilă, rîse Cae. 

- Aiurea! Îți cunosc bine cuţitele. 

Zicînd acestea, cancelarul puse pe masă un cuţit. 

- De unde veneai în noaptea aceea? se interesă lojica. 

- De nicăieri. Locuiam la han. 

Fu rîndul cancelarului să facă ochii mari. 

- La han? Nu merge, băiatule! In hanul acela nu se aflau 
pasageri în afară de Ducu. 

- Era, totuşi, o doamnă. Doamna Cociuban. 

- Şi ce-i cu asta? 

- Mai nimic. Dar sub cămaşa de noapte a doamnei 
Cociuban se afla, de fapt, Cae Indru. 


- De necrezut! murmură lojica, surprins. Oricît de bine s-ar 
travesti un bărbat, un ochi ager descoperă de la o poştă că-i 
lipsesc unele haruri femeieşti. 

- Sînt absolut de acord, îl întrerupse tînărul. Aveam însă 
grijă să mă întîlnesc seara cu oamenii hanului, iar la lumina 
slabă a lumînărilor trec multe amănunte neobservate. Apoi, 
trebuie să-ţi fac o mărturisire. Cînd aveam vreo şaisprezece ani, 
am colindat Austria cu o trupă de actori. lar o perucă bună şi 
cîteva sulimanuri nu sînt tocmai de lepădat în astfel de ocazii. 

lojica se ridică de la masă şi se rezemă cu spatele de uşă. li 
venea greu să se despartă atît de curînd de prietenul său. Ar fi 
vrut să-l ştie în preajma lui. Să-l vadă bucurîndu-se de tinereţe şi 
de viaţă, iar asupra numelui său să nu şadă cuvinte de ocară. 
Oftă, ştiind că ceasul acela e încă departe. 

- Vei sta aici o săptămînă, spuse blind, aproape duios. Va fi 
o săptămînă de refacere. Arăţi cam jigărit. Doi slujitori vor avea 
grijă să nu-ţi lipsească nimic. Te-am văzut intrînd pe poartă 
călare. Nu sînt mare priceput la cai, dar un asemenea animal 
frumos am întîlnit foarte rar. De unde-l ai? 

- E o poveste lungă, murmură Cae tărăgănat, şi faţa i se 
crispă uşor. 

Urechea fină prinse nuanţa schimbată a glasului lui. 
Prefăcîndu-se a nu fi observat nimic, se interesă grijuliu: 

- Ai bani? M-am gindit să-ţi las o mie de galbeni. Sînt în 
sertarul mesei. De fapt, aş vrea să nu uiţi că jumătate din 
averea pe care o am ţi se cuvine de drept. Îți stă la dispoziţie 
cînd doreşti. Tot în sertarul mesei vei găsi şi o scrisoare către 
Mihai-vodă. Peste o săptămînă pleci la Bucureşti. Tu vei fi omul 
care va lua hotărîri acolo, în numele meu. Toate ştirile mi le 
anunţi prin curier. Te vei opri în drum, la Braşov. În mahalaua 
Scheiului e o cîrciumă renumită, căreia-i zice La Berbecul Gras. 
Proprietarul e unul chel şi mărunt, cu faţa mirată ca de iepure. Il 
întrebi de Sile Adormitu. Acesta e omul meu. Prin el vom ţine 
legătura. E cel mai descurcăreţ dintre băieţii mei. El a 
descoperit toată tărăşenia cu noul castelan din Obreja. Auzi, 
Cae? Are Beckembauer acela sau Cristu, cum l-o chema, o soră 
frumoasă cum nu s-a pomenit în toată Transilvania. 

Tînărul tresări din nou, lăsîndu-l nedumerit pe cancelar. 
Tăcură o vreme, fiecare cufundat în gîndurile lui. Se făcuse 
tîrziu. Lumînările scăzuseră la jumătate. 


- Caută să-l convingi pe Mihai-vodă că avem acelaşi drum, 
continuă lojica, parcă visător. Că poate să se bizuie pe ajutorul 
meu, iar acest ajutor nu e de lepădat. Vorbeşte-i despre 
proiectele noastre! El va fi puternic numai cînd va uni toate 
pămînturile româneşti sub un singur conducător. Poate greşesc 
lipsindu-mă în aceste luni care urmează de prezenţa ta. Am 
unele greutăţi. Principele a cam scăpat de sub influenţa mea, 
aflind unii sfătuitori printre nobili. Aceştia l-au hotărît spre o 
prietenie cu turcii, în dauna creştinilor. Sigismund s-a grăbit să 
trimită o solie la Constantinopol. In scrisoarea adresată 
sultanului, cerea în schimb alipirea la principatul Transilvaniei a 
Ţării Româneşti şi Moldovei. O dată cu plecarea acelei solii, am 
început să mă neliniştesc pentru viaţa mea. lată primul gînd 
care m-a îndemnat la întîlnirea noastră de azi. 

- În cazul acesta, ar fi mai bine să rămîn. 

- Nu! Mi-am luat unele măsuri. Ştiam că Ducu, Chirilă şi 
Caravană dau tîrcoale castelului din Obreja. Am făcut în aşa fel 
încît vînătorii să afle despre scrisoarea lui Sigismund. Acum, 
principele e înfricoşat. Şi-a dat seama de greşeală. Dacă 
scrisoarea ajunge în mîinile împăratului Rudolf, se pot schimba 
multe în Transilvania, înainte de o intervenţie turcească. 

- Eşti mai tare decît mă aşteptam, rise Cae. 

- Sînt silit să fiu tare. Cu un principe ca Sigismund nu ştiu 
niciodată dacă peste un ceas voi mai fi cancelar sau voi mai fi în 
viaţă. Acum, pare să-mi arate oarecare bunăvoință. M-a rugat 
să-i găsesc acea scrisoare încăpută pe mîinile vînătorilor. 

- Şi ce hotărîre ai luat? Îi urmăreşti pe vînători? 

- Nici gînd, zîmbi aspru lojica. Atîta vreme cît Sigismund e 
înspăimiîntat, se pot pune la cale multe lucruri bune, spre folosul 
creştinilor. lar Mihai-vodă va avea asupra lui o armată care i-ar 
putea aduce multe foloase. 

Trăsura excelenţei-sale ieşi pe poartă şi se mistui curînd în 
întunericul nopţii. Culcat între pernele moi, lojica părea să 
doarmă. Dar gîndurile puternicului cancelar se călătoreau iute. Il 
cunoştea prea bine pe Cae ca să nu-şi dea seama că se 
petrecuse ceva cu el. Nu i se întîmpla prea des tinărului său 
prieten să-şi piardă cumpătul la uzul unui nume. In seara aceea, 
tresărise de două ori. Să-şi fi pierdut oare proverbiala stăpiînire 
de sine? Greu de presupus. Incercă să recapituleze discuţia. 
Tresărise o dată la numele lui Cristu. Emoţia fusese atit de 


puternică, încît solniţa de lemn se sfărimase în mina lui. 
Tresărise a doua oară, aflind despre sora lui Cristu. Asta 
dovedea fără îndoială că tînărul îi cunoştea pe castelanii din 
Obreja. Sau, în orice caz, numele lor îi amintea o întîmplare cu 
totul aparte. „Voi cerceta toate astea, hotărî el. În definitiv, 
Indru e singurul meu prieten.” 

În casa modestă din Sebeş, Cae Indru stinse lumînările 
multe şi se aşeză pe patul curat, cu miros dulce de busuioc. Dar, 
cu toată oboseala unei zile petrecute în şa, nu-i era somn. 
Gîndurile lui se reîntoarseră la platoul de la picioarele 
Semenicului. O fată cu părul roşu ca flacăra ieşea dimineaţa la 
capătul platoului, şi riîsul ei era primul semn al unei zile 
frumoase. Oare a uitat Stela Cristu de zilele acelea de vară, cînd 
călăreau amîndoi prin locuri rar călcate de picior omenesc? 
Mirosna amăruie a brazilor îi îmbăta. Se strigau unul pe altul 
printre stîncile multe, iar stîncile repetau numele lor lungind 
silabele parcă înadins. Se aplecau la izvoare să bea apă din 
pumni. Acolo îşi vedeau feţele una lîngă alta. Stela tulbura apa 
cu vîrful degetelor, iar feţele se apropiau şi se depărtau, într-un 
joc straniu. Într-o zi, îl rugase să-i arate cum se mînuie sabia. 

- Am să-ţi arăt ceva mai bun. la cuțitul acesta şi încearcă să 
nimereşti bradul de acolo! 

- N-am să pot. 

- Ştiu că nu poţi acum. Dacă vrei, vezi nodul acela micuţ de 
pe tulpină? 

- Da. 

- Ei bine, dacă vrei, poţi ajunge să împlînţi cuțitul în el de la 
cincisprezece paşi. 

- Eu? s-a mirat zimbind. La asemenea distanţă nu cred să 
poată chiar un bărbat, oricît ar fi el de priceput. 

O clipă îl încercase vanitatea şi nu s-a putu opri să nu se 
laude un pic: 

- Uite, am să încerc eu. 

Mîna se mişcă moale. Cuţitul zbură ca o săgeată şi se 
înfipse în mijlocul nodului. Stela făcu ochii mari şi nu-şi putu 
înfrîna un gest de admiraţie. Apoi, rise: 

- Cred că a fost o întîmplare, domnule Cociuban. 

- Nu cred în întîmplări. lată, mai am la mine cîteva cuțite. 
Le voi înfige în jurul celuilalt. 


Cuţitele fulgerară unul după altul şi se înfipseră în jurul 
primului, aşa cum prevăzuse el. Stelei îi pierise graiul. Se uita la 
el de parcă îl vedea pentru prima oară. lar cînd îi vorbise, glasul 
ei păruse mai matur. 

- Seara m-am gîndit de multe ori la domnia-ta, domnule 
Cociuban. Parcă aţi fi doi oameni. Unul bun ca un copil. Celălalt 
- aspru şi neînduplecat. Unul încet, pe jumătate adormit. 
Celălalt - fulger şi trăsnet. 

Se roşise uşor la faţă, dar nu se oprise. 

- Cînd te apropii de Vînt Sălbatic, parcă dormi. Cînd te ridici 
în şa, te prefaci în fulger. Ochii domniei-tale sînt cruzi şi 
întunecaţi. Unde ai învăţat să arunci astfel cuţitele? Unde ai 
învăţat să vorbeşti frumos şi să te porţi ca un om de seamă? 
Cine eşti domnia-ta, domnule Cociuban? Nu-mi răspunde acuma 
dacă nu vrei. Aşteaptă să ne împrietenim mai mult. Nu-i aşa că 
nu mai pleci de la noi? Asemenea locuri frumoase nu mai 
întîlneşti nicăieri. 

«Cine eşti domnia-ta, domnule Cociuban?>» o imită Cae 
răsucindu-se în aşternut. „Cînd o fi aflat adevăratul meu nume, 
cu siguranţă că s-a îngrozit şi i-a părut rău pentru toate zilele 
acelea petrecute în tovărăşia mea.” 


Capitolul 7 


anul Privighetoarea de Aur avusese cîndva un vad, poate 

dintre cele mai bune. Aşezat în partea de nord a 

Bucureştilor, aproape de zona marilor lacuri, părea mai 
degrabă o fortăreață cu turnul lui înalt din cărămidă şi piatră. In 
timpul verii, iedera acoperea turnul pînă sus, dînd un farmec 
aparte cărămizilor măcinate pe la capete. Zidul de piatră, gros 
cam de doi paşi, înconjura terenul dintre două ulite. In curtea 
hanului se intra printr-o poartă mare de fier, care stătea 
deschisă din zori pînă tirziu după miezul nopţii. Curtea, 
acoperită cu troscot, era tăiată de o alee pietruită, mărginită de 
tufe de trandafiri. La vreo treizeci de paşi, aleea se despărţea în 
două mai înguste. Una ducea în spatele clădirii, către grajdurile 
mari, care puteau adăposti la nevoie aproape o sută de cai. 
Cealaltă se oprea la şoproanele acoperite cu verdeață, sub care 
se înşirau pe timp de vară mese lungi de brad. 

Privighetoarea de Aur cuprindea nouă camere spaţioase, la 
etaj, lăsînd la o parte turnul cu cămăruţele lui scunde şi înguste 
ca nişte chilii. Jos se aflau doar două încăperi, o sufragerie 
uriaşă, o bucătărie şi o odăiţă în spatele bucătăriei, unde se 
odihnea jupîn Christache Mutu cu soţia, la ceasurile cînd 
musafirii potoliţi îşi vedeau de treburile lor. 

De fapt, vadul nu se putea numi slab nici în vara anului 
1594. Doar necazurile erau altele. Ceva mai încolo, pe colţul 
străzii, un grec pe nume Vanghelatos deschisese un han la 
concurenţă, pe care îl botezase destul de original Hanul 
Boierilor. E drept că şi Privighetoarea de Aur purta un nume 
destul de interesant, şi poate că lucrurile ar fi mers bine pentru 
amîndouă hanurile dacă grecul nu ar fi urmărit să rămînă 
singurul hangiu în toată partea de nord a Bucureştilor. Clienţii 
de la Hanul Boierilor nu erau cu nimic mai simandicoşi decit cei 
ai lui Christache Mutu. Dar grecul, prin aluzii, prin vorbe mai 
directe, îşi făcea clienţii să se simtă mai de soi decit cei de la 
Privighetoarea de Aur. La Vanghelatos, pînă şi miîncărurile 
căpătaseră nume pompoase, iar vestitele vinuri româneşti 


găsiră un „naş” cam zurbagiu, care le botezase din nou, cu nişte 
nume năstruşnice. 

Zidurile Privighetorii, cu platformele lor ca nişte terase în 
miniatură, se continuau în pămînt, împrejmuind nişte pivnițe 
lungi şi cam încurcate, întunecoase şi umede, în care te puteai 
pierde cu cea mai mare uşurinţă. In pivnițele păstrate mai bine, 
butoaiele pline şedeau rînduite frumos pe grinzi de stejar. Și 
nimeni, poate că nici chiar hangiul, nu ar fi putut spune cit vin 
se găseşte acolo. 

Christache Mutu se mişca veşnic printre clienţi, ducîndu-şi 
cu demnitate burta ca o provă de vapor, aşteptînd ca slujitorii să 
umble în toate cu bună rînduială. Un observator dibace ar fi 
remarcat, poate, că din vreme-n vreme Christache cotrobăia 
prin tejgheaua mai bătriînă decit el, care de multă umblătură 
semăna cu o şuncă afumată, scotea banii mai mari, îi număra 
din ochi, îi arunca într-o pungă veche şi strecura punga unei 
bătrîne, care o apuca repede. Femeia picotea, cît era ziua de 
mare, pe un scăunel aflat la capătul tejghelei. Doar cînd simţea 
punga, ochii i se deschideau cam cît la o pisică pe vreme de 
lumină mare. Punga dispărea în fusta ei largă, iar stăpîna fustei 
se mistuia către pivnițe şi apărea curînd în afara hanului, lîngă 
zidurile bisericii Sfintul Paraschiv. Traversa curtea mult prea iute 
pentru virsta ei şi se pierdea într-o uliţă îngustă. 

Uneori către seară, Christache Mutu se uita îngrijorat spre 
poartă, aşteptindu-se la cine ştie ce buclucuri din partea 
concurentului. Kir Vanghelatos ţinea pe mîncare şi băutură vreo 
zece haidamaci. În partea aceea a Bucureştilor se ştia că 
haidamacii nu erau oamenii grecului. Se aflau în slujba unui 
Roco Perisini, despre care se vorbea mult - şi nu tocmai bine. 
Sosit în Bucureşti îndată după înscăunarea lui Mihai-vodă, 
Perisini se dovedi a fi prieten bun al ienicerilor în cetate. Poate 
să fi fost chiar conducătorul lor din umbră. Casa lui era un 
adevărat palat, cu gărzi la porţi şi cu o armată cam sălbatică, 
formată din aproape o sută de haidamaci, aduşi cine ştie de pe 
unde. Unii spuneau despre el că ar fi cea mai bună spadă din 
răsăritul Europei, lăsîndu-l la o parte pe acel faimos preot iezuit 
părintele Grasa, care fusese la vremea lui profesor de scrimă pe 
undeva prin apusul continentului. Într-un timp destul de scurt, 
Perisini trimisese cu sabia în lumea drepţilor atît de mulţi 
creştini şi necreştini, încît oamenii fugeau din calea lui şi se 


simțeau fericiţi dacă scăpau doar cu nişte înjurături piperate. 
Cînd apărea pe stradă, însoţit de haidamacii lui, strada se golea 
iute de lume şi vai de aceia care nu apucau să se mistuie la 
timp, într-o curte sau la loc adăpostit. Sfida cu bună-ştiinţă 
autorităţile şi nici chiar domnul ţării nu îndrăznea să-l certe cu 
judecată. Unii şopteau că la Perisini ar fi a doua curte 
domnească, dacă nu prima, iar boierii băteau în faţa lui 
temenele mai abitir decit în faţa lui Mihai-vodă. 

îmbrăcat după moda venețiană, cu pantaloni pînă aproape 
de genunchi, continuaţi de ciorapi lungi, cu vestă scurtă 
acoperită de ceaprazuri, cu pălărie mare şi pelerină bogată, 
Roco făcea parte din lumea bărbaţilor eleganţi ai Bucureştilor. 
Faţa măslinie, cu ochii adinci, umbriţi de gene lungi, întoarse, 
gura frumoasă, umerii largi şi şoldurile înguste erau darurile de 
preţ ale străinului. Vorbea limba valahă binişor şi se putea folosi, 
la nevoie, de tălmaci în limbile turcă, nemţească, franţuzească 
şi mai ales italiană. Părea a nu fi străin de oarecare cultură, iar 
vorbele lui de duh făceau de multe ori ocolul oraşului. Prin ce 
împrejurări intrase în legătură cu Kir Vanghelatos nu ştia nimeni. 
Poate că negustorul îi plătea un oarecare tribut, punîndu-se sub 
protecţia lui, sau poate că legăturile lor erau mai adinci. 

Uneori, Perisini ieşea din Hanul Boierilor urmat de suita lui 
şi intra la Privighetoarea de Aur. Atunci, Christache Mutu era 
cuprins de panică, avind motive dintre cele mai serioase. 
Haidamacii aruncau din faţa lui Roco mesele cu muşterii cu tot, 
puneau pe goană consumatorii din partea rezervată boierilor şi 
se aşezau la chef mare. În asemenea împrejurări, afacerile lui 
Christache se împuţinau văzînd cu ochii, iar pagubele nu erau 
dintre cele mai neînsemnate. Perisini alegea un colţ al lui, de 
unde cuprindea cu privirea celelalte mese. Hangiul îşi punea 
slujitorii pe două rînduri, umblînd grijuliu, aşteptind comenzile 
mari, care nu erau niciodată plătite. Îi plăcea să stea de vorbă 
cu Mutu şi cu slujitorii hanului în felul lui mucalit, spre marea 
veselie a haidamacilor. Clienţii trecători prin Bucureşti rămîneau 
liniştiţi pe la mesele lor dacă nu-i avertiza nimeni. Mai rămîneau 
şi din localnici. În special curioşii, riscîndu-şi chiar cîteva coaste 
pentru a vedea o păruială zdravănă, din care ieşeau totdeauna 
învingători oamenii lui Perisini. 

Într-o sîmbătă seara, intrară pe poarta larg deschisă a 
Privighetorii de Aur şase bărbaţi cu hainele colbuite de drum. 


După îmbrăcăminte, nu tocmai arătoasă, locul lor ar fi fost 
printre clienţii de mîna a doua. Călătorii duseră caii către fundul 
curţii şi-i predară unor rîndaşi, dimpreună cu nişte bacşişuri 
grase, care se întilneau rar în acea parte a hanului. Scăpaţi de 
povara cailor, oamenii se îndreptară spre cel mai frumos colţ al 
Privighetorii de Aur, unde feţele de masă, duşumeaua şi mobila 
străluceau de curăţenie. Christache Mutu îi zări de lîngă tejghea. 
Mînios de atita îndrăzneală, se grăbi să-i întoarcă din locul acela 
nepotrivit cu starea lor. La mijlocul drumului, hangiul se opri 
mirat şi nu-şi putu reţine o exclamaţie de bucurie: 

- Să mă trăsnească dacă ăştia nu sînt cei mai de seamă 
oaspeţi pe care-i primesc de un an încoace! lată-l pe Costache 
Caravană, la fel de slut ca şi Zambilica. Domnul Chirilă Zece 
Cuţite parcă s-a mai lungit niţel, iar Ducu cel lute, cu figura lui 
de domnişoară sau mai degrabă de călugăriţă tînără, ar putea 
să cînte în strană la Sfintul Paraschiv. Pe ceilalţi trei nu-i cunosc, 
dar dacă or fi la fel de viteji pe cît sînt de voinici, atunci merită şi 
ei un loc în colţul acesta. 

- Christache băiatule! strigă vesel Caravană. S-a împlinit un 
an de cînd nu am mai călcat pe aici. După cît bag de seamă, ţi-a 
mai crescut burta cam cît un harbuz. la spune: ai locuri de 
odihnă pentru noi? 

- Dacă am? se fandosi hangiul. Pentru domniile-voastre sînt 
gata oricînd să alung o duzină de clienţi care înoată numai în 
aur. 

- Ştiu asta, rise Chirilă. D-aia am şi venit la tine. Dar de 
ospătat crezi că găseşti ceva? Pe vremuri, plecam de la tine 
gifiind ca după caznele iadului şi crăpau hainele pe noi de atita 
osînză. 

Hangiul îi privi galeş, prefăcîndu-se a se gîndi îngrijorat. 
Bărbia groasă i se răsfrinse peste gulerul cămăşii. După o 
vreme, cînd crezu că i-a ţinut destul ca pe jăratic pe acei clienţi 
dragi, ochii lui mici şi vioi sclipiră vesel. 

- Dacă am de mîncare şi băutură? Auzi, Doamne, întrebare! 
Asemenea ocară nu mi s-a mai făcut demult. Hai s-o luăm cu 
încetişorul. Ce-aţi zice pentru început de nişte trandafiri 
olteneşti, pipăraţi de ţi se face gura ca porţile iadului? Lîngă 
asemenea cîrnăciori nu merge tuica de tescovină. Numai pruna 
spală usturimea. Ţuica de Piteşti are dichisul ei. Merge doar pe 
inima goală. Ţuica de Vilcea pare subţire şi apoasă. Cînd bei, 


parcă o legiune de draci lucrează la lărgirea stomacului. După 
trandafiri merge nişte brînză de oaie, numai aşa ca temelie, pe 
care poţi clădi cu toată nădejdea. Pe urmă un borş de măruntaie 
acrit cu corcoduşe, făcut de Smaranda mea chiar adineauri. La 
sfîrşit n-ar strica nişte pui înecat în mujdei de usturoi. 

Ochii musafirilor se lărgiră cu sclipiri lacome, spre bucuria 
lui Christache Mutu, care se simţi dintr-o dată o persoană de 
mare importanţă. Cît despre Caravană recunoscut ca mare 
mîncău, acesta rămase în extaz ca la o slujbă frumoasă şi-i dădu 
peste mînă lui Chirilă cînd vînătorul vru să-i şoptească ceva la 
ureche. 

- Şi ce ne dai ca udătură la puiul cu mujdei? întrebă Ducu 
înghițind în sec. 

- Aici e mai greu, făcu hangiul, şăgalnic. Vinul de Segarcea 
aspreşte inima, dar moaie genunchii. Cel de Drăgăşani se 
lipeşte de tine ca o muiere şi nu te lasă de lîngă el pînă la ziuă. 
Vinul de Odobeşti e ca sărutul fecioarei: niţel amărui. Vinul de 
Tîrnave are miros de suflet de sfint. Pe ăsta trebuie să-l bei 
închinîndu-te. Îţi toarnă în oase nouăzeci şi nouă de ocale de 
putere şi-ţi fură gîndurile. La prima cană îţi arată drumul spre 
rai. La a doua cană îţi dezvăluie iadul cu toţi dracii din el, dacă 
îţi lipseşte a treia cană. Cotnarul e altfel. După prima cană simţi 
cum îţi cîntă un cor de îngeri în gură. După două căni înghiţi 
corul de îngeri cu trimbiţe şi cu aripi cu tot, să le arăţi de ce eşti 
tu în stare. Vinul de Babadag e greu ca nisipul din care îşi trage 
seva. Cel de Teaca sau de Şarad e bun pentru leacuri. Din ăsta, 
oamenii cuminţi beau cu degetarul. Pe omul sănătos îl doboară 
în două ceasuri. Pe cel beteag îl tămăduieşte chiar cînd e cu un 
picior în groapă. Vinurile de Arad şi de Lipova sînt grase ca 
laptele de mamă. Străinii care nimeresc la mine pentru o noapte 
vor să guste din toate butoaiele, dar nu se pot hotărî înainte de 
o lună şi pleacă tot nedumeriţi şi se bat între ei şi-şi mută fălcile, 
fără să se poată lămuri care din aceste vinuri ar fi cel mai bun. 
Am avut muşterii care au plecat de aicea năuci, blestemîndu-mi 
pivnițele şi făcînd jurăminte că nu vor mai călca pe la 
Privighetoarea de Aur. După un timp, se întorceau pocăiţi şi cu 
lacrimi în ochi, rugîndu-mă să le iert nesocotinţa. Vinurile de 
Huşi au nimicit două oşti polone care au călcat Moldova în urmă 
cu vreo cincizeci de ani. Se zice că polonii erau mulţi cîtă frunză 
şi iarbă. Veniseră să radă Moldova din temelii. Domnul Moldovei 


nu apucase a ridica oastea de ţară şi se afla la mare strimtoare. 
Cineva dintre oamenii lui l-ar fi sfătuit să le lase în drumul 
polonilor cam la o mie de butoaie cu vinuri de Huşi. Polonii 
călăreau semeţi cu hatmanii în frunte, cu săbiile lor straşnice 
ridicate în dreptul umerilor, cîntînd în gura mare: 


„Prin Pocuția la vale, 
Vin polonii tot călare.” 


Cînd au dat de vin, fiind cunoscători buni ca şi ai noştri, 
polonii au pus tabăra la o margine de pădure. La prima oală de 
vin, polonii au răcnit din toate puterile: 

„Pentru victorie! Moarte moldovenilor!” 

La a doua oală au răcnit iar: 

„Trăiască moldovencele şi pacunele noastre! Fete ca ele nu 
se află în toată lumea. Să vină a treia oală!” 

La a treia oală au răcnit iar: 

„Să vină, a patra oală! 'răiască 'oldovenii, 'oldovencele 
'răiască 'inul de 'uşi!” 

A cincea oală nu a mai avut la cine să vină. Domnul 
Moldovei cu oamenii lui le-au cules armele şi i-au lăsat să 
doarmă ca pe nişte creştini de treabă. Cite unul dintre poloni se 
trezea o clipă, deschidea ochii mari şi cînta satisfăcut: 


„ rin 'ocuţia la 'ale 
in 'olonii tot 'ălare.” 


Pe urmă cădea ca trăsnit lîngă oala lui, visînd la cine ştie ce 
fapte de arme. Cînd s-au trezit, i-au condus ai noştri pînă la 
graniţă. Acolo s-au despărţit fără supărare, dar polonii nu s-au 
putut opri să nu le zică: 

„Lasă, că o să nimeriţi şi voi pe la noi! Şi noi avem vinuri 
bune.” 

Vinurile noastre de Soroca şi de Tighina au cruțat 
pămînturile Moldovei de multe călcări ale tătarilor. Odată a venit 
la noi un negustor venețian, mare şugubăţ. Şi, ca să arate că 
ştie româneşte, a început să îndruge repede în păsăreasca lui 
cam şmecherească: 

„Cotnareasa, Segarcisa, Tirnavestu, Odobesta, sarmalustia, 
chiftelina del Moldova.” 


Am rîs de venețian. Era al dracului de glumeţ şi mai ştia şi 
altele, pe care ni le-a spus la fel de repede şi de şugubăţ: 

„Domini Stefani magiore, una grandisima bazilica Putna, 
extra formoza fata del rumana, una picolina naţione ciomăgire 
crunto per turco linga podul Magiore.” 

Christache Mutu mai şezu de taină multă vreme cu acei 
oaspeţi dragi. Caravană muşcă zdravăn din trandafirii olteneşti, 
ardeiaţi, şi-i dădură lacrimile. Cuvintele lui de supărare stîrniră 
veselia celorlalţi. 

- Christache băiatule, ai pus pulbere aprinsă în cîrnăciorii 
ăştia. Tu ai fi bun de bucătar în război. Dar nu la ai noştri; la 
inamic. 

Incepu să însereze. Era o seară frumoasă, cu lună mare, cu 
răcoare dulce de stepă. Christache trecu în odăiţa lui din spatele 
bucătăriei, se aşeză cu evlavie în faţa unei icoane şi începu să 
se roage din tot sufletul: 

- Adu-l, Doamne, pe Roco Perisini în seara asta! Fă, 
doamne, o minune şi îndreaptă-i paşii încoace! 

Se pare că Dumnezeu îi auzi chemarea fierbinte. Perisini 
sosi la Privighetoarea de Aur cam peste un ceas, urmat de 
cincisprezece din haidamacii lui. Dar înaintea lui Perisini mai 
intrară doi călători în han. Primul înalt şi deşirat, construit parcă 
numai din oase de împrumut, care nu se prea loveau unul cu 
altul, cu o figură lunguiaţă ca un bot de vulpe, îmbrăcat cu nişte 
haine uşoare şi largi, îşi găsi un loc printre clienţii de rînd. Al 
doilea era Cae Indru. Se aşezase în colţul musafirilor de soi, abia 
liberat de vînători. Aceştia plecaseră obosiţi pe scări în sus, 
către odăile pregătite cu dichis de Smaranda Mutu. 

Cînd apăru Perisini, în curtea hanului se făcu linişte. Mulţi 
se ridicară grabnic de la mese, gata s-o ia din loc. Haidamacii 
rostogoleau dinaintea lui mesele cu consumatori cu tot, 
măturînd calea şi scoţind chiote de plăcere. Cînd ajunseră 
aproape de Cae, se opriră nehotăriţi. Eleganţa tînărului îi 
descumpăni. După îmbrăcăminte, părea să fie un fiu de mare 
boier. Dar Perisini se sinchisea prea puţin de marii boieri. ŞI 
dacă îi opri pe haidamaci să-l arunce de acolo cu masă cu tot, fu 
numai o inspiraţie de moment. Christache Mutu se înfăţişă de 
îndată, făcînd unele temenele, dar nu atît de adinci pe cît s-ar fi 
cuvenit. Haidamacii traseră o masă lungă în apropiere de cea a 
stăpînului, hotăriţi să petreacă o seară frumoasă. 


- la spune, Mutule, strigă Perisini, fripturi aveţi? Văd că boi 
sînt destui. 

- Da, domnule, avem fripturi, răspunse mieros hangiul, 
pricepînd insulta. Dar ăştia pe care-i vedeţi domnia-voastră nu 
sînt de soi. Nişte boi buni de rasă mare ne-au picat abia 
adineauri. 

ltalianul tresări. Haidamacii se ridicară pe jumătate, cu 
mîinile pe săbii, dar el le făcu semn să rămînă liniştiţi, gîndindu- 
se că s-a întîmplat ceva cu hangiul dacă s-a apucat aşa din 
senin de asemenea obrăznicii. Pînă acum îi suportase toate 
insultele şi toate pagubele fără să cricnească. Să fie cumva 
tînărul de alături cauza care-i dădea asemenea curaj lui Mutu? 
Nu-i venea să creadă, mai ales că omul nu părea să fie însoţit de 
slujitori. ÎI privi pe Indru cu coada ochiului. Acesta mînca liniştit, 
parcă absent la tot ce se întîmplă în jurul lui. Purta o sabie de 
bună calitate. Mulţi purtau săbii bune, puţini însă ştiau să le 
folosească. „Pînă nu beau o oală de vin, gîndi în continuare 
Perisini, nu are rost să mă înfurii. În definitiv, am venit să mă 
înveselesc niţel, şi zău că sînt curios pînă unde va merge 
hangiul cu obrăznicia lui! În tot cazul, în seara asta termin cu 
el.” 

- Mutule, strigă bine dispus, adu pentru mine o oală de 
Cotnari, iar pentru băieţii ăştia, ca de obicei, Drăgăşani! Vinul de 
Drăgăşani e uşor la băut şi duce la chef. Cotnariul e mai 
năbădăios. Parcă mă bate gîndul să-ţi dărim şandramaua în 
seara asta. 

- Îndată, domnule! zise Mutu. Numai că ar mai trebui o 
mică trebuşoară. Adică, o bagatelă pentru domnia-ta. 

- Nu înţeleg, se miră oaspetele. 

- Nu-i nimic, domnule! vorbi hangiul cu un aer senin. Vă 
lămuresc eu. Pentru domnia-voastră vind numai cu plata 
înainte. Pentru vechile chefuri făcute la mine şi pentru unele 
pagube nu vă cer nimic. Să fie pomană! Dar pentru astăzi vreau 
şi eu partea mea. Zău, m-am hotărit să nu mai fac pomeni. 

Haidamacii săriră pentru a doua oară de la masă. Un gest al 
stăpînului îi potoli. 

- Cred că ai dreptate, spuse Perisini aruncînd o pungă cu 
aspri pe masă, spre disperarea oamenilor lui, care nu mai 
înțelegeau nimic. 


- Aşa e, domnule! aprobă Mutu. Şi încă ceva: la cel mai mic 
semn de scandal, vă dau afară. 

De data aceasta, chiar şi Perisini simţi că nu mai are aer 
destul. Reuşi totuşi să zimbească, socotind că va face o seară 
de pomină la Privighetoarea de Aur. Clienţii mai vechi crezură că 
Mutu nu mai e în minţile lui. Unii plecară înainte de a începe 
furtuna, dar cei mai mulţi rămaseră, chiar cu riscul de a se alege 
cu cîteva coaste rupte. Numai hangiul îşi văzu liniştit de treburi. 
Chemă slujitorii şi le dădu comenzile necesare, observîndu-l cu 
coada ochiului pe Perisini. Ştia că după cele ce-i spusese va ieşi 
cu tărăboi şi cu bătaie mare, din care mulţi vor pleca pe poarta 
Privighetorii cu picioarele înainte. Mai ştia că se poate bizui pe 
vînători. 

Cae Indru observase intrarea în han a lui Perisini. Ideea cu 
răsturnatul meselor îl supărase. Auzise cîte ceva despre acest 
venețian. Unii spuneau că ar fi cea mai bună „spadă” din 
Bucureşti şi chiar din Balcani. Alţii şopteau că trăieşte din jafuri 
şi că averea lui întrece închipuirile cele mai îndrăzneţe. Poate că 
din toate era cite ceva adevărat. 

La rîndul lor, clienţii de la mesele obişnuite se aşezară în 
aşa fel încît să aibă timp şi loc destul pentru fugă, înainte de a 
cădea vreo urgie. Numai clienţii străini de Bucureşti, puţini la 
număr, rămaseră liniştiţi, văzîndu-şi de vinul lor. 

Perisini bău cu poftă vinul rece, scos din pivnițele adinci. 
Apoi i se adresă jupiînului, atît de liniştit şi de potolit, încît nu se 
mai auzi în tot hanul zarvă de glasuri. 

- Hangiule, mi-ai plăcut în seara asta. Credeam că n-o să 
aud niciodată de la tine nişte vorbe mai ca lumea. Vitejii s-au 
cam împuţinat în ziua de azi. După cum eşti tu de viteaz la gură, 
nu mă îndoiesc nici un moment că şi mîna ta e la fel de lungă. 
Pentru banii pe care ţi-i plătim, zău că merită să ne dai şi niţică 
distracţie. Am hotărît să te baţi cu unul dintre oamenii mei. Cu 
care vrei tu. Ei, hai, nu mai holba ochii! Avem dreptul şi noi la un 
pic de veselie. Hei, daţi-i careva o sabie! 

| se oferi degrabă mai multe. Hangiul se trase îndărăt. Unul 
dintre haidamaci aruncă sabia la picioarele lui. 

- Îndrăzneşte, hangiule! zîmbi italianul. Dacă nu ridici sabia 
pînă număr la trei, flăcăul ăsta de ispravă o să-ți taie întîi o 
ureche, apoi pe cealaltă. Pe urmă are să te radă frumos. Unu... 
doi... 


Haidamacul ridică sabia cu intenţia vădită de a-l lovi pe 
bietul hangiu. Cae se aplecă puţin într-o parte. Palma lui veni 
fulgerător în faţă, iar în clipa următoare cuțitul trecu peste masa 
lui Roco, pătrunse în braţul haidamacului, rămînind acolo şi 
pendulînd uşor. Totul se petrecuse atît de repede, încît oamenii 
rămaseră înmărmuriţi. Perisini se dezmetici primul. Sări în 
picioare înjurînd, urmat de oamenii lui. Clienţii meselor de mîna 
a doua se pregătiră să fugă, dar curiozitatea fu mai mare decit 
frica. Haidamacii se năpustiră asupra lui Indru, fără să mai 
aştepte porunca stăpiînului. Primul dintre ei, un flăcău voinic, se 
prăbuşi la picioarele tinărului, ca secerat. O fracțiune de 
secundă îi trebui lui Cae pentru a desluşi pricina. Omul fusese 
lovit în ceafă de un pietroi cît pumnul, venit de undeva din 
mulţime. Al doilea haidamac primi în piept un cuţit venit de sus 
de pe scări. Cuţitele lui Cae nu mai porniră. Peste gălăgia care 
se iscase, glasul lui Chirilă Zece Cuţite se auzi puternic: 

- Hei, domnilor, nu toţi o dată! Aşteptaţi să facem puţină 
ordine! 

Vînătorii coborîră scările în goană, urmaţi de Marcu şi de 
băieţii lui. Cînd dădură de Cae Indru îl salutară bucuroşi. Perisini 
rămase cu gura căscată, recunoscîndu-l printre vînători pe 
Costache Caravană. In clipa următoare, scoase un şuierat 
puternic, în semn de atac. Haidamacii porniră mai precauţi. De 
două ori, mîna lui Chirilă se mişcă fulgerător, şi de fiecare dată 
rîndurile atacatorilor se răriră cu cîte unul. De două ori fulgerară 
cuţitele lui Indru şi fu rîndul lui Chirilă să se minuneze. Ducu cel 
lute încrucişă sabia cu un lungan. Dar schimbul de lovituri fu atît 
de iute, încît oamenii se mirară cînd îl văzură pe haidamac 
lăsîndu-se sub masă fără vlagă. Costache Caravană ştia că 
măciuca lui nu e bună contra săbiilor, aşa că se apucă să 
vorbească în gînd cu Zambilica: „Dragul meu, tactica de luptă se 
schimbă de la caz la caz.” 

Măciuca zbură prin aer. La capătul drumului întîlni o 
căpăţină, iar stăpînul căpăţinii se lungi creştineşte pe duşumea. 
In faţa acestei situaţii dezastruoase, haidamacii se traseră 
îndărăt, uluiţi. Vocea lui Chirilă tună din nou: 

- Aruncaţi armele şi lipiţi-vă de perete! 

Unul dintre haidamaci ridică împotriva lui Chirilă un picior 
de masă. Vinătorul zîmbi. O piatră venită din mulţime îl culcă la 
pămînt pe agresor. Într-un loc mai larg, Perisini se învirtea cu 


sabia în jurul lui Cae, iar loviturile lui scoteau spectatorilor 
strigăte de groază sau de admiraţie. Indru se mişca parcă prea 
încet. Avea o anumită lenevie în mişcări, iar ochii lui, pe 
jumătate închişi, păreau ai unui om aproape adormit. În fiecare 
clipă se părea că va fi străpuns, dar de fiecare dată ieşea din 
raza periculoasă cu o alunecare moale. 

- O să-l împungă pe Cae, şopti Caravană lui Ducu. 

Tînărul zîmbi. 

- Să-i ardem una la căpăţină, continuă Caravană. Eu îl ştiu 
pe italian. De sabia lui nu a scăpat nimeni pînă azi. 

Ducu urmări atent mişcările şi loviturile lui Cae. Era singurul 
specialist între ceilalţi şi recunoscu iute măiestria tînărului. 

- Eu îi ard una lui Perisini cu măciuca, insistă Caravană. 

- Mai taci naibii din gură! se răsti Ducu rizind. Asemenea 
luptă vezi o dată la o sută de ani. Ai, bre nea Caravană, te-ai 
supărat? Nu vezi ce paradă are Cae? 

Perisini se învîrtea mlădiu ca un şarpe şi vorbea necontenit. 
Era o bună metodă de a-i distrage atenţia adversarului. Tînărul îi 
răspundea calm, cu vocea niţel tărăgănată. 

- Eşti un spadasin bun! spuse Perisini. 

- Ca şi domnia-ta! i-o întoarse Cae. 

- Ai parat multe lovituri care pe altul l-ar fi dat gata. Spune, 
eşti valah? 

- Da, domnule. 

- Curios! Nu ştiam că valahii pot să mînuiască atit de bine o 
sabie. Sau poate că s-a întîmplat cu domnia-ta o minune. 

- Sînt multe minuni de acestea la noi, domnule Perisini. 

- Parcă n-aş crede. Sabia se minuie cum trebuie numai în 
Apus. Acolo sînt şcoli pentru spadasini. 

- Una dintre aceste minuni e lîngă noi, continuă calm Indru. 
Se numeşte Ducu cel lute. Mulţumeşte cerului că nu ai 
încrucişat sabia cu el. Nu aş fi în stare să pariez nici o ceapă 
degerată pe pielea domniei-tale. 

- Aiurea! zimbi Perisini. 

Săbiile scînteiau şi se încrucişau fulgerător. Şuieratul lor 
spinteca aerul dimpreună cu ele, îngheţind inimile oamenilor 
care făcuseră cerc în jurul celor doi spadasini. 

- Ştii multe, rise Perisini. Dar ce nu ştii domnia-ta e lovitura 
aceasta dată de la înălţimea şoldului, cînd sabia pătrunde adînc 
în stomac. 


ltalianul făcu vreo cîteva mişcări înşelătoare. Lucră cu sabia 
sus la înălţimea feţei, cobori iute şi treptat la piept, se ridică din 
nou, apoi se desprinse o clipă de apărarea lui Cae. Perisini fandă 
lung. O fracțiune de secundă, sabia păru să intre în stomacul 
tinărului. Se auziră unele exclamaţii de groază şi chiar Ducu 
simţi un fior. Dar exclamaţiile se schimbară în uimire, Perisini 
scăpă sabia. O tăietură lungă îi despicase braţul de la cot pînă la 
palmă, iar proprietarul ei privi năucit împrejur. 

- A fost o lovitură bună! spuse Cae. Dar domnia-ta ai 
cunoscut doar atacul nu şi apărarea. Mai ai de învăţat, domnule. 
Puteam să te omor. Din păcate, îmi plac spadasinii buni, 
domnia-ta faci parte dintre aceştia. În situaţia în care te afli nu 
cred să mai putem continua lupta. la-ţi, domnule, ce ţi-a mai 
rămas dintre pramatiile care te slujesc şi mergi să te îngrijeşti! 

Haidamacii plecară  ducîndu-şi răniții. Cinci dintre ei 
rămaseră pe loc. Nici un leac din lume nu le-ar mai fi fost de 
folos. Îşi încheiaseră fără noimă socotelile pămînteşti. 

Unii dintre clienţi plecară degrabă, răspîndind prin oraş 
acea ştire despre grozava lecţie de scrimă pe care o primise 
Roco Perisini de la un tînăr călător. Alţii cerură băutură, cu 
gîndul s-o facă lată în seara aceea de pomină. Hangiul îi pofti să 
părăsească hanul, strigînd în gura mare că nu primeşte plată, 
fiindcă o dată pe an are şi el dreptul să facă cinste. Clienţii 
părăsiră Privighetoarea de Aur cu părere de rău. Zadarnic le 
explică Mutu că Perisini, şi chiar ienicerii, ar putea ataca hanul 
cît de curînd. Oamenii rămaseră la părerile lor, socotind că la un 
eventual atac ar putea da o mină de ajutor acelor viteji care 
puseseră pe goană ceata lui Perisini. Printre aceştia se afla un 
lungan slăbănog, cu faţa ascuţită ca de vulpe. Omul se apropie 
de Cae, îşi scoase pălăria mare, cu borurile cam pleoştite, salută 
adînc, măturînd podeaua cu ea, şi spuse cu oarecare ifose: 

- Sînt Sile Adormitu, servitorul domniei-tale. 

- Te-am văzut mai devreme, zimbi Indru. Ai doborit cu o 
piatră pe unul dintre cei care mă atacau. 

- Întocmai, domnule! Aveţi ochiul ager! Aşa e! Aste e arma 
mea de căpetenie: arunc piatra. Rar se întîmplă să greşesc 
ţintele. E o armă ieftină. Totdeauna am cinci sau şase pietre în 
buzunar. Pe timp de pace folosesc pietre rotunde. La vreme de 
război trec la cele cu colţuri. 

- Ai venit iute de la Braşov, remarcă tînărul. 


- Cît am putut de iute, domnule. Cum am primit mesajul pe 
care aţi avut bunătatea să-l lăsaţi cîrciumarului de la Berbecul 
Gras, am pornit la drum. lar Bucureştiul şi Privighetoarea de Aur 
nu-mi erau tocmai necunoscute. Pe urmă, vă închipuiţi că aflînd 
despre numele noului stăpîn m-am grăbit cît am putut de tare. 
Nu oricine are prilejul să-l slujească pe domnul Cae Indru. Al 
doilea motiv, tot atît de puternic, ar fi acela că mă aflam cu 
buzunarele goale. Nu pot suferi sărăcia. Cum dau de ea, fug de- 
mi sfiriie călciiele. 

- Dar dacă nu poţi ocoli sărăcia ce faci? întrebă Indru 
amuzat. 

- Şterpelesc, domnule. 

- Inseamnă că nu voi fi prea sigur de avutul meu. 

Sile îl privi cu îndrăzneală. 

- De la stăpiînii mei am furat numai cînd i-am părăsit. 

- Şi i-ai părăsit des? 

- După împrejurări, domnule. 

- Cîţi ani ai? 

- Patruzeci. 

- Serviciul la mine nu va fi prea uşor, mai ales dacă eşti 
însurat. 

- Nu sînt. Am fost acum vreo cîţiva ani. 

- Şi cum de te-ai despărţit? 

- Despărţit? Sînteţi prea bun, stăpîne. Nu m-am despărţit. 
Am luat-o la sănătoasa cît m-au ţinut picioarele. 

- Era rea de gură? 

- Mai rău. Mă bătea, domnule. 

- Pe dumneata? se miră Cae. 

- Vă mirati fiindcă n-aţi cunoscut-o, se întunecă Sile. 
Nevastă-mea, adică fosta nevastă, e cu un cap mai mare ca 
mine - şi după cum vedeţi, nu prea fac parte dintre cei mărunți. 
Pumnul ei e cît un caş de Dobrogea. Asta s-a născut femeie din 
greşeală. Cînd m-a cunoscut eram într-o încăierare cu doi 
zdrahoni, care mă burduşeau de mai mare dragul. Unuia i-a 
zdrobit falca dintr-o palmă. Pe celălalt l-a ridicat în miini şi l-a 
aruncat peste o tejghea. Mai mare jalea. Nici el n-a rămas 
întreg, nici tejgheaua. Muşchii miinilor ei sînt ca ai mei la 
picioare. Cînd era în toane rele, numai cu piatra o ţineam la 
respect. Odată m-a prins la una Vasilica din Scheiul Braşovului. 
A dărimat uşa cu umărul şi dintr-o rotire a fărimat mobila din 


odaie. Dacă nu găseam o fereastră să mă strecor, azi n-aş mai 
avea plăcerea să vă slujesc. 

- Şi de atunci nu te-ai mai întîlnit cu ea? 

- M-a ferit Dumnezeu. Ar fi ceasul meu de pe urmă dacă s- 
ar întîmpla să nu am o piatră la îndemiînă. 

- Bine, prietene, răspunse Cae amuzat. Rămii în serviciul 
meu. La ziuă am să-ţi dau nişte bani. Vreau să te îmbraci mai 
frumos. 

- Oh, nu-i nevoie! Cît a ţinut încăierarea, vecinii mei numai 
la buzunare nu s-au gîndit. 

Cae se încruntă. 

- Treaba asta nu-mi place! 

- Nici mie, domnule. De fiecare dată am remuşcări. Uneori 
îmi dau lacrimile şi simt un nod în capătul pieptului, de 
supărare, gîndindu-mă cu cîtă trudă cîştigă boierii banii aceia. 
Îmi vine chiar să-i dau îndărăt, dar nu mai ştiu de la cine i-am 
luat. 

- Cîţi bani ai? 

- Cred că vreo cinci sute de aspri, plus o pungă alui 
Perisini. 

- Şi pe el?... rise Cae. 

- Da, domnule. Sînt un mare păcătos. Din cauza lui cred că 
nu voi mai ajunge niciodată să văd împărăţia cerurilor, unde 
îngerii nu sînt însuraţi şi poartă un singur rînd de haine. Culmea 
e că lui Perisini nici nu pot să-i înapoiez punga. M-ar tăia 
bucățele înainte de a-i spune că mă căiesc din toată inima. De 
fapt, cred că nici nu voi mai avea prilejul. Se pare că vom fi 
atacați. Văd că hangiul se pregăteşte de apărare. 

Între timp, marea poartă de fier fusese încuiată şi proptită 
cu grinzi. Vînătorii se apropiară de Cae, în frunte cu Costache 
Caravană. 

- A fost o lovitură pe cinste, spuse omuleţul. De douăzeci 
de ori am crezut că italianul va ieşi învingător fără multă bătaie 
de cap. Dacă nu era Ducu prin apropiere, îi ardeam una cu 
măciuca. Poate că nu ar fi fost prea cinstit, dar cu asemenea 
pramatie ar fi pierdere de timp să te mai gindeşti la luptă 
dreaptă. Ţi-ai făcut un mare duşman, domnule Indru. Miînia lui 
Roco te va urmări zi şi noapte. Din orice casă poate veni un 
glonţ sau o săgeată. Din orice mîncare ţi se poate trage 
moartea. Perisini e mare dibaci în folosirea otrăvurilor. Cu noi va 


fi mai greu. De obicei, umblăm numai în grup. S-ar putea ca 
mînia lui să ne ajungă chiar în această noapte. Omul acesta e 
prietenul ienicerilor din oraş. Nici domnul Ţării Româneşti nu se 
încumetă să se împotrivească pe faţă garnizoanei turceşti. Noi 
vom încerca s-o facem. Dacă ne înghesuie cu numărul lor, avem 
loc de scăpare prin pivnițele hangiului. Din pivnițe se poate ieşi 
prin nişte coridoare a căror taină o ştie doar Christache Mutu. 
De mult nu m-am bătut cu turcii. Parcă mă mănîncă palmele. Şi 
poate dă Dumnezeu să-şi încerce puterile cu noi. Prietenii mei 
m-au ales conducătorul apărării. Ai ceva împotrivă? 

- N-am, răspunse tînărul. Eu şi slujitorul meu sîntem 
bucuroşi să-ţi ascultăm poruncile. 

„Pe Zambilica mea, gîndi grăsanul, tînărul acesta e om cu 
scaun la cap! În asemenea împrejurări, voinicia nu face două 
parale fără şiretenie. Slujitorul, cu botul lui de vulpe, cu părul rar 
şi roşcat, seamănă ca două picături de apă cu Zambilica. O fi 
ceva de mintea lui dacă îl slujeşte pe Indru! 

- Ei, domnilor, se întoarse apoi spre acei călători care 
rămaseră la han. Noi sîntem opt. Domniile-voastre sînteţi zece. 
Hangiul şi cu oamenii lui sînt nouă. Înseamnă că sîntem 
douăzeci şi şapte de bărbaţi şi o femeie. O mică armată, o casă 
cu ziduri ca de cetate şi un loc de retragere pe care o să vi-l arăt 
numai în caz de mare nevoie. Are cineva dintre domniile-voastre 
ceva de spus? 

Un bărbat între două virste, cu părul cărunt, făcu un pas 
înainte. 

- Am vrea ca apărarea s-o conducă acest tînăr, care a 
reuşit o biruinţă atît de strălucitoare împotriva italianului. Zău că 
merită acest lucru, iar cinstea va fi de partea noastră. 

Costache tuşi stînjenit. Dar Cae salvă situaţia, adresîndu-se 
necunoscutului pe un ton de mare politeţe: 

- Propunerea voastră mă onorează, domnule. Dar dacă aţi 
şti cine este domnul care ne face cinstea să ne conducă, sînt 
sigur că aţi fi de acord că o alegere mai potrivită decit a lui nu s- 
ar putea. Numele lui e Costache Caravană. 

Necunoscutul tresări. Se înclină şi spuse bucuros: 

- Deci, domnia-lui e acel aprig şi iscusit vînător despre care 
am auzit atitea lucruri mari. Se spune că nu-l întrece nimeni în 
şiretenie. Ei, nu mai am nimic de spus. Cred că am încăput pe 
mîini cum nu se poate mai bune. 


Costache se lumină la faţă de plăcere, deşi i se păruse că 
străinul vorbise cam încet şi nu auziseră chiar toţi acele cuvinte 
de mare laudă. Cit despre Indru, acesta îşi cîştigă prietenia 
grăsanului fără pic de ranchiună pentru trînta din pădure. 

Vînătorul puse pîndari pe ziduri şi dădu un ocol hanului, 
controlînd cu grijă fiecare ieşitură de zid. Cei care nu făceau 
parte din echipa de pază se întinseră pe mesele lungi şi 
încercară să aţipească, avind armele la îndemiînă. 

Noaptea călduroasă de vară trecu în linişte. Nici dimineaţa 
nu aduse vreo ameninţare. Doar către prînz veni la poartă un 
călăreț, cu un mesaj din partea lui Roco. Ducu luă mesajul şi îl 
citi cu voce tare: 

„Domnilor, ştiu că v-aţi pregătit de apărare, crezînd că voi 
veni să mă răzbun. Poate că altul ar fi făcut-o. Mie nu-mi plac 
răzbunările cînd lucrurile se desfăşoară cu dreptate. Gluma şi 
încăierarea le-am pricinuit eu. Deci, nu vă găsesc nici o vină. 
Singurul răspunzător de cele întîmplate sînt eu. Dacă scuzele pe 
care vi le adresez sînt suficiente, v-aş rămîne foarte obligat. lar 
pentru împăcarea noastră definitivă, aş fi onorat să-mi fiţi 
oaspeţi poimiine seară pe la ceasurile opt. 

Al vostru, Roco Perisini. 

11 iunie 1594.” 

- Să-l ia naiba! se încruntă Costache. Vrea să ne prindă într- 
o capcană. Eu îl ştiu pe italianul acesta viclean şi nu ţin minte să 
fi cerut cuiva iertare. Nu ne ducem nici în ruptul capului. Are 
cineva altă propunere? A 

- Eu sînt de părere să primim invitaţia, răspunse Cae. In 
bîrlogul  duşmanului afli totdeauna multe lucruri. Dacă 
garnizoana turcilor stăpîneşte Bucureştiul, iar acest om e 
prietenul lor, nu văd cu ce am fi mai primejduiţi în casa lui decit 
în altă parte. 

- Ai vorbit cum nu se poate mai bine, interveni Chirilă. Ce 
spui, Ducule? 

- Ce să spun? Eu sînt curios din fire. Mergem! 

- Să nu uitaţi că am fost împotrivă, se mînie Costache. 

- Nu uităm, prietene, îl domoli Chirilă. Dacă nu ne mai 
întoarcem, ai să fii cu sufletul împăcat. 

- Aiurea! Crezi că vă las singuri? 

După prînz, hanul îşi deschise larg porţile, iar clienţii nu se 
lăsară prea mult aşteptaţi. Doar Cae Indru părăsi hanul, spre 


dezamăgirea lui Christache. Urmat de Sile Adormitu, tînărul se 
mistui în nişte străduţe întortocheate. Curînd, cei doi călăreţi se 
opriră în faţa unei case boiereşti, ascunsă într-o pădure de 
castani. Adăpostită de ziduri înalte, curtea umbroasă îşi ducea 
traiul ei de tihnă, ferită de priviri iscoditoare. Bătură în poartă o 
singură dată. Un bărbat mărunt şi gras, cu înfăţişarea de guşter, 
deschise bombănind şi-i pofti în curte. _ 

- Bine te-am găsit, jupîne Calapăr! zise Cae. lţi mai aduci 
aminte de mine? După cum te încrunţi, se pare că m-ai uitat. 

- Dacă nu te recunoşteam, stăteai mult şi bine la poartă. 
Lăsaţi caii în voia lor şi poftiţi în casă! 

Ajunseră într-un cerdac larg. Răcoarea parcă te îmbia la 
odihnă. Mobila din răchită albă, cu fotolii bogate, covoarele 
scumpe, lucrătura frumoasă de lemn a cerdacului, tăvile de 
argint risipite într-o dezordine plăcută arătau că stăpiînul casei 
se bucură de o stare materială mai mult decit bună. 

Se aşezară. Jupîn Calapăr lovi uşor palmele. O femeie 
măruntă, pătrată, cu faţa plină, mustăcioasă şi vioaie, îmbrăcată 
în mătăsuri scumpe, îşi făcu apariţia însoţită de două tinere fete. 
La vederea neaşteptatului musafir, gura distinsei doamne 
Calapăr luă o formă curioasă, ca deschizătura unui pepene 
vîndut pe încercate. Apoi, gura se deschise larg, pînă cînd 
căpătă forma unei felii cu mulţi sîmburi albi. 

- Bată-te norocul, măi băiete! spuse apăsîndu-şi mîna pe 
sînul cît o clopotniţă. Sînt patru ani de cînd nu te-ai mai arătat 
pe la noi. Tare te-ai făcut frumos şi voinic! A 

Indru se repezi în întîmpinarea ei şi o luă în braţe. li sărută 
ochii, îngropaţi sub sprîncenele stufoase. 

- Stai că mi-ai rupt oasele! se fandosi madam Calapăr, fără 
să-şi ia mîinile de pe umerii tînărului. la spune-mi, craiule, pe 
unde mi-ai umblat atiîţia ani? 

- Ei, sînt multe de spus, rise Cae. 

- Bine, vorbim noi mai pe urmă. Să spună băiatul mamei 
ce-ar vrea să măniînce. 

- Nu sînt flămînd. 

Femeia se încruntă. Sprîncenele stufoase ieşiră înainte ca 
nişte ţepi, iar ochii umezi rămaseră pironiţi asupra lui. 

- Eşti slab ca o smochină. 

- Parcă ziceai adineauri că m-am făcut mai voinic. 

Femeia aruncă mîinile spre tavan într-un gest teatral. 


- Auzi-l, Doamne, cum vorbeşte! Voinic? E numai osul şi 
pielea de domnia-ta. Hei, fetelor, ce staţi ca năroadele? Cum 
vedeţi un bărbat frumos, înţepeniţi locului. Le mai cunoşti, 
domnule Cae, pe fetele mele? Au crescut mai mult în lături. 
Seamănă cu mine. De fapt, nu mă pling. Dacă aş fi bărbat nu 
mi-ar plăcea slăbănoagele. Hai, năroadelor, aduceţi degrabă 
nişte faguri şi apă din fîntîna aia veche! Ştiu că-ţi plac fagurii, 
domnule Cae. Pînă gustaţi din faguri, mă duc eu să îngrijesc de 
prînz. Cu zdrahoancele astea, care nechează cînd văd un bărbat 
mai acătării, poţi muri de foame. După încruntările bărbatului 
meu să nu te iei. L-am văzut de o mie de ori rugîndu-se pentru 
sănătatea domnie-tale. Dar dumnealui cine e? 

- Sînt Sile Adormitu, doamnă, umil slujitor al domnului 
Indru, se înclină acesta pînă aproape de duşumea. 

- Ai să stai cu noi la masă! 

- Nu se cade, doamnă. 

- Nu zău! În casa mea, numai eu ştiu ce se cade și ce nu. 

Femeia se mistui undeva prin odăile multe şi întreaga casă 
răsuna de gălăgie veselă. Sile plecă prin curte, gîndindu-se că 
stăpînul său ar vrea poate să rămînă de taină cu gazda. 

Jupîn Calapăr şedea scorţos în fotoliu, mult prea îngust 
pentru grăsimea lui. Bărbia revărsată, peste cămaşă, semăna cu 
un guler masiv. Ochii mari, albicioşi îl măsurau pe oaspete cu o 
căutătură severă. Doar mîinile mici, cu podul palmelor ca nişte 
perniţe, se mişcau fără astimpăr, fiind singurul semn că bătrînul 
nu e chiar atît de liniştit pe cît voia să pară. Nu-i plăcură 
cearcănele din jurul ochilor lui Cae. Cu siguranţă că tînărul 
pierduse multe nopţi. Să fi rămas pe mîna lui, ar fi scos din el un 
negustor fără pereche. L-ar fi învăţat toate pehlivăniile 
negustoreşti. L-ar fi oprit de la viaţa asta de vagabond, fără nici 
un Dumnezeu. „Cu siguranţă că nu are o leţcaie, se gîndi el. 
Chiar dacă stăpîneşte un cal care valorează cît zece armăsari 
buni, tot nu se cheamă că ar fi mare lucru.” 

Cae îl întrerupse din ginduri. 

- la spune, nea Calapăr, ce fel de om e domnul Ţării 
Româneşti? 

- Ce-ţi veni aşa tam-nisam să mă întrebi de vodă!? se miră 
gazda. 

- Miine dimineaţă mă întîlnesc cu el. 

- Domnia-ta? Poate vrei să-i ceri o slujbă. 


- Nu cred. Pentru aşa ceva aş veni la nea Calapăr. 

- Atunci?... 

- Atunci ce? 

Calapăr se miînie brusc. 

- Atunci, pentru ce te duci la el? 

- Avem o discuţie în taină. 

- Ete-te, măăă...! Te pomeneşti că te-ai apucat de o viaţă 
mai cumsecade. Poate ai şi bani. 

- N-am prea mulţi la mine. Doar o mie de galbeni. Dar ce 
importanţă au banii? 

Calapăr îşi schimbă pe loc atitudinea ironică de pînă atunci. 

- Ai zis că ai la domnia-ta o mie de galbeni. Asta înseamnă 
că mai ai şi în altă parte. 

- Aş putea să mai am încă de şaptezeci de ori pe-atita. 
Adică un prieten care mi-a propus această sumă. 

- Sper că ai primit-o, dacă nu ţi-a cerut în schimbul ei să-l 
omori pe sultanul turcilor, dimpreună cu jumătate din locuitorii 
Constantinoplului. 

- Da’ de unde?! Ce să fac cu atiţia bani? 

- E nebun, Doamne! se văită gazda. Mai nebun decit 
credeam eu. incă nu am auzit despre un om care să dea cu 
piciorul la asemenea avere. 

- Ei, uite că a venit vremea să auzi, glumi Cae. Dar te 
întrebasem ceva. Despre bani vorbim noi mai tirziu, dacă vrei. 

Calapăr se aşeză mai bine în fotoliu. Băiatul ăsta sucit îi 
plăcea din ce în ce mai mult. Şi picase tocmai la timp să-l mai 
scuture niţel din amorţeala lui. O înviorase şi pe jupineasa 
Calapăr. De cînd venise el, parcă toată casa era plină de lumină. 
Măcar de n-ar mai pleca din nou. li datora recunoştinţă lui Cae. Il 
scăpase din mîinile tătarilor, cu ani în urmă. Atunci hotărise să-l 
facă negustor şi să-l însoare cu una dintre fetele lui, cu toate că 
nu ştia despre el de unde vine, cine e şi ce rosturi are pe lume. 
Despre recunoştinţă sau despre bani nici nu vrusese să audă. 
Acum îl crezu cînd află că a refuzat o avere atit de mare. Unul 
ca el era în stare de asemenea lucruri. 

Se aşeză mai bine în fotoliu şi începu să vorbească domol: 

- Cu Mihai-vodă am făcut negustorie pe vremuri. Era cam 
de vîrsta domniei-tale. Poate că-ţi şi seamănă. Doar că el purta 
barbă şi avea umerii mari şi rotunzi, ca nişte bolovani. Era aprig 
la afaceri şi mintea luminată. Eu, care cunoşteam la pehlivănii 


cu duiumul, mă sfătuiam de multe ori cu el. A strîns o avere 
destul de frumoasă. Apoi, a dat mai mult de jumătate din ea ca 
să capete unele favoruri la Constantinopol. Acum e domn. Un 
domn nou, ca toţi domnii. Nu-i ştiu gîndurile şi nici părerile. La 
turci e dator vîndut. lar turcii nu au nici un Dumnezeu cu domnii 
Ţării Româneşti. Numele lui e de stăpîn. Dar pe cine stăpîneşte 
cînd e slugă la turci? Mi-e milă de el. Turcii intră în palatul lui şi-l 
înjură şi-l ameninţă cu moartea. El tace, pleacă fruntea, 
zimbeşte şi nimeni nu ştie ce gînduri are. Pe unii domni i-am 
înţeles. Au venit la putere cu gindul de jaf şi de îmbogăţire. 
Mihai a sărăcit de cînd e domn. În locul lui, ori mi-aş pune 
juvăţul de git, ori aş fugi şi aş lăsa totul baltă. Pînă la urmă, or 
să-l omoare turcii. Cam asta e tot ce pot să-ţi spun despre el. 
Poate ar trebui să-ţi mai spun că turcii omoară şi-i jefuiesc pe 
creştini de multe ori chiar lîngă zidurile palatului domnesc. Mihai 
priveşte neputincios şi tace. Dacă tot a intrat în asemenea 
ciorbă, măcar de-ar şti să-i linguşească pe turci. În fiecare 
dimineaţă mă aştept să aud că a fost omorit sau legat şi trimis 
plocon la Constantinopol. Dacă nu l-au dărîmat pînă acum, e 
doar pentru faptul că turcii şi cămătarii mai speră să-şi 
primească partea lor. Cînd se vor convinge că nu mai au ce 
aştepta, pielea lui Mihai nu va mai valora nici măcar o jumătate 
de aspru. Trăieşte aici în Bucureşti un oarecare Perisini. Din cite 
bănuiesc eu, italianul ăsta unelteşte să pună mîna pe scaunul lui 
Mihai. Dar asta rămîne între noi. Dacă ar afla Perisini, pot să-mi 
fac rugăciunea din urmă. Ştii ce m-a uns pe suflet aseară? A 
venit la mine un prieten şi mi-a spus că pe jigodia de Perisini l-ar 
fi tăiat un tînăr la hanul Privighetoarea de Aur. Straşnic trebuie 
să fie omul acela! Dacă l-aş cunoaşte, i-aş pupa mîna, aşa bătrîn 
cum sînt. Prietenul nu ştia cum îl cheamă pe tînărul acela, dar 
mi-a promis că se interesează, ca să ne putem ruga pentru 
sănătatea lui. Cetatea Bucureştilor a încăput pe miini rele şi 
nimeni nu are curaj de răzbunare. Cînd auzi de cite-o asemenea 
faptă, parcă respiri în voie. 

Doamna Calapăr veni către seară în odaia lui Cae. Tînărul 
sări bucuros din pat şi-i luă tava grea din mină. 

- Ti-am adus nişte dulceaţă de trandafiri, cu toate că nu 
prea meriţi dacă ai avut neruşinarea să mă faci să-ţi duc dorul 
vreme de patru ani. Am plins de multe ori şi m-am gindit la 
toate relele din lume. 


Cae zîmbi. 

- Nu te mai hlizi atîta! se oţări ea. Ai merita o bătaie în 
toată legea. Şi mare lucru dacă ai să scapi din mîinile jupînului 
Calapăr. A aflat adineauri că l-ai împuns cu sabia pe unul Rucă 
sau Rică Pri... Nu ştiu cum dracu’ îl cheamă, Doamne iartă-mă! 
Hai vino colea lîngă mine, pune căpăţina asta goală pe genunchi 
şi povesteşte-mi tot ce ai făcut în aceşti patru ani. la spune, ai 
vreo drăguță? 

Cae păli uşor, dar ochiul femeii prinse schimbarea aceea 
abia vizibilă şi-i cercetă faţa cu atenţie. 

- Doamne sfinte! se sperie ea. Să nu-mi spui că te-ai 
îndrăgostit de vreo fată care nu vrea să ştie de domnia-ta. Nu 
cred să fie asemenea fiinţă în toată lumea. Văd că te încrunţi. 
Cînd te încrunţi crezi că eşti mai frumos. O să rămii cu nişte 
zbiîrcituri de mai mare dragul. Dacă nu vrei să-mi spui, eu am 
răbdare. Într-o zi ai să vii singur să-ţi descarci sufletul. 

Se auzi o bătaie în uşă. Domnul Calapăr intră timid, tîrîndu- 
se ca un guşter. Bărbia îi tremura uşor, semn că era din cale- 
afară de neliniştit. De cînd aflase că Indru îi dăduse acea lecţie 
lui Perisini îi venise să chiuie de bucurie sau să-şi dea cu pumnii 
în cap de spaimă pentru viaţa tînărului. Ar fi vrut să-l certe şi să- 
| binecuvînteze pentru nechibzuinţa lui, dar nu mai fu în stare 
să-i spună măcar pe nume, aşa că începu să vorbească la 
întîmplare, în timp ce guşa i se zbătea ca un pui golaş prins la 
strimtoare. 

- Domnule Cae, domniile-voastre ar trebui să se 
odihnească, dar doamna Calapăr şi cu mine vă batem la cap ca 
nişte nărozi ce sîntem. 

Cae se opri cît îl ţinu puterile, să nu rîdă. 

- Hai, bre nea Calapăr, vorbeşte ca lumea! Ce naiba te-a 
apucat? 

Bătrînul parcă nici nu auzi vorbele acelea. | se păru chiar că 
nu vorbise cu tot respectul, ceea ce îl făcu s-o ia de la capăt. 

- Dacă suferiţi de oarecare junghiuri sau ceva reumă pe la 
picioare, vă face tăicuţa Calapăr o baie clasa-ntii, cu mirodenii şi 
alte dichisuri. Le ungem binişor cu miere de albine şi cu seu. 
Albinele care au fătat, nu albinele fetele... ce fete? Numai 
muierile... adică, vreau să zic, care au roit... femeile nasc... te 
doare numai cînd e vreme de ploaie... 


Madam Calapăr se uită la bărbat cu gura căscată. Apoi se 
mînie cumplit şi zbieră aprig: 

- Ce tot îmi baţi cîmpii aicea, jupîne Calapăr? Eşti cam băut 
în seara asta. 

- Eu? mirii bătrînul, pentru prima oară de cînd era însurat. 
Se vede că nu te-am scărmănat de mult. 

- Pe mineee...? la mai du-te naibii! 

alatul domnesc era cufundat în întuneric. Trecuse de 

miezul nopţii. Gărzile, cu făclii în miini, ocoleau zidurile 

mari, călcînd apăsat. Zgomotul paşilor se auzea pînă 
departe. Pietrele străzii au noaptea un vaiet al lor, tînguios şi 
straniu. Sub paşii rarilor trecători, se înfioară şi scot ţipete lungi, 
liberînd poate tot ce au adunat ziua, cînd dorm indiferente şi 
calme. Sus pe ziduri, santinelele încercau să-şi alunge somnul. 
Doar dinspre cancelaria domnească răzbătea printre copacii 
mulţi o lumină palidă. Mihai-vodă şedea singur la o masă de 
lemn lungă şi nu prea înaltă, cu faţa ascunsă în palmele mari. 
Lumiînările de seu se mistuiau domol. Aşa nemişcat, domnul 
Ţării Româneşti părea toropit de somn după o zi grea de lucru. 
Uneori se scutura de gîndurile lui şi asculta atent vîntul de afară, 
care freca de fereastră o crenguţă de castan. Aştepta nişte 
prieteni vechi şi dragi. Amintirea lor îl duse cu mulţi ani în urmă, 
cînd gustase unele clipe de fericire. Dar fericirea aceea era atit 
de depărtată, încît nu mai ştia sigur dacă existase cu adevărat 
sau fusese mai mult o plăcere. 

„Pe domnii de dinaintea mea nu-i pot judeca, gîndi el. Au 
făcut şi ei ce au putut pentru poporul acesta. Unii dintre ei au 
venit poate la domnie cu gînduri de căpătuială. Cine ştie cît o fi 
de adevărat lucrul acesta? Alţii poate că ar fi încercat ceva, dar 
le-a lipsit curajul. Turcii au fost şi sînt prea puternici. Numai o 
lovitură năprasnică i-ar da peste cap la noi şi în Balcani. Voi 
reuşi eu, oare, să dau acea lovitură? La începutul domniei 
vedeam lucrurile mai uşor. Acum, parcă mi-e frică. Nu pentru 
mine. Pentru nereuşită. Oare trebuie să crezi orbeşte într-un ţel 
pe care ţi l-ai propus? Cine ştie? E adevărat că între Bucureşti şi 
Ploieşti sînt trei poşte de drum, dar dacă nu crezi cu toată 
convingerea că vei ajunge pe jos pînă acolo, s-ar putea să te 
opreşti speriat la jumătatea drumului, văzînd cît mai e înainte. 
Dar acţiunile omului şi reuşita lor nu atîrnă numai de el. Se pot 
ivi atitea. Aveam mult curaj la început. Acum, curajul s-a 
transformat în chibzuială. N-am oameni de încredere destui. În 
schimb, am o groază de duşmani printre boieri. N-am oşti şi n- 


am bani. Vistieria e goală. Aş putea ridica o oaste ţărănească. 
Dar ţăranilor nu le-am dat nimic din drepturile lor. Ar fi meritat o 
slobozenie de la mîna boierilor. Dacă le-aş da acum acea 
slobozenie, în cîteva zile s-ar isca răzvrătirea tuturor boierilor. 
lar o oaste ţărănească fără pregătire şi fără arme nu poate fi 
opusă puhoiului turcesc, înarmat pînă-n dinţi. Pe ajutor străin te 
sprijini ca pe-o haină de împrumut. Ţi-o cere cînd ai mai multă 
nevoie de ea. Ar mai fi timpul să mă las păgubaş. Timp ar fi, dar 
pentru mine nu mai există întoarcere. Cineva trebuie să încerce 
să scuture jugul turcesc. Acela voi fi eu. Dar pînă cînd voi mai 
îndura umilinţe şi batjocuri? Cît voi mai zîmbi supus, cînd 
comandantul ienicerilor mă înjură în faţă şi mă ameninţă cu 
iataganul? Pînă cînd mă voi preface că nu ştiu nimic despre acel 
Roco Perisini care se închipuie de pe acum domn al [ării 
Româneşti? Poporul mă crede fricos şi laş. Mulţi au început să-şi 
piardă speranţele puse în mine. Dintre marii boieri, doar fraţii 
Buzeşti şi Calomfireştii îmi ştiu gîndurile. Doamne, grozavă va fi 
răzbunarea împotriva turcilor! La miînie, parcă încep să cred mai 
mult în reuşită. Le pregătesc turcilor o bucurie, pe care nu o vor 
uita nici peste o mie de ani.” 

In încăperea alăturată se auzi un zgomot de paşi. Mihai îşi 
trase mîinile de pe faţă cu un gest moale. O draperie grea, cu 
falduri multe, fu împinsă în lături. După ea, apăru clucerul 
leremia Băicoianu. Tînărul se înclină uşor. 

- Măria-ta, au venit. Sînt alături. 

Ochii obosiţi ai domnului sclipiră o clipă. 

- Pofteşte-i, Băicoiene! 

Odaia de lucru a domnului era destul de simplă, potrivindu- 
se mai degrabă unui oştean decît conducătorului Ţării 
Româneşti. O masă lungă de stejar, cu incrustaţii pe margini, 
cîteva scaune cu spătarele lungi şi drepte, înşirate în lungul 
pereţilor acoperiţi cu mătăsuri în tonuri albastre, o panoplie 
încărcată cu arme grele, mult prea mari pentru un om obişnuit, 
un scaun cu jilt pentru vodă, în care Mihai se aşeza destul de 
rar, dispreţuind eticheta de curte. Doar covorul imens de Keşan, 
lucrat în tonuri calme, părea să fie singurul lucru mai de preţ în 
odaia aceea. 

La intrarea oaspeţilor veniţi într-un ceas atît de nepotrivit, 
dar aşteptaţi cu multă nerăbdare, Mihai-vodă se ridică vioi, 
uitînd de oboseală. Inalt peste limita obişnuită, cu umerii 


rotunzi, puternici, abia stăpiniţi de postăvarul croit pe corp, cu 
mare uşurinţă în mişcări, cu acea căutătură iute, cuprinzătoare, 
domnul avea toate harurile unui oştean de seamă. Faţa severă, 
cu umerii obrajilor musculoşi, era completată de o barbă 
rotundă, uşor adusă înainte, cu cîteva fire de păr cărunt care 
arătau începutul de toamnă al domnului. 

leremia Băicoianu feri în lături draperia, lăsîndu-i să intre în 
ordine pe Costache Caravană, Chirilă şi Ducu cel lute. 

- Să trăieşti, măria-ta! spuseră oaspeţii, nu tocmai sfioşi. 

- Dimpreună cu cei mai viteji oameni ai ţării! le-o întoarse 
vodă. Hei, Costache, parcă te-ai făcut mai frumos. 

- Ca şi Zambilica, măria-ta. Între Dunăre şi Carpaţi nu 
dibăceşti alţii mai frumoşi. 

- Aşa e! rise domnul. Ce mai face mustăciosul tău armăsar? 

- Rage! 

- Poate vrei să zici că nechează. 

- Rage! M-a pus dracu' să-l dau la iesle dimpreună cu 
măgarii lui Christache Mutu. Cînd îl aud mă apucă damblaua. 
Aşa-mi trebuie dacă l-am băgat în societatea măgarilor! Un 
animal mai zurbagiu ca ăsta nici că s-a pomenit. Culege toate 
năravurile proaste. 

Caravană se uită cam chioriş. Vodă se făcu stacojiu la faţă 
din cauza risului şi abia putu să îngîne printre lacrimi: 

- Dacă zici tu, aşa o fi. 

- Să mor dacă te mint, măria-ta! S-a împrietenit cu măgarii. 
La ceilalţi cai nici nu vrea să se mai uite. Între măgari e cel mai 
frumos. Roiesc măgăriţele în jurul lui de mai mare dragul. M-am 
gîndit că poate fi îndrăgostit de una dintre ele. Îndrăgostiţii sînt 
toţi cam într-o ureche. Anul trecut m-am întîlnit cu un prieten de 
prin părţile Aradului. Măria-ta ştii cît e de slut Zambilica. Părul 
pe el e lăţos şi lung de două palme. In faţă i-au crescut 
mustăţile şi barba ca la patriarhi. M-am plins prietenului că 
Zambilica nu prea are noroc în dragoste. Omul s-a uitat la el, 
cînd dintr-o parte, cînd din alta. La urmă mi-a zis şi el într-o 
doară: „Mă, Costache, cred că iepele fug de el din cauza părului. 
Ce-ar fi dacă te-ai apuca să-l bărbiereşti? Cunosc eu un bărbier 
bun la Şiria. Du-te la el şi spune-i că l-am rugat eu să-l 
bărbierească! Pe urmă te întorci la mine şi-l băgăm între iepele 
mele. Am să leg iepele. Dacă nici bărbieritul nu-l ajută, nu mai e 
nimic de făcut cu el!” M-am dus la Şiria la bărbierul acela. A 


lucrat omul la el de dimineaţă pînă seara. Cînd m-am întors să-l 
iau pe Zambilica, înnoptase, aşa că nu l-am putut vedea la chip. 
L-am pipăit uşor cu palma şi-i simţeam pielea sub mină ca un 
fund de copil. l-am plătit omului. Către miezul nopţii am poposit 
într-o pădure. Măria-ta ştii cum doarme Zambilica. Fac un 
căpătii mare, şi zdrahonul naibii pune căpăţina alături de mine. 
M-am trezit cînd a răsărit soarele. Mă ştii că nu sînt fricos. Dar 
cînd l-am văzut la lumina zilei a îngheţat inima-n mine, am scos 
un țipăt de groază şi am rupt-o la fugă. Zambilica după mine, 
cum are el obiceiul. Cînd m-am dezmeticit i-am prins frîul în 
mînă şi am luat-o pe jos către prietenul acela. Nu era chip să-l 
încalec. Alunecam de pe el cum aluneci iarna pe gheaţă. Chiar şi 
prietenul a cam intrat la idei cînd l-a văzut. L-am băgat la iepe şi 
ce crezi că au făcut, măria-ta? 

- Au rupt funiile şi au luat-o la sănătoasa. 

- AŞ! Au rupt ele funiile, dar s-au strîns ciopor în jurul lui, 
care de care mai drăgăstoasă. Am zăbovit două luni la prietenul 
acela, pînă cînd s-a făcut părul la loc. Am plecat amîndoi fără 
păreri de rău. lepele nu-l mai luau în seamă de cînd îi crescuse 
părul. 

Se aşezară la masă. Mihai porunci vin şi gustări. Un slujitor 
de casă grăbi să aducă la îndeplinire porunca. Băicoianu ieşi 
după el şi-i spuse în şoaptă: 

- Să nu aduci vin în pocale scîrboase de argint! Vinul îşi 
sloboade aroma în oale de pămînt ars şi în ulcele de lemn. 

Aşteptară vinul privindu-se în tăcere. Abia după ce 
închinară de sănătate ca nişte vechi şi buni prieteni porniră să 
discute în tihnă. 

- O iscoadă mi-a adus vestea că la Obreja s-a aşezat un 
stăpîn nou, vorbi domnul. Aţi lucrat cum nu se poate mai bine. 
lon Cristu e ca un cui înfipt doar la o poştă de cetatea de scaun 
a lui Băthory. Va trebui să mai batem cîteva cuie din astea în 
principatul Transilvaniei. Petrache cel Mic şi Niţă Praştie mi-au 
trimis o solie din Moldova, prin care mă anunţă că s-au 
cumpărat două moşii. Una lîngă Focşani, alta lîngă laşi. La 
Focşani s-a aşezat un nepot de-al fraţilor Buzeşti. Unul mărunţel 
şi oacheş, iute la treburile de seamă. O sută de oşteni ai 
Buzeştilor trebăluiesc acolo, îmbrăcaţi în haine de servitori. 
Impotriva turcilor mă pregătesc temeinic de cîteva luni. Armata 
Bucureştilor numără în prezent o mie cinci sute de oameni. Cam 


puţini. Mai puţini cu vreo şase sute decit cei din garnizoana 
turcească. Dar adevărata armată o pregătesc în taină pe 
plaiurile dintre Cîmpina şi Telega. O armată îmbrăcată în 
uniforme, cu arme de foc şi cu tunuri. Acum, numărul acestor 
oşteni abia trece de trei sute. Miine vor mai sosi acolo încă trei 
sute cincizeci de tineri între douăzeci, douăzeci şi patru de ani. 
Ascunşi între pădurile mari şi dealuri, tinerii oşteni mănîncă, 
dorm şi se instruiesc în mînuirea armelor. Am cumpărat 
postavuri şi cămăşi cu zale de la negustorii din Braşov. Am 
cumpărat albituri, puşti şi două tunuri de la sîrbi. Niţă Praştie şi 
Petrache cel Mic mi-au adus două mii de perechi de cizme 
uşoare de la cazaci. Am pregătit totul pentru două mii de oşteni. 
Dar nu mai am bani. Nu mai am nimic. Am cumpărat aproape o 
mie de cai. Mi-ar mai trebui încă pe atiţea. 

- Cinci sute îi vei primi peste două zile, îl întrerupse Chirilă. 
Sînt de la paşa Khidr de la Timişoara. Dacă mai aveam bani, 
putem să cumpărăm de trei ori mai mulţi. 

Faţa domnului se lumină de plăcere la asemenea veşti. 

- Incă e bine, prieteni! continuă el. De oameni nu vom duce 
lipsă. Cîţiva trimişi de-ai mei cutreieră satele ţării şi adună tineri. 
Fiecare tînăr primeşte patru galbeni pe lună şi parte din pradă în 
viitoarele bătălii. Au nevoie de acest ajutor. În satele din lungul 
Dunării, oamenii pier de foame. Turcii adună tot ce găsesc. Trec 
Dunărea în pilcuri mari şi duc cu ei spre sudul Balcanilor tot ce 
le cade în mînă. Femeile şi copii, de teamă de a nu cădea în 
robie, stau prin păduri. Tinerii vin bucuroşi sub arme. Dacă am 
avea bani, am putea ridica o armată de peste treizeci de mii de 
oameni. Ceva vom face noi în orice caz. Vom avea o armată, 
prieteni, care se va mişca mai iute decit vintul. Care va şti ce 
are de făcut pe cîmpul de luptă. Turcii nici nu visează la 
asemenea lucrare din partea noastră. Dar va trebui să fim cu 
ochii-n patru pentru a nu-i lăsa să prindă de veste. Doar cîțiva 
oameni din jurul nostru, dimpreună cu fraţii Buzeşti, ştiu ce se 
petrece pe plaiurile de lîngă Cîmpina. 

- Buzeştii sînt bogaţi, măria-ta, interveni Ducu. Ar putea să 
ajute această armată. 

- O ajută, zimbi domnul. S-au obligat să aducă pînă la 
sfîrşitul lunii patru sute de tineri cu îmbrăcăminte nouă din 
postav, patru sute de cai, patru sute de săbii venețiene şi o sută 
de pistoale. Preda Buzescu a plecat undeva prin apropierea 


Belgradului, prin locurile unde haiduceşte viteazul Baba Novac. 
Haiducul acela se pare că ţine ascunse nişte tunuri luate de la 
turci. 

Chirilă rămase pe ginduri. Dacă la începutul discuţiei 
crezuse destul de puţin în ridicarea unei astfel de oştiri, acum ea 
parcă se înfăţişa sub ochii lui mîndră, puternică, gata să 
lovească asemenea unui trăsnet. Mihai-vodă îi ghici gîndurile şi 
se bucură şi el, ştiind că un general de armată mai bun decit 
Chirilă n-ar găsi niciodată. Apoi se întristă, ştiind că după datină 
numai boierilor li se cuvine asemenea cinstire. 

- Asta înseamnă că de-acum într-o lună să ajungem la o 
armată de aproape o mie de oameni, observă Costache. Dar 
instruirea oamenilor nu se face de azi pe miine. Asta cere timp 
şi nişte oameni care să ştie să-i pregătească. Eu cred că va 
trebui să-i împarţi în pilcuri. Unii să ştie să miînuiască sabia. Alţii 
să tragă cu arcul fără greş. Ar mai fi nevoie de puşcaşi buni, iar 
vreo ciţiva să ştie să umble cu tunurile. Nici arta călăritului nu 
trebuie uitată. Apoi să ne gindim la iuţeala cu care va umbla 
această armată. O armată călare, fără fierăraie multe pe ea, 
umblă ca un fulger. 

- Mi-ai luat vorba din gură, Costache, spuse domnul 
ridicîndu-se de la masă. Foarte curînd, va fi împărţită aşa cum ai 
propus tu. Un pilc va intra sub conducerea ta, pentru instruirea 
cu pistolul, dacă vrei. 

- Mai încape vorbă? rise Costache, bucuros că va ajunge în 
sfîrşit să conducă un grup mai mare de oameni. Ducu cel lute se 
va ocupa de grupul lui de spadasini. Va fi prima şcoală 
românească de spadasini. Petrache cel Mic va instrui un pilc de 
trăgători de armă. Nu cunosc pe cineva să tragă mai bine decit 
el. 

- L-ai uitat pe Chirilă, măria-ta, îi aminti Costache. 

- Nu l-am uitat nici o clipă. Chirilă va fi conducătorul vostru. 
L-am lăsat mai la urmă pe Niţă Praştie. Va avea şi el oamenii lui. 
Nişte oameni despre care se va auzi chiar peste o sută de ani. 
Oamenii lui Niţă vor învăţa să se strecoare în spatele 
duşmanului. Să-l hărţuiască. Să se furişeze la muniţia lui şi să-i 
dea foc. Să-i aprindă merindea la vreme de noapte şi să aducă 
spaima. Să meargă departe în spatele duşmanului şi să-i taie 
aprovizionarea. Pînă acum, lucrurile astea se făceau la 


întîmplare. Noi vom lucra organizat. Cu turcii ne vom strica pe la 
mijlocul toamnei. Avem la îndemiînă citeva luni bune. 

- Locul unde se instruieşte această armată nu e bun, 
interveni Chirilă. Prin acele locuri e umblătură multă. 

- Şi ce propui? îl fixă vodă cu privirea. 

- Sus plaiul Bucegilor. 

- Da. La asta m-am gindit şi eu de la început. Dar în virful 
muntelui va fi greu cu aprovizionarea. 

- Nu va fi uşor. În schimb, pe acolo nu umblă decît ciobanii 
şi păsările cerului. Aprovizionarea se poate face pe samare. 

- Atunci, în calitate de conducător, te vei ocupa de lucrul 
acesta. Vara va fi aşa cum propui, dar iarna, oştirea nu poate 
trăi pe înălțimile acelea pustii. Deci, iernatul va fi pe la poalele 
munţilor. 

- Fără îndoială, măria-ta. 

Costache se foi pe scaun mustăcind, Mihai, care-i cunoştea 
firea, i se adresă poruncitor: 

- Hai, dă-i drumul! Te frămîntă ceva. 

Omuleţul se scărpină cu două degete pe creştet şi-şi frecă 
mîinile aprig, semn că lucrul pe care avea să-l spună e de cea 
mai mare importanţă. 

- Măria-ta, zise cu glasul lui ascuţit, cunoaştem un om care 
ne întrece în dibăcie pe toţi la un loc. 

Domnul se încruntă, bănuind pentru o clipă o linguşire din 
partea vînătorului. Dar tot aşa de iute, faţa lui se lumină şi-şi 
făcu reproşuri că-l bănuise pe Caravană de asemenea pornire. 

- Cine e omul acela? 

- Un tînăr care după faţă ai zice că încă nu a fost înţărcat 
de mă-sa. Un tînăr care a dat cu mine de pămînt de am crezut 
că va rămîne Zambilica pe drumuri. 

- Măi să fie! zise domnul ţării. 

- Un tînăr care se bate cu sabia atit de leneş, încît ai zice că 
doarme. Un tînăr care l-a luat în sabie pe Roco Perisini cum ai 
lua o găluşcă în ţepuşă. 

Faţa lui vodă străluci de plăcere. 

- Numele lui, prietene! 

- Un tînăr care zvirle cuțitul chiar mai bine decît Chirilă. 

- Numele lui, lua-te-ar naiba! strigă entuziasmat domnul 
Ţării Româneşti. 


- Un tînăr care s-a luat la bătaie cu toată gloata lui Perisini. 
Unul din a cărui mînă sare cuțitul. Cum sare lăcusta. Un tînăr 
care adulmecă urma în pădure mai bine decît Ducu. 

- Costache, îl dojeni domnul, eşti în stare să omori un om 
sănătos cu vorbăria ta. Cine e omul acela? 

- Cae Indru, explodă Caravană triumfător. 

- N-am auzit de numele acesta. 

- O să auzi, măria-ta. 

- Unde se află acum? 

- Nu ştim. 

- Atunci vorbim degeaba, spuse vodă dezamăgit. Căutaţi-l 
pe omul acela, s-ar putea să ne fie de mare trebuinţă! lar acum, 
cred că a sosit momentul să-mi daţi scrisoarea lui Sigismund 
Bathory. 

- Ai aflat despre ea, măria-ta? se miră Ducu. 

- După cum vezi! leri am primit o solie de la principele 
Transilvaniei. Solul era numai lapte şi miere. Mi-a adus în dar 
cîteva scule de aur. Niciodată nu s-a arătat Sigismund atît de 
binevoitor. Se vede că scrisoarea pe care aţi pus stăpinire îl 
interesează în mod deosebit. Pot 

s-o văd? 

Chirilă scoase din buzunar cele trei bucăţi de scrisoare, le 
potrivi una lîngă alta şi i le întinse domnului. Mihai citi fără 
grabă. Sprincenele lui mari se adunară într-o încruntare uşoară. 
Scoase un şuierat de surpriză, apoi rămase multă vreme pe 
gînduri. 

- Deci asta era, murmură într-un tîrziu. Acesta era motivul 
pentru care-mi oferea cu atita prietenie un castel în Munţii 
Făgăraşului. Ei bine, scrisoarea asta merită mai mult. 

- Ai de gind s-o înapoiezi, măria-ta? se încruntă Caravană. 

- Să o ce? Nu, prietene. Am ginduri ceva mai bune. Dacă 
Sigismund vrea de la turci Ţara Românească, ei bine, vrem şi 
noi principatul Transilvaniei. Numai că nu-l vom cere nici de la 
turci, nici de la creştini. lar pînă atunci, se cuvine să-i dăm lui 
Băthory prima lovitură. Puterea lui stă pentru un moment în 
mîinile împăratului Rudolf al doilea. Curtea imperială de la Praga 
va primi această scrisoare. Şi multă vreme de acum încolo, 
Băthory va fi ocupat să reciştige încrederea şi bunăvoința 
împăratului, lăsîndu-ne pe noi să ne vedem de treburile noastre. 
lar în al doilea rînd, prin această scrisoare îi vom dovedi lui 


Rudolf credinţa noastră faţă de cauza creştinilor. Pentru asta îmi 
va trebui un curier bun. Un om care să ajungă la Praga cu 
scrisoarea. Acesta va fi primul meu curier secret. Poate că va fi 
unul dintre voi. Am să mă mai gindesc vreo cîteva zile. 

leşiţi din palatul domnesc, vînătorii priviră oraşul cu 
plăcerea nesăţioasă a celor care stau multă vreme departe de 
el. Văzut de pe locurile acelea înalte, la lumina zorilor, oraşul se 
prezenta în toată splendoarea lui, cu turle de biserici înalte, de 
pe care abureala nopţii fugea sub tăria soarelui. Casele mari cu 
două-trei caturi se întindeau spre apus în şiruri lungi, frumoase 
prin varietatea lor asimetrică. Frumoase prin turnuleţele lor şi 
terasele largi, cu multe ornamente, cu chioşcurile lor ascunse în 
verdeață, cu grădinile mari, în care arborii bătrîni cu trunchiurile 
lor groase, cu coroanele ca nişte pălării imense, dădeau o notă 
de linişte şi calm. 

In mahalaua ţiganilor, aflată spre sud, casele scunde cu 
streşinile mari, păreau să stea în genunchi pe lîngă turnurile de 
apărare. Pereţii, din chirpici, aveau ferestrele înfundate cu fîn 
sau cu buruieni la vreme de iarnă. Hoţii şi haidamacii oraşului 
nu se abăteau niciodată prin locurile acelea ferite de prădăciuni. 
Doar năvălitorii turci sau tătari dădeau buzna pe acolo cu 
gînduri de jaf, iar cînd părăseau mahalaua se întîmpla să nu-şi 
mai afle caii, căruțele şi nici chiar armele. Ţiganii, prietenoși, îi 
întîmpinau veseli. Se încurcau în picioarele lor, cereau, strigau, 
le băgau miinile prin buzunare, le ghiceau în ghioc, în coji de 
ouă, în creastă de găină, în pene. Le făceau vrăji, cîntau cîntece 
nemaiauzite, dansau în pieile goale, plingeau şi se văitau, 
lustruiau încălţările năvălitorilor, ţesălau caii şi se mistuiau cu 
cai cu tot, fără urmă. Pofteau cite doi-trei năvălitori prin case şi 
nu mai ieşeau de acolo nici unul dintre neprevăzătorii invitaţi. 
Sărutau mîinile năvălitorilor şi-i lăsau fără ghiuluri. Îi cărau prin 
stepa Bărăganului să le arate locuri unde se ascundeau comori, 
îi puneau la muncă, şi după cîteva zile de căutări le arătau alte 
locuri şi scăpau de miînia lor prin fugă. 

Spre răsăritul oraşului, casele ascunde, multe la număr, 
spoite în alb arătau cochete ascunse în vegetaţia bogată. Dar 
vînătorii care colindaseră oraşul în lung şi-n lat ştiau că toate 
căsuţele acelea mărunte, uitate de Dumnezeu, înghesuite unele- 
n altele, cuprindeau cea mai mare parte a populaţiei oraşului. În 
casele acelea, oamenii se culcau tîrziu şi se sculau la primul 


cîntat al cocoşilor. Erau oamenii care trăiau de azi pe miine, iar 
viitorul lor de bunăstare se prezenta ca o enigmă a cărui 
dezlegare nu avea sorţi de izbindă. Ei furnizau mîna ieftină de 
lucru pentru toate tocmirile oraşului şi pentru ocazii 
neprevăzute. Din curţile înguste, în care tufănica şi regina- 
nopţii, cîrciumăreasa şi laleaua încercau să dea mizeriei o 
oarecare notă de cochetărie, ieşeau dimineaţa slujitorii, calfele 
şi ucenicii, îngrijitorii oraşului, negustorii de mărunţişuri ce-şi 
cărau mărfurile în tîrne de nuiele, măturătorii, cerşetorii şi 
pungaşii, spălătoresele şi spoitorii. Familiile veşnic amenințate 
de oamenii stăpiînirii, de turci sau de tătari, de bogătaşii puşi pe 
petrecere şi de ienicerii aflaţi în preajma domniilor scurte şi 
nesigure, îşi păstrau coeziunea în funcţie de hazard. De aici se 
recrutau fetele de petrecere, cu voia sau cu sila, iar marile 
dureri ale acestor locuri mizerabile se consumau tăcute, fără 
putinţă de alinare. Aici, fetele stăteau ascunse prin poduri sau 
îşi aflau sălaşul în pivnițe întunecoase. Cele mai curajoase dintre 
ele îşi ungeau feţele, îşi ciunteau părul, încercînd să fie cît mai 
puţin atrăgătoare. În locurile acestea organizau ienicerii potere, 
furîndu-i în toiul nopţii pe tinerii voinici care nu aveau încă virsta 
majoratului. Sub pază mare şi pe tăcute, flăcăii luau drumul 
Constantinopolului, umplînd golurile din armata otomană. In 
serile lungi şi calme de stepă, mamele îşi trăiau bucuria de a fi 
împreună întreaga familie ca pe-un lucru cu totul ieşit din 
comun. lar în rugile lor de toate zilele, cuvintele „Doamne, nu 
despărţi familia noastră” nu lipseau niciodată. 

Dinspre satele vecine intrau prin porţile oraşului căruțele cu 
lapte, cu legume, cu nutreţuri pentru cai. Uruitul lor se auzea de 
departe, ca un zumzet neîntrerupt. Prin curţile boiereşti, 
servitoarele şi oamenii casei umblau fără zgomot. Străjile de 
noapte se trăgeau la odihnă, mergînd în neorînduială. Gunoierii 
cu cărucioarele lor lungi şi murdare se mistuiau ca nişte ciocli 
spre gropile din preajma marilor lacuri. Incepea o zi ca oricare 
alta. O zi anonimă ca şi oamenii care se îngrijeau de curăţenia 
oraşului, la ceasurile cînd stăpinii se întorceau de pe o parte pe 
alta în aşternuturile calde. 

Vînătorii păşeau tăcuţi, fiecare cu gîndurile lui. Se apropiau 
de Privighetoarea de Aur, unde-i aşteptau paturile curate, cu 
pernele moi şi cu miros de busuioc. Dintr-o străduţă lăuntrică se 
auziră ţipete sfişietoare. Se repeziră în direcţia aceea. Cînd 


dădură colţul, se pomeniră lîngă patru ieniceri care, după toate 
semnele, erau beţi. Aceştia încercau să tirască o copilă aproape 
despuiată spre o trăsură aflată ceva mai încolo. Lîngă poarta 
unei case, un bărbat între două virste gemea uşor încovoiat pe 
marginea şanţului. 

Văziîndu-i pe viînători, turcii le făcură semn să-şi urmeze 
drumul. lar cînd se convinseră că aceştia au de gînd să se 
amestece în treburile lor, lăsară fata şi ridicară iataganele. 
Cuţitul lui Chirilă zbură scurt prin aer şi se înfipse în stomacul 
unuia. Ducu sări într-o parte, evitind lovitura de iatagan. Ar fi 
putut să-l cruţe pe ienicer, dar mînia lui fu prea mare. Costache 
Caravană slobozi pistolul şi spuse în treacăt: 

- lartă-l, Doamne! Robul tău Caravană l-a trecut în rîndul 
sfinţilor. 

Isprăviră iute cu ei. De fapt, fusese mai mult un masacru 
decit o luptă în toată puterea cuvîntului. Ajutat de Costache, 
bărbatul se ridică buimac. Nu era rănit, ci mai degrabă ameţit 
de vreo lovitură. 

- Intraţi iute în casă! îi sfătui vinătorul. 

Copila şi bărbatul se mistuiră undeva în curte. 

- Cred că ar fi bine să ne despărţim de domnii aceştia fără 
prea mare tămbălău, spuse Costache. Dacă intrăm în vrajbă cu 
trupele de ieniceri va trebui să stăm mai mult ascunşi. Haideţi 
cu ei în trăsură! Am eu o idee care nu cred să fie tocmai rea. 

li îngrămădiră pe morţi în trăsură şi lăsară perdelele. Chirilă 
şi Ducu se aşezară lîngă ei. Caravană se sui pe capră şi dădu 
bice cailor. După o vreme, opriră în faţa unei porţi de lemn nu 
tocmai arătoasă. Chirilă împinse poarta, iar trăsura se pierdu 
într-o curte largă, printre boschete neînagrijite. Un bărbat scurt şi 
gros, cu urechile mari, păroase, care răspundea la numele de 
Isaia, le ieşi în întîmpinare. Sprîncenele lui groase păreau 
atirnate direct de rădăcina nasului borcănat. Văzind trăsura cu 
însemne turceşti pe ea, Isaia nu tresări. Săltă doar uşor din 
sprincene, preţuind-o din ochi, apoi se trase într-o parte şi le 
făcu semn oaspeţilor să intre în casă. 

- Jupîne Isaia, spuse Chirilă zimbind în faţa calmului 
olimpian al acelui om, înainte de a ne bucura de ospitalitatea 
dumitale cred că ar fi bine să punem caii şi trăsura într-un loc 
mai ferit. 

- Intraţi! Am eu grijă. 


- Ar mai fi totuşi un amănunt, stărui Chirilă. În trăsură se 
află patru domni care ar dori să fie îngropaţi cît mai anonim. 

- Am să mă ocup şi de ei. 

- Poate că n-ar strica puţină grabă. 

- Eu numai pe grabă lucrez. Cînd veţi ieşi din casă va fi 
totul cum e mai bine. 

Intrară în casă. O femeie slăbuţă cu mers rigid ca de stafie 
le aduse băuturi răcoritoare. Isaia îi lăsă la masă şi se strecură 
pe tăcute afară. După un ceas îşi făcu apariţia frecîndu-şi 
mîinile. 

- Trăsura nu e nici rea, nici bună. Dar cei patru cai fac toate 
paralele. lată banii domniilor-voastre. Opt mii de aspri pentru 
cai, cinci sute de aspri pentru trăsură. Scădem o mie cinci sute 
de aspri la cheltuieli de înmormintare şi rămîn şapte mii de 
aspri. Caii şi trăsura au suferit unele modificări de înfăţişare. In 
seara asta voi fi la Giurgiu, iar la noapte vor intra în stăpînirea 
unuia care aprovizionează garnizoana turcească din cetate. 
Dacă mi-o aduceţi îndărăt peste două zile, o revînd garnizoanei 
din Brăila. Şi încă ceva! În cazul în care mai aveţi domni ca 
aceştia care vor să fie îngropaţi anonim, vă fac reducere la 
cheltuielile de înmormîntare. 

- Ţi-au rămas armele lor, rise Caravană. 

- Aşa e! Pentru arme nu vă dau nici un ban. Românii n-au 
bani să-şi plătească armele. 

- Pe Zambilica mea că ai vorbit cum nu se poate mai bine! 
Cunoşti uliţa Ancorei? 

- O cunosc. 

- În capătul uliţei e o casă cu gard de nuiele. Un vişin îşi 
lasă crengile peste gardul acela. Du-te cu banii acolo! 
Proprietarul e unul înalt şi slăbuţ, cu semn de tăietură pe frunte. 
Lui i se cuvin banii sau poate copilei care locuieşte acolo. 

- Am înţeles! se înclină Isaia. 

Trecuse de ceasul prînzului. Peste oraş se abătuse curînd o 
ploaie scurtă. Apa se scurgea iute pe lîngă rigole, cărînd cu ea 
murdăria străzilor. Dinspre parcul palatului domnesc răzbea o 
mirosnă amăruie de flori de tei. In jurul porţilor se aflau ca de 
obicei o mulţime de oameni. Unii erau creditori şi stăteau la 
pîndă din obişnuinţă. Cerşetorii şi vagabonzii aşteptau să le pice 
vreun noroc ivit din senin. Ciîţiva ieniceri veniseră să-l înjure pe 
vodă. Boierii însoţiţi de slujitori înarmaţi intrau şi ieşeau grăbiţi 


cu treburile lor. Dincolo, de zidurile palatului se pătrundea greu. 
Oştenii din gardă erau cu ochii-n patru. 

Cae Indru se prezentă la poartă însoţit de Sile. Calul său 
atrase privirile admirative ale cîtorva cunoscători. 

- Vreau să-l văd pe domn, i se adresă ofițerului de gardă. 

- Şi eu vreau să-l văd pe sultan, rise ofiţerul. Ca să intri la 
vodă ar trebui să-mi arăţi nişte scrisori. Sau să te aducă cineva 
dintre boierii noştri. Poate că vii cu lucruri de seamă, dar eu nu 
am de unde să ştiu. Nu cunoşti pe nimeni din divanul boierilor? 

- Nu cunosc. 

- Înseamnă că nu eşti de pe-aici. 

- Aşa e. Sînt din Transilvania. 

- Şi nu ai chiar nici o scrisoare la domnia-ta? 

- Ba am citeva. 

- Atunci, e mai uşor. Dă-mi-le! 

- Nu pot. 

Ofiţerul se scărpină după ureche îngindurat. 

- Care e numele domniei-tale? Am să anunţ cancelaria 
domnească. 

- Indru, prietene. Cae Indru. 

- Domnia-ta? tresări ofiţerul. Prietene, ai bunătatea şi desfă 
puţin pelerina! Mulţumesc! Intră, intră! Cînd ajungi în faţa 
treptelor de colo, întreabă de cancelarul leremia Băicoianu. 
Poftim, prietene! Slujitorul ar trebui să aştepte cu caii la poartă. 
să intre şi el! Ah! lată-l pe boierul Băicoianu. O clipă, clucere! 

- Ei, ce mai e? întrebă leremia cu glas uşor obosit. lar vreo 
cerere de intrare la Vodă? Pe miine, prietene. Acum, pic din 
picioare de oboseală. 

- Ascultă! şopti ofiţerul. Vezi colo lîngă poartă un tînăr înalt, 
cu pelerină? 

Băicoianu privi cu coada ochiului şi înclină capul. 

- Sub pelerină are un brîu în care stau înfipte cîteva cuțite. 

- Să-i fie de bine! 

- Stai, clucere, nu te grăbi! Omul acesta m-a scăpat cîndva 
dintr-un mare necaz. Du-l te rog la Vodă! 

- Fie! Care e numele lui? 

- Cae Indru. 

- Mai spune o dată! tresări Băicoianu. 

- Ţi-am spus. Cae Indru. 

- Eşti sigur? 


- Aş cum sînt sigur de mine. 

- Mă bucur, prietene, că nu l-ai respins. Domnule Indru, 
poftiţi! 

Ofiţerul îşi reluă locul alături de poartă. Cei doi tineri 
porniră unul lîngă altul, studiindu-se din priviri. Sala de primire 
era ticsită de curteni şi boieri. Mihai-vodă şedea pe o canapea 
îngustă, alături de scaunul domnesc, spre dezamăgirea cîtorva 
dintre boieri care ţineau la eticheta de curte. Coroana şi 
buzduganul domnesc se rătăciseră parcă triste într-un colţ al 
canapelei. Domnul ţării se întreținea cu Vintilă Băicoianu, tatăl 
clucerului. Unii dintre curteni încercau să tragă cu urechea la 
discuţia aceea, ştiind că Vintilă e omul cel mai bine informat din 
Ţara Românească. Dar cuvintele ajungeau pînă la ei ca un biziit 
fără noimă, fiindcă domnul se pricepea să-i ţină la distanţă doar 
cu o încruntare. 

leremia prinse braţul lui Cae şi-l strecură pe tînăr printre 
boieri pînă-n dreptul unei uşi cu draperii grele. 

- Rămiîneţi aici! îi şopti clucerul. Am să vă anunţ lui vodă. 

leremia se apropie de Mihai-vodă cu un aer vesel, iar 
domnul ghici că-i aduce o veste bună. 

- Credeam că dormi la ora asta! se răsti vodă. Nu-mi plac 
tinerii care nu se odihnesc după o noapte albă. 

Ultimele cuvinte aveau în ele o anumită căldură, pe care 
tînărul o simţi ca pe-o alinare. 

- Măria-ta, şopti repede, alături de draperia care dă spre 
camera de lucru se află un tînăr cu pelerina neagră. Numele lui 
e Cae Indru. 

Vodă nici nu clipi. Spuse doar, printre dinţi, parcă 
adresîndu-se lui Vintilă: 

- Bine! Du-l în odaia de lucru! 

Mihai îşi plimbă privirile prin sală indiferent. Asupra lui Cae, 
ochii lui stătură o clipă. După o jumătate de ceas îşi concedie 
curtenii şi intră în camera de lucru. 

- la loc, tinere! spuse aspru. 

- Nu se cuvine, măria-ta! zimbi Cae. 

- Ei, asta-i! Ştiu eu ce se cuvine unui viteaz. 

Tînărul îl privi surprins. 

- Nu ştiam că măria-ta mă cunoaşte. Să nu mă asemuiţi cu 
cineva. 


- Dă pelerina la o parte! rise vodă. Aşa! Văd sub pelerină 
cîteva cuțite frumoase. Nu cred să le porţi la briu numai de 
plăcere. lar o pelerină pe vreme de căldură ca asta îşi are rostul 
ei. Vrei să arunci unul din cuțite sus, în colţul de lemn al uşii? 

Domnul nu-şi termină bine vorba, cînd cuțitul se înfipse 
adînc în locul acela. Faţa lui Mihai se umplu de bucurie şi 
admiraţie. 

- Cred că lucrezi mai iute decit Chirilă Zece Cuţite, chiar 
dacă pari cam leneş în mişcări. Am auzit multe lucruri despre 
domnia-ta. Mi-ar plăcea să am un asemenea slujitor. 

- Doamne, pentru asta am venit, rosti Cae. lată un mesaj 
din partea cancelarului Transilvaniei, Ştefan lojica. 

- Îi cunoşti conţinutul? 

- Da. lojica vă roagă să discutaţi cu mine aşa cum aţi 
discuta cu el. Sînt un fel de trimis neoficial al Transilvaniei. Aş 
dori să nu se afle lucrul acesta. Mai ales să nu se afle la curtea 
lui Sigismund Bàthory. 

Mihai tăcu o vreme şi se plimbă cu paşi mari prin odaie. Se 
întoarse brusc. Ochii lui ca oţelul scrutară adînc faţa tîinărului. 

- Să am încredere în domnia-ta şi în lojica Ştefan? 

- Încercaţi, măria-ta! 

- Poţi să-mi dai o dovadă prin care să te cred? 

- Pot. În urmă cu nişte ani, Mihai-vodă, pe atunci ban al 
Craiovei, a fost condamnat la moarte. Domnul ţării se temea de 
el. Poate că aflase printr-o întîmplare că Mihai e fiul lui Pătraşcu- 
vodă. Vă amintiţi, măria-ta, că era o dimineaţă ploioasă. O 
burniţă care ţinea de citeva zile. Aţi aşezat fruntea pe butuc, dar 
călăul nu a îndrăznit să ridice securea şi să lovească. Acel călău 
era unul dintre oamenii mei. Vechiul călău pierise cu cîteva luni 
înainte, în urma unei împunsături de cuţit. Pe vremea aceea, 
banul Craiovei se afla sub pază domnească. Eu am prevăzut că 
Mihai va fi condamnat la moarte. Aşa se explică dispariţia 
vechiului călău. Dacă ar fi murit înainte de execuţie, ar fi dat loc 
de bănuieli. Vă mai amintiţi, măria-ta, că seara aţi fost pus în 
libertate? Că un necunoscut v-a condus către o trăsură la care 
erau înhămaţi şase cai? Abia aţi părăsit închisoarea, cînd au 
venit gărzile lui Mihnea cel Rău să oprească liberarea. Domnul 
se răzgîndise. Înainte de plecarea cailor l-aţi întrebat pe omul 
acela: „Cui trebuie să-i mulţumesc pentru viaţa mea?” Omul nu 


a răspuns. V-a lăsat o pungă cu cincizeci de galbeni şi s-a 
depărtat în noapte. Ei bine, omul acela e Cae Indru. 

- Domnia-ta? 

Faţa lui vodă păli uşor. Îşi aminti de seara aceea ploioasă. 
De goana sălbatică a cailor prin ploaia care curgea fără 
întrerupere. Se gindise multă vreme de atunci încoace la 
necunoscutul acela. 

- Dumneata? spuse iar. Dar cine eşti dumneata, Cae Indru? 

- Măria-ta, cînd va veni vremea voi vorbi mai mult, se 
înclină Cae. 

Vodă îl privi multă vreme, iar cînd vorbi din nou, glasul lui 
căpătă o anumită asprime, ca de părinte care-şi încearcă fiul 
într-o lucrare dintre cele mai grele. 

- Cunoşti Praga? 

- Aproape ca Bucureştiul, măria-ta. 

- Te-ai încumeta la un asemenea drum? 

- Fără şovăială. 

- Vor fi primejdii. 

- Sînt obişnuit cu ele. 

Pe faţa severă a domnului apăru un zimbet abia vizibil. 

- Tovarăşii de drum ai domniei-tale vor fi Caravană, Ducu şi 
Chirilă. 

- Nici nu se putea o companie mai plăcută. 

- Bănuieşti cam despre ce-ar fi vorba. 

- Nu bănuiesc, măria-ta. Sînt sigur. În miinile voastre a 
ajuns o scrisoare a lui Sigismund, adresată sultanului. Această 
scrisoare va lua calea către curtea imperială din Praga. 

- Ce te face să crezi? 

- Două lucruri. Întîi, convingerea că a sosit momentul să-l 
scuture pe principe, cu atît mai mult cu cît urmăreşte să 
cuprindă Ţara Românească. În al doilea rînd, pentru o solie 
obişnuită, ai trimite unul dintre marii boieri, nu nişte vînători. 

- Aşa e! rise vodă. Cum crezi că s-ar putea face un 
asemenea drum? 

- Ocolind principatul Transilvaniei. Ştiu că pînă aproape de 
Timişoara se pot schimba caii la fiecare poştă. De la Timişoara 
în sus, ne vom descurca în vreun fel. 

- Ai putea pleca în seara aceasta? 


- Nu, măria-ta. În seara aceasta, eu şi ceilalţi vînători 
sîntem poftiţi la palatul lui Perisini. Ar fi păcat să nu aruncăm o 
privire prin birlogul lui. 

- Veneţianul acela e din cale-afară de primejdios. 

- Şi noi sîntem primejdioşi, măria-ta. 


Capitolul 9 


înd intră Cae Indru la Privighetoarea de Aur, Caravană se 

reţinu cu greu să nu tragă un chiot de bucurie. li făcu 

semn de departe cu amîndouă mîinile şi-i arătă o oală cu 
vin. 

- Că ne ducem la Perisini fără domnia-ta nu era cine ştie ce 
rău, strigă vînătorul. Dar să nu guşti asemenea vin înseamnă că 
te-ai dat de partea păginilor şi-ţi rămîn închise pe veci toate 
drumurile către rai. Am cunoscut un popă de prin părţile 
Buzăului, care la prima cană se închina cu toată evlavia, apoi 
îmi povestea minunea din Cana Galileii. La a doua cană îmi 
aducea aminte că cea mai mare virtute a omului este 
cumpătarea. La a treia cană îmi povestea că preoţii sînt mai 
puţin păcătoşi decît oamenii de rînd, însă episcopul poate fi 
socotit cel mai mare sfînt din regiune. La a patra cană voia să- 
mi arate cum i-a dat el o palmă unuia care intrase acoperit în 
biserică. La a cincea cană se lăuda că-i rupe un picior hoţului de 
episcop, care-l jumulea în fiecare toamnă de un butoi cu vin. 

- Te cred, rise Cae. La băutură se spun multe adevăruri. Am 
cunoscut un popă de prin părţile Tîrnavelor, care nu-i primea pe 
enoriaşi la sfinta spovedanie pînă cînd se lămurea că sînt beti 
criţă. 

- Şi femeile? se miră Costache. 

- Nu. Femeile nu aveau dreptul să bea. Şi aşa îi împuiau 
urechile cu toate drăciile lor. 

Însera. Christache Mutu aprinse opaiţele şi feştilele 
lumînărilor. 

- Ar fi timpul să plecăm, propuse Cae. 

- Încă nu, domnule, interveni Chirilă. Aşteptăm nişte 
prieteni care au sosit abia azi de dimineaţă. Poate că ai auzit de 
ei. Unul e Petrache cel Mic, iar celălalt - Niţă Praştie. Merg şi ei 
la Perisini. Toţi şase formăm o mică armată greu de biruit. 

- Parcă mai erau nişte prieteni cu domniile-voastre. 

- Vorbeşti de Marcu şi de băieţii lui? Au plecat acum două 
ceasuri. Unele treburi grabnice i-au chemat prin părţile 
Cîmpinei. Dar iată că sosesc Petrache şi Niţă. 


Cae îi privi cu interes. Petrache cel Mic era un bărbat mare 
de statură, cu umerii şi şoldurile cam otova, semn că trecuse 
binişor peste patruzeci de ani. Niţă Praştie avea în el ceva de 
țircovnic, înalt, slab, uşor adus de spate. Buza de jos, ţuguiată 
mult înainte, îi dădea un aer parcă batjocoritor. 

- Acesta e domnul de care v-am vorbit, arătă Caravană 
spre Indru. 

Îşi strînseră mîinile. 

- Te miri că sînt voinic? rise Petrache. După nume ar trebui 
să fiu mărunt. Am însă un frate care e cu un cap mai mare ca 
mine. 

- Eu ce fac? întrebă Sile Adormitu. 

- Îi ţii tovărăşie clucerului leremia Băicoianu. 

Palatul lui Roco Perisini avea aspect de fortăreață. Zidurile 
puternice din piatră, groase de un cot, puteau să reziste chiar la 
un asediu. Ferestrele mici de la parter purtau zăbrele de fier 
groase cît funiile. Intrarea principală era păzită de patru oşteni 
îmbrăcaţi în cămăşi grele de zale. Dincolo de uşă se ridicau 
două trepte largi, din marmură albă, care duceau într-o sală 
imensă, pătrată, cu coloane rotunde, vopsite în roz, cu mobilă 
puţină în jurul pereţilor. Doi slujitori îmbrăcaţi în minunate straie 
greceşti făceau primul oficiu de gazde. La capătul sălii se 
deschidea pe dreapta un coridor larg, punctat în cîteva locuri cu 
uşi înalte, mascate de draperii. In stînga, o scară din lemn de 
stejar, cu minunate  încrustaţii, ducea undeva la etaj, 
terminîndu-se cu un parmalic întărit în fier forjat, reprezentind 
crengi de arbori cu frunze. Tavanul se încheia în formă de boltă, 
atrăgind atenţia prin vopseaua de culoarea cerului şi prin 
nenumărați îngeri pictaţi cu migală pe acel fond. Luate separat, 
coloanele, scara, parmalicul şi tavanul, fiecare aducea o notă de 
gust şi rafinament. Dar în ansamblu dădeau un ton greoi, 
ţipător, prin nefericita împerechere de culori, multe la număr. 

Slujitorii trăiau undeva în spatele palatului, în nişte case 
mici din cărămidă roşie, spre deosebire de haidamacii care 
formau garda personală a lui Perisini. Aceştia locuiau chiar în 
palat, ocupînd o aripă ceva mai scundă, cu încăperi largi, 
mobilate frumos. Nu călcau prin locuinţă decit în acele zile în 
care erau chemaţi. Atunci rămiîneau sfioşi lingă uşă, aşteptind 
ordine sau pedepse, de care nu erau scutiţi. De fapt, poruncile 
ajungeau la ei prin căpetenia lor, un bărbat de vreo patruzeci de 


ani, cu ochii duri, cenușii, care se numea Samuel. Partidele de 
scrimă, zilnice, Perisini le făcea cu el, şi puţini ştiau că 
veneţianul ieşea învingător din an în paşte. Spre deosebire de 
haidamaci, Samuel ocupa un apartament somptuos chiar în 
apropierea stăpînului. In afară de nume, haidamacii nu ştiau mai 
multe despre Samuel. Poate că Perisini ştia, dar cine s-ar fi 
încumetat la asemenea întrebare? Samuel ieşea rar cu stăpinul. 
Pe haidamaci îi ţinea în frîu cu privirea lui tăioasă. Lucru de 
mirare, fiindcă nimeni nu-i văzuse vreo pornire violentă, chiar în 
ocazii dintre cele mai rele. 

Noaptea de stepă cobora calmă peste cetatea Bucureştilor. 
Perisini şi Samuel şedeau în jilţurile moi din imensa sufragerie a 
casei. 

- Crezi că vor veni? întrebă veneţianul. 

- Poate, răspunse calm Samuel. Dar asta are o însemnătate 
mai mică. Mă tot întreb ce au căutat vinătorii în toiul nopţii la 
palatul domnului. Ce urmăreşte Mihai? Crezi că vodă nu ştie că-i 
porţi sîmbetele? Că pîndeşti o ocazie ca să-i iei locul la domnie? 
Mă nelinişteşte vizita vînătorilor la palat. Ce legături or fi între ei 
şi domn? 

- Dacă vin, vom afla în seara aceasta. 

- Crezi? 

- Ascultă, băiatule! făcu Perisini blind şi cam plin de el. 
Există de la începutul lumii încoace două metode prin care poţi 
afla nişte secrete. In prima sînt amestecați banii. Unde nu ajută 
banii, tortura face totul. Cu vînătorii ne vom păstra pungile şi 
vom lua altele pe deasupra. Constantinopolul va plăti pentru 
fiecare dintre ei cîte două mii de ţechini de aur. O mică avere, 
fără să mai vorbim de recunoştinţa turcilor. Douăzeci de ieniceri, 
aşteaptă în cămările din spate să-i preia de la noi. In noaptea 
asta, vînătorii prinşi în lanţuri trainice vor lua drumul spre 
Giurgiu, iar miine vor cobori spre Balcani. Dacă avem de aflat 
ceva, să fii sigur că vom afla în noaptea asta. Cît despre Mihai- 
vodă, eu rămîn la părerea că e un fel de mălai-mare. 

- Te înşeli! zîmbi aspru Samuel. Mihai-vodă e mai vulpoi 
decit ne închipuim. Toate casele din jurul cazărmii ienicerilor 
sînt pline de oşteni valahi îmbrăcaţi în straie de tirgoveţi. 

- Mofturi! bombăni Roco. Armata lui vodă numără abia 
jumătate din cît ar trebui să aibă pentru a-i egala pe ieniceri. Ar 
fi curată nebunie din partea lui să încerce oarecare vrajbă. Unde 


mai pui că garnizoana turcească din Giurgiu e la doi paşi de 
Bucureşti?! Armatele de la Brăila, Silistra şi Hirşova pot pica 
asemenea trăsnetului în caz de răscoală. Nu, Samuel! N-ai 
dreptate! Lasă-l pe domn în seama mea! 

- Să nu greşeşti, spuse întunecat Samuel. Priveşte cu 
atenţie asupra domnului şi mai ales asupra acelor vînători. 
Poate nu ar strica să-i primeşti cît se poate de bine. Renunţă la 
planurile tale de răzbunare! 

- A, nu! rise Perisini. Se vor tîrî chiar în noaptea asta la 
picioarele mele. Am să-i jupoi de vii. 

- În cazul acesta, vei primi numai jumătate din preţ. 

- Nu-ţi face griji! Mă opresc eu la timp, dar petrecerea va fi 
mare în seara aceasta. 

- Mă îndoiesc. Eu îi cunosc mai bine pe vînători. lar la urma- 
urmelor, s-ar putea să nu răspundă invitaţiei. 

- Dacă nu vin, miine îi aduc ienicerii pe tavă. 

- Să nu iasă altfel. Azi-dimineaţă au sosit la Bucureşti 
Petrache cel Mic şi Niţă Praştie. Împreună cu tînărul acela care 
te-a împuns destul de elegant, ca să zic aşa, sporesc numărul 
vînătorilor la şase sau şapte. Ai văzut cum lovesc. Sînt iuți ca 
fulgerul. Dar să nu uităm. Azi la prînz, Cae Indru i-a făcut o vizită 
lui Mihai-vodă. Au stat de taină mai mult de două ceasuri. Nici 
boierii cei mari nu stau de taină două ceasuri cu domnul. 

- Eşti bine informat, recunoscu satisfăcut Perisini. 

- Am şti şi mai multe dacă am lucra amindoi. Din păcate, 
domnia-ta îţi pierzi vremea prin cîrciumi. Te interesează mai 
mult femeile şi scandalurile decit oamenii din jurul domnului. Ştii 
că pe căpăţina lui Indru s-au pus cîndva în Transilvania două 
sute de ducați de aur? Lumea de acolo îl crede mort. Ei bine, 
cum se face că a înviat aşa dintr-o dată? 

- Dă-l naibii! se răsti Perisini, mînios de mustrările 
prietenului său. 

- Nu spune aşa! Dacă vrei să fii domn al Ţării Româneşti 
încă înainte de Crăciun, ia aminte la tot ce se întîmplă în jurul 
tău! Pe vînători ai timp destul să-i pedepseşti. Răzbunarea e 
arma prostului! Încearcă să-i atragi de partea noastră. Poate că 
ai să reuşeşti cu ajutorul banilor. 

- Am haidamacii. 

- Toţi la un loc nu preţuiesc în zilele lor bune cît unul dintre 
ei. 


Roco Perisini îl privi ironic. 

- Zău? Cu haidamacii mei şi cu ienicerii pîrjolesc cetatea 
Bucureştilor în două ceasuri. N-am nevoie de vinători. Au 
căpătat oarecare faimă fiindcă nu şi-au găsit naşul pînă acum. 

- Las-o moartă, Roco! făcu domol Samuel. Deocamdată, se 
pare că tu eşti finul lor. 

Perisini se încruntă doar o clipă, apoi zimbi amuzat, 
gîndindu-se că venise vremea să-i arate prietenului său cum îi 
doboară pe acei invicibili vînători cu un singur bobiîrnac. 

- lenicerii şi haidamacii au forţă, dar le lipsesc viclenia şi 
inteligenţa, continuă Samuel. 

- Nu-mi trebuie viclenie. lar inteligenţa o avem noi. Aştept 
doar firman de domnie de la sultan. Pe urmă ai să vezi de ce e 
în stare Perisini. 

- Nu uita că eşti străin într-o ţară în care oamenii nu-şi pun 
nici un fel de nădejde în tine. Trebuie să fii şi tu puternic. lar 
pentru a fi puternic îţi trebuie prieteni în ţară. 

- Voi aduna în jurul meu sute de haidamaci. Mii de 
haidamaci. Toate lucrările mari din istorie s-au făcut cu forţa, nu 
cu prietenia. Apoi să ştii că frica supuşilor e cea mai trainică 
prietenie. Dacă nu iese nimic din încercarea noastră, rămînem 
săraci. Turcii nu mai lucrează pe credit. Vor banii înainte şi nici 
atunci nu se ştie dacă-mi vor da firmanul. Or, tu ştii că banii 
intraţi pe mîna turcilor sînt ca şi cînd i-ai arunca într-o prăpastie 
fără fund. Ca să preîntimpinăm o catastrofă, e necesar să-i 
punem pe turci în faţa unui fapt împlinit. 

Un slujitor anunţă vizita vînătorilor. Cînd intrară, Perisini se 
ridică pe jumătate din jilţul lui. Mai sprinten şi mai calm, Samuel 
făcu o plecăciune adincă în faţa lor. 

- Eram sigur că veţi veni, zise mulţumit veneţianul, 
încercînd să-şi ascundă un zimbet batjocoritor. Nişte oameni ca 
domniile-voastre sînt prea generoşi ca să nu uite o întîmplare 
nefericită. 

- lar noi eram siguri că ne aşteptaţi cu multă nerăbdare, 
zimbi Cae. Vă închipuiţi că nu putem trece cu vederea o 
asemenea invitaţie, cînd te poftesc la ei nişte mărimi ca domnul 
Perisini şi Mehmed-paşa, comandantul trupelor de ieniceri. 

- O, rise Perisini, invitaţia e numai a mea. Mehmed-paşa nu 
are cunoştinţă de această întîlnire. 


- Atunci se pare că m-am înşelat, zise Cae. Înseamnă că cei 
douăzeci de ieniceri care au venit la domnia-ta acum vreo două 
ceasuri sînt doar în trecere. Sau poate că au prieteni printre 
slujitorii palatului. 

Veneţianul tresări înciudat, dar Samuel interveni calm: 

- lenicerii vin deseori la noi, domnule Indru. Petrec 
dimpreună cu slujitorii noştri şi pleacă fără să supere pe cineva. 

- Se vede treaba că merg la petreceri înarmaţi pînă-n dinţi. 
Cel puţin aşa i-am văzut mai devreme. 

Veneţianul nu răspunse numaidecit. Remarcase că, dintre 
toţi vînătorii, cel mai de temut părea să fie Cae. Mintea lui arăta 
la fel de ageră ca şi mîna. Samuel vru să răspundă. Perisini îi 
făcu semn să tacă şi vorbi el. 

- Văd că şi domnia-ta ai venit la ospăț încins cu sabia. Asta 
ar însemna oare că eşti înarmat pînă-n dinţi? 

- Chiar aşa, domnule. Am o mulţime de arme la mine, şi nu 
dintre cele mai slabe. 

- Ciudat pentru o invitaţie la cină! 

- Nimic nu e ciudat pe lumea asta dacă încerci să-i înţelegi 
rostul. 

- Înseamnă că v-aţi temut de vreo cursă? 

- Văd că şi domnia-ta te-ai gindit la asemenea lucru, 
interveni Caravană. 

Pentru a limpezi lucrurile mai degrabă, Indru încercă să 
forţeze nota discuţiei, cu toate că atmosfera dintre ei arăta şi 
aşa destul de încărcată. Gazdele nu-i poftiseră să şadă, afişind 
încă de la început o gravă lipsă de respect. 

- Ce mai face mîna domniei-tale? întrebă pe un ton 
jumătate ironic, jumătate prietenos. 

Roco se întunecă la miînie. Numai rafinamentul lui deosebit 
îl opri să dea dovadă de aprigă răzbunare înainte de a se juca 
puţin cu aceşti nespălaţi aşa cum se joacă miţa cu şoarecele. 

- Poftiţi la masă, domnilor! spuse blind. Toate bunătăţile 
acestea vă aşteptau. Mina merge spre însănătoşire. lar 
cealaltă... ei bine, cealaltă s-ar putea arăta mult mai 
primejdioasă. Dar să petrecem şi să uităm de toate necazurile. 
Nu are rost să vă faceţi griji, chiar dacă în casă şi în jurul ei se 
află douăzeci de ieniceri, peste şaizeci de haidamaci şi cam tot 
atiţia servitori. 


- Ei, spuse Chirilă fără să ia în seamă ameninţarea 
străvezie a gazdei, auzisem că domnul Perisini dă nişte ospeţe 
împărăteşti. Să mă fi înşelat oare sau a sărăcit gazda noastră? 
Pe masa asta nu văd decit nişte compoturi de prune. 

Perisini îl privi batjocoritor. 

- Nu, domnii mei! Compoturile sînt pentru mine. Bucătarul 
avea zi liberă azi şi înţelegeţi că nu puteam să-i fac o 
nedreptate. Chiar nu vă e teamă că aţi nimerit într-o cursă din 
care nu mai e nici o scăpare? 

Niţă Praştie băgă mîna în compotieră, aruncă o prună în 
gură, scuipă sîmburele departe pe covor, mai luă încă vreo 
cîteva, înfruntînd privirea contrariată a veneţianului, şi vorbi cu 
gura plină, semn de mare necuviinţă: 

- Ba ne e frică. Grozave prune, domnule Perisini sau... âă... 
parcă aşa te cheamă. Eu mă dau în vînt după prune. 

Zicînd acestea, mai scuipă cîţiva sîmburi pe faţa de masă 
albă, imaculată. 

Un asemenea tupeu îl lăsă cu gura căscată pe Roco. Chiar 
şi Samuel, atit de calm în orice împrejurare, îi privi pe vînători cu 
admiraţie rău ascunsă. 

- După cite văd, mă înfruntaţi, zise gazda cu voce joasă. 
Cred că a venit vremea să isprăvim această comedie. Peste o 
sută de oameni aşteaptă doar un semn... 

- Zău...? îl întrerupse Petrache cel Mic. Înseamnă că ne-ai 
prețuit bine, meştere Perisini. Doar o mică armată s-ar încumeta 
împotriva noastră. Eşti prea mărunt, domnule, pentru a înghiţi o 
găluşcă mare! 

- Voi ţine seama de vorbele acestea, zise miînios 
veneţianul. 

Cu un gest iute, apucă de masă un fluier de argint. 

- O clipă, domnule, Perisini! îl opri Cae continuînd să 
zimbească. Îmi plac glumele tari. Dar să nu mai glumim pe 
seama ienicerilor. Sînt şi ei nişte bieţi oşteni. E grea viaţa de 
oştean. Puţină băutură, cîteva prietenii întîmplătoare şi o 
mulţime de amărăciuni. Soldatul e cel mai prietenos om din 
lume. Numai pe cîmpul de luptă e fiară. Adineauri m-am 
despărţit de un oştean dintre cei mai de seamă. E vorba despre 
clucerul leremia Băicoianu. Avea chef de vorbă şi de petrecere. 
L-am rugat să ne aştepte pînă ieşim. Era cu vreo două sute de 
oameni. 


La asemenea veste, gazda nu-şi putu reţine o tresărire 
violentă. „Dacă e adevărat ce spune omul acesta, gîndi el, sînt 
cel mai mare nătărău din lume. Te pomeneşti că Mihai-vodă a 
hotărît să termine cu noi în noaptea asta! Inseamnă că nu i-am 
prețuit cum se cuvine pe domn, pe Indru şi pe prietenii lui.” 

Samuel ghici gîndurile lui Perisini şi găsi pe loc un pretext 
să verifice spusele lui Cae Indru. 

- E o cinste pentru noi să-l ştim pe domnul Băicoianu la 
poartă, dar cinstea e şi mai mare dacă îl poftim în casă, la un 
pahar de vin bun. Oamenii lui ar putea să-l aştepte. 

Zicînd acestea, deschise uşa de la intrare şi ieşi repede. Se 
întoarse curînd. Pe faţa lui se putea citi o mare părere de rău. 

- Nu poate veni, spuse abătut. Aşteaptă gărzile de noapte, 
avînd a le da porunci. 

- În cazul acesta, nu ne rămîne decît să petrecem 
împreună, propuse Roco Perisini, schimbiînd o privire cu Samuel. 

Vînătorii şedeau încruntaţi. Numai Cae zimbea. Samuel 
simţi primejdia. Poate că niciodată nu se aflase într-o situaţie 
mai critică decit în clipa aceea. Chirilă juca în palmă unul dintre 
vestitele lui cuțite. Caravană se uita la patul pistolului de parcă 
atunci îl vedea pentru prima oară. 

- Domnilor, să nu ne pripim! Spuse comandantul 
haidamacilor. A fost o glumă. De fapt, nici glumă n-a fost. Am 
făcut o prinsoare cu Perisini că domniile-voastre nu ştiţi ce e 
frica. Am pierdut. Recunosc. Pentru un asemenea lucru ar fi 
păcat să-i vedem pe oamenii lui Băicoianu încăierîndu-se cu 
ienicerii. Vă  închipuiţi că  Mehmed-paşa comandantul 
garnizoanei, nu ar sta cu miinile-n sîn aflînd că ienicerii lui au 
suferit unele stricăciuni. Cine ştie ce încurcătură ar putea ieşi 
dintr-o asemenea încăierare?! 

- Dar cine vorbeşte despre o încăierare? se miră Indru. Nu 
cred să se fi întrebuințat asemenea vorbă între noi. V-am spus 
că ne plac glumele tari. Domnul Perisini a avut bunătatea să 
glumească de două ori. Data viitoare va fi rindul nostru. Numai 
cu compotul nu ne împăcăm. 

Perisini respiră uşurat, înţelegind foarte bine vorbele 
tînărului. Ostilitățile dintre ei erau amînate pentru altă ocazie. 
Bătu din palme. Uşa zbură într-o parte cu mare violenţă. 
Haidamacii dădură buzna, cu săbiile în miini. La vederea lor, 
gazda se făcu stacojiu. 


- Nu pe voi v-am chemat, animalelor! Băutura v-a luat 
minţile. 

Prea tirziu. Pistoalele lui Petrache şi Caravană fulgerară 
scurt. De două ori porniră cuţitele lui Chirilă şi tot de atitea ori 
cele ale lui Cae. Haidamacii rămaşi în picioare făcură ochii mari 
şi se traseră îndărăt peste cei din spate. In sfîrşit, Samuel 
împinse uşa după el. Cînd se întoarse către vînători era alb la 
faţă. 

- De necrezut, murmură Perisini. Şi nimeni nu ştiu dacă 
veneţianul se referise la acel incident neprevăzut sau la 
formidabila iuţeală cu care se apăraseră vînătorii. Să vină 
slujitorii! Să-i care pe răniţi din locul acesta! 

Şapte dintre haidamaci zăceau fără suflare pe duşumea. 
Samuel îi privi în treacăt şi se convinse că nu mai sînt în viaţă. 

Gazdele îi poftiră pe vînători în altă încăpere. Curînd 
apărură slugile cu tăvi de argint şi cu veselă multă, aşa cum se 
cuvenea pentru nişte musafiri aleşi. Fripturile de potîrnichi şi 
salatele, pregătite cu mare dichis de vestitul bucătar al lui 
Perisini, îi îmbiau pe oaspeţi. lar vinurile servite în potire de aur 
parfumară întreaga odaie. 

- În sănătatea lui Mihai-vodă! închină Caravană. 

Acesta fu semnalul de pace între meseni. 

- Şi în sănătatea voastră, stimati musafiri! se aplecă 
ceremonios Perisini. Aş vrea să fim prieteni. 

- Acolo unde se întîmplă dragoste şi suflet curat se nasc 
uşor prieteniile, i-o întoarse Caravană. 

- Aşa e! Sper ca vizita aceasta să fie începutul unei 

prietenii. 

- De fapt, ce urmăreşti, domnule Perisini? întrebă aspru 
Chirilă. 

- Prietenia voastră, domnilor, zise cu sinceritate Samuel. 

- La ce v-ar folosi? 

- Avem unele lucrări care nu se pot face fără ajutorul unor 
oameni de seamă. 

- Îl aveţi pe Mehmed-paşa şi pe turci, murmură Ducu. 

- Prieteniile cu turcii au fost întotdeauna trecătoare. 

- E adevărat, replică Indru, dar noi nu sîntem oameni de 
seamă. 

- Sînteţi buni luptători, scăpă o vorbă Perisini. 

- Împotriva cui aţi vrea să luptăm? se miră Cae. 


- Împotriva nimănui, se amestecă Samuel înjurîndu-l în gînd 
pe venețian. Ştim că nu aveţi nici un stăpîn. Că nu vă prisosesc 
banii. Că duceţi o viaţă grea. Domnul Perisini are în slujba lui 
nişte haidamaci care nu fac două parale. Fiecare dintre ei 
primeşte cîte patru galbeni pe lună, haine, arme, casă şi masă. 
Dacă v-ar propune domnul Perisini cîte o sută de galbeni pe 
lună, ce aţi zice? 

- Că sînt prea mulţi pentru o biată slujbă şi prea puţini dacă 
încearcă să ne cumpere, chicoti Caravană. 

- Să zicem cite o mie de galbeni pe lună pentru fiecare, 
propuse veneţianul, spre mirarea lui Samuel. 

- Mult, domnule Perisini, deveni serios Costache. Dacă ne-ai 
fi promis vreo zece galbeni pe lună n-am fi primit, dar rămînem 
cu convingerea că urmăreşti o afacere cinstită. 

- Ai vorbit cum nu se poate mai bine, recunoscu Samuel. Să 
nu mai discutăm despre asta! Poate că într-o zi cînd veţi afla 
gîndurile noastre ne veţi ajuta fără să mai amestecăm banii în 
discuţie. 

Se apropie miezul nopţii. Vinătorii plecară. Perisini scăpă o 
înjurătură. Samuel zîmbea calm. 

- Cred că-i mai bine aşa, dragă Perisini. Vînătorii nu se lasă 
uşor prinşi într-o cursă. Ai văzut cum lucrează. Îi vom urmări şi 
poate că vom afla mai multe decît ne-ar fi spus ei. În noiembrie 
se întoarce marele-vizir Sinan-paşa din Ungaria. Pînă atunci vom 
măslui destule dovezi împotriva lui Mihai-vodă. Mehmed-paşa va 
susţine acele dovezi. O sută de mii de galbeni vor intra în cortul 
vizirului. Bătrînul e lacom. Dacă îi mai promitem încă pe atit, ar 
fi în stare să ne ofere căpăţina sultanului. In orice caz, va 
trebuie să aranjăm totul înainte ca marele-vizir să ajungă la 
Constantinopol. Mehmed-paşa îl va aştepta la Belgrad, 
dimpreună cu tine. Eu rămîn aici. În ziua în care vă veţi înfăţişa 
vizirului, va ajunge acolo vestea că necredinciosul domn al Ţării 
Româneşti a fost omorit. Cu uciderea domnului mă însărcinez 
eu. Pînă să afle pretendenţii din Constantinopol, tu vei fi 
înscăunat în palatul domnesc. lar firmanul de domnie îl va 
căpăta Sinan pentru tine. Deci: răbdare, prietene! În noiembrie 
vei fi domn al Ţării Româneşti... 


Capitolul 10 
Antr-o dimineaţă de la începutul lui octombrie, ieşi pe poarta 
| cetati Alba-lulia o trăsură purtată de şase cai împodobiţi cu 
ciucuri şi alămuri. Opt călăreţi îmbrăcaţi în haine de gală 
conduceau trăsura formînd un mic alai sclipitor de eleganţă. 
Soarele se ridicase de mult, dar aerul de toamnă era iute, 
înţepător. Cancelarul Ştefan lojica săltă perdelele trăsurii şi privi 
cu nesaţ peisajul tomnatic. Sus către culmile dealurilor domoale, 
prin viile coapte, oamenii ieşiseră la cules. Frunzele viţelor 
băteau în roşcat, iar pe spinările dealurilor se statornicise în 
toată voia culoarea galbenă. lile albe cusute în arnici negru, 
comînacele mari ale fetelor şi femeilor, legate cu baiere sub 
bărbie, apăreau şi dispăreau printre tufele viţelor. Flăcăii şi 
bărbaţii, cu mînecile cămăşilor albe sumese pînă la coate, cărau 
coşurile grele de struguri către butoaiele mari. Boii dejugaţi 
coborau leneşi prin piraie, acolo unde iarba îşi mai păstra încă 
frăgezimea de primăvară. Copiii, cu pălăriile lor mari de paie 
trecute peste vară prin multe hopuri, se mişcau ca nişte rațe 
sătule şi se mistuiau prin piraie gînditori ca nişte oameni în 
toată firea, apoi apăreau surizători, cu mişcări mai vioaie, cu 
privirile din nou lacome. Mirosna piersicii culese tîrziu cobora 
către cîmpia neruşinată şi dulce, ameţindu-i pe cei care se aflau 
în drum spre vii, înviorîndu-le pasul. Giştele şi cocorii întîrziaţi se 
călătoreau către sud în stoluri mari, scoţind strigăte lungi, parcă 
de rămas-bun. Oamenii se opreau o clipă din lucru, ridicau feţele 
către cer, cu mîna streaşină la ochi, urmăreau stolurile gînditori, 
şi pentru cîteva clipe veselia îşi pierdea strălucirea. 

In curtea castelului de la Obreja se încheiaseră pregătirile 
de primire a înaltului oaspete. Contele Beckembauer, îmbrăcat 
într-o frumoasă uniformă vişinie, cobori treptele de la intrarea 
principală a castelului, păşind uşor în urma Stelei. Într-o rochie 
simplă, albastră, cu minecile lungi, cu părul bogat ridicat în coc 
greu, fata părea o floare rară şi gingaşă, răsărită printre dalele 
de piatră şi marmură. 

lojica înaintă cu paşi mari spre tinăra castelană, uitînd 
pentru un moment de Beckembauer, uimit de asemenea 


frumuseţe. Se aplecă adînc în faţa ei. Mai adînc decit obişnuia în 
alte ocazii. 

Stela aruncă o singură privire sfioasă asupra înaltului 
oaspete. Una din acele priviri specific femeieşti, în care ochiul 
ager descoperă cele mai mici amănunte de îmbrăcăminte, de 
ţinută, de trăsături. O privire nevinovată, fulgerătoare şi 
suficientă. Statura înaltă şi slabă, faţa palidă şi îmbrăcămintea 
din postav negru îi dădeau cancelarului un aer de preot. Doar 
ochii vii, pătrunzători, contrastau cu înfăţişarea. Fata încercă o 
mică dezamăgire. Şi-I închipuise masiv şi aspru, încărcat de 
arme şi decoraţii, peste o îmbrăcăminte sclipitoare. 

Se aşezară pe scaune moi în sala de primire, şi abia atunci 
cancelarul se scutură de tonul oficial folosit la intrare. 

- lată, domnule conte, că azi am plăcerea să vă întorc 
vizita. 

- Vă aşteptam, de mult, excelenţă, se înclină gazda, ar fi un 
prilej minunat pentru domnia-voastră să petreceţi citeva zile în 
Obreja. Aerul de aici nu are uscăciunea celui de la şes şi nici 
umezeala celui de la munte. 

- Ştiu, prietene, oftă cancelarul. Din păcate, ceasurile de 
răgaz sînt puţine. Vremurile sînt grele şi pline de primejdii. 
Nobilimea ardeleană s-a împărţit în fel de fel de tabere şi 
lucrează din umbră la surparea domniei principelui Sigismund 
Bathory. Sinan-paşa pretinde să-i trimitem ajutoare de bucate şi 
de soldaţi pentru luptele din Ungaria. Impăratul Rudolf priveşte 
cu interes principatul Transilvaniei şi nu s-ar da îndărăt de la 
anexarea noastră la imperiu. Moldova şi Ţara Românească se 
mişcă, avînd gînduri pe care nu le cunoaştem bine. Mihai-vodă 
ne-a cerut ajutor de soldaţi, poate cu gindul de a întări domnia 
lui cam şubredă. Pe la Nistru umblă tătarii şi cazacii, cu scopuri 
de jaf. Toate astea iau ceasuri multe, domnule Beckembauer. 
Sînt totuşi fericit că am avut o clipă de răgaz în care să-i pot 
prezenta omagiile noastre celei mai frumoase domniţe din 
principat. Şi zău că nu ştiu ce să admir mai întîi la tînăra 
contesă: frumuseţea sau graţia? 

Stela Beckembauer roşi uşor şi răspunse, fără urmă de 
cochetărie: 

- Sînteţi prea bun, excelenţă, cu o biată fată ca mine. 
Fetele Transilvaniei sînt renumite în frumuseţe. 


- Aşa e, domniţă! recunoscu oaspetele. Dar domnia-ta eşti 
regina lor. Am auzit că fratele a primit pentru voi o mulţime de 
cereri în căsătorie. lar în fruntea peţitorilor s-ar afla contele 
Lajos Teleki. Acel bărbat frumos şi de neam pe care nu a reuşit 
să-l încurce nici chiar fetele Apusului. 

- Sora mea nu se gîndeşte la căsătorie, interveni contele. 

- Cu atit mai rău pentru peţitori! zimbi cancelarul. Mă 
îndoiesc ca o domniţă ca Stela Beckembauer să nu aibă o 
dragoste cît de mică, ascunsă pe undeva prin tainiţele inimii. 

Fata păli uşor. lojica se prefăcu a nu fi observat şi se întinse 
mai departe la vorbă: 

- Aud că vreo cîțiva dintre peţitori s-au şi împuns niţel cu 
săbiile. Mai mare jalea, domniţă, mai ales că tinerii noştri nobili 
umblă destul de stîngaci cu asemenea scule. 

- Dar, excelenţă, rise contele, în privinţa săbiilor nu se pot 
apropia toţi oamenii de perfecţiune. Asemenea oameni se nasc 
rar, iar faima lor se răspindeşte cu repeziciune. Sînt puţini 
oameni care să nu fi auzit despre Ducu cel lute. 

- Sau despre Cae Indru, completă cancelarul privind-o cu 
coada ochiului pe Stela. 

- Indru nu mai trăieşte, după cîte am auzit, spuse aproape 
tăios Beckembauer. 

- Cine ştie?! zimbi pentru prima oară Ştefan lojica. 

Tînăra fată părea să-şi fi pierdut respiraţia. Se uita cînd la 
fratele ei, cînd la cancelar. Colţurile gurii îi tremurau uşor. 
Incerca să se stăpinească, dar eforturile făceau şi mai vizibilă 
neliniştea de care era cuprinsă. 

- Omul acela a murit, excelenţă, se înfurie contele. lar 
pentru el, moartea era mai bună decit viaţa. 

- Sînteţi nedrept, conte! Cae Indru trăieşte, şi faima lui 
bună se întinde mereu. 

- De unde ştiţi că trăieşte? îngină Stela cu glasul abia auzit. 

- Oh, domniţă, aş fi prea slab cancelar dacă nu aş şti măcar 
cîte ceva despre oamenii cei mai de seamă. leri am primit unele 
vorbe din Ţara Românească. Aţi auzit despre faimosul spadasin 
Roco Perisini? 

- Am auzit, murmură contele. Oamenii spun că ar fi cel mai 
de seamă spadasin din această parte a Europei. 

- Al doilea, domnule, rise lojica. Sau poate al treilea sau al 
patrulea. Pe domnul Perisini l-a înţepat Indru cu sabia, ca pe-un 


şobolan. Ce inimă o fi în viteazul acela, Dumnezeu ştie. S-a 
încăierat cu cincisprezece din oamenii lui Perisini, într-unul din 
marile hanuri bucureştene. Mi se pare, la Privighetoarea de Aur 
sau cam aşa ceva. Din întîmplare, se aflau acolo şi alţi viteji. E 
vorba de Costache Caravană, Chirilă Zece Cuţite şi Ducu cel 
lute. Ei bine, italianul plînge şi azi după oamenii pe care i-a 
pierdut. Se pare că acel Perisini e o mare pramatie şi umblă cu 
gîndul să-i răpească scaunul de domnie lui Mihai-vodă. În sfîrşit, 
asta e treaba celor de acolo. Mi-ar plăcea să am un prieten cum 
e Cae Indru. 

- Am auzit că ar avea un nume rău, observă tînărul. 

- Rău? Eu cred că nu prea ne putem lua după tot ce se 
aude. 

La puţină vreme după prînz, înaltul oaspete îşi luă rămas- 
bun de la îndatoritoarele gazde. Aşezat între pernele trăsurii, 
lojica uită să mai contemple frumoasele şi bogatele locuri din 
lungul Tirnavei Mari. Zimbea fericit, gîndindu-se că aflase în ziua 
aceea o taină ascunsă cu grijă de Cae şi Stela. Că îi aduse poate 
fetei o rază de bucurie. Ar fi putut să înfăţişeze adevăratul suflet 
al lui Indru, dar asta ar fi însemnat să-şi dezvăluie planurile. 
Momentul pentru asemenea lucrare se afla încă departe. 

In odaia ei de dormit, Stela Cristu, falsa contesă 
Beckembauer, plingea domol, dar faţa îi era luminată. Erau 
primele lacrimi de bucurie. Din vreme-n vreme, pornea cite-o 
rugăciune de mulţumire, pe care nu reuşea s-o ducă pînă la 
capăt, furată de o mulţime de gînduri. Dar ele rămîneau neclare, 
în timp ce buzele repetau fără odihnă şi fără înţeles frînturi din 
rugăciune, iar numele lui Cae Indru se intercala printre cuvintele 
pioase. Apoi se domoli. lar cînd se domoliră şi gîndurile, îşi făcu 
loc îndoiala. Cancelarul nu-l văzuse pe Cae. Auzise doar despre 
lupta aceea cu Perisini. Poate că cineva folosea acolo în Ţara 
Românească numele lui Cae. Dar cancelarul pomenise şi despre 
faimoasele sale cuțite. Un alt bărbat atît de iscusit în mînuirea 
sabiei şi a cuţitelor nu ar fi avut nevoie să-şi ia nume de 
împrumut. Reconstitui în minte întreaga discuţie purtată cu 
înaltul oaspete, încercînd să prindă cele mai mici amănunte, şi 
rămase împietrită de uimire. Ori fusese o întîmplare cu totul şi 
cu totul ieşită din comun, ori lojica venise la Obreja numai 
pentru a aduce la cunoştinţă că Indru se află în viaţă. Că numele 
lui e mai puţin pătat de cit se vorbea. Reconstitui din nou 


întreaga conversaţie şi observă cu adinca ei intuiţie feminină că 
înaltul oaspete manevrase în aşa fel discuţia încît să se ajungă 
la Cae. Dar ce urmărea lojica? 

Însera. Umbrele se aşezau leneşe prin colţurile odăii, dînd 
lucrurilor dimensiuni noi. Refuză mincarea din seara aceea şi 
rămase mai departe cu gîndurile ei. Îşi aminti ziua cînd vrăjmaşii 
lui Indru şedeau la pîndă. Il văzuse pe Cae de sus de la 
fereastră, sosind călare pe Vînt Sălbatic. Ţipătul ei nu a ajuns 
pînă la el, dar în clipa aceea şi-a dat seama că-l iubeşte. Că îl 
iubise de fapt din ziua cînd s-au întîlnit în pădure. Că se bucura 
dimineaţa cînd îi auzea glasul. Că nopţile i se păreau lungi pînă 
a doua zi, cînd porneau împreună după hergheliile multe. In 
primele luni de la dispariţia lui Cae au venit tot felul de veşti 
despre el. Nişte păstori văzuseră coliba în care se adăpostea sus 
în inima Munţilor Semenicului, căzind peste el cuprinsă de 
flăcări, spre bucuria duşmanilor care o înconjurară. Oamenii 
dintre cei mai de vază îi rosteau numele cu dispreţ. Treptat, 
dragostea ei amorţise. Parcă şezuse undeva ghemuită şi 
ascunsă. Acum ţişneşte din ascunzătoarea ei ca o flacără 
mistuitoare. Apoi gîndurile ei se întoarseră. Cae plecase de doi 
ani fără să dea un semn de viaţă. Ilnseamnă că el n-a iubit-o. 
Poate că interesul pe care i-l arătase el să fi fost o simplă 
pornire de prietenie. Sau, poate că a iubit-o şi s-a ferit din calea 
ei ştiindu-şi trecutul atît de neclar. Ori o fi trecut în Ţara 
Românească tocmai pentru a începe o viaţă cinstită. Prostii! Cae 
nu putea fi un om necinstit! În fond, cine era Cae Indru? Mulţi 
vorbiseră despre el, dar nimeni nu ştia de unde a apărut, care îi 
este familia, care sînt locurile copilăriei lui. Unii spuneau că ar fi 
locuit o vreme prin Banat. Şi lojica pomenise despre asta, 
lojica... lojica... dar lojica se trăgea de pe undeva din Banat. 
Discutaseră împreună despre înălțimile frumoase şi sălbatice ale 
Semenicului. lojica pomenise de un anume timp petrecut acolo. 
Dar şi Cae pomenise cîndva despre un anume timp petrecut 
acolo. lar timpul lui lojica şi cel al lui Cae coincideau. Poate că 
lojica şi Cae se cunoşteau foarte bine şi nu era exclus să fi 
existat între ei o oarecare prietenie. 

Se apropiau zorile. Trecuse o noapte de nesomn. Stela era 
istovită. De citeva ori rostise numele lui Indru şi i se păruse că 
nu e singură în odaia aceea întunecată. Nu! Indru nu a iubit-o. 
Un om ca el ar fi răsturnat lumea să o găsească. Sau, poate e 


altfel. Poate că o iubeşte mai mult decit îşi închipuie ea. Zimbi. 
Oamenilor le place să creadă în lucrurile care le convin. Poate 
între credinţă şi nădejde e doar un pas. Poate că sînt surori 
gemene. Sau poate credinţa oamenilor s-a născut din nădejde. 
Şi e atît de minunat să crezi, să speri, să-ţi faci o mulţime de 
visuri! Să-ţi închipui şi să visezi şi să fii fericit măcar atit cit 
durează visul. 

Era aproape convinsă că lojica ştie mai multe despre Cae. O 
vizită la cancelar ar fi adus mai multă lumină. Cu aceste ginduri, 
adormi obosită. Cînd se trezi, se apropia prînzul. Fratele Stelei 
şedea pe un scaun aproape de pat. 

- Ah, erai aici? spuse, parcă speriată în timp ce se ridica din 
aşternut. 

- Aştept de vreo două ceasuri, zîmbi lon Cristu, falsul conte 
Beckembauer. Eram îngrijorat. Aseară nu ai venit la cină. Te-am 
lăsat cu gîndurile tale. Dimineaţă am mîncat iar singur. Mă 
gîndeam să nu fii cumva bolnavă. Acum m-am liniştit, chiar dacă 
arăţi cam trasă la faţă. Cred că ai adormit tîrziu. 

- Aşa e, frate fragă! M-am tot gindit la vizita cancelarului. 

- Numai la asta? 

Fata roşi. 

- Nu numai la asta. M-am gindit şi la Cae Indru. 

Pronunţase numele şovăielnic, parcă speriată. 

- Eram sigur că nu l-ai uitat, spuse fratele cu dragoste. Noi 
ne tragem din nişte oameni care nu pot iubi de două ori. In cei 
doi ani care au trecut m-am ferit să vorbim despre asta, dar ți- 
am ghicit gîndurile mereu. Şi mie mi-a fost drag Indru. Omul 
acela avea ceva care te făcea să-l îndrăgeşti. Cînd l-ai cunoscut, 
erai o fetiţă zvăpăiată. Acum eşti fata cea mai peţită din 
Transilvania. Cei mai de seamă tineri îţi caută urmele. Dacă 
trăieşte cu adevărat, domnul Indru nu te-a învrednicit în aceşti 
doi ani măcar cu vestea că s-ar afla în viaţă. Mă întorc şi zic 
astfel: Poate că nu a îndrăznit. Poate că suferă gîndindu-se la 
tine. Poate că ne-a pierdut urma. Dar s-ar putea foarte bine să 
nici nu-şi mai aducă aminte de fetiţa aceea din Munţii 
Semenicului. Eu nu am nimic împotriva lui. lar asupra inimii tale 
hotărăşti singură. Mă gindesc totuşi că, chiar dacă te-ar iubi, 
omul acesta e o taină nu numai pentru tine, ci chiar pentru toată 
lumea care-l cunoaşte. Un om care umblă cu nume de împrumut 
are ceva pe suflet. 


- Şi numele nostru e acuma de împrumut, îl întrerupse 
Stela. 

- Adevărat, dar noi slujim o cauză. 

- Şi de unde ştii că nu face şi el acelaşi lucru? 

- Despre trecutul lui se vorbeşte destul de urit. 

- Poate că vorbele nu sînt adevărate. Şi să mai ştii, 
frăţioare, că eu... că eu... nu de acel trecut m-am îndrăgostit, ci 
de om. 

Ultimele vorbe fură mai mult o şoaptă. 

- Doamne sfinte! murmură lon Cristu. Cu cît mă gîndesc 
mai mult la omul acesta, cu atît ajung la nişte păreri care mă 
năucesc. Am refăcut în minte toată discuţia cu lojica. De cînd 
oare se interesează nişte oameni care conduc treburile 
principatului de un coate-goale ca Indru? Cum de ştie cancelarul 
că Indru se află în Ţara Românească? Şi mai pe urmă, de cea 
venit lojica la noi? Din discuţia care s-a purtat, pare să fi venit 
numai ca să ne vorbească despre Cae Indru. 

Rămaseră pe gînduri. Afară se încălzise ca în vreme de 
vară. 

- Dar de ce să ne povestească tocmai nouă? tresări fata. 

- Ai dreptate! spuse descumpănit lon Cristu. De ce tocmai 
nouă? Nu cumva cancelarul ştie cine sîntem noi? lar dacă ştie, 
de ce nu a luat măsuri împotriva noastră? Poate că Indru e omul 
lui. Nu! Nu, surioară. Mă încurc. Mintea mea a luat-o razna. 
Părerile astea nu au temei. Cred că a fost o simplă întîmplare 
cînd s-a vorbit despre tînărul acela. Îți dai şi tu seama că 
oamenii trebuie să discute despre ceva. 

- Şi dacă totuşi cancelarul a venit numai ca să ne strecoare 
o vorbă despre Indru? 

- Nu văd pentru ce-ar fi făcut-o. 

- Poate cu un scop. 

- Nu-l văd. 

- Nici eu, frăţioare, dar asta nu înseamnă că nu ar putea să 
fie unul. Poate că ştie cine sîntem. Poate că e prieten cu Indru. 

- Hai, că o luăm iar de la început, zîmbi lon. Cred că e mai 
bine să aşteptăm. Timpul va face lumină. 

- Eu plec la Bucureşti, îngînă ea. 

- Doar n-ai să alergi după omul acela! se încruntă fratele. 

- Alerg după fericire. 

- O fericire închipuită. 


Dar văzind-o gata să izbucnească în plins, continuă 
înduioşat: 

- Sau adevărată! Uite ce-ţi spun eu: Azi sînt prins cu o 
groază de treburi. Voi cobori din nou sub castel. 

- Tot mai crezi în comoara fostului loan de Szentivâni? se 
interesă fata, uitînd pentru o clipă de problemele ei. Nepotul 
bătrînului, domnul Albert de Szentivâni, a căutat-o vreme de 
douăzeci de ani. 

- Am studiat multă vreme documentele rămase. Acum sînt 
convins că averea lui lan de Szentivâni nu a părăsit Obreja nici 
în timpul asediului şi nici pe urmă. O vreme am mers pe urmele 
baronului Albert, folosind planurile vechiului castel, şi am 
cercetat subterană cu subterană. Cred că aici a fost greşeala. 
loan de Szentivâni era prea inteligent ca să nu găsească o 
ascunzătoare sigură. Hai să-ţi citesc şi ţie scrisoarea rămasă de 
la bătrîn. A fost scrisă în prima zi de asediu. lată, o am la mine. 

Scoase din buzunar o hirtie uşor îngălbenită de vreme, cu 
un scris mărunt, aproape indescifrabil. De la primele fraze, Stela 
închise ochii, revăzînd parcă întreaga panoramă înfricoşătoare a 
acelui asediu. 

„E cald. Turcii atacă zidurile fără întrerupere, încă din zorii 
zilei. Se ridică pe scări lungi. Îi împingem şi îi aruncăm de pe 
ziduri, dar apar alţii, parcă tot mai mulţi. Pe morţii noştri au 
început să bată muştele. Nu avem vreme să-i îngropăm. Am dat 
poruncă să-i ardem. l-au aruncat slujitorii peste grinele noastre 
aprinse. Vîntul nu adie. Mirosul de carne friptă s-a lipit de 
hainele noastre. Sintem cu fiecare ceas mai puţini. Dacă nu 
primim ajutoare pînă miine, turcii vor intra în castel. Dar aurul 
meu nu va încăpea în miini străine. Am să-l ascund cu grijă. 
Poate că nu va fi descoperit niciodată. Mai bine aşa decit să se 
bucure duşmanii de el. Pivniţele noastre, multe, sînt ca nişte 
drumuri nesfirşite. Fîntînile sînt adinci ca fundul pămîntului. 
Aurul e la picioarele mele. Culoarea lui nu mă mai desfată. 
Toate sînt deşertăciuni. Slujitorii mei luptă pe ziduri. Voi căra 
singur aurul acesta, care în clipa de faţă nu-mi aduce nici 
putere, nici glorie şi nici siguranţă că voi mai apuca ziua de 
miine. Dealul Căpudului e la doi paşi. Dacă aş fi pasăre mi-ar 
trebui cîteva bătăi lungi de aripi în zbor pe deasupra Tirnavei, 
către libertate. Poate m-aş aşeza pe turla bisericii din Cistei. 


Se apropie seara. Aurul e la adăpost bun acum. Sînt obosit. 
Oamenii bătrîni obosesc iute. E cald. Hainele îmi sînt umede. 
Măcar de-ar adia puţin vîntul, să împrăştie mirosul greu.” 

lon Cristu întinse hiîrtia pe masă şi o netezi îndelung cu 
podul palmei ca pe-un prieten vechi. 

- Ce spui, surioară? 

- Spun că baronul Albert a căutat aurul douăzeci de ani. 

- A căutat prost. 

- Parcă tu ai căutat mai bine! 

- Cred că mă voi întîlni cu aurul foarte curînd. Ştii tu unde a 
greşit Albert? S-a luat după planurile castelului. Astea l-au purtat 
aiurea douăzeci de ani, prin zecile de subterane. Un singur lucru 
i-a scăpat. Cel mai nevinovat şi mai adevărat din toate. 

- Care? 

- Scrisoarea aceasta. A citit-o fără s-o ia în seamă, aşa cum 
am făcut şi eu. 

- Dar scrisoarea nu dă nici un indiciu. 

- Crezi? ia să vedem. „Voi căra singur aurul acesta.” Deci 
ştim de la început că numai el se va ocupa de ascunsul aurului. 
Să citim mai departe. „Sînt obosit. Oamenii bătrîni obosesc 
iute.” Am mai aflat deci că e bătrîn. Un bătrîn care lucrează 
singur. Să mai vedem ce ne mai transmite acel bătrîn. „Dealul 
Căpudului pare la doi paşi de aici. Dacă aş fi pasăre mi-ar trebui 
cîteva bătăi de aripi în zbor pe deasupra Tirnavei, către 
libertate. Aş putea să mă aşez pe turla bisericii din Cistei.” Eşti 
atentă, surioară? 

- Da. Dar nu am înţeles mare lucru pînă acuma. 

- Aşteaptă! Încă nu am terminat de citit toată scrisoarea. Ei 
bine, să ne întrebăm acum: Unde putea să şadă baronul loan de 
Szentivâni cînd a scris aceste rînduri? Scrisoarea ne spune că a 
stat într-un loc de unde vedea turla bisericii din Cistei şi dealul 
Căpudului. 

- Ar fi putut să stea în multe locuri, observă fata. 

- Aşa am crezut şi eu la început. M-am interesat însă la 
cîţiva bătrîni din comuna Cistei şi am aflat unele lucruri 
interesante. Un oarecare Alimpe Marcu îmi spunea că un văr de- 
al lui era slujitor la castel. Vărul pierise în asediu, dar Alimpe 
auzise de la el că lui loan de Szentivăni îi plăcea să şadă în 
odaia de lîngă vechea capelă. Ai reţinut amănuntul acesta? 

- Sigur. Continuă! 


- Dar noi mai ştim că, acum douăzeci de ani, Albert de 
Szentivâni a reclădit castelul, fără să aducă mari modificări. 
Acum, haide cu mine, surioară! 

Porniră pe un coridor lung, care ducea către aripa de nord- 
vest a castelului. leşiră într-o curte mică, pătrată. O străbătură 
cu paşi repezi. Un slujitor se grăbi să le deschidă uşa de trecere 
către vechea aripă a castelului, părăsită de multă vreme. 

- lată, surioară, şi Cristu făcu un gest larg cu mina; în stînga 
vechea capelă, iar în dreapta odaia care-i plăcea bătrinului loan. 
Între capelă şi odaie se află această uşă de legătură. Priveşte 
prin ferestrele capelei! 

Stela se apropie înfiorată, închinîndu-se cu smerenie. 
Rămase citeva clipe în faţa unui altar lung şi îngust, pe care 
trona o statuetă de argint, reprezentînd un Crist. De acolo trecu 
la fereastră. 

- Ei, ce vezi? 

- Văd apele Tirnavei, turla bisericii din Cistei şi dealul 
Căpudului. 

- Foarte bine! Acum, să trecem în odaia baronului. 

De la uşă îl izbi miros de aer stătut. Praful gros şi pînzele de 
păianjen întinse ca nişte evantaie arătau că odaia şi capela nu 
mai fuseseră vizitate de multă vreme. Cu tot aspectul ei de 
locuinţă nefolosită, încăperea avea ceva atrăgător. Poate 
căminul înalt, cu doi îngeraşi de bronz, tavanul de lemn sculptat 
cu migală sau mobila grea de stejar împrumutau odăii o 
anumită căldură. 

Cei doi tineri se apropiară de fereastră. 

- Ce vezi de aici, surioară? întrebă Cristu, aplecîndu-se 
peste umărul ei. 

- Văd apele Tirnavei, clopotniţa bisericii din Cistei şi dealul 
Căpudului. Dar asta tot nu spune nimic. 

Tînărul zîmbi. 

- la să ne mai uităm pe scrisoare. „Aurul e la picioarele 
mele. Culoarea lui nu mă mai desfată. Slujitorii mei sînt pe 
ziduri.” Acum, să ne gîndim puţin. Omul era bătrîn. Era singur. 
Stătea în această odaie, şi aurul se afla la picioarele lui. Trebuie 
să-l transporte într-o ascunzătoare. Subteranele cele multe şi 
mari se aflau departe de locul acesta. Dacă trecea prin curtea 
mare cu aurul, risca să fie văzut de oamenii lui. Apoi, trebuie să 
ne gîndim că un om bătrîn ca el nu ar fi putut să care tot aurul la 


asemenea distanţă. Dar noi ştim că şi sub aripa aceasta se află 
nişte subterane. Poate că ar mai trebui amintit ceva. 
Subteranele de aici sînt mai mult nişte hrube neîngrijite. Cred 
că, la vremea lor, ele au fost săpate aici cu un scop, dar nu s-au 
folosit, din cauza apei. Din tavane şi de-a lungul pereţilor se 
prelinge apă. În asemenea situaţie, cei care le-au construit au 
lăsat zidurile de întăritură neterminate. Nişte pivnițe umede nu 
folosesc nimănui. Prin unele locuri s-au prăbuşit tavanele sau 
bucăţi mari de pereţi. Am vizitat aceste pivnițe. Sînt mai mult 
nişte hrube. Nu se pot compara cu subteranele din cealaltă 
parte a castelului. Acelea sînt întărite cu ziduri groase de piatră 
şi cărămidă. Coridoarele lungi au stîlpi de susţinere. Acolo s-ar 
putea crede că s-ar afla unele ascunzători secrete. Şi, totuşi, 
aurul a fost ascuns aici. 

- Simple păreri, frăţioare. 

- Am să-ţi arăt îndată că aceste păreri sînt întărite chiar de 
scrisoarea bătrînului baron. Te rog să mă asculţi cu atenţie. „Se 
apropie seara. Sînt obosit. Oamenii bătrîni obosesc iute. E cald. 
Hainele îmi sînt umede.” Citind din fugă scrisoarea îţi vine să 
crezi că hainele lui erau umede din cauza transpiraţiei produse 
de căldură. Or, noi ştim că nu hainele sînt umede din cauza 
transpiraţiei, ci schimburile. 

- Am priceput! strigă fata cu entuziasm. În pivnițele 
acestea se prelinge apa din tavane. Deci, hainele baronului erau 
umede din cauza picăturilor de apă. 

- Întocmai, surioară, zîmbi tînărul. Dar să coborîm în 
hrubele acelea. Adică, vom reface drumul parcurs de bătrîn. 

leşiră în coridor. Zgomotul paşilor pe dalele de marmură se 
auzea ca un țipăt lung. La capătul coridorului coborau nişte 
scări. Numărară douăzeci de trepte acoperite pe margini cu 
pămînt căzut din tavan. Era un pămînt galben, cleios. Se opriră 
la capătul de jos al treptelor, încercînd să-şi obişnuiască ochii cu 
întunericul de acolo. Departe, cam la o sută de paşi, se vedea o 
pată luminoasă. Era lumina zilei. 

- Aici nu avem nevoie de torţă, spuse tînărul. Lumina aceea 
din faţă e la capătul hrubelor, care se sfîrşesc într-un pîrîu. 

Picăturile de apă cădeau în băltoace cu un sunet sinistru. 

- Ţi-e frică, surioară? 

- Nu. Dar simt umezeală sub picioare. Să mergem! 


Păşeau încet, ţinîndu-se de miini. Ocoleau cu grijă 
mormanele de pămînt căzute din tavan. În dreapta şi-n stînga, 
hrubele se ramificau. Lighioanele mărunte se strecurau iute, 
scornite din culcuşurile lor. Le auzeau fişiitul, fără să le vadă. 
Ajunseră curînd la capătul hrubelor. Soarele de octombrie le izbi 
ochii violent. Pîrîul cobora în pantă dulce şi se mistuia undeva 
sub zidurile castelului. Pe marginile pirîului, tufele mari de soc şi 
de bozie se îndesară una în alta, formînd un gard viu. Ele apărau 
malurile de o eventuală surpare. Se prinseră de tufe şi ieşiră în 
curtea din spatele castelului, lîngă magaziile multe şi mari. 

- Nu e un loc tocmai prielnic pentru ascuns o comoară, 
observă Stela. 

- Tocmai acest lucru l-a păcălit pe nepotul baronului şi chiar 
pe mine, răspunse tînărul. Albert de Szentivâni a căutat aurul în 
subteranele de sub aripa principală, bănuind că s-ar afla acolo 
unele ascunzători secrete. A şi dat peste ele, dar erau goale. Ai 
văzut de ce nu putea bătrînul loan să transporte aurul pînă 
acolo. Aurul se află aici, în locul unde nu ar fi căutat nimeni. Voi 
veni după-amiază să-l caut. Poate că va dura luni, dar sînt sigur 
că mă aflu pe drumul cel bun. 

- Ar trebui să iei nişte slujitori. 

- Nici vorbă de aşa ceva, rise tînărul. Dacă Albert de 
Szentivâni ar afla că am găsit aurul, mi l-ar cere. lar legea e de 
partea lui, fiind singurul moştenitor al bătrînului. Dacă voi găsi 
aurul, el va căpăta întrebuinţări mai bune decit i-ar da baronul. 
In Ţara Românească e nevoie de mult aur. 


Capitolul 11 


am la jumătatea drumului dintre Giurgiu şi Bucureşti, 

patru cai înşăuaţi şedeau plictisiţi lîngă un salcim bătrîn. 

Nişte cai ciolănoşi, cu boturile mari, cu picioarele 
butucănoase, pline de rosături. Căscau des şi-şi aruncau din 
cînd în cînd boturile în dreapta sau în stînga, ferindu-se de 
muşte. Sile Adormitu moţăia întins pe spate, cu pălăria trasă 
peste faţă. La cîțiva paşi de el, trei bărbaţi aşezaţi pe vine jucau 
un joc de noroc, avînd fiecare în faţă o grămăjoară de monedă 
măruntă. Întreaga cîmpie din jurul lor părea cuprinsă de un 
somn liniştit. Pe cerul curat şi înalt nu se avinta nici o pasăre. 
Mirosna de flori de cîmp nu se simţea în aer, stînd cuminte şi 
potolită la rasul pămîntului. Plantele arse de arşiţă se chirciseră, 
căutînd parcă se se ascundă de razele nemiloase. Pe pămîntul 
crăpat, gizele căutau ascunzişuri. leşeau la lumină, rămîneau 
cîteva clipe nemişcate, apoi dispăreau cu mişcări sprintene 
către locurile ferite de soare. Deasupra pămîntului stăruia o 
abureală. Un fel de spuză sau transpiraţie a naturii. 

Era ultimul val de căldură care se abătea asupra 
bărăganului înainte de răceala şi ploile toamnei. Asemenea 
căldură la mijloc de octombrie nu mira pe nimeni. lar pe cei trei 
jucători nu-i supăra cu nimic. Erau atit de adiînciţi în jocul lor, 
încît, dacă s-ar fi desfăşurat un război crîncen la treizeci de paşi 
mai alături, nici nu l-ar fi băgat în seamă şi nu i-ar fi putut 
distrage cu nimic de la îndeletnicirea aceea. Miinile lor, nu cine 
ştie ce curate, umblau iuți, iar înjurăturile pipărate se 
amestecau cu unele chiote de satisfacţie. Transpiraţia curgea 
liniştită pe feţele lor cam şui şi îşi vedea de treburile ei, 
ascunzîndu-se în bărbile neîngrijite. 

Sile Adormitu ridica din vreme-n vreme pălăria de pe faţă, 
se răstea la cei trei jucători s-o lase mai moale cu gălăgia, şi 
gîndurile lui se călătoreau pline de veselie. „lată, îşi spuse el 
zimbind, a venit vremea ca domnii Caravană, Chirilă şi Ducu să- 
şi aibă servitorii lor. S-ar putea ca domnul Cae Indru să-mi tragă 
o bătaie soră cu moartea, fiindcă am dispărut de vreo două 
săptămîni fără să las o vorbă. Zău dacă am pomenit asemenea 
cavaleri care să nu se îngrijească să fie slujiţi! Norocul lor că au 


dat peste un om cuminte ca mine. E drept că ăştia trei sînt 
făcuţi parcă să fure pînă şi ouăle de sub cloşcă, dar alţii mai 
buni ca ei nu s-ar fi putut găsi în toată cîmpia Bărăganului. Unul 
e Sile Adormitu, şi ochii lui se pricep la oameni cum se pricepe 
samsarul la caii de rasă.” 

- Hei, Tufănel, Găluşcă, Toroipan, ia lăsaţi jocul acela şi 
veniţi încoa'! 

Cei trei îşi văzură înainte de treabă. 

- Pe porţile iadului, strigă Sile, vă crăp capetele alea slute 
dacă mă faceţi să strig a doua oară! 

Aşteptă cîteva clipe, iar cînd văzu că nici unul nu întoarce 
faţa spre el, duse mîna la buzunarul doldora de pietre. 

„Dacă arunc prea tare, gîndi el, va trebui să alerg iar cîteva 
zile pînă găsesc un alt slujitor în loc. Pe urmă, zău dacă merită 
să te apuci de o groapă în mijlocul Bărăganului, mai ales pe 
asemenea căldură, cînd pămîntul e tare ca fierul!” 

Se sprijini într-un cot şi aruncă piatra fără prea mare forţă. 
Găluşcă se rostogoli pe spate, parcă mirat. Tufănel şi Toroipan 
ridicară frunţile şi puseră mîinile pe ciomege. 

- Pe toţi dracii şi tartorii iadului! urlă Sile. Dacă se mai 
întîmplă o dată una ca asta, vă rup oasele. Hei, Găluşcă, treci şi 
tu mai aproape! Aşa! Mi-aţi jurat să-mi daţi ascultare pînă vă 
predau în mîinile stăpiînilor voştri. Vreau să fac oameni din voi, 
nătărăilor. 

- Sint bogaţi stăpinii? se interesă Găluşcă miîngiindu-şi 
cucuiul. 

- Bogaţi? se miră Sile. Cresus era un biet neisprăvit pe lîngă 
ei. 

- Cine? 

- Cresus. 

- Aha! 

Cei trei nu auziseră despre Cresus, dar bănuiau că fusese şi 
el un om destul de înstărit. În schimb, Sile Adormitu citi în 
sufletele lor şi zimbi cu îngăduinţă. Mirosise cîte ceva din moda 
Apusului, care-l atrăgea ca un magnet. Zile întregi visa cu ochii 
deschişi clipa în care Cae Indru s-ar purta asemenea marilor 
cavaleri de la curtea Franţei. Se dădea în vînt după vorbele 
subţiri, după îmbrăcămintea cu datelărie şi alte nimicuri, după 
salutul acela pompos, cînd cavalerul duce piciorul stîng mult 
înainte, se aplecă peste el pînă aproape pe pămînt şi mătură cu 


pălăria în jurul lui pe o arie de cel puţin doi paşi. Găluşcă, 
Tufănel şi Toroipan puteau deveni nişte servitori fără pereche 
tocmai pentru faptul că nu ştiau nimic. E mai uşor să porneşti la 
drum cu unul care nu ştie nimic decit cu o pramatie pe jumătate 
formată aiurea, pe care nu mai ai cum s-o îndrepţi. 

- Hei, nătărăilor! strigă arzînd de dorinţa de a trece la fapte 
chiar în clipa aceea. Am să vă arăt eu cum trebuie să vă 
prezentaţi în faţa stăpînilor! 

Sări în picioare, se depărtă vreo zece paşi, se întoarse şi 
porni îndărăt cu pasul apăsat, cu privirea mîndră, aruncată în 
sus către cer, cu o mînă în şold. După cîțiva paşi, se împiedică 
într-o tufă de ciulini. Veni în nas, dar se sprijini cu miinile de 
pămînt şi scăpă o înjurătură aprigă: 

- Paştele şi grijania... 

Se ridică iute şi păşi la fel de ţanţoş. La trei paşi de 
Găluşcă, se opri. Aruncă stîngul mult înainte, se culcă pe el, 
învîrti pălăria peste mărăcini şi spuse cu emfază: 

- Sile Adormitu, monseniore, supusul vostru servitor. 

Cu un gest teatral, păşi mai la o parte şi strigă aspru: 

- Aţi priceput? Găluşcă, ia treci şi prezintă-te lui Toroipan, 
ca şi cînd el ar fi stăpînul tău! 

Găluşcă se depărtă zece paşi. Duse o mînă în şold, aruncă 
ochii spre cer, veni pînă la tufa de ciulini, se aruncă peste ea, 
aşa cum făcuse Adormitu, şi înjură, cu faţa strălucind de 
mulţumire: 

- Paştele şi grijania... 

- Dobitocule! urlă Sile. Paştele şi grijania le-am spus eu 
fiindcă m-am împiedicat în tufă. 

Găluşcă se lumină la faţă şi înjură cu plăcere: 

- Arhanghelii şi mormîntu... 

Sile se luă cu mîinile de păr. 

- Doamne, îl omor! Nu trebuie să înjuri, dobitocule! 
Toroipan, treci tu în locul lui! 

Măgulit de atenţie, Toroipan se ridică greoi, îşi săltă 
pantalonii cu coatele, scuipă printre dinţi cam cît o bătaie de 
pistol şi se aşeză în locul lui Găluşcă. Aruncă mîna în şold cu 
atita vigoare, încît îl durură coastele două zile după aceea, bătu 
cu picioarele desculţe peste mărăcini, în timp ce prin minte îi 
umblau nişte înjurături care ar fi pus pe goană o ceată de 
ucigaşi, ajunse în faţa lui Tufănel, se opri la trei paşi, întinse 


piciorul înainte, căzu cu stomacul pe genunchi şi rămase lat, ca 
şi cum l-ar fi pocnit cineva cu o măciucă în capul pieptului. 

- Eu sînt de vină! bombăni Sile. Trebuie s-o iau cu binişorul. 
Tufănele, vino cu mine! Aşa, băiatule! Haide, bate pasul! 

- Păi ciulinii? 

- Aşa e! Săracul de tine! Eşti desculţ. Bate şi tu mai uşurel! 

Ajunseră în dreptul lui Găluşcă. Sile apucă piciorul lui 
Tufănel, îl duse înainte, îi încovoie spinarea peste picior şi-i roti 
mîna cu pălăria. 

- Prezintă-te! se răsti el. 

Tufănel strigă amarnic: 

- Tufănel, monseniore, supusul vostru servitor. 

- Tufănel şi mai cum? întrebă Sile. 

Tufănel holbă ochii. 

- Care e celălalt nume? 

- Tufănel, domnu' Sile. 

- Bă! zbieră Adormitu. Cum îţi mai zice? 

- Mînă-lungă, domn’ Sile. 

- Asta-i porecla, nătărăule! Cum te mai strigă acasă? Cum 
îţi zice taică-tu? 

- Boule! răspunse Tufănel cu seninătate. 

Sile Adormitu făcu eforturi să nu-l pocnească. 

- Mă Tufănele, cum te dezmiardă mă-ta? Cum te strigă ea 
cînd e în toane bune? 

- Hai la mama, Tufănele! 

- Bine, bine! „Mă cam pripesc şi eu. S-o luăm cu 
încetişorul.” 

După vreo două ceasuri, cei trei învăţară să se prezinte atit 
de elegant, încît Sile se jură pe toţi tartorii iadului că-i înţoleşte 
cum n-au visat ei nici în visurile lor cele mai aiurite. 

- Cu sabia ştiţi să umblaţi? 

- Nu, strigară cei trei în cor. 

- Am să vă cumpăr săbii. 

- Nu se poate cu bita? întrebă Tufănel. 

- Nu, prietene! Sabia e armă de cavaler. Cu timpul, s-ar 
putea să ajungeţi şi voi cavaleri. lar la nişte haine frumoase, bita 
n-are ce căuta. Acum arătaţi ca nişte spurcăciuni. Tu de cînd nu 
te-ai spălat, Găluşcă? 

- De ce să mă spăl? 


- Ei, mai vorbim noi. Încălecaţi şi ţineţi-vă după mine! Către 
prînz o să treacă spre Bucureşti un boier mare. Am eu o treabă 
cu el. S-ar putea să aibă şi o pungă. In cazul acesta, punga va fi 
a voastră. 

După un ceas, ajunseră într-o pădure. La umbra pădurii, 
oamenii şi animalele se mai înviorară. Cei trei se grăbiră să 
înceapă iar jocul, dar Sile adună banii cu grijă şi-i puse în 
buzunar. Pe drumeagul din pădure se auzi curînd tropot de cai. 
Roco Perisini apăru printre copaci, urmat de haidamacii lui. Sile 
îşi scoase pălăria, afişă un zîmbet cît putu el mai puţin ipocrit şi 
salută adînc, aplecîndu-se mult pe coama calului. 

- Cu umilă îngăduinţă, domnule Perisini, vă salut în numele 
meu şi al acestor distinşi cavaleri. 

Veneţianul se încruntă. 

- Ce doreşti? 

- Doresc sănătate luminăţiei-tale. 

- Bine! Dă-te la o parte! 

Sile nu se clinti din loc şi-l privi cu prefăcută umilinţă. 

- Monseniore, vremurile sînt aspre. Atît de aspre încît nu 
ştim dacă mai trăim de azi pînă miine. Despre prostime nu 
vorbesc. Aştia se duc în iad cu toţii. Dar nobilii... cavalerii.. 

- Ce tot îndrugi acolo? se miînie Persini. 

- Sufletul, monseniore. De suflet trebuie să ne îngrijim cît 
mai sîntem în viaţă. Daniile şi pomenile sînt răsplătite înzecit pe 
lumea cealaltă. Ce contează punga voastră şi caii voştri cînd e 
vorba să-ţi mîntui sufletul? Priviţi-i pe aceşti distinşi cavaleri! 
Priviţi caii lor! Pe asemenea ciurucuri e un sacrilegiu să 
călătorească nişte cavaleri atît de distinși. D-aia mă gindeam. 
Pentru sufletul vostru nu e cine ştie ce pagubă. Doar să 
descălecaţi. lar dacă aveţi şi o pungă, nu mai încape îndoială că 
în toate rugăciunile noastre veţi ocupa locul cel mai de seamă. 

- Lua-v-ar dracu’ de puşlamale! zbieră Perisini. Cărăţi-vă 
pînă nu umblu la mînerul sabiei! 

- Monseniore, continuă blind Sile, sîntem gata să ne dăm 
viaţa pentru voi... 

- Cum o să ne dăm viaţa? îl întrerupse Găluşcă. Le luăm 
caii, şi gata! 

Sile se aplecă din nou ceremonios, fără să piardă din ochi 
mîinile lui Perisini. 


- Monseniore, nu te lua după gura acestui om! E prost. 
Numai proştii spun cele mai mari adevăruri din lume. 

Veneţianul privi în lături, gîndindu-se că acele puşlamale 
mai au ortaci ascunşi prin apropiere. Altfel, cu siguranţă că nu 
ar fi îndrăznit să-l oprească. Ar fi fost o joacă pentru el să-i ucidă 
pe toţi patru de unul singur, dar trebuia să fie cu băgare de 
seamă. Purta la el un lucru atît de important, încît nu putea să 
rişte o luptă cu prea mulţi. Ochii lui nu descoperiră nimic printre 
copacii rari, astfel că tatonă terenul răstindu-se: 

- In lături, scîrbelor, pînă nu vă crăp capetele! 

- Pe cazanele iadului! zîmbi Sile. Şi domnia-ta spui 
adevăruri mari. 

Persini nu mai putu răbda asemenea ofensă. Ridică sabia. 
Roibul său se săltă în două picioare. Haidamacii îşi urmară 
stăpînul. Sile Adormitu aruncă piatra pe care o avea în mînă 
abia cînd veneţianul ajunse la cîţiva paşi. Sabia lui Persini căzu 
cu zgomot în iarbă, iar stăpînul ei se lăsă moale pe gitul calului. 
Tufănel, Toroipan şi Găluşcă îşi săltară ciomegele lor din lemn 
tare de corn. Cei doi haidamaci încercară cu săbiile unele 
scheme tactice, dar, spre norocul lor, oamenii lui Sile nu se 
pricepeau la asemenea manevre. Bitele lor umblară iuți şi cu 
mare folos. În mai puţin de un minut, slujitorii lui Persini cobortră 
de pe cai cu capetele înainte şi rămaseră în iarbă cu acea 
creştinească evlavie specifică celor care dorm în tihnă. 

Sile prinse cu îndemiînare punga veneţianului. Apoi îi 
scotoci buzunarele cu toată căinţa de care era în stare, dar nu 
mai află alţi bani. Doar o scrisoare cu sigiliul rupt fu tot ce întiîlni. 
Fiind curios din fire, citi scrisoarea şi fluieră uşor. Impături apoi 
scrisoarea cu grijă, şi după o clipă de gîndire o puse înapoi în 
buzunarul lui Persini. lar cînd operaţiunea fu isprăvită cu tot 
dichisul, strigă vesel spre ceilalţi: 

- Pe cai, domnilor! 

Găluşcă, Tufănel şi Toroipan se priviră miraţi. Pînă în clipa 
aceea nu le vorbise nimeni atît de frumos. „Pe cai, domnilor!” — 
zău că suna frumos! 

Privirile lor căpătară o anumită semeţie, şi în clipa aceea 
uitară că toată viaţa trăiseră în umilinţă. 

- Pe cai, domnilor! strigară şi ei într-un glas, lepădînd 
mîrţoagele şi încălecînd pe caii celor trei. 


Înfipt în şaua lui Persini, Găluşcă nu mai simţi tăria soarelui 
din Bărăgan. Gîndurile lui se călătoreau molcom. l-ar fi plăcut să 
se afle la el, în mahalaua Opincarilor, iar cineva să-l strige cu tot 
respectul: „Domnule Găluşcă, iartă-mă că te supăr! Am venit să- 
mi dai un sfat!” Sau „Domnule Găluşcă”, ori chiar „Monseniore 
Găluşcă, eşti poftit la cutare boier, care ar vrea să stea de taină 
cu domnia-ta”. Mai mult nu putu să-şi imagineze, fiindcă se 
înecă de emoție. „Fir-ar a naibii, gîndi vesel, pînă acum nu m-au 
încercat asemenea păreri! Şi poate că voi ajunge acolo, ţinîndu- 
mă după poruncile domnului Sile. lar dacă domnul Sile, care 
arată a om de soi, e şi el slujitor, se cheamă că stăpinii lui se 
află în rîndul boierilor mari.” 

Gîndurile lui Sile scăpărau vesele. „Ştirea pe care i-o duc 
domnului Cae mă scapă de toate păcatele din urmă şi de cele 
pe care le voi mai face de acum înainte. Şi mare lucru dacă n-o 
să dea mîna cu mine. S-ar putea chiar să mă îmbrăţişeze sau să- 
mi spună că sînt om de nădejde sau ceva asemănător. Tot aşa 
de bine s-ar putea ca această întîmplare să facă om din mine. 
Poate chiar boier. Aiurea! Nu mi-ar plăcea. Mă simt bine aşa 
cum sînt. Dar ce naiba au ăştia trei de nu se mai înjură şi merg 
atit de ginditori?” 

Chiar în clipa aceea îl auzi pe Găluşcă strigind cu vocea 
subţiată şi moale: 

- Hei, domnule Tufănel, domnule Toroipan, ce spuneţi de 
căldura asta? 

- S-o ia naiba! răspunse Toroipan aspru. Adică... â... â...e 
tare cald azi, domnule Găluşcă. Nu-i aşa, domnule Tufănel? 

- Oh, domnii mei, cînd e cald, e cald! se fandosi Tufănel 
ridincîndu-se în scări plin de semeţie. 

Sile Adormitu îşi reţinu un zîmbet. lar după un moment de 
gîndire strigă, pe tonul cel mai firesc din lume: 

- Domnilor, am călărit straşnic. lată că se zăresc zidurile 
Bucureştilor. 

- Aşa e! întări Găluşcă. Să fiu al nai... să mă arză... pe 
cinstea mea că ne-am întors ca vintul! 

Îşi petrecură o bună parte din ziua aceea pe la croitori, pe 
la cizmari şi pe la negustorii de haine. Caii se mistuiră, fără 
urmă, în curtea lui Isaia. După mai puţin de un ceas, bătrinul 
pehlivan le oferi alţi cai, aproape la fel de buni. Către seară, cei 
patru călăreţi ieşiră pe poarta de nord a cetăţii Bucureştilor, într- 


o goană sălbatică. lar cînd se lumina de ziuă, urcau domol prin 
inima Bucegilor, dinspre Peştera, către Babele. Aerul era iute şi 
tăios. Soarele parcă avea zimţi de aramă. Undeva pe Omul, 
zăpada arunca sulițe lungi, care-i făceau pe cei patru să 
clipească des ori să privească mai mult în coamele cailor. Vintul 
nu adia. Pădurile de brazi păreau încremenite ca şi culmile mari, 
pe care se sprijineau într-un picior. 

De după o curmătură apărură zece bărbaţi, îmbrăcaţi la fel 
şi înarmaţi ca de război. Conducătorul lor, un tînăr căruia abia îi 
mijise mustaţa, le făcu celor patru un semn poruncitor. 

- Încotro, prieteni? 

- Spre tabăra oştenilor, zimbi Sile Adormitu. 

- Aveţi vreo hirtie la voi? 

- Nu, hîrtie nu avem, dar îl căutăm pe domnul Cae Indru. 

- Ce aveţi cu el? 

- Sînt slujitorul lui. 

- Dar dumnealor? 

- Tot slujitori. 

- Vă las să treceţi, prieteni, dar vă previn că toţi cei care 
ajung în tabăra noastră şi nu sînt de-ai noştri nu mai coboară în 
vale decit cu picioarele înainte. Cinci dintre oamenii mei vă vor 
însoţi. Predaţi-le armele! Le veţi primi în tabără. 

Cei patru lepădară pistoalele şi săbiile, grăbind în urma 
grupului de oşteni. După o jumătate de ceas ajunseră la Babele. 
Unul dintre oşteni plecă în căutarea viînătorilor. Sile Adormitu, 
care văzuse la viaţa lui multe oştiri, nu-şi putu reţine un murmur 
de admiraţie. Cam la trei mii de oşteni îmbrăcaţi la fel, cu cizme 
înalte şi moi, cu pantaloni şi tunici strînse pe corp, cu căciuli 
brumării pe cap, se aflau împărţiţi pe pîlcuri de cîte-o sută de 
oameni. Caii lor, ţesălaţi proaspăt, străluceau de curăţenie ca şi 
harnaşamentele pe care le purtau. Comenzile răsunau scurt, iar 
pîlcurile se rupeau dintr-o dată şi se refăceau în cîteva minute, 
se întorceau din goana cea mai mare, fără să strice rîinduiala, se 
împărțeau în triunghiuri sau se desfăceau într-o linie lungă, ca 
pentru o încercuire. În stînga se aflau aliniate frumos vreo 
cincizeci de barăci de lemn, adăpostite cu tilc într-un uluc al 
munţilor, ca un şanţ imens. Adăpostul lor era atît de perfect, 
încît nimeni nu ar fi bănuit asemenea construcţii pe virf de 
munte. La capătul barăcilor, nişte şoproane mari, cu iesle pline 
de fîn, arătau a fi locul de odihnă pentru cai. 


Oşteanul se întoarse curînd, însoţit de Costache Caravană. 
Vînătorul se apropie încruntat. Îl privi pe Sile doar în treacăt. 
Ochii lui stăruiră mai mult asupra lui Toroipan, Tufănel şi 
Găluşcă. 

- Ce e cu ăştia? se întoarse din nou spre Sile. 

- Sînt viitorii voştri servitori, domnule Caravană. 

- Ai noştri ce? 

- Servitorii, bigui speriat Sile. 

Faţa vinătorului se destinse cu aceeaşi iuţeală cu care se 
încruntase. Ei, drăcie! Sile acesta e dat dracului. Recunoscu în 
sinea lui că pînă în ziua aceea nu-i trecuse prin minte un lucru 
atit de straşnic. 

Sile ghici bucuria din sufletul vînătorului şi se întoarse grav 
spre cei trei. 

- Prezentaţi-vă, domnilor! 

Acesta era numărul lui tare. Şi, într-adevăr, Tufănel, 
Toroipan şi Găluşcă se întrecură pe ei. Săltară cu dreapta 
pălăriile mari, încărcate cu pene, se aplecară mult pe gitul 
cailor, cu gesturi pline de eleganţă, şi strigară unul după altul: 

- Tufănel, monseniore, servitorul vostru. 

- Găluşcă, monseniore, servitorul vostru. 

- Toroipan, monseniore, servitorul vostru. 

Caravană simţi că plesneşte de bucurie. Răspunse la salut 
cam în doi peri, fiindcă nu se pricepea la fandoseli din astea, şi 
scăpă printre dinţi fără să vrea: 

- Să fiul al dra... să n-am parte de Zambi... Hm! Straşnici 
flăcăi! Bravo, Sile! Acum n-am vreme pentru voi. A venit chiar 
acum Mihai-vodă şi avem unele treburi grabnice. Duceţi-vă la 
bucătărie să vă ospătaţi! Au acolo nişte fripturi de mînzat mari 
cît pălăria. După ce pleacă vodă, o să stăm de vorbă. 

Pe o ridicătură de pe platoul acela imens, Mihai-vodă părea 
încremenit, una cu calul său mare, cu şa galbenă, lipsită de 
podoabe. Lîngă domnul ţării, suita era destul de mică. Doar trei 
persoane. Clucerul leremia Băicoianu, aghiotantul domnului; 
boierul Vintilă Băicoianu, care cu toată virsta lui înaintată şedea 
în şa drept ca un tînăr, şi Chirilă Zece Cuţite. Oştenii isprăviseră 
manevrele şi defilau în rînduri strînse pe pilcuri, iar în faţa 
fiecărui pilc, la zece-cincisprezece paşi, călărea comandantul 
pilcului. Faţa lui vodă strălucea de mulţumire. Uitase grijile 
multe şi lipsa de bani. Uitase batjocurile turcilor şi ameniţările 


cămătarilor. Avea în sfîrşit o armată. O visase în atitea rînduri. 
Chirilă şi oamenii lui făcuseră minuni într-un timp mult prea 
scurt pentru asemenea lucrare. Tinuta mîndră, armele 
sclipitoare, exerciţiile de scrimă, de tragere, de tragere cu arcul, 
cu arma, arătau iscusinţa cu care lucraseră vînătorii. „Dacă 
numărul oştenilor ar fi de zece ori mai mare, gîndi el, aş ajunge 
cu asemenea oaste pînă la Constantinopol.” 

- Spune-mi, Chirilă, se întoarse domnul, cît timp ai putea 
face cu oastea asta de la Bucureşti la Giurgiu? 

- Trei ceasuri, măria-ta. 

- Aşa m-am gindit şi eu. Avem cea mai iute oştire din 
partea aceasta a Europei. Ştii tu care e greşeala ardelenilor, a 
polonilor sau a oamenilor împăratului Rudolf? Caii şi călăreţii 
sînt prea încărcaţi de alămuri şi fierărie. O asemenea armată se 
mişcă încet, fără vlagă. 

- Foarte adevărat, măria-ta! O armată iute izbeşte mai 
temeinic, prin surprindere. Pierderile sînt mai mici tocmai 
datorită iuţelii. l-am văzut pe poloni luptînd împotriva tătarilor. 
Polonii purtau apărători pentru cai şi multă fierărie pe corp. În 
luptă se mişcau ca nişte femei în a noua lună. Şi nu uita, 
doamne, că polonii sînt oameni dintre cei mai aprigi şi mai viteji. 
Oştenii noştri au cîte-o simplă cămaşă de zale adăpostită sub 
haină. Cu asemenea greutate măruntă, se vor mişca printre 
duşmani ca nişte viezuri. Acum, cînd s-au înmulţit armele de foc, 
o armată greoaie e sortită pieirii. Păcat, măria-ta, că nu am 
putut aduce sus şi tunurile. Avem nouă tunuri. Ne-ar fi trebuit de 
zece ori pe atitea, dar nu avem de unde să le luăm. Asta e arma 
viitorului. Dacă aş avea o armată cu o mie de tunuri, nu mi-ar 
sta nimeni în faţă. Trebuie, din păcate, să mă mulţumesc doar 
cu atît. Nu mai spun că muniţia e scumpă, iar noi am prăpădit 
multă pentru pregătirea oştenilor. Cu arcaşii e mai simplu. 
Arcuri ne facem singuri. Săbii găsim mai uşor, cu toate că şi din 
săbii am prăpădit o mulţime. Am vorbit cu un mare pehlivan din 
Bucureşti. Unul Isaia. Mi-a făgăduit o mie de săbii, dar nu ştiu de 
unde vom lua banii pentru ele. Tabăra asta înghite bani cu 
lopata. lar dacă ne mai vin o mie sau două de tineri, nu văd cum 
o mai scoatem la capăt. Incălţările au început să se strice. Ne-ar 
trebui nişte cizmari sau alte cizme în loc. Mîncarea costă o 
avere. 


Chirilă îşi conduse înalții oaspeţi către o baracă. Se aşezară 
pe scăunele cu trei picioare meşterite de oşteni. Sosiră curînd 
Caravană, Ducu cel lute, Cae Indru, Petrache cel Mic şi Niţă 
Praştie. Vodă le făcu semn să se aşeze. 

- lată, fraţilor, spuse aspru; acesta e al doilea sfat de 
război. Primul l-am ţinut cu marii boieri. S-ar părea că am puţini 
oameni de încredere, dar nu-i aşa. Alături de noi mai sînt încă 
trei mii de oşteni şi alte mii de oameni care nu şi-au pierdut încă 
speranţa în mine. Vom vorbi în numele lor. Armata din Bucegi 
ne-a adus o datorie de douăzeci şi cinci de mii de galbeni, pe 
care încă nu ştim de unde să-i luăm. Fiecare zi ne costă bani 
mulţi. În afară de asta, încă cinci sute de tineri vin de prin părţile 
Olteniei să mărească numărul oştenilor. Buzeştii mi-au adus 
cinci mii de galbeni. Cam puţin pentru averea lor, vor zice unii. 
Dar să nu uităm că fraţii Buzeşti au cumpărat pentru armata din 
Bucegi nouă tunuri, cărate tocmai de prin părţile Belgradului, şi 
au îmbrăcat şase sute de oşteni. Domnul cancelar al 
Transilvaniei, Ştefan lojica, ne-a trimis patru mii de galbeni, din 
averea lui personală. Eu sînt atît de sărac astăzi, încît abia am 
făcut rost de două mii de galbeni. Cu unsprezece mii de galbeni 
nu ne putem plăti datoriile. Avem o singură scăpare: să începem 
lupta cu turcii cît mai iute. Nădăjduiam să ajungem la măcar 
zece mii de oşteni cînd vom porni lupta, dar acum văd că nu e 
chip. Totuşi, nu vom fi chiar lipsiţi de oştire. Cancelarul 
Transilvaniei ne-a promis două mii de oşteni înarmaţi bine. Alţi 
două mii cinci sute de ardeleni vor trece în Moldova. Aron-vodă 
va începe răscoala împotriva turcilor în aceeaşi zi cu noi. 
Rămîne doar ca lojica să-l convingă pe principele Sigismund 
Bâthory să aprobe aceste oşti. Credem că va reuşi. Oştile 
palatului din Bucureşti cuprind o mie opt sute de oameni. 
Boierul Vintilă Băicoianu va mai ridica cinci sute de ţărani 
înarmaţi cu furci şi topoare, care vor aştepta în pădurile din jurul 
Bucureştilor. Cu aceştia vom începe răscoala. Armata din Bucegi 
va rămîne pe loc, gata de plecare în orice moment. Cred că nu o 
voi folosi în această răscoală. De ea am nevoie abia în marea 
înfruntare cu oştile turceşti. Pînă atunci, nădăjduim a mări 
numărul oştenilor de aici. Aceasta va fi surpriza pe care le-o 
pregătesc turcilor în înfruntarea din vara viitoare: să apar în faţa 
lor cu o oştire despre care nici nu au visat. Dar pînă atunci, nici 


aliaţii noştri din Transilvania sau din Moldova nu trebuie să ştie 
despre existenţa ei. : 

lată care ar fi planul meu de răscoală. In Bucureşti sînt cam 
o mie şapte sute, pînă la două mii de ieniceri. Garnizoana 
turcească din Giurgiu numără patru mii de oşteni otomani. În 
Brăila sînt şase mii. În Hîrşova cinci mii, şi în Silistra trei mii. În 
total, cam douăzeci de mii de oaste turcească. Aceştia nu vor 
porni spre Bucureşti fără ordin de la Constantinopol. lar pînă să 
sosească ordinul, ar putea să dureze, după socotinţa noastră, 
cam patru zile. Ar fi timp să începem nimicirea lor pe rînd. Şi 
ştiţi de ce-i vom bate? Turcii sînt prea semeţi, prea plini de ei ca 
să-şi poată închipui că am putea încerca o răscoală. Au cîştigat 
atitea bătălii grele. Dacă vor vedea o răscoală nu-i vor da de la 
început importanţa care se cuvine. Or, cu noi, tocmai asta îi va 
pierde. Noi sîntem atît de mărunți, încît se vor gîndi că ne vor 
împrăştia numai cu o încruntare a ienicerilor. Cînd se vor trezi 
va fi prea tîrziu. Armele noastre de luptă vor fi viclenia şi iuţeala. 
Am hotărît să pornim răscoala în şaisprezece noiembrie. In ziua 
aceea îi vom pofti pe ienicerii din Bucureşti şi pe toţi cămătarii 
la casa vistiernicului Dan, ca să-şi primească datoriile. Cînd se 
vor strînge toţi - şi cred că vor fi cam la două mii -, vom încuia 
porţile şi vom da cu tunurile şi cu armele în ei, în aşa fel încît să 
nu mai iasă nimeni viu de acolo. O greşeală cît de mică ne-ar 
putea duce la pierzanie. Dar nu vom greşi. Am chibzuit totul cu 
multă răbdare. La fel va face şi Aron-vodă în Moldova. Acei 
ieniceri care s-ar întîmpla să nu vină la casa vistieriei vor fi 
vînaţi de oştenii noştri. Porţile Bucureştilor vor fi bine păzite. Nici 
o ştire nu va ieşi dincolo de ziduri. La casa vistieriei vor conduce 
măcelul clucerul leremia şi Stroe Buzescu. Avem credinţă că 
pînă seara nu va mai rămîne în viaţă nici un păgin din cetatea 
Bucureştilor. Apoi, vom porni în mare grabă să atacăm pe rînd 
Giurgiu. Brăila, Hîrşova, Silistra şi toate întăriturile turceşti de la 
Dunăre. 

- Planul e şubred, măria-ta, îl întrerupse Caravană. 

Vodă îl privi mirat şi spuse, fără urmă de supărare: 

- Am venit aici ca să ne sfătuim. lţi aştept părerea, 
prietene! 

- Nu a mea, făcu vinătorul întinzînd mîna spre Cae Indru. El 
va vorbi. 


- Aştept, repetă calm domnul Ţării Româneşti. Unde am 
greşit, ajutaţi-mă! 

- Măria-ta, se înclină Cae, nu-i vorba de greşeală. Turcii ştiu 
că va fi răscoală în ziua de şaisprezece noiembrie. 

Ochii lui Mihai se făcură dintr-o dată mici, ca două virfuri de 
cuţit. Clucerul Băicoianu sări de pe scaun. Vintilă Băicoianu făcu 
un gest aprig de miînie şi disperare. Domnul îşi reveni primul şi 
întrebă cu voce joasă: 

Unde a încăput trădarea? 

Se pare că la curtea lui Aron-vodă, măria-ta. Cineva dintre 
oamenii lui a trădat. Cancelarul Ştefan lojica mi-a trimis ieri o 
scrisoare. lată ce scrie acel mare prieten al nostru: „In ziua de 
unsprezece octombrie a pornt spre Giurgiu o ştafetă de şase 
ieniceri, purtind o scrisoare. Acea scrisoare era adresată 
emirului Ibrahim, care e în trecere de la Constantinopol spre 
Timişoara. Comandantul ienicerilor din capitala Moldovei îi 
aducea la cunoştinţă emirului că se pregăteşte o răscoală în 
Moldova şi în [ara Românească, în ziua de şaisprezece 
noiembrie.” 

Cum o fi aflat lojica despre asta? întrebă Mihai, fără să 
arate prea tulburat. 

lojica e cel mai informat om din părţile noastre, răspunse 
Cae. Dar asta nu e totul, schimbă vorba tînărul. Porunciţi-mi să-l 
aduc pe slujitorul meu aici. 

Adu-l degrabă! 

Cae se întoarse curînd cu Sile Adormitu. Lunganul se aplecă 
plin de graţie, mătură duşumeaua cu pălăria şi spuse din virful 
buzelor: 

- Sile Adormitu, măria-ta. 

- Vorbeşte! grăi domnul, aruncîndu-i o privire iscoditoare. 

- Doamne, povestea e cam lungă. Am s-o scurtez pe cît pot. 
Acum trei zile umblam prin tot Bucureştiul în căutarea unor 
servitori pentru Caravană, Chirilă şi Ducu. De fapt, îi găsisem, şi 
de bucurie umblam pe străzi cam cherchelit. Parcă mă trăgea 
aţa către palatul lui Roco Perisini. M-am învirtit o vreme pe la 
poartă. Eram gata să mă depărtez de un loc atît de neprielnic. 
Am văzut însă un ienicer sosind în goana calului. Dacă eram 
treaz, îmi vedeam de drum. Dar în starea în care mă aflam, mi- 
am zis: „la vezi tu, Sile, ce caută ienicerul acesta aici?” L-am 
aşteptat să iasă. Omul nu mai era grăbit. Şi cum sînt curios din 


fire, parte rea, moştenită de la tata, m-am gîndit că n-ar strica 
să-l trag niţel de limbă. M-am apropiat de el, am ridicat mîinile 
în sus, m-am aplecat cu ele pînă la pămînt şi i-am zis în 
turceasca lui: „Luminăţia-ta, ştiu un loc unde s-ar putea bea o 
ulcică de vin bun şi s-ar putea ciupi o vădană pe cinste”. Auzind 
asemenea vorbe frumoase din partea mea, turcul s-a împăunat 
niţel şi s-a luat după mine, iar eu i-am tras mereu cu „luminăţia- 
ta”, care vedeam că-l bucură grozav. Coranul îi opreşte pe 
ieniceri să bea, dar nu am văzut pînă azi ienicer care să fugă din 
faţa unei ulcele cu vin. l-am dat să bea, i-am adus o pramatie de 
femeie care ştie să-l prostească pe om şi am aflat că Mehmed- 
paşa, comandantul ienicerilor din Bucureşti, şi-a scrîntit un 
picior. Că la Giurgiu poposise emirul Ibrahim, al treilea om după 
sultan în Împărăţia Turcească, şi că emirul îl poftea degrabă pe 
Mehmed pînă la Giurgiu. Cum comandantul nu putea să 
călărească, i-a dat însărcinare lui Perisini să facă acel drum. 
Aflînd asemenea lucruri, m-am postat lîngă palatul lui Roco. 
Spre seară l-am văzut ieşind pe poartă, urmat de doi haidamaci. 
Cînd să plece, s-a întors în scări şi i-a spus prietenului sau 
servitorului său: „Miine la prînz sînt îndărăt”. 

M-am luat după ei. Au ieşit prin poarta de sud a 
Bucureştilor şi s-au mistuit pe drumul către Giurgiu. A doua zi la 
prînz, adică ieri, l-am aşteptat pe domnul Perisini în Pădurea 
Popilor. Mă însoțeau Toroipan, Găluşcă şi Tufănel, noii servitori 
despre care am mai pomenit. L-am oprit din drum pe Roco 
Perisini şi i-am zis cu toată umilinţa: „Monseniore, vă salut în 
numele meu şi al acestor nobili cavaleri. Pentru miîntuirea 
sufletului vostru nu sînt de ajuns numai rugăciunile voastre. Ar 
mai fi nevoie şi de unele milostenii. D-aia ne-am gindit că o să 
aveţi bunătatea să dăruiţi acestor domni caii voştri, iar dacă se 
întîmplă să aveţi şi o pungă, vă veţi afla la loc de cinste în toate 
rugăciunile noastre viitoare.” 

Cu toată situaţia grea, Mihai-vodă slobozi un hohot de mare 
ris. 

- Ai cutezat să-l înfrunţi pe Roco Perisini? 

- Păi cum, măria-ta? Eu sînt mai curios decit o femeie. 

- Asta nu-i rău! Spune mai departe! 

- Se vede treaba că Roco Perisini nu prea se gîndea la 
milostenii şi la viaţa de apoi. S-a repezit cu sabia asupra mea. L- 
am ţintit cu o piatră cam cit un iepure de şase săptămîni. Am 


nişte pietroaie care nu iartă. Găluşcă, Toroipan şi Tufănel au 
tăbărit cu bitele peste săbiile celor doi haidamaci. Rar am văzut 
asemenea ciomăgeală. Cînd mi-am dat seama că sînt ameţiţi 
de-a binelea cu toţii, i-am căutat niţel lui Perisini prin buzunare. 
Am dat peste o pungă şi peste o scrisoare. Punga am asigurat-o 
în buzunarul meu, iar scrisoarea am citit-o, ca orice creştin 
curios şi cu frica lui Dumnezeu. Prin acea scrisoare, emirul 
Ibrahim îi dădea ordin lui Mehmed-paşa să pună oştile de 
ieniceri din Bucureşti în stare de alarmă. Că urmează a se face o 
răscoală în Bucureşti, la şaisprezece noiembrie. Că la 
cincisprezece noiembrie, adică mai devreme de răscoală cu o zi, 
să-l pună în lanţuri pe Mihai-vodă şi să-l trimită la 
Constantinopol. Că nu era nici o pagubă dacă se dovedea 
cumva mai tirziu că n-ar fi fost vorba de o răscoală. Mihai nu-şi 
plătise datoriile către Poartă, aşa că punerea lui în lanţuri se 
dovedea necesară. lar dacă încăpuseră cumva în mintea 
domnului unele gînduri de răscoală, nu putea fi ales un moment 
mai nimerit decit cu o zi înainte de acea lucrare cînd s-ar putea 
prinde mai multe fire care ar arăta, poate, dacă domnul a fost 
ajutat şi de cine a fost ajutat. lar scaunul domnesc să încapă în 
mîinile lui Persini, pînă cînd sultanul îl va hotărî pe noul domn. 
Am împăturit scrisoarea cu grijă, am pus-o la loc în buzunarul 
veneţianului, băieţii mei au încălecat pe caii celor căzuţi şi cam 
asta e totul, măria-ta. Cînd s-o fi trezit Perisini şi o fi văzut că 
are scrisoarea în buzunar, şi-a închipuit că a fost atacat de nişte 
lotri puşi pe jaf. 

- Cum ziceai că te cheamă? se interesă vodă. 

- Sile Adormitu, măria-ta. 

Mihai-vodă scoase un inel de pe deget şi-l trecu în palma 
lunganului. Acesta trînti un genunchi în duşumea, simțind o 
durere pînă-n creştet. 

Domnul rămase o clipă pe ginduri. Curînd, ridică fruntea lui 
mare şi porunci: 

- Niţă Praştie, ia un cal bun! Să nu te opreşti din drum pînă 
la Aron-vodă! Spune-i domnului Moldovei tot ce ai auzit aici! Şi 
mai spune-i că am hotărît să schimbăm ziua răscoalei! Ea va 
porni la paisprezece noiembrie. 


Capitolul 12 


Sigismund Bâthory, îl primi în palatul lui din Alba-lulia pe 

paşa Khidr de Timişoara. Erau de faţă: cancelarul Ştefan 
lojica, Gaspar Korniş comandantul armatelor ardelene; Ştefan 
Bocskay unchiul principelui; părintele Carrillo acel preot iezuit, 
prieten şi bun sfătuitor al princepelui; contele Lajos Teleki, 
baronul Ştefan de Zerind şi contele Beckembauer. 

Khidr de Timişoara se aşezase pe o sofa largă, în 
apropierea principelui, iar cei peste cincizeci de însoțitori 
aşteptau în picioare, la o bună distanţă de tronul princiar. Khidr 
nu avea nimic din obrăznicia şi trufia comandanților turci. 
Mărunt şi îndesat, am putea spune chiar plinuţ, cu faţa mată şi 
ochii vioi, ar fi arătat ca un călugăr cucernic dacă şi-ar fi 
schimbat hainele. Se aplecase ceremonios în faţa principelui, 
lucru de mirare la un paşă turc. Şi nu pomeni de la început 
despre solie, angajindu-se în nişte discuţii menite a sparge 
gheaţa dinaintea tratativelor. Îi făcu chiar pe curteni să rîdă, 
povestindu-le o păţanie hazlie, astfel că pe nesimţite se 
statornici între oaspeţi şi gazde o atmosferă calmă, plăcută. 
Doar cancelarul lojica se gîndi îngrijorat că va avea un adversar 
inteligent. Mult prea inteligent şi rafinat ca să nu le dea de furcă 
în timpul tratativelor. Lucru ce îl făcu să fie foarte atent la toate 
vorbele turcului. 

Musafirul nu se grăbea. Abia după prînz păru ceva mai 
hotărit, şi cancelarul ghici că a sosit momentul tratativelor. 
Turcul era într-o vervă îndrăcită. Povestea cînd în păsăreasca 
lui, pe care o înțelegeau mai greu, cînd într-o nemţească fără 
cusur. Şi lucru nemaiîntilnit pînă atunci împărţi cîteva daruri 
celor de faţă. Principele primi din mîna turcului un medalion 
bătut în nestemate. 

- Dacă ştiam că daţi asemenea ospeţe strălucite, spuse 
Khidr zîmbind, eram de mult oaspetele vostru. Despre nobilii 
ardeleni auzisem o mulţime de lucruri bune, dar nu mi-am 
închipuit să-i întreacă în vorbele de duh pe cei de la Praga sau 
Veneţia. E adevărat că eu sînt un biet oştean care se bucură 
destul de rar de un ospăț ca cel de azi ori de o primire atit de 


| a şaisprezece octombrie 1594, principele Transilvaniei, 


strălucită. Noi oştenii nu prea sîntem primiţi bine nicăieri. Pe 
unde trecem noi, oamenii se ascund ca de ciumă. Mă bucur că 
am venit să aduc pace. Cu luminăţia-sa marele-vizir Sinan-paşa 
te poţi aştepta la orice. Ar fi putut să-mi dea ordin să vin încoace 
în fruntea unei armate de cincizeci de mii de oameni. Norocul 
meu şi al vostru că l-am aflat în toane bune. 

Principele era gata să izbucnească la asemenea ameninţare 
indirectă care deschidea porţile tratativelor, dar un zîmbet al 
cancelarului îl opri la vreme. 

- Ar fi putut să dea un asemenea ordin, interveni lojica, dar 
luminăţia-sa marele Sinan-Paşa e un general prea iscusit pentru 
a porni o treabă fără sorţi de izbîndă. La început de iarnă, marii 
comandanţi nu pornesc un război pe pămînt străin, unde nu-i 
aşteaptă nici alimente, nici linişte la locurile de popas. lar un 
război în asemenea condiţii îţi aduce numai pagube. li dă mai 
puţin decit îţi poate oferi un prieten. Or, după cîte ştim, între noi 
şi Poarta Otomană sînt relaţii de mare prietenie. 

Pe faţa lui Khidr nu se putu observa nici cea mai mică urmă 
de dezamăgire, iar zîmbetul pe care-l afişase nu scăzuse cu 
nimic. Dar mintea lui ageră lucra fără astîmpăr. Nu-i reuşise 
prima lovitură, dar îi vor reuşi altele. lar omul cu care avea de 
luptat se dovedise a fi nu principele, ci cancelarul. 

- Numai încape îndoială că aţi spus nişte mari adevăruri, se 
adresă el direct cancelarului. Pritenia noastră cu principatul 
Transilvaniei e un lucru de netăgăduit. E o prietenie care vă 
aduce multe foloase. Doar ştiţi bine că nici o forţă din lume nu 
se poate măsura cu cea a Imperiului Otoman. Noi vă garantăm 
şi astăzi graniţele stabilite. lar dacă marele-vizir a avut un 
moment de miînie, aceasta a pornit de la faptul că în august 
trebuia să sosească la Belgrad un ajutor prietenesc din partea 
Transilvaniei. Un ajutor stabilit prin tratative. 

- Impus, luminăţia-ta, îl întrerupse cancelarul. Noi ne-am 
plătit tributul anul acesta cu mult înainte de termen. A cere mai 
mult înseamnă a sărăci un prieten. Oare e în obişnuinţa ţărilor 
mari să-şi jumoale prietenii în numele prieteniei? E oare dorinţa 
marelui sultan de a-şi sărăci prietenii? 

- Nu, nici vorbă de aşa ceva, zimbi Khidr. Marele-vizir a pus 
tabără de iarnă la Belgrad. În primăvară, oştile lui vor porni spre 
apus. În vederea pregătirilor, are nevoie de arme, de bani, de 
cai şi de trupe. Or, Transilvania e atit de bogată, încît ar putea 


dărui prietenilor turci de zece ori pe cit i se cere. lar pentru 
puţinul pe care l-am cerut avem putinţă de plată. Ştim că 
împăratul Rudolf şi Veneţia şi Scaunul Papal doresc o alianţă 
creştină împotriva noastră. E firesc să fie aşa. Dar cit de 
puternică va fi această alianţă? De cînd e lumea, în toate 
alianțele s-a văzut că unul merge hăis şi altul cea. lar la 
primejdie mare, alianțele se destramă de parcă nici n-au fost. Și 
fiecare caută să tragă spuza pe turta lui. Ce garanţii oferă 
alianţa creştină Transilvaniei? Mergînd cu noi, principatul are 
numai de cîştigat. Am mai spus că avem putinţă de plată. Ce-aţi 
zice dacă într-un viitor apropiat măritul principe Sigismund ar 
avea încuviințarea sultanului spre a lărgi hotarele Transilvaniei 
peste Ţara Românească şi Moldova? 

- Am zice că Imperiul Otoman nu-şi mai ţine făgăduielile 
făţă de acele ţări. 

Turcul păru încurcat doar o clipă. 

- De ce? Întinzînd Transilvania, noi nu ştirbim nimic din 
drepturile celor două state. 

- Numai libertatea lor, spuse aspru cancelarul. 

- Libertatea? Dar ce e libertatea? Un moft, domnule 
cancelar. Cui foloseşte în vremurile noastre? Şi la urma urmei, 
ar trăi valahii mai rău sub noi decit sub voi? încheie el rizînd. 

Principele şi Bocskai, şi Corniş părură încîntaţi de asemenea 
propunere. lojica ştia însă că turcul promitea uşor tocmai pentru 
că un asemenea lucru nu s-ar fi putut înfăptui. Transilvania ar fi 
devenit mult prea puternică. Ar fi ajuns un ghimpe de temut în 
coasta Imperiului Otoman. Mai ştia că ţările mari nu dăruiesc 
teritorii, ci acaparează. lar turcii n-ar fi dat din mînă bogăţiile 
celor două ţări. Bogăţii peste care stăpineau cum credeau ei de 
cuviinţă. Se prefăcu, totuşi, a crede în promisiunile turcului şi 
întrebă naiv: 

- În faţa acestui viitor, dar, nu vor fi prea mari pretenţiile 
voastre? 

- Doar sîntem între prieteni, rise turcul. Să zicem că 
aşteptăm la Timişoara peste două săptămîni cinci mii de cai, opt 
sute de care cu merinde, o sută de mii de ducați şi şase mii de 
oşteni oaste aleasă, cu arme, cu tunuri şi cu plată de la 
principele Transilvaniei. 


Auzind asemenea cifre, Sigismund transpiră de miînie. Ar fi 
vrut să-l înjure pe turc, simțindu-se la adăpostul împăratului 
Rudolf, dar lojica interveni din nou la timp. 

- Termenul e prea scurt, luminăţia-ta, iar cererea voastră e 
mai puţin prietenoasă. Şi nu avem nici chezăşie de la sultan că 
vom putea lărgi graniţele noaste. 

Dacă nu ar fi rostit asemenea vorbe, turcul ar fi intrat la 
bănuială, văzînd miînia rău ascunsă a principelui. 

- Şi ce propuneţi? întrebă Khidr. 

- Să dăm un sfert din ce aţi cerut, pînă la douăzeci 
noiembrie. 

- Şi restul? 

- Restul după primirea firmanului de la Poartă, care să ne 
permită lărgirea graniţelor. 

- Puțin! observă turcul. Ştiu că este la voi o zicătoare: 
„Prietenul la nevoie se cunoaşte!” 

- Adevărat, luminăţia-ta! Dar mai avem una: „Nu da 
pasărea din mînă pe cea de pe gard!” 

- Frumoasă zicătoare! observă Khidr. Mi-e teamă însă că 
această zicătoare l-ar supăra foarte rău pe marele nostru vizir. 
Eu am adus aici cuvîntul lui. 

- Nu se va supăra, interveni cancelarul. Luminăţia-sa e un 
om umblat şi înţelept. Spune-i că mai avem o zicală, care sună 
cam aşa: „Nemulţumitului i se ia darul!” 

- li spun. Insă ar fi bine să nu uitaţi că eu am adus aici 
cuvîntul lui. 

- Dar fără firman, observă lojica zimbind. 

- E ultimul cuvînt? se întunecă pe neaşteptate Khidr. 

- Nu, luminăţia-ta! Nu e ultimul. Am vrea să ne sfătuim. 
Pînă atunci, vor veni aici dansatoare şi pehlivani de-ai noştri să 
lumineze chipul vostru încruntat. 

Principele şi cancelarul se retraseră într-o cămăruţă 
alăturată. Abia se închise uşa în urma lor, că Sigismund izbucni 
furios: 

- Cum ai putut să promiţi atitea daruri, cînd ştii că e vrerea 
noastră să ne tragem cu alianţă către creştini? 

lojica zimbi, iar principele se linişti ca prin farmec, ştiindu-i 
bine vicleşugurile. 

- Măria-ta, Khidr ne-a promis Ţara Românească şi Moldova, 
deşi ştia bine că nu ni le vor da niciodată. Eu i-am promis în 


numele vostru un sfert din ce mi-a cerut şi ştiu că va avea nimic 
de la noi. La viclenie răspundem cu viclenie. Acum, la început de 
iarnă, turcii nu pot veni cu armată peste noi. Dar ar putea să 
bată marginile principatului cu pierderi grele pentru 
Transilvania. l-am făgăduit turcului puţin, pentru a nu-l lăsa să 
bănuiască ceva din gîndurile noastre. 

- Şi cum ai să te descurci la douăzeci noiembrie? 

- Atunci nu va mai fi nevoie. Turcii se vor lua cu mîinile de 
păr. 

- Nu înţeleg. 

- Te voi lămuri, măria-ta. În Ţara Românească şi în Moldova 
se pregăteşte o răscoală cam în jurul lui cincisprezece 
noiembrie. Turcii nu-i vor da importanţă în primele zile. Cînd se 
vor trezi, va fi destul de tirziu. 

- Crezi una ca asta? întrebă surprins principele. 

- Nu cred, măria-ta. Ştiu. 

- Dar oştile turceşti din Ţara Românească şi din Moldova nu 
vor sta cu miinile-n sîn. 

- Sigur, măria-ta. Vor sta cu ele pe piept. 

- Domnule cancelar, se încruntă Sigismund, ştii mai multe 
decit vrei să spui. 

- Ştiu doar cit trebuie. 

- De ce nu am fost înștiințat mai de mult? 

- Eu nu vin la principele Transilvaniei cu zvonuri. 

- Şi dacă nu reuşeşte răscoala împotriva turcilor? 

- Principele Transilvaniei va avea grijă să reuşească, se 
înclină cancelarul. 

- Cum? 

- Trimiţind două mii cinci sute de oşteni în ajutorul lui 
Mihai-vodă şi tot pe-atiţia lui Aron-vodă. 

- Asta înseamnă atac pe faţă împotriva turcilor, se încruntă 
din nou principele. 

- Înseamnă primul act mare. Prima dovadă a lui Sigismund 
Bâthory că e de partea creştinilor, răspunse rece cancelarul. lar 
această dovadă e necesară la Praga, după scrisoarea din 
primăvară. 

- Turcii sînt puternici. 

- Şi noi, măria-ta. 

- Deci, pornim război împotriva Porții? 

- Pornim victorie împotriva Porții. 


- Primejdios, domnule cancelar. Alianţa creştină încă nu e 
formată. 

- Primejdios va fi abia la primăvară. Căzind întreaga 
Ungarie, va cădea şi principatul Transilvaniei. Turcii ne-au ocolit 
pînă acum, tocmai pentru că nu au fost destul de puternici. 

- Fie! hotărî Sigismund. Acum ori mai tîrziu, tot trebuie să 
începem. 

Cancelarul răsuflă uşurat. 

- Deci, îi mai dăm ceva lui Khidr? 

- Îi mai promitem, măria-ta. Pînă la răscoală nu avem 
nevoie de harţă cu turcii. 


Capitolul 13 

Ambrăcat într-un capot mare, înflorat, Perisini şedea trîntit cu 

| ratan sus pe o sofa din salonul cel mare al casei sale. Samuel 

îi deschidea cu grijă o cataplasmă pe cucuiul cît o nucă, 
rezultat al întîlnirii veneţianului cu Sile. 

- Dacă lovitura nimerea ceva mai jos, la timplă, observă 
Samuel, cred că te pregăteam la ceasul acesta pentru 
îmbălsămat. Greşeşti, dragă domnule Roco, bizuindu-te pe 
iscusinţa cu care mînuieşti sabia. lată că sabia nu ţi-a fost de 
nici un folos. Pramatia care ţi-a ieşit în cale nu te-a poftit la o 
luptă de tactică şi de măiestrie. Dacă purtai, ca orice om 
cuminte, unul sau două pistoale înfipte la brîu, ai fi stat altfel de 
vorbă cu omul acela. 

- Pe toţi dracii! izbucni Roco. N-ai de gînd să mă slăbeşti cu 
observaţiile tale? 

- Nu, n-am de gind! răspunse calm Samuel. Sîntem tovarăşi 
într-o afacere în care au fost puse în joc viaţa şi averea noastră. 
Dacă pînă acum am primit să-ţi fiu slujitor, de azi înainte eu voi 
fi acela care va porunci. Ai făcut atitea prostii în ultima vreme, 
încît mă văd silit să iau această măsură. 

Perisini se ridică, parcă muşcat de şarpe. 

- Tu să-mi dai mie porunci? Te-am strîns de pe drumuri şi ți- 
am dat un acoperiş sub care să dormi. Ţi-am dat să mămiînci 
tocmai cînd crăpai de foame. la-ţi catrafusele, domnule Samuel! 
la-ţi catrafusele şi du-te dracului, pînă nu-mi ies cu totul din 
sărite! 

Samuel îl ascultă liniştit. Nici un muşchi de pe faţă nu trădă 
mînia de care era cuprins. Un zîmbet ironic îi apăru, şi Perisini ar 
fi trebuit să ia seama la zimbetul acela. Cu o mişcare 
îndemînatică, prinse braţul veneţianului şi-l răsuci scurt. Acesta 
îşi încordă toate puterile ca să se libereze, dar nu reuşi. Mîna lui 
Samuel părea o menghină, iar vocea lui blîndă se auzi limpede: 

- Ascultă bine, Roco! Jumătate din ce am adunat aici e al 
meu. Ştii şi tu că sînt mai priceput decit tine. Haidamacii nu te 
iubesc. Ai fost crud cu ei. Pe cei doi care te-au însoţit la Giurgiu 
i-ai pus în fiare, cu toate că marele vinovat erai tu. Eu le-am dat 
slobozenie. Cu Mehmed-paşa eşti tovarăş de afaceri. Eu sînt şi 


tovarăş, şi prieten. Aş putea eu să-ţi spun „Perisini, ia-ţi 
catrafusele şi pleacă!” N-o fac. Mie-mi place să joc cinstit. Joacă 
la fel! E singura ta şansă. 

li dădu drumul cu un gest de silă. Roco rămase în poziţia 
aceea multă vreme, recunoscînd adevărul spuselor lui Samuel. 
Făcuse multe prostii care puteau să-l coste. La Giurgiu plecase 
numai cu doi servitori ca să-l întîlnească pe emirul Ibrahim. Cei 
care l-au atacat ar fi putut să-i ia scrisoarea. Norocul lui fusese 
că nişte simpli tilhari ca aceia se interesau nu de o scrisoare, ci 
de o pungă. 

- Deci, vei fi domn în locul meu? întrebă într-un tirziu. 

Samuel îl privi mirat. 

- Eu domn? De ce? Domn vei fi tu, iar eu voi fi umbra ta. 
Parcă spuneai că ţi s-a părut a-l cunoaşte pe banditul care te-a 
lovit cu piatra. 

- Cred că l-am mai văzut pe undeva. 

- Încearcă să-ţi aminteşti! Poate că nici nu e tilhar. Vreo 
iscoadă de-a lui Mihai-vodă te-o fi urmărit. O fi citit scrisoarea şi 
o fi pus-o la locul ei în buzunar. 

- Nu se poate. l-ar fi luat vreme. Pe mine m-a ameţit doar o 
clipă. 

- Cine ştie cît de lungă o fi fost clipa aceea?! Şi zici că 
emirul Ibrahim a plecat de la Giurgiu la Timişoara? 

- Aşa e! A plecat chiar în momentul în care ne-am despărțit. 

Samuel rămase multă vreme pe gînduri, cu faţa parcă 
tristă, parcă încruntată. Doar cînd vorbi din nou, faţa lui căpătă 
limpezimea obişnuită. 

- Am trimis acum un ceas o ştafetă să-l cheme aici pe 
Mehmed-paşa. O să discutăm împreună. Va trebui să luăm toate 
măsurile pentru a-l scoate pe Mihai-vodă dintre zidurile palatului 
domnesc, unde se simte în siguranţă. Dacă ştirile aflate de la 
Ibrahim sînt adevărate, dacă răscoala Moldovei şi a [ării 
Româneşti e plănuită pentru şaisprezece noiembrie, timpul e 
destul de scurt. In ajun de răscoală, ştafetele umblă ca nişte 
furnici. Să prindem ştafetele. Sînt convins că Indru şi prietenii lui 
ştiu despre această răscoală. Că vor pune umărul la 
desfăşurarea ei. Din păcate, acei vinători au dispărut acum 
cîteva luni şi nu mai ştie nimeni nimic despre ei. 

- Şi dacă nu e vorba de nici o răscoală? întrebă Roco. 

Samuel zimbi. 


- Auzi, au românii o zicătoare care sună cam aşa: „Pînă nu 
faci foc nu iese fum”. Şi mai au una: „Buturuga mică răstoarnă 
carul mare”. 

- Cam multe zicători au românii ăştia! observă cu dispreţ 
veneţianul. 

- Multe şi înțelepte. Dar iată că soseşte Mehmed-paşa. Să 
trăieşti o mie de ani, luminate Mehmed! 

- Alah e mare! rosti comandantul ienicerilor. 

Faţa lui oacheşă strălucea de mulţumire. 

- Ai citit scrisoarea lui Ibrahim? se interesă Perisini. 

- Ai citim. Trei estem emirii la Imperiul Turcesc. Ei mare 
boieri la noi. Coboritori din Fatima estem. Ei sfat bun dat la 
sultan. Ibrahim vorbim mult, cunoaştem puţin. Gîndim la el 
numai răscoale. Mehmed cunoaştem bine ghiaurii români. Ăştia 
fricoşi estem. lenicerii stăpînim Bucureştii şi Ţara Românească. 
La Giurgiu, ieniceri estem. La Brăila, la Hirşova, la Silistra, tot 
ieniceri estem. Mihai-vodă slugă la Mehmed estem. Cîine estem. 
Răscoală nu estem, bre. Ghiaurii puţini şi fricoşi. 

- Crezi? îl întrerupse Samuel. Acum o sută de ani, românii 
din Moldova au biruit cîteva oşti otomane. Ai auzit de Ştefan cel 
Mare? 

- Auzim, auzim, rise turcul. Asta atunci. 

- Ascultă, Mehmed, spuse blind Samuel. Tu eşti comandant 
peste vreo două mii de ieniceri, dar visezi să conduci o armată 
mare. Dacă începe o răscoală pe care nu o poţi opri şi ai norocul 
să scapi cu viaţă, ai să fii fericit dacă vei ajunge un simplu 
ienicer. Dacă potoleşti o răscoală, poţi ajunge comandant de 
armată, aşa cum doreşti. Acum, să cîntărim lucrurile. Cei mai 
mulţi dintre domnii Moldovei şi Ţării Româneşti au luat scaunele 
de domnie destul de săraci. Tu ştii cum se capătă un scaun de 
domnie. Ei bine, la puţină vreme după înscăunare au făcut averi 
mari. Mihai-vodă cînd s-a aşezat pe scaunul de domnie era 
bogat. Acum e sărac lipit. Care e cauza? 

- Asta nu ştim, spuse mirat turcul. 

- Sigur că nu ştii, dar ai fi putut să te întrebi. Dacă omul 
acesta nu vrea să se îmbogăţească şi îşi risipeşte averea pentru 
treburile ţării, înseamnă că urmăreşte ceva. Asta mă face să 
cred că emirul Ibrahim a fost bine informat. 

- Tu, Samuel, ghiaur deştept estem! Eu nu gîndim asta. 


- Cred că nu te-ai gîndit. Tu eşti oştean. Pentru tine gîndim 
eu şi Perisini. Dacă vrei să ajungi comandant mare, nu aştepta 
prilejul! S-ar putea să vină tirziu sau niciodată. Pregăteşte-l tu! 
Să zicem că nu va fi răscoală în ziua de şaisprezece noiembrie. 
În ziua de paisprezece noiembrie, cîţiva oameni de-ai mei vor 
ieşi în stradă şi vor striga: „Moarte turcilor!” Vor trage cu armele 
şi vor face tămbălău mare. Tu te duci la palatul domnesc cu o 
mie de oameni şi-l legi pe Mihai. Cine va putea să spună cănua 
fost început de răscoală? Mai ales că Ibrahim ştie despre 
această răscoală. lar dacă Mihai-vodă a plănuit cu adevărat o 
răscoală, cu atît mai rău pentru el. 

- Aferim! strigă turcul. Dar nu putem lega la Mihai-vodă. Nu 
ştim cine protector estem la Constantinopol. Poate Sinan-paşa. 
Sau poate chiar sultanul. Atunci, eu pierdem capul. 

- Ai porunca lui Ibrahim. 

- Dacă protector mare estem la Constantinopol, nu bine. 

- Asemenea prilej nu mai găseşti. 

- Mai gîndim, încheie turcul. 

* 

În ziua de 10 noiembrie 1594, Mehmed-paşa intră în curtea 
palatului domnesc, însoțit de cincizeci de ieniceri. Cei care-l 
cunoşteau îi adresară obişnuitele saluturi şi temenele, dar 
comandantul nu catadicsi să răspundă. Mergea iute, cu faţa 
încruntată, cu privirea scînteietoare de miînie. 

Mihai-vodă şedea pe un scaun de răchită, la umbra 
copacilor mari. Se întimplase o zi de noiembrie călduroasă şi 
limpede, cum sînt puţine la asemenea vreme de toamnă tirzie 
prin părţile Bărăganului. Grupuri de boieri se plimbau pe aleile 
răcoroase, odihnindu-se după o adunare de Divan prelungită 
pînă către prînz. 

La apariţia lui Mehmed-paşa, boierii se opriră simțind din 
privirile lui că s-ar putea isca o furtună mare. 

- Unde-i cîinele? răcni turcul, căutîndu-l cu privirea pe 
domn. 

- Dacă vorbeşti de măria-sa domnul Ţării Româneşti, iată-l! 
răspunse ameninţător clucerul Băicoianu. 

Banul Mihalcea şi fraţii Buzeşti duseră miinile la junghere. 
Mihai-vodă ridică braţul domol, iar oamenii lui rămaseră liniştiţi, 
în bună rînduială. 


- Alah cu tine, Mehmed! spuse blind, cu umilinţă. Care e 
pricina supărării tale? 

- Fiu de căţea! răbufni Mehmed fără să ia în seamă privirile 
amenințătoare ale celor din jur. Am să te tîrăsc de barbă pe 
lîngă zidurile Bucureştilor. 

- Ascultă, Mehmed! zimbi domnul. Un singur semn de-al 
meu ar fi de-ajuns ca să nu mai ieşi viu din palat. N-o fac, pentru 
că sînt prietenul turcilor. Dar nici nu mă sili. 

Mehmed privi o clipă în jurul lui şi-i păru rău că nu venise la 
curte cu toţi ienicerii. Emirul Ibrahim avea dovada trădării 
domnului. Poate că nimeni nu i-ar fi luat în nume de rău 
moartea lui Mihai. E drept că dacă ar fi venit cu toţi ienicerii nu 
ar fi putut intra în palat fără luptă. Ca vechi ostaş, nu credea nici 
o clipă în pregătirea unei răscoale. Pentru un asemenea lucru, 
Mihai ar fi avut nevoie de oaste numeroasă. Or, de la începutul 
domniei acestuia nu se făcuse nici o chemare la oaste. In 
Bucureşti ca şi în restul ţării nu se aflau oameni sub arme. 
Intreaga oaste a lui Mihai, în număr de vreo două mii şi ceva de 
oşteni, îşi avea locul în Bucureşti. Garnizoana ienicerilor, aflată 
sub comanda lui, era mai numeroasă. Deci, aşa nu putea fi 
vorba de o răscoală. Ar fi însemnat curată sinucidere pentru 
domn. 

- Îţi vorbesc prieteneşte, interveni din nou Mihai-vodă după 
un moment de chibzuială. Ştiu că ienicerilor şi cămătarilor le 
datorez mulţi galbeni. S-a nimerit să vii tocmai într-o zi bună. 
lată că a sosit vremea să vă primiţi banii. Am făcut rost de 
galbenii pe care-i datorez. Aurul e pe drum. In cîteva zile va fi 
aici. Deci, în ziua de paisprezece noiembrie voi plăti datoriile 
domniei şi ale ţării, pînă la ultimul galben. Nimeni nu va fi uitat. 

Faţa turcului se lungi de uimire, iar în ochi i se strecură un 
licăr de lăcomie. 

- Tu, Mehmed, continuă domnul zimbind, nu m-ai 
împrumutat cu nimic. Dar, din prietenie, domnul Ţării Româneşti 
te trece pe răboj cu douăzeci de mii de galbeni. 

- Primim eu banii aceştia? întrebă cu neîncredere turcul. 

- Te îndoieşti de cuvîntul domnului? se încruntă vodă. 

- Toţii banii dai la mine? 

- Pînă la ultimul galben, Mehmed. lenicerii vor primi peste 
datorie cîte treizeci de galbeni fiecare. Pentru aceşti bani m-am 
îndatorat la boierii mei şi mi-am vîndut toate avuţiile. Vreau, în 


schimb, garanţii că voi avea o domnie lungă. Că în viitor ienicerii 
şi comandantul lor vor veni la domnul Ţării Româneşti cu 
prietenie şi umilinţă. 

- Facem act! strigă Mehmed, ştiind că nu-l va respecta. 

- Aşa e bine! aprobă Mihai reţinîndu-şi un zîmbet. Acum, 
spune-mi, prietene, care e pricina supărării tale? 

- Măria-ta, o întoarse comandatul, unsprezece dintre 
ieniceii mei cei mai buni ai fost omorîm, trecut două nopţi. 

- Adică acum două nopţi au fost omoriţi unsprezece 
ieniceri? 

- Aşa cum spus. 

- Cine a îndrăznit una ca asta? se încruntă domnul. 

- Cae Indru, Costache Caravană, Chirilă Zece... Zece 
latagane, Ducu cel lute şi slujitori de la ei. 

- Povesteşte, comandante! îl îndemnă vodă aşezindu-se 
mai bine în fotoliul de răchită. 

Turcul nu fu poftit să şadă şi nici nu văzu un scaun prin 
apropiere, dar trecu peste această necuviinţă, cu gîndul la cei 
douăzeci de mii de galbeni. 

- Povestim, povestim, începu el domol. lenicerii plecat 
Ploieşti, petrecere. Făcut bairam. Ei dus femei ghiaure la 
Bairam. Femei făcut mare tărăboi. Vinătorii aflat acolo şi pornim 
la luptă cu iatagane zburătoare. Omorim la ei unsprezece 
ieniceri, care oştean mare estem la noi. Noi aflam şi trimis 
ieniceri prindem vînători. Vînători dispărem. Vrem măria-ta 
prindem vînători şi ai predam la ieniceri. 

- Dacă au dispărut, de unde să-i iau? 

- Perisini spus, măria-ta, ştim unde ascuns vinători. 

Mihai îşi reţinu o tresărire şi continuă să zimbească 
prietenos. 

- Facem tîrg, Mehmed. Eu îi caut pe vinători şi ţi-i predau. 
Tu mi-l predai pe acel Persini, care se crede domn al Ţării 
Româneşti. 

- Asta nu putem. Persini prieten de la Ibrahim estem. 

- Dacă nu l-am legat pînă acum pe acel Perisini, am făcut-o 
numai din prietenie pentru tine şi pentru emir. Uite ce ne-am 
gîndit: În ziua de şaisprezece noiembrie ţi-i predau pe acei 
vînători. Tu îl aduci pe acel Perisini legat. Emirului Ibrahim am 
să-i dau treizeci de mii de galbeni şi are să-i treacă supărarea. 


Mehmed tresări vizibil: „Cîinele de ghiaur se va răscula deci 
în ziua de şaisprezece. Înseamnă că ştirile emirului nu sînt vorbe 
goale. Îmi voi lua banii în ziua de paisprezece, iar în 
cincisprezece tunurile mele vor bate zidurile palatului.” 

- Estem bun tîrg! rise Mehmed. 

De la palatul domnesc se abătu pe la Perisini. Veneţianul 
porunci vin rece şi mîncăruri alese. lar turcul povesti despre cele 
discutate cu Mihai. Aflînd că domnul urmăreşte să-l prindă, Roco 
slobozi nişte înjurături pipărate. Cînd se potoli, începu să ridă. 

- la banii, Mehmed, în ziua de paisprezece! Apoi, avem noi 
grijă de cîinele acesta! 

Samuel, care tăcuse pînă atunci, se amestecă în vorbă: 

- De unde are Mihai-vodă aşa, pe nepusă masă, aproape o 
jumătate de milion de galbeni? 

- Ce ne pasă nouă? ripostă Perisini. 

- Eu cred că ne pasă. De ce a plănuit răscoala pentru ziua 
de şaisprezece? De ce-şi plăteşte datoriile cu două zile înainte? 
Aici se ascunde ceva. 

Mehmed îl privi ţintă, zguduit de acest adevăr. Dar 
veneţianul îi dădu un răspuns la fel de tare: 

- Îşi plăteşte datoriile mai devreme cu două zile ca să 
adoarmă bănuielile turcilor în faţa unor eventuale pregătiri de 
răscoală. Primind banii, turcii îşi vor cam face de cap. Asta e 
tocmai ce urmăreşte acel cîine. Galbenii nu-i va pierde. Dacă 
face răscoală, peste două zile îi va tăia pe turci şi-şi va lua banii 
îndărăt. 

- Îi va lua de la ei: dar de la cămătari? întrebă Samuel. 

- De cămătari va mai avea nevoie, rise Perisini. 

- Nu cred. Întîi, nu cred că Mihai dispune de atiţia bani. 
Domnul acesta e mai viclean decit pare. Te sfătuiesc, Mehmed, 
să chemi degrabă două mii de ieniceri de la Giurgiu. 

- Ai cerut, dar comandant de la Giurgiu nu dam la mine 
ieniceri. Trebuim firmam de la Poartă. Emir Ibrahim ai trimis 
vorbă venim la cetate Bucureşti cu două mii cinci sute de 
ieniceri. 

- Şi cînd va sosi? 

- Asta nu ştim. Alah ştim. 

- Trimite degrabă ştafetă să se grăbească! Cere ajutor la 
Brăila, la Hîrşova! Ai putea cere chiar de la Silistra. 


- Brăila, Hîrşova şi Silistra nu dam ajutor. Nu prieteni de la 
Mehmed. 

„Un asemenea imperiu destrămat şi plin de neînţelegeri ca 
acesta, mă mir cum de se mai menţine”, gîndi Samuel. Apoi 
zise: 

- In zilele de doisprezece şi treisprezece vom vedea dacă 
sosesc banii domnului. Dacă nu vor sosi, va trebui să-l atacăm 
pe Mihai-vodă de îndată. lenicerii noştri sînt mai numeroşi şi mai 
bine înarmaţi decît oştenii palatului domnesc. În ziua de 
paisprezece să nu te duci la vistierie, Mehmed! Rămii în palatul 
tău, cu tunurile şi cu armele pregătite. Îndată după împărţirea 
banilor, îl vom lega pe domn. Perisini îi va lua locul, iar de rest 
să nu te mai îngrijeşti. Dacă toate lucrurile ies cum am plănuit 
noi, la o săptămînă după ce se va aşeza în scaunul domnesc, 
Perisini îţi va dărui o sută de mii de galbeni. 

- Aşa voi face, încuviinţă Mehmed-paşa, gînditor. 

- Şi să nu uit, spuse din nou Samuel. Două sute de ieniceri 
ar fi bine să se instaleze chiar de azi în palatul nostru. Asta aşa, 
ca măsură de prevedere. 

mn după-amiaza de 13 noiembrie a anului 1594 intrară pe 
| poarta de nord a Bucureştilor patru care, străjuite de două 

sute de oşteni de-ai lui vodă. Butoiaşele cu galbeni, rînduite 
frumos, erau descoperite, iar soarele aspru de toamnă dădea 
sclipiri aurului. Ciţiva slujitori cocoţaţi lîngă butoiaşe treceau 
galbenii printre degete, strigind veseli că domnul îşi plăteşte 
datoriile. Şi doar ei ştiau că butoiaşele sînt pline cu pietre, că 
numai deasupra lor se aflau citeva rînduri de galbeni. La 
vederea atitor bogății, mulţimea se înghesuia curioasă şi 
lacomă, iar oştenii luptau din greu ca să deschidă calea liberă 
către vistierie. Ştirea se răspindi iute în toate colţurile 
Bucureştilor. După ce se mistuiră carele în curtea vistieriei, 
cîteva sute de oşteni urcară pe ziduri şi umplură tunurile, gata 
de bătaie. Acea măsură nu miră pe nimeni, fiind vorba de 
asemenea avere uriaşă. Oamenii domniei bătură străzile strigînd 
şi îndemîndu-i pe toţi creditorii să se înfăţişeze a doua zi 
dimineaţă, la ceasurile opt, în poarta vistieriei. lar evenimentul 
acela fu discutat prin hanuri, pe străzi şi în casele oamenilor 
pînă după miezul nopţii. 

In dimineaţa următoare, de cum începu să se lumineze, 
cămătarii veniră grabnic şi făcură coadă lungă, îmbrincindu-se 
cu gălăgie mare lîngă poarta încuiată a vistieriei. Grupuri mari 
de curioşi se adunară mai la o parte, dimpreună cu unii care 
aşteptau să le pice vreo pleaşcă. Mehmed-paşa opri la palatul 
său aproape două mii de ieniceri, dar pe măsură ce se apropia 
ceasul plăţilor, ienicerii dispăreau grabnic, făcîndu-se a fi uitat 
de poruncă. Astfel că, pe la opt, comandantul se pomeni că 
rămăsese cu vreo zece oameni. Mehmed înjură pe toate tainele 
Coranului, hotărît să-şi pedepsească aprig oştenii. Pînă la urmă, 
se potoli şi aşteptă liniştit, avînd promisiunea vistiernicului Dan 
că i se va aduce partea lui de galbeni. 

In casa lui Perisini se făcură unele pregătiri de luptă, 
conduse de Samuel, spre hazul veneţianului. lar cînd toate fură 
isprăvite cu bună rînduială, cei doi asociaţi trecură în salon şi se 
aşezară în jilţurile moi, aşteptind veşti de la spioni trimişi la 


vistierie. Aproape de ceasul plăţilor sosi de la palatul lui 
Mehmed un om de legătură şi-i vesti că acolo mai rămaseră în 
jurul comandantului vreo zece ieniceri credincioşi. Auzind 
asemenea ştire, Perisini rise cu poftă. Samuel, alb ca varul, 
porni iute către odăile haidamacilor. Le găsi goale. Haidamacii 
plecaseră şi ei pe la vistierie, trecînd peste poruncă. In clipa 
aceea, Samuel pricepu că ziua răscoalei e tocmai ziua în care se 
aflau. Că se pregătise ceva diabolic. Şi că nimic nu mai poate 
întoarce lucrurile. Că nu mai există nici o ieşire. Nu încerca să se 
liniştească. Ştia, din păcate, că intuiţia şi logica nu-l păcăliseră 
niciodată. Se lovi cu palmele peste faţă de necaz şi poate că era 
pentru prima dată în viaţa lui cînd îşi exterioriza 

astfel sentimentele. Pricepuse în sfîrşit că nu se putea găsi 
o lovitură mai bună ca aceasta. Mihai îi avea pe cămătari şi pe 
ieniceri prinşi într-o cursă fără ieşire. Nici că se afla o viclenie 
mai mare, prin care domnul să-şi adune toţi duşmanii la un loc şi 
să-i doboare cu tunurile şi să-i împroaşte cu săgețile, fără 
putinţă de apărare. leşi în stradă cu disperarea întipărită pe 
faţă, urlînd: 

- Trădare! 

Dar strada era plină de lume veselă, grăbită. Glasurile lor 
acopereau glasul lui şi nimeni nu-l luă în seamă. Alergă înapoi şi 
strigă din uşa salonului: 

- Sutem pierduţi, Perisini! Am înţeles planurile lui Mihai. Nici 
eu nu aş scăpa un asemenea prilej, cînd îi ai pe toţi ienicerii în 
mînă. 

- Aiurezi! se răsti Roco. De o săptămînă spui la prostii cu 
carul. 

Din depărtare se auzi bubuitul tunurilor. Veneţianul tresări. 
În schimb, Smauel îşi regăsi calmul obişnuit. 

Cu puţin înainte de ceasurile opt, clucerul leremia 
Băicoianu întări gărzile de la porţile Bucureştilor. lar într-o zi ca 
aceea, nimeni nu avu ochi să observe asemenea măsură. Porţile 
fură zăvorite. Comandanții porţilor primiră poruncă de a nu le 
slobozi fără hirtie de la curtea domnească. 

Printre miile de oameni aflaţi în faţa vistieriei apărură pe 
neobservate o seamă de bărbaţi încinşi cu săbii sau cu arcuri 
atirnate pe umeri. Sus pe ziduri oştenii lui Mihai-vodă şedeau în 
linişte lîngă tunuri. Boierii şi Preda Buzescu schimbau glume 
între ei şi nimeni nu le căta în seamă. Cînd se împliniră ceasurile 


opt, slujitorii deschiseră porţile mari. Mulțimea creditorilor se 
buluci, strivindu-se unii pe alţii, fiecare încercînd să treacă 
înaintea celuilalt din teama de a nu se isprăvi aurul înainte de a 
le veni rîndul. Cei care apucară să intre primii fură ienicerii lui 
Mehmed şi abia în spatele lor se adunară cămătarii. Întreaga 
gloată privea nerăbătoare spre cerdacurile pustii. Cîţiva slujitori 
încuiară porţile pe dinafară. In curte părea să se afle un viespar 
dintre cele mai îndrăcite. Stroe Buzescu ridică braţul deasupra 
capului. Cînd îl lăsă pe lîngă corp, tunurile începură să împroaşte 
de sus de pe ziduri. În clipa aceea, creditorii şi ienicerii pricepură 
că nu mai încape scăpare. Curînd, pe deasupra Bucureştilor se 
ridică un fum gros cu miros de pucioasă şi de carne friptă. lar 
groaza şi scîrba îi cuprinseră chiar şi pe cei de pe ziduri. 

Auzind bubuitul tunurilor, Mehmed-paşa porni către vistierie 
în fruntea celor zece ieniceri credincioşi. Dar abia părăsi curtea, 
cînd îi apăru în faţă un grup de călăreţi. 

- Parcă ne căutai, meştere Mehmed, se auzi glasul lui 
Caravană. Uite că am venit la întîlnire. Pînă azi te-ai numit 
simplu, Mehmed. De azi încolo te vei numi Sfîntul Mehmed-paşa. 
Dar înainte de a te trece în rîndul sfinţilor nu mă lasă inima să 
nu-ţi dau o veste bună. La ceasul acesta, numai tu şi aceşti zece 
ieniceri vă mai aflaţi în viaţă. Domnul Ţării Româneşti a pornit 
lupta împotriva Imperiului Otoman. Şi nu ştiu, zău, dacă are să-i 
fie bine chiar sultanului vostru. Pe tine am fi putut să te lăsăm 
cu viaţă. Dar nu meriţi, Mehmed. Tu ai trădat haina de oştean şi 
ai dat-o pe cea de lotru. 

Mehmed îl asculta doar pe jumătate. Ochii lui urmăreau 
miraţi norii de fum care se ridicau dinspre vistierie. Tunurile 
bubuiau fără întrerupere, iar pe străzile vecine se auzea 
strigărul mulţimii, ca un vuiet neîntrerupt: 

- Moarte turcilor! 

Trezit parcă din visare, Mehmed repezi mîna spre pistol. Fu 
cel din urmă gest al lui. Cuţitele lui Cae şi Chirilă fulgerară prin 
aer şi se înfipseră adînc în pieptul lui. La zece minute după 
aceea, clucerul leremia Băicoianu veni în goana cailor, cu peste 
o sută de ostaşi. În dreptul celor unsprezece morţi se opri 
îndelung şi scoase un oftat de uşurare. Descălecă fără grabă şi 
trase cele două cuțite din pieptul comandantului, ştiind că 
vînătorii trecuseră pe acolo. 


Îndată după prînz fu slobozită poarta de nord a 
Bucureştilor. Şiruri lungi de care duceau morţii departe în 
cîmpie, către gropile săpate proaspăt. Mii de tirgoveţi se 
adunaseră în grupuri mari aproape de poartă. Priveau gînditori 
acea imensă procesiune şi nu ştiau bine dacă ar fi timpul să se 
bucure sau să tremure de groază. Bucureştiul se curăţase de 
duşmani în mai puţin de o jumătate de zi, dar Imperiul Otoman 
era faţă de Ţara Românească asemenea unui elefant lîngă un 
purice. Răzbunarea turcilor putea să fie cumplită. Doi călăreţi în 
straie sărace se apropiară de poartă, încercînd să iasă 
dimpreună cu acele care mortuare. Păreau grăbiţi şi se 
strecurau cu multă fereală. Din mulţime se desprinse un bărbat 
înalt. Vocea lui limpede îi făcu pe cei doi să tresară. 

- Hei, Perisini... Samuel! O clipă, domnilor! 

Omul acela era Cae Indru. Veneţianul scăpă o înjurătură şi 
încercă să dea buzna. Miini puternice prinseră caii. Inconjuraţi 
de vînători, cei doi fură siliţi să descalece. Vinătorii îi conduseră 
într-un loc mai liniştit, departe de mulţime. 

- iți aminteşti, domnule Perisini, despre o anumită discuţie 
pe care am avut plăcerea s-o purtăm la hanul Privighetoarea de 
Aur? întrebă Cae. Nu răspunzi. Mă rog! Am să-ţi aduc eu aminte. 
Atunci susţineai că e o minune că un valah ştie să se bată cu 
sabia. Nu ne cunoşti bine, omule. Eu te-am cruțat atunci. De 
data asta, domnul Ducu cel lute nu te va cruța. El e o altă 
minune românească. Noi românii avem tare multe minuni. lată-l 
pe domnul Sile Adormitu. Te-a doborit de pe cal doar cu o 
piatră. Domnul Chirilă doboară vrabia din zbor doar cu un cuţit. 
Mi-ar trebui multă vreme ca să-ţi înşir măcar o parte din 
minunile româneşti. Ultima minune ai văzut-o azi. Pe Mihai-vodă 
îl credeai fricos şi prost. Ei, uite că a omorit într-un ceas peste 
două mii cinci sute de turci, fără să piardă un singur oştean. 
Domnule Ducu, ia-ţi omul! 

Ducu trase sabia şi salută scurt, dar cu multă politeţe. Faţa 
lui tînără cu trăsături dulci ca de fată se destinse uşor într-un 
zimbet abia înflorit. 

- Poate că ar mai fi o cale, domnilor, îi opri Samuel. Nu 
cerem îndurare, ci un simplu tîrg. Averea domnului Perisini se 
ridică la douăzeci de mii de ducați de aur şi optzeci şi cinci de 
mii de galbeni. Banii sînt ascunşi într-o firidă din pivniţa casei. Îi 
veţi găsi uşor. Acum, la început de revoltă, Mihai-vodă va avea 


mare nevoie de bani. Fără bani, nu va putea să stringă oşti. 
Luaţi banii şi daţi-ne cale liberă! 

- Trădătorule! strigă Perisini, alb de furie. Cu ce drept ai 
dezvăluit locul ascunzătorii banilor? 

Samuel nici nu clipi cînd răspunse: 

- Ştii că-mi place să joc cinstit. Cînd am venit în Ţara 
Românească nu aveam bani. Averea aceasta a fost strînsă aici. 
Li se cuvine acestor domni. Dacă am pierdut, măcar să pierdem 
cu eleganţă. 

- Turcii vor fi peste două săptămîni în Bucureşti. Din 
această cetate blestemată nu va mai rămîne piatră pe piatră, 
grăi Perisini ameninţător. 

- Lasă, domnule Perisini, nu ne duce dumneata grija 
interveni Chirilă. i-am oferit o şansă pentru a-ţi arăta de ce 
sîntem în stare. 

- In gardă, domnule, strigă Ducu! 

Săbiile se miîngiiară aspru cîteva clipe. Ochii lui Roco erau 
roşii şi răi ca ai unui cîine încolţit. Încercă unele 

lovituri laterale, înşelătoare. Ducu pară cu promptitudine, 
fără să dea un singur pas îndărăt. Lupta pe viaţă şi pe moarte 
părea o joacă pentru el. După acele lovituri, Perisini strecură 
dibaci sabia sub garda vînătorului. Acesta pară cu o lovitură 
dată de sus în jos. Pe faţa veneţianului apărură broboane de 
sudoare. Adversarul părea de oţel. Cîteva clipe, săbiile şuierară 
aspru. Roco nu mai lucra metodic. Lovea la întîmplare. Dăduse 
tot ce ştia. Îşi reveni pe neaşteptate. Pe faţă îi apăru un zîmbet 
rău. Vînătorul ghici următorul atac în sclipirea ochilor lui Roco. 
Pară cu îndemiînare împunsătura directă, din faţă, şi porni 
pentru prima oară la atac. Perisini se îndoi domol şi căzu în 
genunchi, cu beregata străpunsă. 

Cae Indru se întoarse fără grabă către prietenul mortului. 

- Domnule Samuel, eşti liber să pleci! Nu ştiu ce mă face 
să-ţi dăruiesc viaţa. Poate inteligenţa domniei-tale. Poate un 
dram de înţelegere. Ai vrut să-l vezi pe Roco domn al Ţării 
Româneşti. Ti-am ghicit jocul de mult. N-ai reuşit. Umblă 
sănătos! Depărtează-te de pămîntul românesc! A doua oară, 
dacă te întîlnesc, nu voi mai fi binevoitor. 

Samuel nu scoase o vorbă. Îşi ridică pălăria, în semn de 
salut, şi vru să se mistuie prin poarta de nord a Bucureştilor. 


- O clipă, domnule Samuel! strigă din nou Cae. Nu vrem să 
încapă nici o solie către Poartă înainte de a ne asigura noi 
împotriva turcilor. Rămii în Bucureşti. Nimeni nu se va atinge de 
domnia-ta pînă ce vom avea putinţa să-ţi dăm cale liberă. 

- Aţi socotit cu mare înţelepciune, domnule Indru, se înclină 
Samuel. Dacă aş fi plecat, garnizoana turcească din Giurgiu ar fi 
aflat în cîteva ceasuri despre răscoală. 

Străinul se pierdu curînd în mulţimea tiîrgoveţilor. 

- Ai făcut rău slobozindu-l, domnule Cae! zise Costache 
Caravană. Samuel va ascunde aurul din nou. 

- Nu, prietene. Mă pricep la oameni. Către seară, vom 
merge să ridicăm aurul din casa lui Perisini. lar dacă Samuel ar 
rămîne să lupte alături de noi împotriva turcilor, aş fi din cale- 
afară de bucuros. E unul dintre cei mai isteţi oameni din ciîţi am 
întîlnit pînă azi. 

Dinspre palatul domnesc se auzeau urale puternice. Mihai- 
vodă rupea însemnele datoriilor şi anunţa poporul că s-a tras de 
sub jugul turcesc. Vorba lui limpede şi puternică se auzea pînă 
departe: 

- Şi a venit vremea să ne ridicăm împotriva duşmanilor. Să 
dărimăm jugul turcesc. Să ştim că tot ce se agoniseşte aici e al 
nostru. Să nu mai fim jumuliţi şi jefuiţi în numele unei ipocrite 
piretenii. Să fie capitala ţării cu adevărat la Bucureşti, nu la 
Constantinopol. Să nu ne mai înveţe nimeni cum să trăim şi cum 
să ne chivernisim. Să facem a se şti că dragostea de ţară şi de 
libertate sînt mai puternice decit tunurile şi oştile cotropitorilor. 
Să facem a se şti că naţiunile mici nu sînt şi nu trebuie să fie la 
cheremul cuiva. lar zicătoarea românească s-o înveţe toţi 
duşmanii şi să n-o uite niciodată: „Buturuga mică tăstoarnă 
carul mare!” 

este Cîmpia Bărăganului se porniră primele semne de 

iarnă. Era în ziua de 17 noiembrie 1594. O ploaie subţire, 

măturată de vint, se spulbera fără încetare, gonind 
vieţuitoarele spre ascunzişuri tainice. Către prînz se transformă 
în măzăriche cu bob mărunt, înţepător, care suna aspru pe 
pojghiţa subţire de îngheţ ce acoperise cîmpia pînă departe. În 
acea zi, a treia după uciderea turcilor, Mihai porni în grabă cu 
oştile sale afară din cetatea Bucureştilor. Călare pe un cal alb, 
focos, domnul ieşise prin poarta de sud, privind cu dragoste spre 
miile de oameni care-i strigau numele şi-i făceau semne 
prieteneşti. Faţa lui, încă tînără, frumoasă, cu trăsături parcă 
dăltuite, era plină de lumină. Vîntul rece îi învăluia pieptul 
puternic şi-i răcorea fruntea înfierbîntată. Un an întreg, supușii îl 
crezuseră slab şi fricos. Fusese un an de căutări. De planuri şi de 
chibzuială adincă. Umblase pribeag ca o umbră printre zidurile 
palatului domnesc. Nu-i păsase atit de batjocura turcilor, cît îl 
duruseră acele căutături mirate şi miîhnite ale unora dintre 
oamenii lui. Îl amăriseră privirile indiferente ale mulțimilor. ÎI 
crezuseră trădător şi fricos. Acum, oamenii îl aclamau şi-l 
înțelegeau, şi parcă în privirile lor calde se ghicea părerea de 
rău că gîndiseră altfel despre el. Acum ştiau că nu luase scaunul 
domnesc în scopuri de îmbogăţire sau de fală. Ştiau că e de-al 
lor. Că e cu trupul şi sufletul alături de ei. Îi era cald de atîta 
bucurie. Simţea nevoia să se descheie la git. 

În faţa lui călăreau vînătorii. Îi privi din spate pe rînd, cu 
toată dragostea. Vint Sălbatic, acel cal cum nu văzuse mai 
frumos, sălta sprinten, ducîndu-l pe Cae Indru ca pe-un fulg. 
Tînărul acesta cu mîna şi mintea agere făcuse întreaga legătură 
cu principatul Transilvaniei. Dar la curtea din Alba-lulia, numele 
lui era de ocară. Ce tainice legături se aflau între el şi lojica? Ce- 
| mîna pe acest minunat tînăr să-şi primejduiască viaţa pentru 
Ţara Românească? Cine era oare acest Cae Indru? Negăsind 
răspuns, îşi mută privirile către Costache Caravană. Vinătorul 
părea un bolovan mare, legat pe şaua Zambilicăi. Un cal cu 
nume de iapă. Un bărbat cu figură de bilci, cu inima mare şi 
vitează. Era tot ce ştia despre el. Chirilă Zece Cuţite nu se afla 


printre vînători. Îl întîlnise cu ani în urmă, prin munţi. Nu ştia de 
unde vine şi încotro merge. Se legase între ei o tainică prietenie. 
Acel om uscăţiv şi scump la vorbă, cu privirea aspră, îi pomenise 
pentru prima oară despre nenorocita soartă a poporului român, 
împărţit şi resfirat sub diferite stăpiîniri. Cine era Chirilă şi din ce 
locuri se trăgea el, rămăsese o taină ca şi numele lui de acum, 
care nu putea să fie acesta. Il privi pe Ducu cel lute. Acea sabie 
aprigă. Acel băieţandru cu figură de fată, care roşea din te-miri- 
ce pînă-n albul ochilor. De unde răsărise tînărul acesta? lată o 
grămadă de oameni despre care nu ştia decît că-i sînt prieteni. 
Îşi mută privirile la Petrache cel Mic. Bărbat cît un munte, cu 
accent moldovean, cu voce năprasnică şi ochi de copil. Il 
întîlnise cîndva la o stînă în Parîng. Ce vinturi îl purtau oare 
pribeag? Niţă Praştie. Lunganul cu zîmbet naiv, care lua vrabia 
din zbor cu praştia, nu vorbea niciodată despre el. 

Domnul zîmbi gîndindu-se că încă nu se pomenise o 
prietenie ca a lor în care să nu ştie mai nimic unii despre alţii. O 
singură trăsătură comună le găsi tuturor: iubeau neamul 
românesc mai mult decit îşi iubeau viaţa. Şi, vorba lui Cae Indru: 
„Erau doar cîteva din minunile neamului nostru”. 

Vodă se ridică în şa. La spatele lui călăreau veseli Stroe 
Buzescu, clucerul leremia Băicoianu, banul Mihalcea, căpitanul 
Cocea, vistiernicul Dan şi bătrînul Vintilă Băicoianu, urmaţi de 
două mii de călăreţi, în care vintul se izbea neputincios ca într- 
un zid. „Două mii de călăreţi, zimbi vodă. lată prima din cele 
două ştiri cu care pornesc împotriva unui imperiu. Să zimbesc 
oare pentru naivitatea mea sau pentru curajul meu? Pentru 
curaj! Primul hop l-am trecut fără să pierd un singur oştean. Dar 
cîte hopuri va mai trebui să trec? Oare cîţi dintre cei care au 
plecat acum cu mine vor mai apuca primăvara? Ce gînduri 
năroade! Cum de-mi veniră după primul hop? Oare se strecoară 
cumva frica în sufletul meu? Sigur că se strecoară. Adică, nu! 
Adevărul e că mi-a fost frică de la început. Zău că-mi vine să rîd! 
Două armate, una din două mii de oameni şi alta de trei mii cinci 
sute, împotriva unui imperiu? Cui nu i-ar veni să ridă? Ei bine, 
mi-e frică. Dacă nu mi-ar fi frică, aş fi nebun. Oare ce-i frica? Să 
fie un simţămiînt care se naşte din senin sau un rezultat al 
raţiunii? La mine e un rezultat al raţiunii. Cu cît mî gîndesc mai 
mult, cu atît mi-e mai frică. Zău că mi-e al dracului de frică! 
Cinci mii cinci sute de români împotriva unui imperiu care poate 


ridica, fără să-i pese, sute de mii de oşteni. Un imperiu care a 
zdruncinat din temelii Asia, Africa şi jumătate din Europa. 
Doamne, ce-o să mai clătinăm imperiul acesta! Se vede că toate 
naţiunile mari au o anumită lăcomie. Privesc spre popoarele mici 
cum priveşte lupul către miel. Calcă peste ele cum calcă zimbrul 
o crenguţă. Am văzut o dată un zimbru care a călcat într-un 
spin, şi din spinul acela i s-a tras moartea. Fiecare om are 
dreptul la viaţă, la libertate, la dragoste, la bucurii, la visuri. 
Dacă îi iei aceste lucruri, e pe jumătate mort. Oare Cae Indru şi 
prietenii lui de ce-şi pun viaţa în primejdie? S-a născut oare 
sultanul turcilor cu alte drepturi? Doamne, iartă-mă!” 

Bucureştiul rămăsese departe. | se vedeau doar turnurile 
înalte. Oastea lui Mihai-vodă se afla în două păduri. Din faţă 
apărură călăreţi. Erau oştile Transilvaniei, conduse de Horváth 
Mihály, Bekes Ştefan şi Király Albert. Cele două oşti se întîlniră 
curînd. Boierii şi vînătorii se desfăcură în lături, lăsînd domnului 
drum de întîlnire cu comandanții lui Sigismund. Căpitanul Király 
Albert, născut undeva în provincia Gemeri din Ungaria de Sus, 
se făcuse vestit în războaiele conduse de Ştefan Bâthory, regele 
Poloniei, împotriva muscalilor. Înalt şi suplu, cu ochii scînteietori 
de inteligenţă, cu faţa deschisă, prietenoasă, plăcu de îndată lui 
Mihai-vodă. Tînărul comandant îl privi pe domnul ării 
Româneşti, bucuros că chipul lui falnic e aşa cum şi-l închipuise. 
Cu un gest firesc, degajat, îşi săltă căciula mare, brumărie şi 
făcu o plecăciune adîncă în faţa omului care îndrăznise a da atit 
de mare stricăciune trupelor de ieniceri. Horvâth şi Bekes abia 
catadicsiră să-şi plece uşor frunţile. Domnul, nevanitos din fire, 
nu dădu importanţă unui lucru atît de mărunt şi le răspunse la 
salut cu prietenia datorată unor aliaţi. 

- Fiţi bineveniţi în tabăra noastră! strigă prietenos. 

- Noi n-am venit în tabăra domniei-tale, răspunse acru 
Horváth. Stăpînul nostru, principele Transilvaniei, ne-a trimis în 
Ţara Românească pentru a o scăpa de turci. Vom lucra aşa cum 
vom crede de cuviinţă, pentru faima principelui nostru. Alt 
conducător nu avem. 

Király Albert se săltă în şa scînteind de miînie, şi glasul său 
se auzi pînă departe: 

- Cine a venit pentru faimă poate pleca acasă! 

- Ai vorbit bine, prietene! se încruntă Mihai-vodă. 
Principatul Transilvaniei e la fel de ameninţat ca şi [ara 


Românească. De nu vom fi uniţi, turcii ne vor bate pe rînd. lar 
dacă numai pentru faimă aţi venit în părţile acestea, e mai bine 
să vă întoarceţi acasă. Nu avem nevoie de asemenea aliaţi. 

- Ai să dai socoteală în faţa principelui! se oţări Bekes. 

Mihai îl privi aspru, iar glasul lui avea rezonanţe metalice 
cînd îi răspunse: 

- Domnul Ţării Româneşti nu dă socoteală decit în faţa lui 
Dumnezeu. Pieriţi din faţa mea, altfel pun să vă bată cu 
ciomegele, ca pe nişte slugi răzvrătite! 

- Acasă, cîinilor! urlă Király Albert ducînd mîna la sabie. 

- Veţi plăti amindoi pe loc! strigă Horváth, făcînd semn 
trupelor, aflate destul de aproape. 

Mihai-vodă se ridică în scări şi întinse mîna spre pădure. 

- Priveşte, Horvâth! Priveşte, Bekes! 

Cei doi întoarseră capetele. Dinspre una din păduri se 
apropia în rînduri strînse o armată numeroasă. În fruntea ei 
călca mîndru Preda Buzescu, însoţit de Chirilă Zece Cuţite. 

Văzind asemenea primejdie, cei doi comandanţi mai lăsară 
din trufie. Totuşi, Horváth scoase sabia pe jumătate împotriva 
lui Király. Cuţitul lui Cae îi curmă gestul, înfigindu-se adînc în 
braţ, ceva mai jos de cot. O clipă fu primejdie de încăierare între 
armate. Bekes se uită pe rînd la oamenii lui Vodă. Frica i se citea 
pe faţă. Cu un gest violent, întoarse calul şi dădu ordin trupelor 
lui să-l urmeze. Horvâth făcu la fel. Dar, spre mirarea lor, abia îi 
urmară vreo opt sute de oşteni. Şi chiar printre aceştia, mulţi 
trecură cu privirile în pămînt. Cei o mie şapte sute de 
transilvăneni de sub comanda lui Albert făcură o manevră iute şi 
se regrupară în spatele drumului. Cînd totul se termină cu bună 
rinduială, Király Albert se înclină adînc şi strigă, să se-audă pînă 
departe: 

- Aşteptăm comanda voastră, măria-ta! 

Vodă se ridică în scări, iar comanda lui fu destul 

de scurtă: 

- Spre Giurgiu, prieteni! 

La un semn al Domnului, comandantul ardelenilor trecu în 
faţă între Cae Indru şi Costache Caravană. 

- Ai mînă iute, domnule! îi spuse Albert lui Cae în loc de 
mulţumire. 

- Şi inimă prietenoasă, rise acesta. 


Chirilă se alătură Domnului, din mers. Armata Bucegilor se 
vedea limpede pe liziera pădurii. 

- Aştept ordine, măria-ta! spuse aspru. 

- Ordine? rise Vodă. Te voi dezamăgi. Trei mii şapte sute de 
oşteni îmi ajung pentru Giurgiu. Du-te cu oastea înapoi în 
Bucegi! Va veni o vreme cînd voi avea mare nevoie de aceşti 
oameni. Pînă atunci nu mă ating de armata din Bucegi. 

- Cum a fost la Bucureşti, măria-ta? 

- Cum a fost, ce? 

- Lupta. Ciţi oameni am pierdut? Aud că după plecarea mea 
cetatea Bucureştilor a fost atacată de un detaşament de turci 
aflaţi în trecere prin aceste locuri. 

- Lucrurile nu stau chiar aşa, rise vodă. Alaltăieri mi-a venit 
ştire că vreo trei sute de turci trec dispre Timişoara către 
Giurgiu. leremia Băicoianu i-a înconjurat cu o mie de oameni. N- 
a fost nici o luptă. Pe turci i-am pus să întărească zidurile 
Bucureştilor. 

- Atunci, te las cu bine, măria-ta! 

- Cu bine, comandante! 

Armata Bucegilor se împărţi în pilcuri mici şi o luă fiecare în 
altă direcţie, cu consemn de întîlnire sus pe platoul de lîngă 
Babele. Aşa făcuse şi la venire, astfel că nimeni nu-şi închipui o 
asemenea armată. 

Oastea lui vodă îşi urmă drumul ei către Dunăre. După vreo 
două ceasuri, apăru în zare cetatea Giurgiu. Mihai îşi struni calul 
şi-l aduse în frunte, lîngă vînători. 

- Oraşul are o mie cinci sute de ieniceri şi patru mii de 
oşteni pedeştri, îi spuse lui Kirâly. Nici o ştire nu a scăpat de la 
Bucureşti încoace. Dacă-i prindem nepregătiţi, îi dăm uşor peste 
cap. Ne vom strecura pe lîngă pădurea din dreapta. Aşa vom fi 
văzuţi mai greu. Cînd vom ajunge la pomul acela rotat, ne 
despărţim într-un arc mare. Domnia-ta în stînga, eu în dreapta. 
Iscoadele mele au adus ştiri că turcii din Giurgiu îşi văd în linişte 
de treburile lor. In asemenea situaţie, cred că vom răzbi uşor. 
Totul e să ne mişcăm iute, pînă nu apucă să organizeze 
apărarea oraşului. 

Király salută scurt şi-şi adună comandanții de pilcuri din 
mers. Erau ceasurile douăsprezece şi jumătate. Poleiul parcă nu 
mai arăta atit de aspru în apropierea Dunării. După două 
ceasuri, oraşul era în flăcări. Peste trei mii de turci trecuseră 


prin săbiile creştine. Încolonaţi aşa cum veniseră, oamenii lui 
vodă luară drumul Bucureştilor. În urma oastei, trei sute de care 
duceau arme turceşti, alimente şi haine. Patruzeci de mii de 
galbeni adunaţi din oraş fură împărţiţi frăţeşte între oşteni, după 
datină. Două sute cincisprezece oşteni nu-şi primiră drepturile, 
rămînînd să doarmă pentru totdeauna în pămîntul de la 
marginea Dunării. 

Ştafetele iuți porniră spre Constantinopol, ducînd primele 
veşti despre cele două mari stricăciuni făcute de Mihai turcilor, 
în mai puţin de o săptămînă. Numele domnului Ţării Româneşti, 
necunoscut pînă atunci, începu să circule de-a lungul Balcanilor 
şi chiar la Constantinopol. lar negustorii trecători pe la Giurgiu 
purtară cu ei nişte vorbe care umplură de uimire multe dintre 
capitalele Eurpei. 

Domnul îşi spălase mîinile şi faţa, dar hainele îi erau miînjite 
de sînge de sus pînă jos. Cei care-l văzuseră luptînd îl asemuiau 
cu un fulger picat din senin. Glasul lui mînios părea bubuit de 
tunet. Nimeni nu băgase de seamă să fi lovit de două ori în 
acelaşi duşman. O singură lovitură de sabie zdrobea orice 
împotrivire. Părea un munte care se prăvale, dărimînd totul în 
calea lui. În timpul năprasnicei lupte. Cae Indru călări la dreapta 
domnului. Cuţitele lui zburau rar prin aer, dar de fiecare dată ele 
ajungeau în clipa în care viaţa lui vodă era în primejdie. 

Oştile puseră tabără mare la mănăstirea Sfinţii Petru şi 
Pavel, aflată cam la un sfert de ceas călare departe de 
Bucureşti. Domnul intră în palatul domnesc, unde iscoade bune 
îl vestiră că emirul Ibrahim vine dinspre Timişoara cu două mii 
trei sute de ieniceri. 

Albert Király scrise o lungă scrisoare către Sigismund 
Báthory, din care spicuiră printre altele: „... iar măria-ta să nu 
creadă în urzelile lui Bekes şi Horvâth. Rar mi-a fost a vedea 
oameni cu mai mare necuviinţă şi laşitate. Tactica de luptă a 
celor din Ţara Românească se osebeşte de a noastră. Domnul 
Mihai spune mereu că aviîntul şi repeziciunea sînt armele cele 
mai sigure. Nu i-am cunoscut pînă acum pe aceşti oameni. 
Alături de ei, parcă ai siguranţă dinainte că vei cîştiga lupta. 
Cînd sînt respinşi, se agaţă de duşman de parcă sînt lipiţi de el. 
Cînd crezi că au fost răpuşi, atunci scot strigăte mai mari de 
biruinţă. Şi se aruncă unul pentru celălalt în primejdie, lucru 
destul de rar prin alte părţi. Pe unde am luptat eu înainte era 


altfel. Numai prietenii se ajutau între ei. Şi fiecare lupta să-şi 
apere viaţa lui. Comandanții şedeau în urmă şi conduceau 
atacurile din locuri ferite. Mihai-vodă luptă numai în fruntea 
oştilor. In luptele de la Giurgiu i-am vorbit despre rostul 
comandantului. A rîs. M-a lămurit că el are oşti puţine şi nu se 
bizuie pe număr şi pe arme. Asemenea tactică merge numai la 
armatele mari. Că domnul trebuie să fie în frunte ca pildă de 
vitejie, iar conducerea luptei se poate face şi din locurile 
primejdioase cînd ai oşti puţine. Acum îi dau dreptate. E înţelept 
şi viteaz. In două ceasuri a spulberat oştirea turcească din 
Giurgiu. Răcnetul domnului m-a făcut să mă cutremur - şi 
măria-ta ştii că nu sînt fricos din fire. Dar cum scriu eu aici nu 
pot cuprinde sub pînă cum s-au fost întîmplat. Am văzut 
mulţime mare de turci lepădind armele, fugind şi strigînd cu 
groază «Mika-li-oglu». 

Albert Kirâly 

20 noiembrie 1594” 

Mihai-vodă se aşeză pe o bancă tare, de lemn, din odaia lui 
de lucru. Era obosit. In ochi i se citea un licăr de mulţumire. „Am 
trecut şi al doilea hop. Urmează al treilea şi cîte or mai veni 
după el. De fapt, e doar începutul. Cîinele de Ibrahim vine 
asupra Bucureştilor cu două mii trei sute de ieniceri, numai 
oaste aleasă. Al treilea hop trebuie sărit fără pierderi din partea 
oştilor noastre. Ibrahim e viclean. Îl vom bate prin viclenie.” 

- Auzi, Băicoiene? strigă după un timp de gindire. Către 
seară, pofteşte-i pe vînători în ospeţie la noi! Am nevoie şi de 
sfatul lor. Să intre pe poarta cea mare şi să bată tobele cînd vor 
intra ei! Acum nu ne mai ferim prieteniile de nimeni. O clipă! Era 
să uit: Spune bucureştenilor să nu mai umble cu frică pe străzi. 
Să doarmă cu uşile descuiate şi să-şi scoată fetele de prin 
pivnițe. Să răsufle în voie, ca gospodarul în casa lui. Cînd crezi 
că va ajunge Ibrahim aici? 

- Miine către prînz, măria-ta. În drumul lui nu a făcut 
stricăciuni ca de obicei. E vulpe vicleană acest emir. Se poartă 
de parcă nu ar şti nimic din ce s-a petrecut aici. 

- Ne vom purta şi noi la fel, zise vodă. Dacă va fi să dăm 
luptă cu el, nu o vom da în oraş. La început de iarnă ar fi greu să 
dregem unele stricăciuni mai mari. Miine dimineaţă ne mutăm în 
tabăra de la mănăstirea Sfinţii Petru şi Pavel. 


Capitolul 16 


doua zi la prînz, emirul Ibrahim se opri cu oştile la 
marginea Bucureştilor şi luă cvartir acolo, punînd împrejur 
întărituri de tunuri. Văzind asemenea gloată de turci, 
locuitorii se speriară şi se uitau miraţi de pe ziduri după oştile lui 
vodă plecate în grabă. 

Turcul trimise solie la domn, vestindu-l că vrea să ierneze la 
ţară, iar după datină ar avea nevoie de ceva bucate pentru 
ieniceri şi zece mii de forinţi. Solii găsiră poarta palatului 
încuiată. Oştenii de pază îi înştiinţară că domnul nu se află în 
Bucureşti. 

- Se ascunde, cîinele, între zidurile palatului, strigă Ibrahim. 
Te dibui eu, pui de năpircă! 

Porni spre palat într-o vizită, chipurile de prietenie, în 
fruntea a două mii de ieniceri. Trecînd prin oraş se purtă 
binevoitor. Într-o piaţă aruncă din mers cîteva monede de aur 
pentru miluirea săracilor. Cînd află că palatul e cu adevărat 
pustiu de domn şi de oşteni, turbă de miînie, dar îşi ascunse cu 
grijă supărarea sub un zîmbet plin de bunătate. La ieşirea din 
oraş îl întimpinară Cae Indru dimpreună cu cîţiva boieri. 

- Alah să fie cu tine, Ibrahim! îl salută Cae. 

- Şi cu voi, prieteni! Oare preaînţeleptul domn al Ţării 
Româneşti poposeşte cumva la Tîrgovişte? Alah să-l ţină în 
pace! 

- Da’ de unde, luminăţia-ta?! Mihai-vodă poposeşte în 
tabăra de la mănăstirea Sfinţii Petru şi Pavel. E foarte aproape 
de aici. 

- Aţi pus tabără de iarnă afară din oraş? se miră emirul. 

- E loc mai mult acolo pentru cei zece mii de oşteni. 

- Zece mii? se încruntă Ibrahim. De ce atît de mare oaste? 

Avem ştiinţă, luminăţia-ta, că la primăvară măritul vizir 
Sinan-paşa va porni luptă mare cu Apusul. Ca supuşi vrednici, 
ne-am gindit să intrăm atunci cu oştirea sub comanda marelui- 
vizir. Dar despre asta îţi va da mai multe lămuriri domnul Ţării 
Româneşti. Văzind oastea luminăţiei-tale, ne-a poruncit să-ţi 
prindem calea şi să te poftim degrabă în tabăra noastră. 


„Nu are el zece mii de oşteni, gîndi Ibrahim, dar pînă aflu 
numărul lor nu mă încumet la nimic.” 

- Să mergem! răspunse brusc, lepădînd ienicerii şi păstrînd 
lîngă el cincizeci de suitaşi. 

Mihai-vodă şi Ibrahim se întîlniră într-o odaie nu prea mare 
din clădirea mănăstirii. In sobele mari ardea un foc vesel, dînd 
odăii o atmosferă calmă, prietenoasă. Luară loc unul în faţa 
celuilalt, în nişte jilţuri înalte şi moi. 

- Ai mulţi oşteni, observă Ibrahim. 

- Şi mulţi duşmani, luminăţia-ta. 

- Pe timp de iarnă, nimeni nu se încumetă la război. 

- Asta m-am gîndit şi eu, zîmbi vodă. Dacă îi slobod pe la 
casele lor, în primăvară nu mai am putinţa să-i adun, din lipsă 
de bani. S-ar putea să fac rost peste iarnă de ceva bani, dar 
acum nu am destui galbeni să le dau lefile din urmă. Dacă nu-i 
plătesc, la primăvară nu mai pun mîna pe ei. 

- Miine îţi trimit banii de care ai trebuinţă, promise emirul. 
Nu se cade să ţii în leafă pe timp de iarnă atita armată. Ea 
apasă greu vistieria ţării. Te poftesc mai pe seară în tabăra mea, 
să facem socotelile. 

„Să pofteşti pe mutu! gîndi vodă reţinîndu-şi un zîmbet. 
Miine pe vremea asta aş fi dincolo de Dunăre, cu căpăţina în 
fundul unui sac. Lasă, că ai să vezi tu la noapte pe dracu'.” 

- In astă-seară nu am putinţă, răspunse Mihai. Unele lucrări 
grabnice mă opresc aici. Dar dacă luminăţia-ta m-ar pofti miine 
la prînz, ar fi multă cinstire pentru mine. 

Ibrahim aprobă bucuros, gîndindu-se că miine la prînz îşi va 
rîndui ienicerii pe picior de plecare. Îl va prinde pe Mihai şi, pînă 
să afle românii, se va adăposti cu domnul ghiaur în cetatea 
Giurgiului. 

Innoptase de mult. Peste Bucureşti se abătu o pală de vint 
călduţ, ca un protest împotriva iernii. Pe cerul închis multe nopţi 
la rînd apărură ici-colo citeva stele. In curtea bisericii 
Bunavestire se statornicise liniştea. Biserica fusese ridicată cu 
cîţiva ani înainte, în curtea palatului doamnei Mavrotidis, acea 
grecoaică văduvă şi evlavioasă care de la mila proniei cereşti 
ţinuse vreo trei sau patru bărbaţi cu binecuvîntare şi încă vreo 
doi sau trei păstraţi în rezervă pentru unele cazuri de trebuinţă. 
Gurile rele spuneau că grecoaiaca îşi otrăvise primul soţ. Că 
unchiaşul acela - care să tot fi avut cam la optzeci de ani se 


dovedise cam mulieratic. Gurile rele mai spuneau că doamna 
Mavrotidis era în al douăzeci şi cincilea an al vieţii şi se prezenta 
grozav de frumoasă şi nurlie. Aflînd despre unchiaşul ei că se 
cam abate pe la unele văduvioare de prin împrejurimi, tînăra 
femeie îşi otrăvise soţul într-un moment de gelozie şi luase 
drumul către Dunăre. De atunci nu se mai auzise nimic despre 
ea. Palatul, rămas cu multă mobilă scumpă, înconjurat de ziduri 
puternice, slujise în vremea din urmă ca loc de popas sau de 
iernare unor trupe de ieniceri. 

Emirul Ibrahim dormea liniştit în patul frumoasei grecoaice, 
fără să viseze măcar la primejdia în care se afla. Odăile multe şi 
biserica adăpostiră pe cei mai mulţi dintre ieniceri. lar cei care 
nu încăpură în numeroasele odăi ocupară cămăruţele foştilor 
slujitori. Pe la colţuri de curte se rînduiseră străji. Tunurile 
rămaseră dincolo de ziduri, aşezate în poziţie de luptă. Alte 
tunuri fură aşezate în faţa porţilor grele, gata să sloboadă foc în 
caz de atac al românilor. 

În spatele palatului se întindea pînă departe o pădure cu 
copacii rari şi cu tufăriş mult. Spre dreapta, zidurile palatului 
coborau pînă la malul Dîmboviţei. Apa, care prinsese înainte cu 
cîteva zile o pojghiţă subţire de gheaţă, curgea liniştită, atingind 
zidurile de piatră cu clipocit lin. Citeva tufe cu rădăcinile ieşite 
dintre pietrele zidurilor îşi aplecau mult crengile crude, mîngiind 
apa. 

Trecuse de miezul nopţii. Gărzile turceşti se schimbaseră 
de mult. Vîntul se mai înteţise şi făcea să geamă pădurea. Cae 
Indru se ridică de sub o tufă. Apa Dimboviţei îi ajungea pînă la 
genunchi. Mişcîndu-se, îl călcă zdravăn pe Costache Caravană. 
Vînătorul îşi înăbuşi o înjurătură şi se gîndi nu tocmai satisfăcut: 
„Dacă m-ar vedea Zambilica în ce nămol şi apăraie am ajuns, s- 
ar îmbolnăvi de inimă rea. S-ar putea să mai fie prin apa asta 
nişte lipitori mari cît iataganele. Parcă e mare lucru să se urce 
pe mine cîteva? Astea se bagă pe unde nici nu crezi şi îţi sug 
sîngele şi te vlăguiesc. Poate că am niţel noroc. Acum, la sfîrșit 
de noiembrie, or fi intrat şi ele la iernat. Pe urmă, nu se ştie 
dacă văd ele noaptea prin apă.” 

Cae îl izbi cu cotul. De frica lipitorilor, începuse să 
bombăne. Mai şezură un timp nemişcaţi. Numai vintul se auzea. 
La cîţiva paşi de ei se afla o gură de canal ca o mică peşteră 
săpată în zid. Cae se aplecă spre canal şi-i pipăi pereţii. 


Caravană nu putea trece pe acolo. Pereţii erau prea apropiaţi. 
Rămînea să străbată singur drumul acela, care ducea probabil 
undeva în subsolul palatului. Un zidar care lucrase cîndva la 
acea canalizare spusese că pe acolo se poate ajunge în palat cu 
oarecare uşurinţă. De reuşita lui Cae depindea întreaga acţiune 
din noaptea aceea. Canalul nu mai fusese folosit de multă 
vreme. Pereţii lui erau uscați. Tînărul judecă mult înainte de a se 
face nevăzut pe drumul acela neobişnuit. Dacă întilnea surpături 
pe canal, era nevoit să se întoarcă. Se mai putea întîmpla să 
nimerească într-o bucătărie sau într-o baie. lar acelea să fie 
ocupate de turcii care se odihneau la asemenea vreme. Sau se 
putea ca întreg canalul să se termine undeva cu nişte tuburi 
mult prea înguste pentru un loc de trecere. Zidarul de la care 
luase informaţii spusese că nu mai ştie dacă se mai făcuseră 
ceva lucrări la canalizarea veche. Timpul era preţios. Îi şopti lui 
Caravană să se întoarcă în pădure şi să aştepte la locul de unde 
plecaseră. Intră în canal cu oarecare greutate şi începu să se 
tirască. Umerii lui ştergeau pereţii. Cloaţele de cărămidă îi 
juleau mîinile. Pe măsură ce înainta, duhoarea era de 
nesuportat. În unele locuri trebuia să-şi adune mult umerii. 
Ajunse curînd la o ramificaţie. Două canale ceva mai înguste se 
continuau în dreapta şi stînga. Îşi urmă drumul constatînd cu 
necaz că pereţii deveniseră ceva mai strimţi. | se păru o veşnicie 
de cînd se tîfra pe drumul acela. Fruntea lui se izbi de un zid. 
Tresări speriat, bănuind o prăbuşire mai veche care-i stăvilea 
drumul. Dar mîna care pipăia nu mai simţi zidul. Se ridică în 
picioare. Săltă miinile deasupra capului, fără să dea de un 
acoperiş. Pereţii din jur erau alunecoşi. Incepu să pipăie fiecare 
palmă de perete. Întîlni o nouă gaură de canal, ridicată ceva mai 
sus. Se strecură pe ea şi-şi continuă drumul tîriş. Undeva în faţa 
lui întunericul părea ceva mai slab. O rază de speranţă încolţi în 
inima tînărului. Îşi îndoi sforţările şi nu mai luă în seamă unele 
zgîrieturi. Ajunse, curînd, într-un nou cămin. Deasupra lui se 
zărea cerul. Un cer întunecos şi aspru. Pereţii căminului erau din 
cărămidă, pe care se formase cu timpul o pojghiţă de muşchi 
alunecos. Un om îndemiînatic ar fi putut să se caţere pe el cu 
oarecare greutate, mai ales că adîncimea lui nu depăşea două 
staturi de om. Prinse în palmă o ieşitură a zidului, cătă sprijin 
pentru picioare şi înaintă cu multă precauţie. Afară, vîntul cînta 
subţire în crengile copacilor. Cae Indru ieşi în dreptul unei foste 


bucătării. Tufele mari, crescute în neorînduială, îl adăpostiră 
curînd. Pe zidurile înalte nu se auzea zgomot de paşi. Străjile 
dormeau cu siguranţă în apărătorile de cărămidă. Sub 
şoproanele lungi, caii nu-şi aflau astimpăr. La unele ferestre se 
vedeau lumini palide. Tînărul se mişcă repede de lîngă zidurile 
palatului. | se părea că se despărţise de Caravană cu cine ştie 
cîte ceasuri înainte. Ochii lui ageri se obişnuiră iute cu 
întunericul de afară. Trecu de un nou colţ al masivei clădiri. Spre 
dreapta se vedea destul de lămurit o arcadă, pe sub care înainta 
o cărare pînă la un bazin cu apă. Ocoli bazinul. Portiţa de fier din 
zidul împrejmuitor trebuia să fie prin apropiere. Dacă nu se aflau 
străji în locul acela, însemna să aibă noroc din plin. Se lăsă 
totuşi la pămînt şi se tîrî spre zid. La cel mult douăzeci de paşi în 
faţa lui, doi oameni şedeau de vorbă. Erau străjile turceşti care 
păzeau uşa aceea dosnică. Acoperit de tufele dese, înaintă cu 
multă bagare de seamă. Il mai despărţeau cel mult zece paşi. 
Trase din teacă două dintre faimoasele sale cuțite, dar nu 
îndrăzni să le arunce. Un strigăt ar fi fost de-ajuns pentru a 
ridica tot palatul în picioare. Nu se aşteptase la asemenea 
ghinion. Dacă turcii ar fi pus o singură strajă acolo, treaba s-ar fi 
rezumat la o simplă joacă pentru el. Timpul se scurgea repede. 
Trebuia să se grăbească. Luă de pe jos un bulgăre de pămînt şi-l 
aruncă în zid, ceva mai încolo. Turcii se opriră din vorbă. Spera 
că, alarmat de zgomot, va porni numai unul în direcţia aceea. 
Dar, spre necazul lui, cele două străji merseră împreună. Abia se 
depărtară cei doi, cînd îi încolţi în minte un plan nou. Lîngă uşă 
se afla o adiîncitură. Din cîteva salturi, îşi găsi adăpost acolo. 
Străjile reveniră. Erau în dreptul lui la cel mult un pas. Tînărul 
prinse cîte un cuţit în fiecare mînă. Cele două străji se schimbau 
de pe un picior pe celălalt. O clipă, se întoarseră cu spatele spre 
zid. Era clipa pe care o aşteptase Cae. Făcu un salt. Braţele lui 
loviră aproape în acelaşi timp. Unul dintre cei doi gemu 
puternic, dar geamătul se pierdu în foşnetul vîntului. 

De-a curmezişul uşii se afla un drug mare de fier, prins în 
nişte inele fixate în zid. Trase drugul fără multe eforturi, semn 
că prin uşa aceea se mai umblase chiar de curînd. Scoase din 
buzunar o cheie grea, de formă ciudată, cu trei colţuri. Broasca 
alunecă, scrişnind uşor. Deschise uşa şi se strecură afară, 
aproape de malul Dîmboviţei. O cărăruie pe care nu o observase 
mai devreme ducea pe lingă zidul împrejmuitor, direct în 


pădure. Caravană aştepta ascuns în întunericul primilor copaci. 
Undeva în depărtare cîntau cocoşii dinspre ziuă. O mie de oşteni 
înarmaţi cu topoare scurte şi grele păşeau pe virful picioarelor în 
urma lui Cae Indru. 

Cînd se lumină de ziuă, întreaga oaste otomană trecuse pe 
sub  topoarele româneşti. Mai rămăsese în viaţă doar 
comandantul, marele-emir Ibrahim. Acel conducător fălos, care 
visase că va duce cu el căpăţina lui vodă, chiar în ziua aceea. 

Căzură astfel în mîinile românilor cam la trei mii de cai, 
douăzeci de mii de galbeni, cincisprezece mii de forinţi, arme, 
nouă tunuri şi multe bagaje. Clucerul leremia Băicoianu îl duse 
pe emir la paltul domnesc, în faţa lui vodă. Ibrahim era îngrozit. 
Nu-şi putea ierta greşeala de a nu fi pus mare pază în jurul 
palatului. Trufia îl nimicise. Incercă să-l sfideze pe domn, dar se 
vedea de departe că teama e mai puternică decit aerul pe care 
şi-l luase. 

- Ai să plăteşti cu viaţa, cîine, pentru stricăciunea pe care ai 
făcut-o! se răsti el. Ştii bine că sînt sfetnicul sultanului. 

- Va veni şi rîndul stăpînului tău, răspunse domol vodă. 
Pregăteşte-te de moarte, Ibrahim! Roagă-te lui Alah al vostru 
pentru păcatele tale! 

Pînă în clipa acea sperase că Mihai-vodă nu va îndrăzni să-l 
omoare. Pe faţă i se aşternu o paloare ca de om care şi-a 
pierdut respiraţia. Se uită împrejur, dar nu văzu feţe încruntate, 
ci calme, semn că nu se mai poate negocia nimic. Buzele 
începură să-i tremure. 

- Plătesc răscumpărare, bolborosi căzind în genunchi. 
Cincizeci de mii de galbeni. 

- Nu, Ibrahim! 

- O sută de mii. Sînt mai bogat decît marele-vizir. În două 
săptămîni aveţi banii. 

- Nu, Ibrahim! spuse vodă din nou. Pe voi v-a ajuns 
judecata. Aţi călcat numai prin grădinile vecinilor, fără milă, şi 
nu puteţi aştepta îndurare de la cei pe care i-aţi supus cu 
iataganele. 

- Am putea să facem un tratat de alianţă. Puterea mea e 
mare la Constantinopol. 

- Ştiu, Ibrahim, dar la ce ne-ar folosi? Ţările mari nu au 
respectat niciodată tratatele cu ţările mici. 

- Voi căpăta pentru tine domnia pe viaţă. 


- Mi-am luat-o singur. 

- Şi nu mai există altă scăpare? 

- Nu, Ibrahim! Nimic din viaţa ta nu îţi asigură dreptul la 
milă. 

- Dar sînteţi nebuni de legat! Cu ce vă ridicaţi voi împotriva 
noastră? Cu o mînă de oşteni? Adunaţi-vă minţile pînă nu e prea 
tîrziu! Ce va mai rămîne din Ţara Românească la primăvară? 

- Nu ne duce grija! Voi nu mai ştiţi de mult să vă bateţi! 

Gărzile îl tîrîră afară. Se isprăvise cu al treilea hop. 


Capitolul 17 


a 28 noiembrie 1594, oaspeţi de seamă fură primiţi în 

castelul din Obreja. Contele Beckembauer dimpreună cu 

Stela făcură onorurile de gazde lui Sigismund Báthory. 
Tînărul principe intră în castel urmat de cea mai strălucitoare 
suită a Transilvaniei, din care nu lipseau cancelarul Ştefan lojica, 
Gâspâr Kornis comandantul armelor ardelene, Ştefan Bocskai 
unchiul principelui, contele Teleki, baronul Ştefan de Zerind şi 
acel vestit călugăr iezuit Carrillo, despre care se ştia că e 
împuternicit să se amestece în toate treburile de seamă a 
principatului. 

Tînărul Sigismund, îmbrăcat într-un costum de mătase albă, 
peste care purta o pelerină de aceeaşi culoare, căptuşită cu piei 
mărunte, nu se împodobise potrivit timpului rece şi ploios, dar 
ştia că albul îl prinde de minune. Inalt şi subţire, cu faţa măslinie 
parcă bronzată, cu fruntea largă, cu ochii strălucitori, inteligenţi, 
făcea parte dintre acei tineri care plac de la prima vedere. Doar 
glasul lui puţin strident contrasta oarecum cu înfăţişarea 
plăcută. 

- Te vedeam rar la curtea noastră, conte, spuse principele. 
lar tînăra contesă nu ne-a dat pînă acum prilejul să-i admirăm 
frumuseţea. 

- Cred că dragostea faţă de stăpin nu se măsoară prin 
numărul vizitelor, se înclină îndrăzeţ Beckembauer. 

- Bun răspuns, domnule! rise Sigismund. Mă conving din 
nou că eşti un om de spirit. Asta în ceea ce te priveşte pe 
domnia-ta, pe care te-am văzut la curte în cîteva rînduri. Dar ce 
va răspunde contesa? Ştiu că nu am avut plăcerea s-o vedem 
pînă acum. Oare ne-a mers un nume rău prin aceste locuri? 

Se întoarse către Stela cu un gest iute, încercînd să braveze 
timiditatea pe care o simţea în faţa unei femei frumoase. 

Fata zimbi abia perceptibil. 

- Ştiu că măria-ta iubeşti mai mult armele şi nu ai fi avut 
ochi pentru o biată copilă ca mine. 

Sigismund se încruntă o clipă, gîndindu-se că Stela făcuse 
aluzie la presupusa lui impotenţă. Gurile rele şopteau că nimeni 


n-ar fi avut ştiinţă că principele s-a culcat cu vreo femeie. Dar 
norul de pe fruntea lui Bâthory trecu la fel de repede cum 
venise. În glasul şi în ochii ei nu se putea citi decît sinceritate. 

- Aţi auzit, domnilor? rise principele. Cea mai frumoasă fată 
a Transilvaniei se numeşte pe sine o biată copilă. Pe toţi dracii! 
E prima noastră frumuseţe! 

- A doua, măria-ta! Spuse Bocskai rece. Prima e principesa! 

- Ah, da! se încruntă principele. Într-adevăr, principesa e 
cea mai bogată! 

Fu un moment penibil, pe care cancelarul, cu obişnuitul lui 
tact, îl înlărură iute, obţinînd o privire de recunoştinţă din partea 
lui Sigismund. 

- Nu vi se pare, măria-ta, că domnul conte Teleki e cusut la 
gură? 

Se porni un hohot de ris. lar contele, care nu mai roşise de 
pe la cincisprezece ani, se pomeni că-i ard obrajii. 

- Aşa e, conte! se miră principele. Ţi-au dispărut vorbele de 
duh de cum ai intrat în Obreja. Oare dragostea face casă bună 
cu pierderea graiului? 

- Lucrurile se arată mai grave, zimbi contele. Se pare că mi- 
am pierdut capul. 

- Ce spui, contesă, de nenorocirea asta? se întoarse 
principele insinuant către Stela. 

- Cred că domnul conte l-a pierdut de multe ori. Nu-i va fi 
greu să-l regăsească. 

Se stîrni un hohot mare de ris. Numai Sigismund rămase 
îngîndurat. La aluziile lui aproape directe, fata răspunsese cu un 
refuz delicat, cum numai lojica ar fi fost în stare. Contele Teleki 
simţi un junghi în inimă. Stela îi reproşase cu multă delicateţe 
trecutul lui presărat cu femei. Nu avea încredere în el. Cel puţin, 
aşa putea deduce din vorbele ei. De fapt, nici el nu crezuse 
vreodată că s-ar putea îndrăgosti cu adevărat. Acum se purta ca 
un băieţaş abia trecut de virsta copilăriei. Nu îndrăznise să 
ceară mîna Stelei. Îl rugase pe principe s-o facă în numele lui, 
sperînd că asemenea protecţie înaltă îl va ajuta. 

Principele îi ghici gîndurile şi făcu o nouă încercare ceva 
mai directă: 

- Nu crezi, contesă, că l-ai putea ajuta? 

Stela îl privi limpede cu ochii ei cenuşii ca oţelul. lar în 
cuvintele ei nu se simţi nici cea mai uşoară urmă de ironie. 


- Ba da! ÎI voi ajuta cu plăcere pe domnul conte, dar 
căutările cer timp îndelungat. Uneori, mai mult decît 

ne închipuim. 

Răspunsul ei era în doi peri. Totuşi, contele se mulţumi cu 
acesta şi puse capăt discuţiei prin răspunsul lui: 

- Voi aştepta. 

Discuţiile trecură pe alte făgaşuri, spre bucuria celor de 
faţă, care şezuseră încordaţi cît durase peţitul. 

- Avem ştiri noi din Ţara Românească, zise principele, 
satisfăcut. Oastea noastră a făcut mari stricăciuni turcilor. In trei 
bătălii, sultanul a pierdut peste opt mii de oameni, numai oaste 
aleasă. De la noi s-au petrecut doar vreo două sute de oşteni. 
Albert Kirâly lucrează bine pentru noi. 

lojica îl afurisi în gînd pe principe, observînd că acesta nu 
pomeneşte o vorbă despre Mihai-vodă şi despre vitejii lui. Apoi 
văzînd că Sigismund îi trage înainte cu asemenea gogoşi, se 
hotări să intervină: 

- Oştile noastre au fost binevenite după măcelul de la 
Bucureşti, măria-ta. 

- Care măcel? se interesă Beckembauer. 

lojica îl privi mirat. Se răzgiîndi. Ştirea nu avusese timp să 
ajungă. 

- În cetatea Bucureştilor se aflau vreo două mii şi ceva de 
ieniceri. Mihai-vodă i-a păcălit promiţindu-le ceva bani şi i-a 
atras la vistierie pe toţi. Românii au încuiat porţile, au pus foc 
palatului vistieriei şi au bătut-o cu tunurile. Nu a mai rămas în 
viaţă nici unul dintre ieniceri. Acesta a fost primul semnal de 
revoltă împotriva turcilor. La citeva zile după măcelul de la 
Bucureşti, Mihai-vodă şi-a unit oastea cu cei o mie şapte sute de 
oameni conduşi de Albert Kirâly şi a atacat cetatea Giurgiului. S- 
a făcut victorie mare la Giurgiu. Oştile de acolo au trecut pe sub 
săbiile creştine. Domnul Ţării Româneşti s-a întors de la Giurgiu 
tocmai la vreme. Emirul Ibrahim venea către Bucureşti cu două 
mii de ieniceri. Avem ştire proaspătă că o mie de oşteni de ai lui 
Mihai-vodă au răpus întreaga oaste condusă de Ibrahim. 

Se auzi un murmur de neîncredere. Cancelarul se prefăcu a 
nu observa şi-şi continuă povestirea. 

- Ibrahim s-a încuiat peste noapte în palatul unei grecoaice, 
aflat în afara zidurilor cetăţii. Românii i-au surprins în timpul 
nopţii şi i-au tăiat pînă la unul. Se crede că Ibrahim ar fi promis 


domnului o sută de mii de galbeni în schimbul vieţii sale. lar 
domnul a respins asemenea tîrg. Meritul de seamă este al 
domnului Ţării Româneşti, dar tot din acele înştiinţări sigure 
aflăm că cele trei bătălii au fost ciştigate prin iscusinţa unor 
viteji pe a căror viaţă noi am pus plată în aur. E vorba de Cae 
Indru, Costache Caravană, Chirilă Zece Cuţite, Ducu cel lute, 
Niţă Praştie şi Petrache cel Mic. Se spune că aceşti oameni fac 
izbîndă cît o oaste întreagă. lată, măria-ta, că Mihai-vodă s-a 
înconjurat de luptători pe care ar fi încîntat să-i aibă oricare 
dintre domnii Europei. 

- Sînt nişte lotri! spuse cu dispreţ Sigismund. 

- Asta afirmă duşmanii lor. Şi au destui. Cine ar putea să-i 
învinuiască de tilhărie? Despre Cae Indru s-a spus că e tîlhar la 
drumul mare, dar nimeni nu s-a plins că i-ar fi luat punga. Să nu 
ne luăm după simple scorneli, măria-ta. 

- Lumea vorbeşte, interveni Bocskai. Şi nu prea iese fum de 
unde nu e foc. 

- Numai despre oamenii de seamă vorbeşte lumea. Despre 
principele nostru s-a spus că ar fi în legătură cu acel bandit 
numit Kunzli. Că de aici se trage averea lui. Despre domnia-ta, 
domnule Bocskai, se vorbeşte că  urmăreşti scaunul 
principatului. Despre mine se spune că sînt omul turcilor şi că 
numai pe faţă mă interesez de o alianţă cu creştinii. 

- Eşti bine informat! rîse principele. 

- Altfel nu aş putea fi cancelarul măriei-tale. 

Răspunsul îi plăcu mult lui Bâthory, ceea ce-l făcu mai 
binevoitor. 

- Parcă spuneai ceva despre acei vinători. Continuă, 
domnule! 

- Domnul cancelar are totdeauna o vorbă bună pentru acei 
vînători, insinuă cu răutate prost ascunsă Gâspâr Kornis. 

Cancelarul îl privi blînd. Ştia unde bate Kornis. Duşmănia lor 
era veche şi bine ascunsă. 

- Aşa e! zise mirat principele. Le acorzi prea multă atenţie, 
domnule cancelar. Ai putea să răspunzi la insinuarea lui Kornis? 

- Am răspuns mai devreme. lar ca om de stat aş mai 
adăuga doar că nu aş merita să mă număr printre slujitorii voştri 
dacă mi-ar lipsi însuşirea de a cunoaşte oamenii care ne fac 
mare trebuinţă. 


- Crezi că ar fi fost bună pentru noi prietenia acelor 
vînători? 

- Eu nu am dreptul să cred. Sînt sigur. Şi mai ştiu că ne-am 
putea lipsi de jumătate din oastea Transilvaniei, pe care o 
conduce cu atita pricepere domnul Kornis, dacă i-am avea 
prieteni. 

- Pînă azi nu am mai auzit asemenea lucruri, mîrîi Kornis. 

- Rău, domnule comandant! Ca soldat, ar trebui să le auzi. 

- Poate că ar fi bine să le acordăm iertare, spuse 
Sigismund. 

- Nu iertare, măria-ta! Noi ar trebui să le cerem iertare 
pentru prigoana pe care am făcut-o asupra lor. 

Principele se încruntă aprig. 

- Ai întrecut măsura, domnule cancelar! Principele 
Transilvaniei să ceară iertare unor coate-goale? Unor vîntură- 
lume? Haida-de! 

- Se pare că ai uitat că îi vorbeşti principelui nostru, puse 
Kornis paie peste focul care era gata să izbucnească. 

- Nu principele, măria-ta! răspunse calm cancelarul, fără să 
ia în seamă vorbele comandantului. Se poate găsi o cale. lar 
domnul Ţării Româneşti nu s-a sfiit să-l sărute pe Cae Indru, de 
faţă cu întreaga oştire. 

- Să le dăm nişte bani, propuse Bâthory. 

- Vînătorii nu lucrează pe plată. Acel Perisini despre care 
avem ştire că urmărea să apuce scaunul de domnie al Ţării 
Româneşti le-a promis unsprezece mii de galbeni pe an pentru 
fiecare dintre ei dacă vor intra în slujba lui. 

Cei de faţă scăpară o exclamaţie. 

- Trebuie să fie foarte bogaţi dacă au respins asemenea 
sumă. 

- În afară de caii, de armele lor şi de îmbrăcămintea de pe 
ei nu au nimic. 

- Grozav! se entuziasmă principele. Cu siguranţă că sînt 
nebuni. 

- Măria-ta, spuse grav cancelarul, la 15 noiembrie l-ai trimis 
pe domnul Kornis cu oaste mare să bată cetatea Oradiei şi să-i 
alunge pe turci. S-a întors fără izbindă - şi nu s-a luptat rău. 
Dacă îi avea cu el pe acei nebuni, lua Oradea cu numai jumătate 
din oastea care l-a însoţit. 


Se auzi o exclamaţie de uimire, dar toţi ştiau că lojica nu 
vorbea niciodată prăpăstii. lar principele intui că nu i-ar susţine 
cu atita căldură pe acei oameni dacă nu ar urmări un scop de 
mărirea puterii Transilvaniei. 

- Ducu cel lute l-a omorît pe contele Bindâsz! strigă Kornis. 
Un spadasin ca el nu mai găseşti în tot principatul. 

- Şi nici pramatie ca el, răspunse tăios lojica. 

- A fost, totuşi, un omor. 

- Nu! Luptă cinstită cu sabia. Nu prea eşti bine informat, 
domnule comandant. 

- Chirilă Zece Cuţite i-a omorît pe solii turcilor chiar în Alba- 
lulia. 

- lar turcii au ars un sat de munteni din Ţara Românească. 

- Costache Caravană l-a jefuit pe principe de treizeci şi opt 
de ocale de aur. A lăsat chiar o scrisoare, prin care ne dă de 
ştire. N-o să zici că nu e adevărat. 

- Domnule Kornis, scrisul nu dovedeşte nimic. Scrisoarea o 
putem pune pe numele lui Caravană eu sau dumneata, sau 
Kunsli. lar dacă ar fi adevărat, nu i-am putea reproşa nimic. Era 
hăituit de oamenii noştri pe nedrept şi putea să pună la cale o 
răzbunare măruntă. 

- Treizeci şi opt de ocale sînt o răzbunare mică? Haida-de! 

- Destul, domnilor! interveni Sigismund cu blindeţe. La 18 
decembrie vom da un bal la curtea noastră din Alba-lulia. 
Principele Transilvaniei îi pofteşte pe vînători la balul acela. 

Faţa lui lojica era de nepătruns. Obţinuse o victorie de 
dragul lui Indru. Pe de altă parte, vînătorii, avînd mînă liberă pe 
aceste meleaguri, ar fi putut lucra mai bine în folosul românilor. 
Ştiindu-l pe principe cît de uşor se încinge şi că moare de 
curiozitate să-i cunoască pe vinători, spuse prefăcut: 

- Măria-ta, s-ar putea ca acei domni să respingă nobila 
voastră invitaţie. 

- Pe toţi dracii! se înfurie pricipele. la măsuri, domnule 
cancelar, să nu se întimple una ca asta! Scoate-i de sub 
urmărirea legilor noastre! Arată-ţi cunoscuta dumitale dibăcie! 

- Voi lua toate măsurile, se înclină cancelarul. 

- Ah, măria-ta! zimbi ciudat Kornis. Cînd e vorba de 
interesele domnului lojica, se vor lua cu siguranţă toate 
măsurile. 


- Eşti nedrept, comandante! se răsti Sigismund. Ochii lui 
aruncau văpăi de miînie. Ar trebui întîi domnia-ta să te bucuri 
cunoscînd asemenea viteji. Nu-mi plac slujitorii care în afara 
unei duşmănii rău ascunse nu mai vor să ştie de nimic. Dacă 
aceşti oameni nu-ţi plac domniei-tale, îi plac principelui. 
Căpitanul nostru, domnul Albert Király, îi laudă pe vînători chiar 
mai mult decit o face domnul cancelar. Ei bine, comandante, ard 
de dorinţa să-i cunosc. Domnia-ta ştii cum a fost cucerit palatul 
în care se odihneau cei două mii trei sute de ieniceri ai emirului 
Ibrahim? Nu ştii. Un singur om a descuiat porţile. Omul acela e 
Cae Indru. Aud că e voinic şi cu ochii limpezi ca un răsărit de 
soare. Că e şiret ca vulpea cînd pleacă la vinat. Că e iute ca 
şoimul. Că la Giurgiu s-a aruncat în faţa lui Mihai-vodă, 
apărîndu-l de lovitura unui topor. Şi puţin a lipsit să nu-şi piardă 
viaţa. Ei bine, domnule Kornis, cîţi dintre oamenii mei şi-ar pune 
viaţa în pericol pentru mine? 

Comandantul armatelor ardelene plecă ochii, stăpînindu-şi 
mînia. Pierduse şi această dispută cu lojica, dar se gîndi că cine 
va ride la urmă va ride mai bine. Principele se înflăcăra iute, dar 
se şi schimba iute. Va avea grijă el ca la 18 decembrie vînătorii 
să fie arestaţi chiar din ordinul principelui. 

Sigismund se întoarse către tînăra castelană. Faţa lui îşi 
recăpătase limpezimea obişnuită. Îi zîmbi fetei cu multă 
bunătate. Stela răspunse la zîmbet coborînd uşor frumoasele ei 
gene şi înclinîndu-se cu graţie. Privirea tînărului principe stărui 
îndelung asupra ei. Se reculese brusc, parcă trezit dintr-un 
somn. Glasul lui suna atit de straniu, încît contele Teleki tresări 
înmărmurit. 

- Contesă Beckembauer, principele vostru vă pofteşte la 
balul din 18 decembrie. 

Inalţii oaspeţi plecară. Contele Teleki şi baronul Ştefan de 
Zerind se răzleţiră de suita principelui. Călăreau domol prin 
pădurea de dincolo de Mureş. Pe faţa contelui stăruia cînd 
fericire, cînd nesiguranţă. 

- lată-te pe jumătate logodit, spuse Zerind. 

- Din păcate, numai pe jumătate, rise aspru Teleki. 

- Crezi că faci o afacere bună? 

- Nu o afacere, prietene. lubesc. 

- Cu atit mai rău pentru tine. Mi-am amintit cine e contele 
Hans Beckembauer. 


- Şi eu ştiu. E un băiat adorabil. 

- Poate că vrei să spui, o lichea. 

Teleki se întoarse ca muşcat de şarpe. 

- De Zerind, măsoară-ţi vorbele! Nu mă face să uit că 
sîntem prieteni. 

Baronul zîmbi calm, jucîndu-se uşor cu cravaşa. 

- Tocmai pentru că sîntem prieteni, vreau să-ţi deschid 
ochii. Beckembauer nu e conte. Se numeşte lon Cristu. L-am 
întîlnit la Constantinopol, unde susţinea interesele lui Mihai- 
vodă. 

- Minţi! 

Faţa lui Teleki era albă ca varul. 

- Ştii că nu am obiceiul. Contesa Beckembauer o fi o biată 
femeie de rînd. 

- Ea o femeie de rînd? Dar eu nu merit să-i fiu nici măcar 
slujitor. Ai mai spus cuiva lucrul acesta? 

- Nimănui. 

În primul moment, contele se gîndi să-l taie cu sabia pe 
Zerind. Să ducă taina cu el în mormînt. Firea lui bună învinse. 

- Ascultă, poţi păstra o taină? 

- Pot, dar tot se va descoperi pînă la urmă. S-ar putea să 
sfirşească amindoi în lanţuri sau chiar mai rău. 

- Nu se va descoperi nimic. Am să-i iau pe... cum ai zis că-l 
cheamă pe Beckembauer? 

- lon Cristu. 

- Am să-l iau pe Cristu cu mine, departe de aici. El îmi va fi 
frate, prieten şi cumnat, iar Stela - cea mai fermecătoare soţie. 

- Cine ştie ce trecut are această Stela Cristu?! zimbi cu 
înţeles baronul. S-ar putea să te căieşti dacă vei fi pripit. 

- Ascultă, Zerind! Te pricepi la femei cum mă pricep eu să 
cînt popeşte. Pe urmă, să nu uiţi un lucru: lon şi Stela sînt 
oameni cu multă învăţătură. lar Mihai-vodă nu şi-ar fi încredinţat 
interesele de la Constantinopol pe mîna oricui. Cred că numai 
unele interese politice l-au făcut să vină aici sub nume de 
împrumut. Pe mine chestiunile politice nu mă interesează. Jură 
că ai să păstrezi taina! 

- Jur cînd vrei, dar am o rugăminte! 

- Spune-o! 

- Tu ai un castel frumos lîngă Dej. Aerul de acolo mi-ar face 
bine. 


- E al tău! Jură! 

- Lîngă Baia-Mare ai douăzeci de mii de iugăre de pămînt 
arabil şi un castel care ar trebui reparat. Imi plac locurile acelea. 

Contele Teleki tresări şi răspunse în scîrbă: 

- Sînt ale tale! Jură! 

- Lîngă Haţeg ai o crescătorie de cai. 

- Altceva? întrebă Teleki cu o notă joasă în glas, pe care 
celălalt nu o remarcă. 

- Am o datorie de trei mii de ducați. 

Teleki simţi în tot corpul un moment de sfirşeală. Îşi privi 
prietenul cu anumită obidă, dar nu întiîlni decît un suris 
batjocoritor. „Doamne, gîndi tînărul, în ce şi în cine să mai 
cred?” Apoi spuse, aproape blind: 

- Te-am crezut prieten, Ştefan de Zerind. Acum îţi cunosc 
sufletul de cîine. Descalecă, domnule! 

Săbiile lor scînteiară printre copaci. Frunzele moarte parcă 
prindeau viaţă sub picioarele lor, împrăştiindu-se în vîrtejuri. 
Zgomotul aspru al oţelului răsuna ciudat în pădurea tăcută. 
Umărul lui Teleki se roşi de sînge de la primul asalt. Era din vina 
lui, fiindcă se lăsase purtat numai de miînie. Porni să lucreze 
metodic. Pe drumeagul din pădure se auzea tropot de cai. 
Călăreţii intrară în luminiş o clipă după ce Zerind se prăbuşi cu 
pieptul străpuns. 

- Ce s-a întîmplat, domnule conte? întrebă un ofiţer fără să- 
| observe pe Zerind. Principele ne-a trimis după domniile- 
voastre. Doreşte să vă vorbească. Dar... pe sfinta Cecilia, 
domnul de Zerind horcăie! 

Alergă spre muribund şi se aplecă asupra lui. 

- Mă auziţi, domnule de Zerind? Ce s-a întîmplat? 

- O mică neînțelegere cu Teleki, vorbi parcă teafăr acesta. 
Contele Be... Beckembauer nu e... Se întrerupse brusc şi scoase 
un horcăit uşor. Sau mai bine zis un oftat. 

Teleki simţi că trebuie să facă ceva. Că trebuie să cîştige 
timp. După unele semne, Zerind era pe ducă. Scoase un strigăt, 
iar corpul lui se rostogoli pe un maldăr de frunze. Ofiţerul sări 
către el. 

- Doamne sfinte, dar aici a fost un adevărat masacru! Ah, 
drace! Văd că umărul domnului conte s-a înroşit de-a binelea. 
Dacă e atinsă inima, s-a zis cu el. Hei, soldaţi! Apropiaţi-vă şi 
daţi-mi o mînă de ajutor. 


Alergă din nou la Zerind şi se aplecă deasupra lui. Baronul 
nu mai răspunse. Era mort. Teleki bănui ce se petrece dincolo şi 
scoase un suspin de uşurare. Apoi avu o senzaţie de greață şi-şi 
pierdu cunoştinţa. O ştafetă porni în galop spre curtea princiară, 
cu ordine pentru felcer. Alaiul îşi urmă drumul tăcut. Principele 
îşi aminti de acei vînători. Pe faţa lui se întipări un aer visător. 
Cancelarul ar fi dat mult să cunoască gîndurile lui Sigismund şi 
cu siguranţă că i-ar fi prins bine. Dar principele se feri de data 
aceasta să-şi consulte sfetnicul. Simţea că va trece greu timpul 
pînă la 18 decembrie. Nu se gindise niciodată pînă atunci că i-ar 
face plăcere să-i cunoască pe vînători. Îi socotise mai mult nişte 
lotri. Dacă acei oameni erau cu adevărat atît de puternici, zău 
că meritau o oarecare atenţie. „A sosit vremea să-mi întind 
stăpînirea pînă la Dunăre şi pînă la Nistru, gîndi el. O voi face, 
chiar fără voia împăratului Rudolf şi a turcilor. Turcii trec prin 
unele momente grele. Războaiele din Asia le-au slăbit puterile. 
În primăvară vor porni război împotriva Moldovei şi a Ţării 
Româneşti. Voi da ajutor românilor. Dacă vor birui printr-o 
minune românii, mă voi transforma din aliat în stăpiîn. lar dacă 
vor birui turcii, mă voi pune la adăpost, cerind ajutor 
împăratului. Pe vînători îi voi atrage de partea mea. Între un 
principe al Transilvaniei şi un biet domn al Ţării Româneşti, cred 
că vor avea destulă minte să facă o alegere care-i onorează. 


Capitolul 18 


roitorul braşovean Izidor Cipai rămase înmărmurit 

pomenindu-se cu zece clienţi dintr-o dată. Nişte clienţi 

nerăbdători care voiau să se îmbrace din cap şi pînă în 
picioare în numai două zile. Zadarnic le explică el că nu ştie să 
facă pălării şi cizme. Că pelerinele şi vestoanele şi cămăşile iau 
multă vreme de lucru. Năstruşnicii clienţi o ţineau una şi bună 
că în două zile vor să aibă totul nou pe ei. lar pentru a întări 
pretenţiile ce le aveau, trintiră pe masa de croitorie o pungă 
burduşită cu galbeni. 

Ultimul argument fiind din cale-afară de convingător, 
domnul Izidor dădu alarma pe la prieteni, pe la cunoscuţi, alergă 
cu picioarele lui scurte, transpiră, se certă cu lucrătorii lui şi cu 
jumătate din meşterii Braşovului, iar a treia zi de dimineaţă se 
prezentă într-o casă din Schei. ÎI urmau zece lucrători şi 
furnizori, cu întreaga comandă, din care nu lipseau nici pintenii 
noi şi nici penele din frumoasele pălării. Asemenea unui 
comandant de oaste, domnul Izidor Cipai se oprea în dreptul 
fiecăruia dintre darnicii lui clienţi, observînd, corectîind pe loc 
unele cusururi, admirînd şi dînd sfaturi. În faţa lui Caravană 
rămase multă vreme pe ginduri. Pantalonii clientului erau gata 
să crape, acoperind cu mare greutate picioarele ca butucii şi 
burta strînsă în sus ca o guşă, care se răsfăţase în vechii 
pantaloni. Folosind nişte adaosuri de postav, Izidor Cipai reuşi 
să-şi termine isprava cu toată lauda, iar la urmă nu se putu 
reţine: 

- Herr Caravană, purtăm sănătos nădragi extra! 

Dacă lucrurile se desfăşuraseră binişor acolo unde fusese 
vorba de Costace Caravană, la Găluşcă Izidor transpiră de-a 
binelea, gindindu-se cu jale că e mai uşor de îmbrăcat un 
dovleac aşezat în coadă decit asemenea specie de om. 

După două ceasuri, cei zece bărbaţi, împodobiţi cu tot ce 
găsise Izidor mai frumos în Braşov, încălecară pe caii lor odihniţi 
şi sprinteni, urmîndu-şi drumul spre Alba-lulia. În frunte călărea 
Cae Indru. Vînt Sălbatic o luase înaintea celorlalţi cai cu multe 
lungimi. Avea chef de goană îndrăcită şi numai vorbele de 


mustrare ale tîinărului îl mai domoleau din avîntul pe care şi-l 
luase. Găluşcă, Toroipan şi Tufănel îşi loveau din vreme-n vreme 
săbiile cu palma plini de fală, cu toate că nu prea ştiau să umble 
cu ele. Se strigau unul pe altul subţiindu-şi vocile şi se săltau în 
şa fioroşi, spre hazul celorlalţi. Dar dintre ei, cel mai al dracului 
se dovedi Tufănel, căruia îi venise cheful pe neaşteptate să-şi 
schimbe numele. De fapt, la primul popas începu o adevărată 
țesătură de cuvinte prin care căuta să insinueze noul său nume. 
lar dacă ceilalţi doi nu pricepură chiar pe loc, vina nu era în nici 
un caz alui. 

- Hei, domnule Găluşcă! spuse cu voce groasă. Eşti sigur că 
postavul hainelor noastre e de cea mai bună calitate? Hm! Să 
nu-mi spui mie Tufan dacă negustorul acela nu ne-a păcălit cu 
postavul. Simt cum mă apucă miînia acum, cînd aflu asemenea 
treabă. Te asigur, domnule Toroipan, spuse celuilalt tovarăş, că 
la întoarcerea mea de la domnul Sigismund Báthory, Izidor Cipai 
nu va mai scăpa de această sabie nici în gaură de şarpe. Am să-l 
înţep cu ea pînă cînd va cădea în genunchi şi-mi va spune cu 
lacrimi în ochi: „Domnule Tufan, iartă-mă!” Poate că atunci să 
mi se moaie inima şi să-i răspund: „Piei din faţa mea, secătură! 
Tufan nu-şi spurcă mîinile cu tine.” Domnul Tufan, nobilul meu 
părinte, avea o vorbă: „Să-l ierţi, Tufan fiule, pe cel care ţi-o 
cere! Aşa sîntem noi cei din familia Tufan.” 

Auzind asemenea limbuţie, Toroipan nu se mai putu stăpini 
şi zbieră la el din toate puterile, încercînd să-l oprească: 

- Bă, Tufănele, mai taci dracului din gură! Ce te-a apucat de 
turui ca o moară stricată? 

Ochii lui Tufănel scăpărară de minie în faţa unei asemenea 
lipse de politeţe. Ar fi vrut să-i răspundă tăios. Cu nişte cuvinte 
care să-l facă praf pe Toroipan şi să-l pună pe ginduri pe 
prietenul Găluşcă, dar vorbele acelea mari şi frumoase nu-i 
veneau în minte, oricît se chinui el. Broboane de transpiraţie îi 
apărură pe frunte din cauza efortului, dar nu putu găsi decit un 
singur cuvint, pe care îl pronunţă totuşi cu întreaga lui 
satisfacţie: 

- Herr. 

Toroipan îi urmări cu atenţie faţa chinuită şi se întrebă în 
gînd: „Ce dracu’ o fi avînd Tufănel?” Apoi, cînd nu găsi nici un 
răspuns, zise: 

- Ai spus ceva? 


- Am spus. Sigur că am spus. Am spus „herr”. 

- Herr? Ce dracu’ mai e şi acesta, bă Tufănele? 

Tufănel îl privi de sus, dispreţuitor. O privire nimicitoare, 
care-l ului de-a binelea pe Toroipan. 

- Herr înseamnă „domnule” pe nemţeşte. De ce rabdă 
pămîntul nişte oameni ca tine care nu-şi bat capul să înveţe 
măcar nemţeşte? Familia Tufan vorbeşte în casă trei sau patru 
limbi. Domnul Tufan-tatăl ştie chiar mai multe. 

Toroipan cătă cu milă la prietenul lui, gîndindu-se că s-a 
ţicnit de-a binelea de cînd cu sabia şi cu ţoalele noi. Nici prin 
minte nu-i trecu unde bătea Tufănel. 

- la ascultă, bă Tufănele! o întoarse miînios. Ce tot mă iei pe 
mine cu Tufan în dreapta, Tufan în stînga? Ce, nu-l ştiu eu pe 
taică-tu? Pe nea Tufănel? Nu vindeti voi linguri de lemn în piaţă 
la Zece Mese? Care limbi ştiţi voi? 

Tufănel chibzui îndelung înainte de a-i răspunde, iar cînd 
simţi că şi-a adunat cele mai bune cuvinte, răspunse de sus: 

- Foarte adevărat, herr Toroipan! Familia mea a fost o 
familie de negustori. La poarta domnului Tufan-tatăl opreau cele 
mai arătoase trăsuri cu boierii care tratau cele mai de seamă 
afaceri la noi. 

- Auzi-l, Găluşcă, pe nebunu' ăsta ce îndrugă! strigă 
Toroipan crucindu-se. La care poartă, bă? Că voi nu aţi avut 
gard de cînd vă ştiu. 

Tufănel se ridică dintr-un salt. Duse mina la pălărie, salută 
adînc şi spuse: 

- Domnule Toroipan, va trebui să încrucişăm săbiile. Nimeni 
din familia Tufan nu ar putea ierta asemenea obrăznicie. In 
gardă, domnule! 

- Stai cuminte, bă! spuse domol Toroipan. Ce te-ai supărat? 
Nici nu ştim să ne batem cu săbiile. Dacă vrei cu ciomagul, e 
altă socoteală. 

- Nu, cu săbiile! 

- Eşti cam într-o ureche! Ce, vrei să ne scoatem ochii cu 
fierăraiele astea ascuţite? Nu mă bat nici în ruptul capului! 

- Bineee... nu ne batem! Dar recunoşti că eu mă numesc 
Domnul Tufan? 

- Recunosc, Tufănele, dacă vrei tu. Parcă trebuie să faci 
atita tărăboi! 

Tufănel se întoarse cu un aer trimfător. 


- Ai auzit, domnule Găluşcă? Recunoaşte. 

- Am auzit, domnule Tufan, răspunse Găluşcă, mai isteţ 
decit ei. 

Vînătorii poposiră către seară la hanul Butoiul Tămăduirii, 
aflat într-un colţ de pădure nu tocmai departe de cetatea 
Sighişoarei. Afară începuse să plouă mărunt. In sufrageria mare 
a hanului ardea un foc vesel într-un cămin mare cît o cămară. 
Văzînd că-i sosesc musafiri, hangiul înteţi focul. În jurul unei 
mese, cîţiva soldaţi de-ai principelui îşi sorbeau vinul din carafe 
mari, vorbind zgomotos. Cae Indru îl recunoscu printre cei de la 
masă pe Baltazar şi-şi reţinu un zîmbet. Oşteanul tresări la 
rîndul lui, iar după ce se foi o vreme se apropie timid şi întrebă: 

- Înălţimea-ta, nu vă fie cu supărare, aveţi cumva o soră? 

Cae Indru răspunse cu bunătate: 

- Am. Am chiar mai multe. 

- Dar una frumoasă, cu părul niţel cărunt? Care zicea că e 
de neam mare şi cu oala aia de vin... 

Cae se prefăcu a-l privi mirat, iar oşteanul simţi că se 
pierde cu totul. 

- Care zicea că nobilii... care am avut cinstea... 

- Vorbeşti de doamna Cociuban? 

Baltazar se lumină la faţă. 

- Chiar aşa, înălţimea-voastră! Dacă o vedeţi, să-i spuneţi 
că eu..., adică domnul Baltazar, a avut cinstea să-i trimită... cele 
mai respectuoase omagii. 

- Îi spun, prietene, cînd mă întorc în Bucureşti. 

- Acolo stă doamna? 

- Acolo. 

Baltazar nu mai ştiu ce să întrebe. Sau poate ştia, dar îi 
lipsea îndrăzneala. Salutind cam în doi peri, nesigur pe picioare, 
oşteanul se retrase între ai lui, gîndindu-se că nu i-ar fi prea 
greu să facă un drum pînă în cetatea Bucureştilor cu prima 
ocazie care s-ar ivi. 

Hangiul nu era mai puţin surprins, dar trăgind cu urechea la 
discuţia dintre Cae şi Baltazar se lămuri iute. În privinţa lui Ducu 
nu fu prea surprins văzindu-l printre acei simandicoşi oaspeţi, 
ştiind că pe vinător nu-l paşte nici o primejdie. Pe uşa hanului 
era lipit un ordin prin care se stingea urmărirea lui şi a 
prietenilor. 


La un semn al hangiului, slujitorii alăturară cîteva mese. 
Dinspre bucătărie se simțeau nişte mirosuri îmbietoare. Cae 
porunci mîncare şi băutură şi pentru masa oştenilor. Aceştia îi 
mulţumiră zgomotos, iar oalele cu vin apucate de miini harnice 
abia îşi trăgeau sufletul între două urări de sănătate. 

Curînd, Găluşcă, Toroipan şi Tufănel trecură la masa 
oştenilor, unde se simţiră mai în voie. Cuprins de o mare fericire, 
Găluşcă observă cîtă impresie făcuse îmbrăcămintea lor asupra 
acelor oşteni. Se schimbară între ei o sută de gingăşii şi atenţii. 
lar cînd toate astea se domoliră, Găluşcă avu grijă să le 
reînnoiască. Simţind că Baltazar e şeful lor, se aplecă tainic spre 
el şi-i şopti, astfel încît să audă toată lumea: 

- II vezi pe domnul acela înalt, cu faţa frumoasă? 

- ÎI văd. 

- Dumnealui e domnul Cae Indru. E prima sabie din lume. 
Alături e un domn mai mărunt, cu figură de băieţaş. L-ai văzut? 

- Da, domnule! tresări Baltazar, amintindu-şi de noaptea în 
care pierduse patru oameni încercînd să-l ia prizonier. 

Ordinul de pe uşa hanului îl ferea de necauri. „A dracului e 
politica!” gîndi el. 

- El e a doua spadă din lume, continuă Găluşcă. Oştenii 
scoaseră exclamaţii de mirare, spre satisfacția celor trei. 

- Dumnealui e domnul Tufan. În ordine, ar fi a treia spadă 
din lume. 

Tufănel simţi cum i se moaie picioarele pe la încheieturi, de 
plăcere şi îl privi pe Găluşcă plin de adîncă recunoştinţă. lar cînd 
grăsunul dori să continuie îi luă vorba din gură: 

- De fapt, lumea spune că eu, domnul Găluşcă şi domnul 
Toroipan am fi cam de forţe egale şi de multe ori s-a întîmplat 
ca într-o încăierare unde eu nu am apucat să împung mai mult 
de trei-patru inşi, domnii aceştia să ia în virful săbiilor cîte-o 
duzină. De multe ori, domnul Tufan-tatăl, nobilul meu părinte, 
spunea că ar fi bine să ne astîmpărăm pînă nu lipsim ţara de 
dincolo de Dunăre de partea bărbătească. Şi te rog să mă crezi, 
domnule Baltazar, că domnul Tufan-tatăl a fost un mare 
spadasin la viaţa lui. 

- Care spadasin, bă Tufănele? întrebă Toroipan, ceva mai 
greu de cap. A pus nea Tufănel mîna vreodată pe sabie? Dă-te, 
mă, în cîştig cu minciunile tale! Care ai străpuns tu cinci inşi cu 
sabia? 


Tufănel şi Găluşcă îl priviră veninoşi. lar dacă privirile lor ar 
fi putut să ucidă, bietul Toroipan ar fi trecut în lumea drepţilor 
fără să mai aibă timp de o rugăciune cît de scurtă. 

- Te-ai îmbătat, prietene! spuse Găluşcă rizînd. Nu-i nimic! 
Domnii aceştia ştiu de glumă. 

Toroipan cătă spre el cu ochii înceţoşaţi. 

- Care îmbătat, bă Găluşcă? Nea Tufănel... nobilu... pfui! Ai, 
că sînteţi grei! Nobilu... Auzi, nea... acesta... Baltazare? Nea 
Tufănel... nobilu, care cu lingurile de lemn... la piaţă... La Zece 
Mese... Fir-aş al naibii! Mor, bre! Aştia amîndoi îngheaţă apele 
cînd le umblă morişca. Cu sabia... Cu cinci inşi... care cinci inşi, 
bă Tufănele? Auzi... bre, Baltazare... ăştia au sabie de azi- 
dimineaţă. 

- Scuzaţi, domnilor! interveni Găluşcă. Nobilul nostru 
prieten, domnul Toroipan, s-a cam... hm... a cam întrecut 
măsura. Al naibii vin! 

Oştenii i se scuzară din toată inima. Se cam întrecuseră şi 
ei cu închinatul cănilor. Totuşi, pe feţele lor se strecură o 
oarecare îndoială. Tufănel, observînd că vorbele lui Toroipan 
semănaseră neîncredere, se ridică destul de nesigur pe picioare. 
Cînd îşi regăsi cît de cît echilibrul, trase sabia şi o ridică 
deasupra capului ca pe-un ciomag, fandă de vreo citeva ori 
împleticindu-se, apoi se opri cu acel calm plin de măreție pe 
care ţi-l dă puterea vinului mult şi zise: 

- Domnule Baltazar, mi-ai plăcut! Să mă arză focu' dacă te 
mint! Eşti un om de viaţă, bre! Uite îţi arăt o figură. Auzi, nea 
Baltazare? Asta e figura domnului Tufan-tatăl şi a mea. Bă, 
Baltazare, ia fii atent la mişcarea asta! Ridici ciomagul... asta... 
sabia deasupra capului cînd adversaru' vrea să te dilească la 
bilă. Aşa se apără loviturile de ciomag... adică de sabie. Il apuci 
cu amîndouă mîinile de capete, şi adversaru' nu mai are spor. La 
loviturile laterale îl duci drept pe lingă corp, ţinîndu-l tot de 
amîndouă capetele. 

Baltazar şi oştenii făcură ochii mari, fapt care-l obligă pe 
Găluşcă să intervină degrabă: 

- Pînă acum, tactica la sabie a fost cu o singură mină. 
Vedeţi şi domniile voastre că într-o singură mînă nu ai putere ca 
în amîndouă. 

- Şi nu vă tăiaţi la miini în propria sabie? se interesă 
Baltazar uluit. 


- Nu, domnule! Purtăm mănuşi. Nişte mănuşi de fier. 
Fiecare mănuşă cîntăreşte cît un cap de vacă. 

* 

Înnoptase devreme. Pe la cinci ceasuri după-amiază, se 
lăsase întunericul. Un întuneric de iarnă urîtă, fără zăpadă, cu 
vînt aspru, tăios. În curtea palatului princiar de la Alba-lulia 
soseau primii invitaţi. Trăsurile elegante, purtate de cai de rasă, 
opreau pe rînd la peron, puternic luminat de opaiţele multe. 
Balul principelui aduna în seara aceea elita nobilimii ardelene şi 
nimeni nu se gîndise o clipă la un refuz al invitaţiei, fie că nu 
dorea să se pună rău cu Sigismund Bâthory sau numai din 
simplă curiozitate. Prezenţa vinătorilor, pe a căror capete se 
pusese cîndva preţ în aur, făgăduia să fie sarea şi piperul acelei 
seri. Curtenii şi invitaţii se uniră iute în cercuri, după felul în care 
se cunoşteau între ei, întrebindu-se dacă vinătorii vor avea 
destulă îndrăzneală să se înfăţişeze. Mîndrele doamne chicoteau 
între ele pe seama principelui gîndindu-se că principele va trece 
prin momente destul de grele cînd vor apărea acei neciopliţi 
care, cu siguranţă, dormiseră mai mult prin colibe şi nu erau în 
stare să deosebească o doamnă de un cerb şi poate că nici nu 
ştiau să vorbească. Stela Cristu fu înconjurată iute de un grup 
mare de admiratori. Se sprijinise palidă de marginea unei 
canapele, iar vorbele pline de duh ale tinerilor nobili zburau pe 
lîngă urechile ei fără să le prindă înţelesul. Curînd, avea să 
pornească balul. Aşteptau doar sosirea principelui. După spusele 
cancelarului, vînătorii nu erau dintre aceia care se lasă prea 
mult aşteptaţi. Tinăra fată arunca mereu privirile către uşă. 
Avea să-l întiîlnească pe Cae Indru după doi ani. Se întreba dacă 
înfăţişarea lui se schimbase. Dacă nu-şi pierduse cumva aerul 
acela somnoros, care îl prindea atît de bine. Tinerii curtezani 
ridicară din umeri miraţi. Stelei i se dusese vestea nu numai 
pentru frumuseţe, ci şi pentru isteţime. Or, nu prea remarcaseră 
aşa ceva la ea. Sau poate că aerul ei absent se datora unei 
cauze pe care încă nu o înțelegeau. Îi urmăriră privirile. Acele 
priviri furişate spre uşă. Contele Teleki era parcă mai frumos ca 
oricînd. Paloarea căpătată după rana de la umăr îl prindea de 
minune. Ochii lui negri şi vii arătau adinci, gînditori. Remarcase 
şi el că Stela nu se află în apele ei. Abia îi aruncase o privire în 
treacăt. Pe cine aştepta ea oare? 


Principele îşi făcu apariţia pe una din uşile laterale. Se 
formă repede un culoar de trupuri vii. În urma principelui călca 
uşor acel popă iezuit Alfonso Carrillo, prietenul, dascălul şi 
sfătuitorul său. În dreapta lui Carrillo trecu gînditor cancelarul 
lojica, îmbrăcat în nelipsitele lui haine negre. Părea mai ginditor 
ca de obicei. 

Baronul Albert de Szentivâni dispăruse la braţul doamnei 
baroane Maria-Florenţa de Szentivâni, încurcat în dantelele ei 
multe. 

- N-au curajul să vină, şopti baronul. Mă mir că principele 
nostru a putut să facă asemenea invitaţie unor lotri. 

- Să crezi domnia-ta că nu vor veni! răspunse înţepată 
Maria-Florenţa. Ce i-ar opri să vină? Teama? Haida-de! Aştia nu 
ştiu ce e teama. S-ar putea ca la ceasul acesta să se afle chiar 
printre noi. În atîta lume cîtă e aici, cine i-ar mai recunoaşte? 

Auzind asemenea vorbe, Szentivâni se întoarse degrabă şi- 
şi plimbă privirile prin mulţime. 

Principele se aşeză pe tronul lui aurit, împodobit cu 
nenumărate pietre de preţ. Carrillo rămase în picioare, alături de 
cancelar. Aşteptau amindoi să audă dorinţele lui Sigismund. In 
faţa tronului, păstrind o oarecare distanţă, se grupară nobilii, 
avînd în frunte pe cei mai de seamă dintre ei. Bijuteriile 
doamnelor scînteiau în lumina puternică. Tăcerea se aşternu atit 
de adincă, încît cel mai uşor foşnet de rochie părea de 
nesuportat. Principele îşi privi supuşii gînditor. Printre cei mai de 
seamă îi remarcă pe comandantul Kornis, pe contele Teleki, pe 
Beckembauer, pe contele Francisc Teke, alături de slăbânoaga 
lui doamnă şi cele trei fiice, una mai frumoasă ca alta. Privirea 
lui se opri o clipă asupra Stelei, şi faţa i se lumină de plăcere. 

- Crezi că vor veni vinătorii aceia? se întoarse brusc spre 
cancelar. 

- Cu siguranţă, măria-ta. Aseară au fost văzuţi la hanul 
Butoiul Tămăduirii, la un sfert de ceas călare de cetatea 
Sighişoarei. Au înnoptat acolo. O ştafetă a gonit încoace peste 
noapte şi ne-a adus această veste. 

- Domnule lojica, rise pentru prima oară în seara aceea 
principele, sînt sigur că eşti omul cel mai bine informat din 
întreaga Transilvanie. 

- Adevărat! răspunse acesta simplu. Şi odată cu mine, şi 
măria-ta! 


- Aşa este! întări principele. Ce m-aş face fără domnia-ta? 

Comandantul armatelor ardelene, domnul Kornis, tresări 
auzind lauda lui Bâthory. Dacă principele o ţinea aşa, erau 
puţine şanse să-i poată aresta pe acei vinători. Doar Carrillo 
observă tresărirea lui Kornis. Ca să-l liniştească, îi făcu un semn 
discret. Dar acel semn tainic nu scăpă ochiului ager al lui lojica. 

- Măria-ta, îndrăzni contele Francisc Teke, am auzit că 
avem oaspeţi de seamă... hm... din Ţara Românească. Să fie 
oare vorba despre acei vînători pe ale căror căpăţini s-a pus preţ 
de aur? Nu cumva am pus asemenea preţ pe nişte fantome? 

- Nişte fantome despre care căpitanul nostru, domnul 
Albert Király, ne scrie că au făcut mari stricăciuni turcilor, zîmbi 
Sigismund. 

- Se cade oare să-i primim? întrebă cu multă îndrăzneală 
contele. Dacă nu sînt fantome, cu atît mai rău pentru ei. Am 
auzit că ne-ar fi păgubit de nişte aur. Şi multe lucruri rele s-au 
pus în seama lor. Oare putem sta la balul măriei-tale alături de 
nişte lotri? 

- Eu stau, se încruntă Sigismund. Cine să simte ofensat e 
liber să plece. Chiar dacă voi rămîne singur, tot îi aştept. 

Fu rîndul contelui să se înfurie. Familia lui se bucura de 
unele drepturi pe care nu le aveau ceilalţi şi hotări să se 
folosească de ele. 

- Avem dreptul la unele lămuriri, zise mîndru. Ţinem două 
mii de oşteni în armata Transilvaniei. Oşteni pe care îi îmbracă 
familia noastră. Unele legi mai vechi ne împuternicesc să cerem 
lămuriri în toate problemele legate de bunul mers al 
principatului. 

- Aşa e, domnule Teke! sări cancelarul în sprijinul 
principelui. Dar aici nu-i vorba despre problemele Transilvaniei, 
ci de nişte invitaţi ai principelui, ceea ce nu-i totuna. 

- Să avem iertare! interveni Kornis. Nouă şi domnului conte 
nu ne este indiferent bunul renume de care se bucură curtea din 
Alba-lulia. 

Cancelarul făcu un semn împăciuitor cu mîna, iar din gestul 
acela, Kornis îşi dădu seama vag că lojica pregăteşte un răspuns 
tăios. Îl cunoştea bine şi ştia cu precizie că făcuse vreo greşeală 
pe care o va specula cancelarul. 

- Toţi ne interesăm de bunul renume al curţii noastre, zise 
lojica parcă din vîrful buzelor. Domnul Kornis a uitat, se pare, că 


nu dispune de drepturile pe care le are domnul Teke. lar pentru 
faptul că a îndrăznit să-l înfrunte pe măria-sa principele, cred că 
îl vom chema curind în faţa unui tribunal. Recunoaşteţi, 
domnule comandant, că aţi face la fel dacă un căpitan de-al 
vostru ar îndrăzni? 

i Kornis păli. Făcuse o prostie din care nu prea avea scăpare. 
Il privi rugător pe Carrillo. lezuitul se dovedise meşter în multe 
chichiţe şi-l înfruntase de nenumărate ori chiar pe lojica. 

- Vă cer iertare, domnule cancelar! se ridică greoi Carrillo. 
Domnul Kornis nu are drepturile pe care le are domnul conte, 
dar nici nu i-a cerut socoteală pricipelui. A afirmat doar că nu-i 
este indiferent bunul renume al curţii noastre. Ca bun patriot şi 
ca bun supus al principelui, era normal să spună un asemenea 
lucru. 

Cancelarul rămase pe gînduri. Principele îl privi mirat. lar 
ceilalţi ascultători crezură că iezuitul îl băgase în cofă pe tăiosul 
lojica. Carrillo zimbi ironic. În schimb, principele izbucni 
nerăbdător: 

- Aşteptăm părerea voastră, domnule cancelar. 

- O aveţi, măria-ta! Întîi nu voiam să-i răspund domnului 
Carrillo, fiind convins că domnia-sa a remarcat tonul cu care a 
vorbit domnul Kornis. Dacă nu l-a remarcat nici el şi nici onoraţii 
oaspeţi pe care avem cinstea să-i găzduim, nu mai am nimic de 
spus. 

Carrillo tăcu. Nu avea ce să răspundă. Întreaga asistenţă 
remarcase tonul mînios al comandantului. Îl afurisi în gînd pe 
lojica, fără a se putea reţine să-i admire inteligenţa sclipitoare. 
Kornis, simțind că toate privirile sînt aţintite asupra lui, trase 
sabia cu un gest teatral şi o aşeză la picioarele principelui. Dar 
Sigismund dorea să fie generos în seara aceea. O privi din nou 
pe Stela Cristu. Obrajii ei erau palizi. Poate din cauza acelui 
incident neplăcut. Pentru ea hotărise să facă un gest măreț. 
Dacă ar fi ştiut adevărata cauză a palorii tinerei fete, poate că 
multe din planurile lui s-ar fi schimbat în seara aceea. 

- Ridică-te, domnule Kornis! spuse blind. Pune sabia la locul 
ei! De sabia domniei-tale mai avem multă nevoie. lar dumneata, 
domnule conte Francisc Teke, cred că ai dreptul la un răspuns. ÎI 
vei avea. În seara aceasta va fi aici un loc de judecată. Îi vom 
judeca pe acei vînători dimpreună cu toţi musafirii noştri şi nu 


cred că ei vor avea ceva de pierdut. Mai degrabă cred că au fost 
nedreptăţiţi de noi. 

In timp ce erau aşteptaţi cu atît de însemnată nerăbdare, 
cei zece vînători intrară în cetatea Alba-lulia. În frunte călărea 
de data aceasta Costache Caravană, absorbit cu totul de 
gîndurile lui. Nu-i plăceau asemenea vizite. Domnii şi principii se 
jucau prea uşor cu promisiunile. Dacă principele urmărea 
prinderea lor, nici nu se putea o capcană mai bună ca aceasta. 
O nelinişte ciudată stăruia asupra lui. Şi cu cît se apropia de 
palat, cu atit îi creştea neliniştea. 

În urma lui Costache călărea Ducu. Bănuitor şi precaut, 
îndrăzneţ şi curios din fire, tînărul spadasin nu ar fi renunţat la 
vizita aceea pentru nimic în lume. Chiar dacă principele ar fi 
urmărit prinderea lor, o asemenea înjosire pe care ar fi căpătat- 
o Sigismund i-ar fi purtat un nume rău prin toate capitalele 
Europei. Un om de talia lui nu se putea face de ris. 

Chirilă Zece Cuţite era nemulţumit. Principele şi curtenii lui 
nu-l interesau. Gîndurile lui rămăseseră în cetatea Bucureştilor, 
acolo unde Mihai-vodă avea mare nevoie de ei. Nu renunţase la 
drumul acesta, numai cu gîndul că s-ar putea lega o mai mare 
prietenie între curtea lui Sigismund şi cea a lui vodă. 

Cae Indru nu avea nici el motive să fie prea vesel. lojica îl 
înştiinţase în scrisoarea trimisă drept invitaţie că Stela Cristu şi 
contele Lajos Teleki sînt pe cale să se logodească. Ştirea o 
strecurase printre rînduri, înconjurată de alte evenimente 
petrecute în Transilvania. Tînărul bănuia acum că lojica intuise 
în vreun fel vechea lui prietenie cu Stela. Nu-i lua în nume de 
rău Stelei că se pregătea de logodnă. De fapt, nu avea nici un 
drept asupra fetei. Cu siguranţă că îl şi uitase. Au stat atit de 
puţin împreună! Poate că Teleki i se potriveşte mai bine. Îl ştia 
pe conte. Acesta îi putea oferi bogăţie şi strălucire. Îi putea 
asigura o viaţă liniştită. El era un biet vîntură-lume, fără avere şi 
fără căpătii. Smuci, puternic de căpăstru. Vînt Sălbatic se ridică 
în două picioare. Se scutură din amărăciunea lui şi-şi mîngiie 
calul cu dragoste. Primise invitaţia numai la gîndul că o va 
revedea pe Stela. Şi din această cauză, drumul de la Bucureşti 
pînă la Alba-lulia i se păruse de două ori mai lung. Dreptul s-o 
vadă nu i-l putea lua nimeni. Şi poate că era pentru ultima oară. 
Se gîndi la viitoarele înfruntări cu turcii. Îi aşteptau lupte mari şi 


grele. Se va preface că n-o cunoaşte, rămiînîndu-i satisfacția 
unei priviri de-o clipă. 

Majordomul curţii anunţă cu o voce puternică: 

- Domnul Chirilă Zece Cuţite. 

Vînătorul călcă pe dalele de piatră fără să pară cît de puţin 
tulburat. De la uşă la tronul principelui, curtenii se împărţiră 
iute, lăsînd un culoar viu între ei, şi nu s-ar fi putut spune că 
nobilii aceia cu nume atît de mari şi de cunoscute nu se 
înghesuiră, împingîndu-se grațios şi călcîndu-se pe picioare. 
Statura înaltă şi falnică a renumitului vînător smulse un murmur 
de admiraţie. Ochii lui ca jăraticul atraseră privirile doamnelor 
ca un magnet uriaş. Acesta era deci omul care umblase ani în şir 
prin Transilvania ca o umbră, împărțind moartea în rîndul 
acelora care scăpau de sub judecata legilor părtinitoare. El era 
acel teribil vînător care condamnase la moarte o întreagă solie 
turcească şi îndeplinise sentinţa chiar în cetatea de scaun, iar 
oştile principelui l-au căutat neputincioase. În jurul lui se 
ţesuseră legende unele mai aproape de adevăr, altele înflorite în 
fel şi chip. Chirilă nu luă în seamă murmurele din jurul lui. 
Înaintă hotărît spre principe, fără să se uite în dreapta sau în 
stinga. Se opri la cîţiva paşi de tron, scoase pălăria cu un gest 
aspru şi salută scurt. Poate prea scurt, ca în faţa unui egal al 
său. 

Sigismund Báthory îşi ascunse minia sub un zîmbet 
maliţios, fapt care nu-i scăpă lui lojica. lar cancelarul nu se 
bucură deloc observînd că în sală apăruseră pe neaşteptate mai 
mulţi oşteni decit se obişnuia. 

- Domnul Costache Caravană, strigă majordomul. 

Omuleţul acela rotund, cu ochii niţel bolboşaţi, parcă a 
mirare, stîrni printre privitori cîteva zîmbete de îngăduinţă. Nu 
prea arăta a luptător, iar pe faţa lui grăsuţă nu se putea citi 
măcar o urmă de inteligenţă. Şi doar îi mersese faima despre 
şiretenia lui. Numai Bocskai tresări, şoptindu-le vecinilor că îl 
văzuse pe acest grăsun, care umbla pe un cal cu nume de iapă, 
doborînd într-o ocazie patru oameni vestiți luptători cum ai 
dobori nişte pui de găină. Astfel, crescură din nou acţiunile lui 
Costache, iar dintre toţi, cea mai încîntată de asemenea veste 
păru a fi baroana Maria-Florenţa de Szentivâni. 

- Domnul Ducu cel lute, se auzi dinspre intrare. 


Tînărul păşi printre curteni uşor îmbujorat. Acesta să fi fost 
oare marele spadasin care-l trimisese în lumea drepţilor pe Roco 
Perisini? Parcă era greu de crezut. Să fi fost oare acesta omul 
care îl găurise cu sabia pe contele Bindâsz, acel spadasin fără 
egal în Transilvania? 

- Domnul Cae Indru! 

La auzul acestui nume, Stela Beckembauer îşi reţinu cu 
greu un țipăt. Faţa îi păli brusc, dar spre norocul ei, cei din jur 
nu aveau ochii pentru ea în acele momente. Doar Ştefan lojica 
observă tulburarea fetei şi se convinse definitiv că-l iubeşte pe 
Cae. Apariţia tinărului stîrni murmure de admiraţie. Omul acesta 
cu faţa prelungă, dulce, parcă lucrată din marmură, cu statura 
înaltă şi elastică, plină de tinereţe, cu privirea niţel somnoroasă, 
nu arăta nici pe departe a tîlhar, aşa cum îi mersese numele. Pe 
acest om îl sărutase Mihai-vodă, de faţă cu întreaga oştire. Cae 
se opri o clipă lingă uşă. Nu se arăta grăbit, ca ceilalţi. Privirea 
lui cuprinse fără grabă acea mulţime curioasă. O fracțiune de 
secundă, ochii lui zăboviră asupra Stelei, ca din întîmplare. Fata 
căută sprijin şi se rezemă de Teleki, aflat alături. 

- Domnul Niţă Praştie. 

Înalt şi subţire, cu pălăria mare uşor trasă pe frunte, cu 
privirea furişă, parcă la pîndă, faimosul aruncător de praştie 
trecu absent printre rîndurile nobililor. 

- Domnul Petrache cel Mic! 

Se auziră din nou murmure. Petrache cel Mic arăta cît un 
munte clădit numai din muşchi. 

- Domnul Sile Adormitu! 

Sile păşi în sală cu acea eleganţă specifică unor cavaleri din 
Apus. Doar inima lui se făcuse mică, aflindu-se pentru prima 
oară într-o situaţie de mare cinste. 

- Domnii Găluşcă, Toroipan şi Tufan-fiul! 

Cei trei voinici, cu mutrele lor cam ipocrite, păşiră în sală 
umăr lîngă umăr, zăngănindu-şi săbiile şi pintenii, călcînd apăsat 
şi semet, hotăriţi să nu-şi cedeze unul altuia întîietatea, făloşi 
cum îi învățase domnul Sile, izbind cu coatele în trecere pe 
nobilii curioşi. Ajunşi în apropierea principelui, scoaseră un picior 
mult înainte, îşi prinseră pălăriile cu un gest larg, se aplecară 
mult pe piciorul din faţă şi salutară adînc, măturînd podeaua cu 
penele pălăriilor, executînd cel mai desăvirşit salut cavaleresc. 


- Fiţi bineveniţi, domnilor, Găluşcă, Toroipan şi Tufănel! 
spuse principele citindu-le numele de pe un bileţel aflat alături. 

- Tufan! îl corectă Tufănel. 

- Tufan! aprobă principele. 

- Fiul! murmură Tufănel. 

- Fiul! fu de acord Sigismund. 

Curtenii se apropiară, curioşi să asculte discuţia dintre 
principe şi vînători, păstrînd totuşi o distanţă respectuoasă de 
vreo zece paşi. 

- lată, domnilor, zise principele zimbind, ani de zile trupele 
mele nu au putut să vă aducă în faţa noastră, iar o simplă 
invitaţie ne dăruieşte această plăcere. 

- Ceea ce dovedeşte, măria-ta, că buna înţelegere 
valorează mai mult decit forţa armelor! răspunse aspru Chirilă. 

- Buna înţelegere sau iscusinţa, zimbi principele. 

Caravană se încruntă uşor. Cae Indru păru dintr-o dată mai 
somnoros decit fusese. Ducu privi în tavan, căutînd parcă un 
punct anume. Sile îşi pipăi buzunarul în care purta o singură 
piatră. Coatele lui Petrache cel Mic se desfăcură niţel de lîngă 
corp. Dar nimeni dintre ei nu făcu o mişcare mai aparte în faţa 
acelor cuvinte care semănau a trădare. Principele urmări atent 
feţele vînătorilor şi-i socoti mai puţin inteligenţi decît le mersese 
faima. 

- Oare dragostea sau admiraţia pentru curtea noastră v-a 
făcut să răspundeţi atît de iute acelei invitaţii? Zău că nu e de 
glumă să faci un asemenea drum din cetatea Bucureştilor pînă 
la Alba-lulia, doar pentru un bal! 

- Am răspuns invitaţiei unui principe, răspunse tăios Cae 
Indru. Domnul Ţării Româneşti ne-a însărcinat să aducem 
măriei-tale vorbe de sănătate. Baluri avem şi în cetatea 
Bucureştilor, şi nici acolo nu prea ne îmbulzim la ele. Unele 
lucrări grabnice şi primejdioase lasă balurile pe planul al doilea. 
lar dacă în atenţia măriei-tale a fost numai invitaţia la un bal, 
atunci cu adevărat distanţa între Bucureşti şi Alba-lulia este 
foarte mare. A 

Cae vorbise astfel, hotărît să limpezească lucrurile. In 
schimb, principele îşi muşcă buzele de supărare auzind 
insinuantul răspuns al vînătorului şi nu se putu opri să răspundă 
mai aspru decit ar fi vrut: 


- Domnul Ţării Româneşti e slujitorul nostru, iar voi, 
domnilor, sînteţi abia slujitorii lui. Orice slujitor are datoria să se 
înfăţişeze înaintea stăpînului la prima poruncă. 

Cae îşi dădu seama de situaţia grea în care intraseră. 
Numai un răspuns plin de îndrăzneală ar mai fi putut îndrepta 
lucrurile. Şi, spre uimirea mulţimii de curteni, zimbi candid. 

- Domnul Ţării Româneşti e slujitorul lui Dumnezeu şi al 
ţării sale! Alt stăpîn asupra noastră. Cîtă vreme ne-aţi poruncit, 
nu am venit la curtea din Alba-lulia, măria-ta. Şi nici cu forţa nu 
ai putut să ne aduci. 

În sală se produse mişcare. Asemenea îndrăzneală 
devenise cu totul primejdioasă. 

- Uiţi unde te afli! strigă principele, mînios. 

- Nu uit. Măria-ta şi-a uitat datoriile de gazdă! 

Observînd miînia principelui, Kornis se repezi şi puse mîna în 
pieptul lui Cae. O clipă, ochii tînărului se îngustară. Miinile i se 
mişcară parcă leneş, iar comandantul se izbi puternic cu fruntea 
de dalele de piatră. Soldaţii făcură un pas. Dar vocea 
cancelarului îi opri să-l facă şi pe-al doilea. 

- Să nu-i atingă nimeni! 

Principele vru să dea ordin de arestarea cancelarului 
dimpreună cu vinătorii, dar lojica i-o luă înainte. 

- Aceşti oameni sînt musafirii principelui. Ridică-te, 
domnule Kornis! Cum ai îndrăznit să nesocoteşti voinţa 
principelui? Ai primit vreo poruncă din partea măriei-sale? Mi se 
pare că pentru a doua oară în această seară meriţi să fii judecat. 

Îi întoarse comandantului spatele cu o mişcare aspră şi 
continuă în faţa lu Sigismund: 

- Măria-ta, mă rog pentru iertarea domnului Kornis, care 
prin purtarea lui ar fi putut face o ruptură între noi şi curtea din 
Ţara Românească. Aceşti oameni sînt trimişii lui Mihai-vodă. La 
curtea noastră nu s-au mai întîmplat asemenea lucruri de ocară. 

Principele înţelese aluziile cancelarului şi-i fu recunoscător 
că-l scosese dintr-o mare încurcătură. Cu citeva clipe înainte, 
era gata să-i aresteze chiar el, cuprins de furie. Dar furia trebuia 
s-o reverse asupra cuiva, iar ţap ispăşitor nimeri Kornis. 

- Comandante, se pare că nu te simţi prea bine în această 
seară. Cred că ar fi mai bine pentru sănătatea domniei-tale să te 
retragi şi să te odihneşti. Nu vom uita să te chemăm cînd se va 


ivi prilejul nimerit. Eşti liber, domnule, să mergi să te cauţi de 
sănătate. 

Kornis salută palid ca un mort şi se retrase. Pierduse bătălia 
cu lojica şi, pe deasupra, intrase în dizgrație. 

Tot cancelarul fu cel care făcu să treacă acel moment 
neplăcut, ştiind cît de mult iubea Sigismund meşteşugul 
armelor. 

- Măria-ta, am auzit că aceşti domni au adus mari foloase 
creştinilor păgubindu-i pe turci prin iscusinţa armelor şi a 
gîndului. Poate că ar trebui să-i răsplătim aşa cum numai 
principele Transilvaniei ştie s-o facă. lar aceşti domni ar putea 
să ne dăruiască o seară deosebită arătîndu-ne ceva din iscusinţa 
lor în mînuirea unor arme care le-au făcut mare faimă chiar pînă 
în capitalele din apusul Europei. Cred că regele Franţei, care 
iubeşte ca şi pricipele nostru vitejia şi iscusinţa, ar da mult ca să 
vadă un asemenea spectacol. 

La auzul acestor vorbe, principele se domoli cu totul, 
reuşind chiar să ridă vesel. Trebuia să nu scape fericitul prilej. 
Numai dacă acei vinători erau cu adevărat pricepuţi. 

- Poate am vorbit cam aspru, domnilor, se întoarse către 
oaspeţi. Am, totuşi, convingerea că meritaţi asemenea vorbe, de 
vreme ce nu aţi găsit de cuviinţă să vă înfăţişaţi mai devreme în 
faţa noastră şi să ne arătaţi că aţi fost urmăriţi nu totdeauna pe 
drept. Dar să lăsăm aceste lucruri! Ideea domnului cancelar e 
cum nu se poate mai bună! Poate că în felul acesta vom reuşi să 
aducem printre noi puţină căldură. 

Curtenii aprobară zgomotos propunerea. Vinătorii priviră 
întrebători spre Cae, considerîndu-l pe tăcute conducătorul lor. 
Tînărul se gîndi că primejdia încă nu e cu nimic înlăturată. lar o 
demonstraţie de iscusinţă şi forţă nu strică. Ba dimpotrivă: e 
bună totdeauna, fiindcă intimidează. Îşi croise în minte un plan 
de acţiune şi poate că propunerea venea tocmai la timp. 

- Plăcerea ar fi de partea noastră! hotărî el. Cu ce ar dori 
măria-ta să începem? 

- Cred că o luptă cu sabia ar fi un început bun. Din păcate, 
nu avem adversari pe măsura voastră, domnilor. 

- Avem! spuse repede Carrillo. Ştiind că i-ar plăcea măriei- 
tale un asemenea spectacol, ne-am îngrijit din timp. Părintele 
Grasa a fost un renumit profesor de scrimă, iar cavalerul Jan 
Siloky se pare a fi cea mai bună spadă a Transilvaniei. 


- Aşa e! aprobă Sigismund, încîntat. 

Carrillo făcu un semn. Dintr-o încăpere alăturată îşi făcură 
apariţia părintele Grasa şi Jan Siloky, urmaţi de un slujitor care 
purta patru săbii cu virfurile boante. Cae făcu un gest de 
invitaţie spre Ducu. Tînărul îşi deschise propria sabie şi o lăsă în 
mîinile lui Tufănel. Înaintă apoi vreo cîţi paşi, făcu o reverență 
adîncă în faţa celor doi spadasini şi întrebă politicos: 

- Cine dintre domniile-voastre îmi face cinstea să începem? 

Corrillo hotărî în locul lor: 

- Domnule Siloky, fă-ne plăcerea şi arată-i domnului Ducu 
măiestria domniei-tale! 

Cunoscînd bine dibăcia lui Grasa, îl păstră pentru Cae Indru, 
convins prin simplă impresie că poate mai mult decît Ducu, 
avînd astfel prilejul de a asista la un spectacol cum nu se 
întîlnesc multe. Dar după primele schimburi de lovituri dintre 
Ducu şi polonez, iezuitul exclamă în gînd: „Pe toţi dracii, 
Doamne iartă-mă, flăcăul acesta pare un pui de diavol. Parează 
tot ce i se trimite, şi încă nu a atacat pînă acum. Dar iată că 
Siloky pregăteşte o lovitură mare. Ah, Ducu a parat lovitura! 
Totuşi, văd că dă îndărăt în faţa polonezului.” 

Cei doi se mişcau repede. Fulgerau scurt, lucrind metodic, 
încercînd ici-acolo, căutînd punctele slabe, pregătind atacul 
decisiv prin mişcări înşelătoare. Din sală se auzeau murmure de 
admiraţie. În faţa unui Siloky dezlănţuit, vînătorul para calm, 
retrăgîndu-se pas cu pas. lar cînd pe faţa polonezului apăru un 
zimbet de superioritate, Ducu porni un dans îndrăcit în jurul lui. 
O lovitură dată năprasnic, lîngă umăr, aruncă sabia polonezului 
cît acolo, punînd capăt luptei. 

Polonezul rise prietenos şi observă fără supărare: 

- Domnule, sînteţi mai bun! Am simţit acest lucru de la 
primul schimb de lovituri. Nu mi-am închipuit că ar putea să mă 
biruie cineva în partea aceasta a Europei. Şi zău că nu prea am 
obiceiul să mă laud! Aţi atacat o singură dată. In rest, domnia-ta 
ta te-ai jucat cu mine, parînd parcă în glumă tot ce ţi-am trimis. 

- Mai încercaţi o dată! strigă Sigismund entuziasmat. 

- De prisos, măria-ta! răspunse polonezul. Domnul acesta e 
tot ce am văzut mai bun în scrimă pînă azi! 

La un semn al lui Carrillo, părintele Grasa se apropie de 
Indru, purtînd cele două arme sub braţ. Şi nu s-ar fi putut spune 
că iezuitul ar fi fost o figură tocmai comună. Intreaga lui făptură 


era formată din linii parcă întrerupte pe undeva. Cu toată 
înălţimea respectabilă, mîinile îi atîrnau pînă aproape de 
genunchi. Fruntea ţuguiată, străjuită de nişte urechi clăpăuge, 
scotea parcă mai mult în evidenţă faţa oacheşă, ca un triunghi, 
cu gura subţire suptă înăuntru, pierdută sub nasul coroiat şi 
lung, în formă de plisc. O figură mai şuie decit a părintelui Grasa 
cu greu s-ar fi putut dibăci cale de o sută de mile împrejur. 

- Domnilor, luă cuvîntul Carrillo, părintele Grasa a fost mulţi 
ani profesor de scrimă. Numele lui a ajuns cunoscut la Paris, la 
Veneţia şi la Madrid. Din şcoala sa au ieşit spadasini cu mare 
faimă. Cred că măria-sa principele şi domniile-voastre veţi avea 
un spectacol rar dacă şi domnul Cae Indru se va ridica la aceeaşi 
înălţime. 

Grasa îl salută adînc pe Indru. Vinătorul îi răspunse cu 
politeţe. Aleseră armele şi se aşezară în gardă. lezuitul se 
dovedi pe cît de mare spadasin, pe atit de mare vorbăreţ. Spre 
deosebire de Jan Siloky, nu lucra iute. Sabia lui descria curbe 
mari, leneşe, dar fiecare lovitură avea o precizie milimetrică. 
Asalturile de la înălţimea pieptului se schimbau pe neaşteptate 
în lovituri laterale, întrerupte brusc prin împungeri cu fandări 
lungi. După vreo cinci minute de luptă, iezuitul zimbi mulţumit şi 
i se adresă lui Cae cu vocea lui catifelată: 

- Signor Indru, am avut plăcerea să vă ofer întregul alfabet 
al scrimei şi rar mi-a fost dat să văd un adversar ca domnia-ta, 
care să cunoască toate literele. Vom trece acum la combinaţii 
de litere. Adică la cuvinte. Dacă şi aici veţi avea răspunsuri tot 
atit de elegante, nu ne mai rămîne decit să abordăm fraza. 
Dincolo de cuvinte au trecut puţini spadasini, iar numele lor a 
rămas mare. Dar fraza, unde sînt atitea combinaţii de cuvinte, 
triază fără milă. Spadasinii care trec de frază nu mai au nimic de 
învăţat. Dar dintre aceştia se nasc unul la douăzeci de ani. 
Atenţie, domnule, am intrat în faza cuvintelor! Sabia lui Grasa 
capătă iuţeala pe care nu o avusese la început. Zeci de mişcări 
înşelătoare şi iuți, date la înălţimea capului sau coborite la 
pîntece, pregăteau de fapt adevărata lovitură lucrată metodic. 
Cae apăra magistral şi nici o clipă sabia lui Grasa nu reuşea să 
se desprindă într-o lovitură clară. Curtenii şi invitaţii urmăreau 
cu sufletul la gură acea gigantică desfăşurare de măiestrie, iar 
principele uitase pur şi simplu unde se află şi strigă în gura mare 
cuvinte de satisfacţie. 


- E un spectacol grandios, îi şopti Carrillo. Am colindat, 
măria-ta, Europa în lung şi-n lat, dar nu am văzut asemenea 
spectacol. Priveşte-l pe Indru! Parcă i-ar spune cineva care va fi 
următoarea lovitură a părintelui Grasa. Omul acesta nu se apără 
ca toată lumea. Simte dinainte lovitura adversarului. 

Timpul trecea iute şi nimeni din sală nu se gîndea la el. Pe 
fruntea lui Grasa, transpiraţia apăruse în broboane mari. Ceru o 
clipă de răgaz, aprobată cu mărinimie de Cae Indru. lezuitul îşi 
şterse fruntea cu o batistă oferită amabil de vînător. Privirile lui 
cătară cu admiraţie spre tînărul adversar. 

- Fraza, domnule. Fraza va decide! zise Grasa, pregătindu- 
se de noi asalturi. 

De data aceasta, sabia lui se mişcă atît de iute, încît era 
greu de urmărit. Scula aceea sclipitoare parcă se transformase 
într-o viperă al cărei şuierat pregătea muşcătura. Loviturile iuți 
se rupeau brusc, fiind continuate cu asalturi largi, mai mult 
laterale, pentru a distrage atenţia lui Cae. Ajunseră amindoi într- 
un colţ al sălii. Pe faţa şuie a iezuitului apăru un dram de lumină. 

- Să nu tresari, domnule Indru, la ceea ce îţi voi spune! 
Zimbeşte, domnule! Pe toţi dracii Doamne, iartă pe robul tău, 
îmi placi din ce în ce mai mult! S-ar putea să ai neplăceri cu 
principele. Cu el nu ştii niciodată cum se termină o discuţie. S-ar 
putea să vă pună în lanţuri. 

- Ştiu! răspunse Cae, la fel de încet. 

- Ţi-ai luat unele măsuri? 

- Da. 

- Atunci, e bine, domnule! Să le oferim acestor nătărăi tot 
ce poate da scrima mai frumos! Unul ca domnia-ta se naşte o 
dată la douăzeci de ani. Dacă vrei să scapi singur, lasă-te împins 
către coridorul din spate. Acolo vei găsi o fereastră. Dacă sari 
prin ea, ajungi în parc. 

Cae zîmbi ciudat. lezuitul îşi dădu seama că nu-şi va părăsi 
tovarăşii. Din clipa aceea simţi pentru vînător una din acele 
simpatii care se nasc spontan şi nu mor niciodată. Îşi aminti că 
se făcuse preot dintr-o pornire pe care nu şi-o putuse explica 
mai pe urmă. Dusese o viaţă asemănătoare cu a acestui tînăr. 
Liber ca un vultur. Inconjurat de prieteni devotați. Renunţase la 
toate pentru bogăţie şi confort. Pentru o moarte lentă spirituală 
şi fizică. Cu gîndurile aiurea, făcu unele greşeli. Tînărul adversar 
nu profită de ele şi-i fu recunoscător pentru acea mărinimie. 


Puse capăt luptei printr-un semn cu palma. Îl salută pe Cae mai 
adînc decît pe principe. lar în vorbele lui se putea observa o 
sinceritate de netăgăduit. 

- La curtea Spaniei sau a Franţei, domnul acesta ar putea 
trăi în mare cinste. Asemenea cinste se pare că a obținut-o deja 
la curţile din Bucureşti şi Alba-lulia. Sînt fericit că am avut 
prilejul să întîlnesc asemenea sabie, care se naşte o dată la 
douăzeci de ani. Adică una într-o generaţie. 

- Se pare că balul nostru s-a transformat într-o încercare de 
arme, rise principele. Ce propun nobilii mei invitaţi? Să 
continuăm sau să deschidem balul? 

- Să continuăm! strigară invitaţii. 

- Despre faimoasele voastre cuțite s-a vorbit mult, 
domnilor, interveni Carrillo adresîndu-se lui Chirilă şi lui Cae. 
Propun să aşezăm două lumînări la zece paşi. Sper să nimeriţi 
asemenea ţinte subţiri. 

- Puțin! observă Chirilă. 

- Atunci, la cincisprezece paşi vă convine? 

- Cu o condiţie, monseniore! îl întrerupse Cae. Ţintele să fie 
mişcătoare. 

Faţa lui Carillo se lungi de uimire. lar în sală se auzi un 
murmur de neîncredere. 

- Nu e prea greu, domnilor? 

- Nu! răspunse aspru Chirilă. Cine se oferă să plimbe 
lumînările? 

În sală nu se mişcă nimeni. Pericolul era din cale-afară de 
mare. Costache Caravană şi Ducu făcură un pas înainte. Li se 
alăturară în grabă contele Teleki, părintele Grasa, Jan Siloky, 
ceilalţi vînători şi chiar contele Beckembauer. Curajul acestor 
oameni îl mişcă pe Sigismund Bathory. Într-un elan care-l uimi 
pe Carrillo, se ridică de pe tron şi strigă: 

- Voi fi şi eu unul dintre aceia care vor mînui ţintele. lar 
dacă domnul cancelar ar vrea să-mi dea o mînă de ajutor, n-ar fi 
rău. 

Se auziră proteste. Pînă la urmă, principele fu nevoit să 
renunţe în favoarea lui Teleki şi Beckembauer. Se făcu o linişte 
de moarte. Cae îl privi pe conte zimbind. lar Teleki avu norocul, 
fără să ştie, că încăpuse în faţa cuţitului unui om cinstit. O cît de 
mică neatenţie voită i-ar fi curmat zilele frumosului conte. Dar 
lui Cae nu-i trecu prin minte aşa ceva. Stela Cristu devenise 


galbenă şi, fără să-şi dea seama, făcu un pas înaintea celorlalți. 
Nobilii din jur crezură că se teme pentru viaţa lui Teleki. Numai 
cancelarul ştia adevărul. Stela bănuia că Indru aflase despre o 
eventuală logodnă între ea şi conte şi se temea pentru Cae. Va 
rezista Cae oare unei tentaţii atît de mari? 

La trei paşi unul de altul, Beckembauer şi Teleki porniră 
dinspre peretele lateral, purtînd fiecare dintre ei cîte-o lumînare 
puţin ridicată deasupra capului. Două mişcări fulgerătoare, 
elegante şi două cuțite scînteiară prin aer. Din sală, care aştepta 
cu sufletul la gură, izbucniră un ropot de aplauze şi strigăte de 
admiraţie. Cele două cuțite tăiaseră lumînările. 

Principele îşi reţinu cu greu un tremur nervos, dar nimeni 
nu luă în seamă un lucru atit de firesc. Fusese o încercare de 
iscusinţă făcută pe viu şi s-ar fi putut termina cu un accident 
regretabil. In timp ce slujitorii purtau pe tăvi mari de aur pocale 
cu vestitul vin de Tirnave, cei doi vînători îşi puseră nepăsători 
cuţitele la brîu. 

- Cred că domnul Indru aruncă mai repede, spuse 
Sigismund. 

- În schimb, Chirilă are forţă mai mare, completă Cae. 

- Nici vorbă! zîmbi Chirilă. Ai şi viteză, şi forţă mai mare 
decit mine. 

Modestia lor făcu mare impresie asupra celor prezenţi, iar 
de undeva din sală se auzi o voce: 

- Dacă principele nostru nu are nimic împotrivă, să bem în 
cinstea acestor viteji! 

- În sănătatea lor! sări principele. 

Atmosfera rece de la început se încălzise vizibil. Cae începu 
să spere că vor termina seara cu bine. Privirile curtenilor erau 
binevoitoare. Cît despre principe, acesta uitase cu desăvirşire 
discuţia aceea. Chiar Carrillo, care complotase cu Kornis, îşi 
schimbase în mare măsură gîndurile, fiind şi el un mare amator 
de asemenea spectacole. Figurile ipocrite ale lui Găluşcă, 
Toroipan şi Tufănel îl atrăgeau. Pregătise şi pentru ei trei 
adversari de valoare, iar o partidă de scrimă cu trei perechi 
odată nu era tocmai de lepădat. Gîndindu-se astfel, îşi rosti 
invitaţia cu cea mai desăvirşită politeţe: 

- Dacă domnii Găluşcă, Toroipan şi Tufănel ar dori să ne 
ofere o lecţie de scrimă, le-am rămîne îndatoraţi. 

- Tufan-fiul! interveni aspru Tufănel. 


- Vă cer iertare, domnule Tufan-fiul! se înclină iezuitul. 
Avem pentru domniile-voastre adversari pe măsură. lar dacă 
numele vostru nu a căpătat faima pe care-o merită, aveţi prilejul 
s-o ciştigaţi în această seară. 

Auzind asemenea propunere năstruşnică, cei trei îngheţară 
de groază. Indru se pregătea tocmai să intervină, dar lui Tufănel 
îi trecu prin minte una din acele idei formidabile care se nasc în 
mintea unui om obişnuit o dată la o viaţă. 

- Monseniore, spuse imitîindu-l pe Indru, domnul Tufan- 
tatăl, nobilul meu părinte, despre al cărui meşteşug în mînuirea 
sabiei cred că aţi auzit în multe rînduri, are o vorbă: „Nu te arăta 
puternic în armele pe care le ştiu prietenii şi duşmanii! Arată-le 
ce poţi cu arme pe care nu le cunosc ei!” 

Toroipan tuşi năprasnic. Tufănel îl privi aprig o clipă, apoi 
zimbi subţire şi se întoarse către Carrillo. 

- Am să vă arăt o luptă cum n-aţi mai văzut. Să fiu al nai... 
să dea boala-n... pe cinstea mea de cavaler, domnilor, că veţi 
vedea o luptă cum nu a mai fost la această curte! Cu săbiile v- 
au mulţumit domnii Indru şi Ducu. La naiba cu săbiile! Vrem 
ceva mai nou! 

Toroipan tresări mulţumit, amintindu-şi de ciomege. Cu 
siguranţă că Tufănel făcuse aluzie la ele. Era dat naibii Tufănel 
ăsta. Aicea bătea Tufănel cu vorba. Al naibii lingurar! 

- Aşa e! sări cu gura, prinzînd curaj. Tufănel ştie ce spune. 
Tat-su, nea Tufan, nobilu... ăla de vindea linguri la Zece Mese şi 
sucitoare şi blaturi de lipii... 

- Mai taci dra... Opriţi-vă, domnule Toroipan! sări Găluşcă 
mînios. 

Apoi se întoarse către principe şi zimbi galeş. 

- Domnul Toroipan pe cît e de viteaz pe-atita e lipsit de 
darul vorbirii. Cu voia domniei-sale, am să vă spun ce tot 
îndruga el acolo. Trăsni-l-ar... Dumnezeu să-l ţină! Care va să 
zică, Tufan-tatăl nobilu... ăâă... lovea cu ciomagu la lingurică. 
Adică zise, văzînd că ceilalţi nu pricep la capătul pieptului. Cu o 
singură lovitură dărima zece mese. Învîrtea ciomagul pe 
spinările duşmanilor ca pe sucitor şi cădeau oamenii în faţa lui 
laţi ca nişte lipii. Asta e! 

Toroipan nu putu să rabde asemenea neobrăzare şi fu gata 
să intervină. Dar un cot în stomac dat pe neobservate de 
Găluşcă îi luă piuitul şi restabili ordinea între ei. 


- Porunciţi, monseniore, slujitorilor continuă Tufănel să 
caute la şeile cailor noştri. Vor găsi acolo trei ciomege. Am să 
mă bat singur împotriva domnilor Găluşcă şi Toroipan şi nimeni 
nu va putea spune că nu va fi o luptă pe viaţă şi pe moarte. 
Păcat că nu se află aici domnul Tufan-tatăl! Ar face o vînzare de 
linguri... adică ar fi în stare să bată întreaga suflare din această 
încăpere. 

După puţină vreme, slujitorii aduseră cele trei ciomege 
zdravene, din lemn de corn. Se făcu loc mult spre fundul sălii. 
Fiecare dintre cei trei îşi prinse ciomagul cu ambele miini. 
Toroipan lovi cu toată puterea spre căpăţina lui Tufănel. Femeile 
din sală închiseră ochii. Bărbaţii mai slabi de fire scoaseră 
exclamaţii de spaimă. Cu o mişcare uluitor de iute, Tufănel făcu 
un pas înainte spre miinile lui Toroipan în timp ce ridica 
deasupra capului propriul lui ciomag, ţinut zdravăn de capete. În 
felul acesta, lovitura îşi pierdu aproape întreaga forţă. 
Genunchiul lui Tufănel izbi în stomacul lui Toroipan ca într-un 
sac şi tot în aceeaşi clipă sări într-o parte şi duse ciomagul pe 
lîngă corp, ferindu-se de lovitura lui Găluşcă. Lingurarul părea 
un titirez între cei doi. Se schimbau lovituri năprasnice, în stare 
să omoare un bou dacă şi-ar fi atins ţinta. Privitorii erau convinşi 
că o asemenea dispută nu se poate încheia fără o victimă. Nu 
mai asistaseră la o astfel de luptă şi nici nu bănuiseră că bătaia 
cu ciomegele ar putea fi chiar mai spectaculoasă decit scrima. 
Fiecare lovitură aplicată de unul dintre cei trei putea aduce 
moartea dacă nu era parată la timp şi cu mare iscusinţă. Și 
fiecare lovitură smulgea celor prezenţi exclamaţii de spaimă sau 
de mirare. 

Toroipan încercă o lovitură de împungere cu virful 
ciomagului. Lingurarul sări aprig îndărăt, parînd în acelaşi timp o 
lovitură dată la picioare de către Găluşcă. Fu rîndul lui Tufănel 
să atace. Citeva mişcări înşelătoare îi derutară pe cei doi. 
Ciomagul lui Găluşcă zbură în secunda următoare în peretele 
aflat la cîţiva paşi. Din perete căzu o bucată de tencuială. 
Găluşcă vru să se repeadă după armă, dar lingurarul, mai iute, 
puse piciorul pe ciomagul căzut. Cu un gest de resemnare, 
Găluşcă se retrase lîngă vinători. Rămas de unul singur, 
Toroipan suportă din ce în ce mai greu asalturile lui Tufănel. 
Lingurarul se prefăcu a se împiedica şi-i întoarse spatele. Acesta 
era unul dintre trucurile lui preferate. Toroipan lovi năprasnic în 


direcţia capului. De data asta, strigătele de spaimă fură destul 
de puternice. Tufănel sări sprinten cu spatele sub braţele lui 
Toroipan. O mişcare scurtă şi îndemînatică îl aruncă pe bietul 
Toroipan ca pe-un sac de grăunţe. 

Lupta se isprăvise. Aplauzele pentru Tufănel răsunară 
multă vreme. Doar principele nu luă parte la ele. Oamenii 
aceştia erau cu adevărat nişte virtuoşi. Acum îşi explica foarte 
bine cauza pentru care nu putuseră fi prinşi în atîtea rînduri de 
către oamenii lui. Nu se îndoia o clipă că şi ceilalţi vînători care 
nu-şi arătaseră măiestria îşi aveau numerele lor. Dacă şi 
inteligenţa le era la fel cu măiestria, oamenii aceştia 
reprezentau o forţă  nemaiîntilnită. lojica şi Kiraly nu 
exageraseră cu nimic în laudele lor. Avindu-i în slujba lui pe 
aceşti zece oameni ar fi putut îndrăzni mai mult decit pînă 
acum. Le va dărui bani şi aur cît n-au visat ei să aibă. Dar 
înainte de a şi-i face slujitori îi va aresta. Întîi, pentru a le dovedi 
lor şi altora iscusinţa şi puterea lui. Apoi, pentru a le arăta că e 
un stăpîn generos, iar omul acceptă mai uşor o situaţie de 
mărire înălţîndu-l direct din mizeria închisorii. Îi va scoate din 
închisoare după trei zile. Ei vor fi garda lui personală şi poate 
chiar oamenii lui de taină. Nici unul dintre marii nobili ai 
Transilvaniei nu va mai îndrăzni să cîrtească. Va da sentinţă 
împotriva oricui de aici din palat pe tăcute şi tot pe tăcute va fi 
şi executată, fără ca cineva să afle vreodată adevărul. Va 
înjgheba o armată cum nu a mai fost. Moldova şi Tara 
Românească vor fi înglobate principatului. O armată uriaşă s-ar 
putea ridica din cele trei ţări. Cu asemenea armată, ar fi o 
jucărie să ocupe Ungaria şi Polonia. Să-i strivească pe turci şi pe 
tătari. lar el să devină un fel de arhanghel al creştinilor. Se căzni 
o vreme să afle un nume potrivit unei ţări atît de întinse. Nu găsi 
nimic de seamă şi se posomori brusc. 

Ceru o cupă cu vin şi-şi muie buzele în licoarea gălbuie. 
Cînd se hotărî să le vorbească vinătorilor, glasul lui era deosebit 
de blînd. 

- Ne-aţi arătat lucruri frumoase, domnilor. În zilele şi 
săptăminile următoare cred că vom vedea la domniile-voastre 
alte lucruri de măiestrie. 

Chirilă îşi prinse mustaţa subţire cu buzele. Costache îşi 
bolboşă ochii mai mult decit o făcea de obicei. Ducu pipăi 
instinctiv cu cotul mînerul sabiei. Indru zimbi ironic. 


- Ne pare rău că nu vă putem împlini voia, spuse molcom. 
Lucruri grabnice ne cheamă în Ţara Românească. Vom pleca 
mîine în zori. 

- Veţi pleca atunci cînd voi hotărî eu! se înfurie Sigismund. 

- V-am mai spus, măria-ta, că noi nu avem stăpiîn, zise 
Chirilă. 

- Veţi avea de azi înainte! 

- Doar cu voia noastră! rise Caravană. 

- Sau fără voie. 

- Mulţi s-au căit încercînd să ne impună voia lor, zimbi Cae. 

- E o ameninţare? strigă principele. 

- Nu! o povaţă, murmură Niţă Praştie. 

- „Sînt daţi naibii! gîndi Sigismund, fără să-şi arate veselia. 
Au curajul să mă înfrunte chiar în mijlocul oamenilor mei.” 

Prefăcîndu-se grozav de supărat, se ridică de pe tron şi 
strigă: 

- Gărzi, arestaţi-i! 

Ofițerii şi oştenii aflaţi pe lîngă pereţi făcură un pas înainte. 
Cancelarul, alb la faţă de miînie şi ruşine, vru să intervină 
energic, dar în clipa aceea se petrecu un lucru de necrezut. Una 
din acele fapte care aduc a sminteală la prima vedere. O faptă 
despre care se vorbi multă vreme în întreaga Transilvanie şi 
chiar mai departe. 

Dintr-un salt, Cae îl prinse în braţe pe principe. Chirilă îi 
propti vîrful cuţitului lîngă beregată. Ceilalţi vînători făcură cerc 
în jurul lor. Carrillo, aflat mai aproape, vru să intervină, dar un 
pumn formidabil aplicat de Costache îl aruncă cît colo. Fu un 
moment de uluire generală, de care profită Indru, strigînd 
puternic: 

- Toată lumea să treacă la pereţi! Liberaţi ieşirea! Dacă 
încercaţi o mişcare duşmănoasă, principele va muri în aceeaşi 
clipă. 

De undeva se auzi un țipăt puternic: 

- Atenţie, Cae! 

Vînătorul se aplecă brusc, dimpreună cu principele. Un foc 
de pistol răsună în apropiere. Cel care trăsese căzu străpuns de 
sabia lui Ducu. Indru recunoscu strigătul. Era al Stelei Cristu. 

- De îndată ce sîntem în siguranţă îl liberăm pe principe, 
zise Chirilă. Domnule cancelar, porunceşte să fie aduşi caii 
noştri lîngă treptele de la intrare! 


- Ce garanţii ne daţi că-l veţi libera pe principe? întrebă 
cancelarul. 

- Cuvintul nostru, răspunse Cae. 

- Îmi ajunge, domnilor! se înclină lojica. 

Poruncile lui fură aduse grabnic la îndeplinire. În sala de bal 
domnea o linişte de moarte. Dar, spre surprinderea tuturor, 
Sigismund, care nu era un fricos, zimbea galeş, uitîndu-se pieziş 
spre cuțitul lui Chirilă. 

Vînătorii porniră încet către uşă. Tufănel, Toroipan şi 
Găluşcă încheiau acel cortegiu ciudat învirtind săbiile ca pe nişte 
ciomege. Uşa se închise în urma lor, iar zgomotul ei, destul de 
obişnuit, păru în sală ca o detunătură de armă. Dinspre curte se 
auzi răpăit de copite. Vinătorii nu întîlniră pe străzile cetăţii nici 
un obstacol. Ajunseră la porţi. Un ofiţer cu o făclie în mînă se 
apropie de călăreţi. 

- Deschide! ordonă principele. 

Ofiţerul săltă făclia şi-l recunoscu pe Sigismund, aşezat pe 
Vînt Sălbatic în faţa lui Cae. 

- Măria-ta... ăă... îndată. 

leşiră în cîmpie. Zăpada căzută proaspăt crescuse de o 
palmă. Vintul adia molcom. Fulgii mari le răcoreau feţele 
încinse. Ajunseră cam la o milă depărtare de cetate. 

- Opriţi! strigă Cae. Măria-ta, eşti liber! 

Sigismund sări sprinten în zăpadă. Cu un gest iute, smulse 
de pe deget un inel. 

- lată, domnule Indru, un semn de preţuire din partea 
principelui Transilvaniei. Dacă aţi avea încredere, v-aş pofti 
îndărăt. Doresc din tot sufletul prietenia voastră. Abia acum vă 
cunosc bine. Aţi avea încredere în cuvîntul meu? 

- Nu, măria-ta! răspunse Cae. Poate că timpul va reuşi să 
ne apropie. 

- Ce-mi reproşezi? 

- Nehotărtrea. Eşti schimbător, măria-ta! 

- Atunci, să hotărască timpul, domnilor! încheie trist 
Sigismund Bathory. 

Vînătorii dispărură în noapte. Principele îi auzi o vreme cum 
se depărtează în galopul cailor. Apoi se întoarse domol către 
cetate, simțind cum l-a cuprins frigul. 

- Sărmană vanitate omenească! rosti el. Am pierdut nişte 
oameni viteji datorită firii mele uşuratice. Am vrut să mă fălesc 


în faţa curtenilor mei cu iscusinţa mea. Sărmană iscusinţă! L-am 
disprețuit pe Mihai-vodă. Dar el a ştiut să-şi apropie asemenea 
oameni. Ce am realizat eu pînă acum? Nimic. Mă ţin de baluri şi 
de petreceri în vreme ce Mihai se apără cum poate de ienicerii 
sultanului. Dacă pierde el, voi pierde şi eu. Turcii nu vor întîrzia 
să calce Transilvania. lar Rudolf al doilea... Dumnezeu ştie ce 
urmăreşte acest Rudolf. Sînt un principe slab. Ce oameni am 
pierdut! Poate că prin cancelar am să le cîştig prietenia. Şi dacă 
le voi cere să mi-l aducă legat pe sultanul turcilor, pe cinstea 
mea că ăştia sînt în stare s-o facă! Avea dreptate cancelarul 
cînd spunea că domnul Kornis ar fi cucerit cetatea Oradei dacă-i 
avea alături pe vinători. 

Tresări. Din faţă se auzea tropot de cai mulţi. 

- Îndărăt, nătărăilor! începu să strige cît îl ţinea gura. 

Curînd, primii călăreţi se opriră lîngă el. Un ofiţer descălecă 
şi-i oferi calul şi pelerina. Peste un sfert de ceas, Sigismund se 
întoarse în sala tronului şi, spre uimirea curtenilor, se aşeză 
calm. Porunci să i se schimbe încălţările, iar cînd lucrarea fu 
isprăvită cu bună rînduială strigă vesel: 

- Să pornească balul! 

Nobilii se priviră miraţi, neştiind ce să mai creadă. 

Pe drumul care ducea spre Blaj, unsprezece călăreţi 
alunecau prin noapte ca nişte năluci. Indru se apropie de cel de- 
al unsprezecelea tovarăş de drum. 

- Domnule, cred că trebuia să te întorci de mult, observă el. 

- Trebuia, dar nu mă mai întorc! rise părintele Grasa. 

- Te vor regreta la curte. 

- Nu cred. Pe unde trec eu nu rămîn regrete. 

- E un fel curios de a vedea lucrurile. Ce ai de gînd să faci? 

- Încă nu ştiu. 

- E şi ăsta un răspuns! 

- Nu am altul mai bun la îndemiînă. 

- Mi se pare că eşti pe cale să părăseşti o viaţă de belşug. 

- La naiba! strigă preotul iezuit. Pentru una de libertate. 

- Libertatea e mai scumpă decit bogăţia! zimbi Cae. 

- li cunosc preţul. 

- Şi te încumeţi? 

- Te cred. Voi dormi de multe ori călare. Toată averea mea 
va fi calul, armele şi ce am pe mine. Voi flămînzi de multe ori. 
Trăiască viaţa liberă! Dacă nu vă vedeam pe voi, rămîneam mai 


departe unde eram. Dacă aţi fi doi, poate că v-aş stingheri, 
insinuă el. Unde sînt zece, al unsprezecelea trece neobservat. 
Am trăit viaţa aceasta, domnule Indru. Acum mă întorc la ea. M- 
am săturat să mint şi să linguşesc. Să-mi plec spinarea şi să 
suport ironii pentru o mîncare aleasă, o pungă plină şi un pat 
bun. Dacă mă primiţi, sînt al vostru. S-ar putea să-mi treacă 
nebunia de acum. Sau să-mi fac alte planuri. Pînă atunci însă, vă 
ofer prietenia şi sabia mea. Le primiţi? 

- Mai încape vorbă? rise Chirilă, care trăsese cu urechea. 

Costache Caravană călărea ceva mai în urmă, aflindu-se 
într-o mare discuţie cu Zambilica. Şi chiar dacă vintul fura multe 
din vorbele lui, calul era mulţumit că-i aude vocea piţigăiată, 
care susura dulce ca mierea de mai. 

- Ai văzut-o pe baroana Maria-Florenţa de Szentivâni? De 
unde naiba s-o vezi, dacă erai în grajd? Dai din cap ca prostul şi 
cînd trebuie, şi cînd nu trebuie. Doar un sfert de ceas mi-am 
încrucişat privirile cu ea. Strajnică muiere, Zambilico! Mă mai 
întorc eu pe aici. Cred că şi ea m-a plăcut niţel. Baronul? Dă-l 
naibii! Cu un dos de labă îl fac marchiz. 

Sile Adormitu călărea absent. Avea sufletul greu, încărcat 
de păcate, astfel că n-ar fi fost de mirare să-l audă cineva 
vorbind singur. 

- Cinci pungi destul de dolofane, două brățări grele de aur 
şi un piaptăn cu pietre preţioase. Cred că n-o să mă trimită 
domnul Indru cu ele îndărăt. Nici nu mai ştiu de la cine le-am 
luat. În înghesuiala aia nu am avut vreme să mă uit la cinstitele 
feţe ale păgubaşilor. La naiba! Principele nu avea nimic în 
buzunare. Prea ne-am grăbit să plecăm. Avea monseniorul 
Carrillo un lanţ mare de aur, cu o cruce cît un miner de sabie. 

Pe dealul din dreapta al Mediaşului se afla o biserică veche, 
cu turnuri multe şi ziduri împrejmuitoare puternice. Văzută din 
afară, părea destul de măruntă şi sărăcăcioasă. Biserica făcea 
parte din ordinul iezuiţilor şi tot din partea aceea îi veneau şi 
veniturile. 

- După mine, domnilor! strigă părintele Grasa, îndreptind 
calul către porţile mari, cufundate în întuneric. 

- Crezi că e bine să ne oprim aici? întrebă Cae. 

- Te cred. Aici vom dormi în siguranţă ca în fundul 
pămîntului. Tainele bisericilor sînt multe şi mari. Dumnezeu să le 
ţină! 


Bătură în poarta de fier. Un călugăr cu o figură de şobolan 
deschise o ferestruică. lezuitul se apropie şi discutară în şoaptă. 
După o vreme, ferestruica se închise la loc, iar foarte curînd se 
auzi dincolo de poartă un zornăit mare de chei. Ţinută de 
călugăr, poarta se deschise atît cît fu necesar pentru intrarea 
celor unsprezece călăreţi. Dincolo de poartă, zăpada acoperea 
iute urmele cailor. Călugărul-şobolan se mistui undeva printre 
clădirile scunde. Reapăru pe neaşteptate, însoţit de alţi doi 
călugări cam somnoroşi. Aceştia miînară caii către grajdurile 
bisericii. Cel cu figura de şobolan îşi conduse oaspeţii spre o 
clădire cu înfăţişare impunătoare, înconjurată de brazi înalţi. 
Intrară într-o încăpere lungă, întunecoasă şi caldă. Şobolanul 
aprinse în grabă nişte luminări şi mai dichisi tacticos cîțiva 
buşteni în căminul uriaş. Pocnetul lemnului încins de foc răsuna 
plăcut în încăpere. Flăcările vesele întăreau lumina slabă din 
odaie, descriind figuri ciudate pe pereţi. Afară urla vintul. O cină 
scurtă, cu friptură rece şi cîte-o cană cu vin, încheie noaptea 
aceea de pomină. lezuitul, simțindu-se ca la el acasă, împărţi 
unele ordine, pomenind mereu numele lui Carrillo. 

Se deşteptară a doua zi destul de tîrziu. Afară se oprise 
ninsoarea, dar cerul era închis şi jos. Caii, odihniţi şi sătui, ca şi 
stăpînii lor, aşteptau gata înşăuaţi să pornească la drum. 

La curtea din Alba-lulia, balul se desfăşurase în toată 
splendoarea lui, chiar dacă invitaţii aşteptau cu nerăbdare să se 
întoarcă pe la casele lor şi să comenteze în voie acele întîmplări 
cu totul ieşite din comun. 

Stela Cristu dansase plină de graţie cu contele Teleki, dar 
după faţa ei absentă se vedea cît colo că gindurile i se 
călătoreau cine ştie pe unde. Nici contele nu era în apele lui. O 
auzise pe fată scoţind strigătul acela de avertizare pentru Cae 
Indru. Un asemenea strigăt putea fi scos numai de o mamă 
pentru fiul ei sau de o femeie îndrăgostită care-şi vede iubitul în 
mare pericol. Ştefan de Zerind îi atrăsese atenţia asupra falsei 
contese. Ştefan de Zerind nu se pricepea la femei, dar el se 
pricepea oare? Îşi înfipse unghiile în palme. Dar cînd o privi din 
nou îi găsi în priviri acea puritate pe care o au numai tinerele cu 
sufletul curat ca lacrima. Purtările ei alese şi exprimarea îngrijită 
dovedeau din plin o origine nobilă. Înţelepciunea ei şi vorba 
liniştită arătau un interior echilibrat. Toate aceste însuşiri i le 
cunoştea foarte bine Teleki, dar despre trecutul ei, despre 


legăturile ei şi gîndurile ei nu ştia nimic. Îl strigase pe Cae, 
temătoare pentru viaţa lui. Exista oare o legătură între ea şi acel 
falnic vînător? Ce întrebare! Altfel, ce rost ar fi avut să-l strige 
pe numele lui mic? Sau fusese doar o simplă întîmplare? Poate o 
simpatie de moment, pe care vînătorii o cîştigaseră în inimile 
multora dintre nobilii aflaţi acolo. „Încerc să mă mint, zîmbi el. 
De ce nu au strigat alte femei numele lui Cae”? Ştia că din 
momentul acela nu va mai avea linişte. O iubea prea mult pe 
Stela, iar acest lucru îl îndemna să afle totul despre tînăra fată. 
„Sau poate că e mai bine să nu ştiu nimic.” Ce mă interesează 
pe mine legăturile ei din trecut? Dar prezentul? Prezentul stă pe 
temelia trecutului. Voi cerceta această temelie, ca să pot 
înţelege prezentul. lar primele urme va trebui să le iau de la 
curtea lui Mihai-vodă, dacă e adevărat că Beckembauer se 
numeşte lon Cristu. Se mai gîndi multă vreme la Cae Indru, 
convins că e cel puţin un prieten bun al Stelei. Dar nu era 
singurul care se gîndea la tînărul vînător. Cancelarul, fără să ştie 
ceva din gîndurile principelui, socoti cu amărăciune că întregul 
plan de apropiere între vinători şi curtea din Alba-lulia eşuase. 
Totuşi, în timpul balului, purtarea lui Sigismund fusese destul de 
bizară. S-ar fi aşteptat să-l vadă furios. Dar principele zimbea 
din cînd în cînd şi nu arăta să fie pornit. Nici Stela Cristu nu-şi 
mutase gîndurile de la Cae. Îl văzuse de aproape doar în trecere, 
dar fusese de ajuns pentru a-i reţine fiecare trăsătură în parte. 
Trăsături pe care avusese de multe ori credinţa că le-a uitat. 
Doar cutele aspre, abia vizibile, din colţurile gurii erau noi. Ele 
dovedeau că tînărul trecuse prin multe greutăţi din ziua în care 
se văzuseră ultima oară. Sperase că lucrurile se vor desfăşura în 
linişte. Îşi închipuise în fel şi chip clipa în care tînărul o va invita 
la dans. Văzuse în visările ei fiecare gest pe care l-ar fi făcut în 
momentul acela. Trăise clipele acelea şi fusese fericită pentru 
fiecare gest în parte. În odaia ei din Obreja şi-l închipuise pe Cae 
apropiindu-se de ea. Se uita în ochii lui şi încerca să-i spună din 
priviri ceea ce nu ar fi îndrăznit altfel. Îşi închipuise momentul în 
care se va ridica să pornească alături de el pe dalele de piatră 
din sala balului. Făcuse zeci de plecăciuni în faţa unui sfeşnic 
vechi, care ţinea locul lui Indru, şi fiecare plecăciune i se păruse 
că are neajunsul ei. Gîndurile o duseseră chiar mai departe. 
Dacă ar fi ieşit din sala de bal şi ar fi rămas numai ei doi. Dacă 
Indru ar fi încercat să o sărute. Uită pentru o clipă unde se află 


şi strînse puternic mîna lui Teleki. Se dezmetici iute şi-i dădu 
drumul. O prinse din nou, speriată de gestul ei. lar Teleki citi în 
sufletul ei zbuciumat. Şi nu încercă nici un moment de gelozie 
sau de supărare, lucru care-l uimi peste măsură. Stela se pierdu 
iar în gîndurile ei. Trecuse atit de aproape de ea, încît i-ar fi fost 
de ajuns un pas ca să se atîrne de gitul lui. Şi cu mare greutate 
reuşise să nu facă pasul acela. Se maturizase Indru. Parcă mai 
crescuse, iar umerii lui deveniseră ceva mai largi. Numai vocea, 
puţin tărăgănată, rămăsese aceeaşi. Cînd trecuse pe lîngă ea, 
ochii lui fuseseră aspri şi reci. Doar muşchii feţei parcă îi 
tremuraseră uşor, ca la miînie sau la emoție. Simţise totuşi, cu 
acel instinct femeiesc fără greş, că privirile lor nu s-au întîlnit 
întîmplător. Că ochii lui o căutaseră. Că gindurile lui o 
împresoară. „Sînt nebună, se întristă ea. Un semn cit de mic, tot 
ar fi putut să-mi facă. Sau dacă mă iubeşte ar fi putut să dea 
ochilor puţină căldură. Aş fi înţeles. Dar dacă Indru ştie că am 
fost peţită de contele Teleki? În cazul acesta, l-am pierdut cu 
siguranţă. Dar nu poţi pierde ceva ce nu ai avut niciodată. Că 
mă iubeşte o ştiu numai din presupuneri. Ah, Doamne, cît sînt 
de nenorocită! Oare e suficient să te vaiţi? La ce bun? Oftatul nu 
aduce nimic. Trebuie să lupt. Am să alerg după el. Am să-l caut 
acolo în Ţara Românească. Mă voi arunca la picioarele lui de va 
fi nevoie. Mă voi umili, dar voi afla adevărul. Altfel nu am 
linişte.” Zîmbi în sfîrşit. 

Mulţi se gindiseră în seara aceea la Cae Indru. Numai 
baroana Maria-Florenţa de Szentivâni făcuse notă aparte. 
Surprinsese în cîteva rînduri privirile înflăcărate ale lui Costache 
Caravană. Remarcase chiar o ocheadă a vînătorului. O supărase 
ocheada doar pe moment. La drept vorbind, nu o supărase. O 
surprinsese. Un asemenea lucru nu i se întîmplase niciodată. In 
fond, îi plăceau grozav oamenii care umblau fără ocoliş. „M-a 
plăcut, gîndi ea. Interesant bărbat! Doamne, ce ochi focoşi are! 
Şi ce pumn! Dacă lovea ceva mai tare, miine purtam haine de 
doliu după monseniorul Carrillo. Păcat că au plecat atit de 
repede! Te pomeneşti că s-a îndrăgostit de mine! De fapt, nu 
sînt nici eu chiar de lepădat! Unii bărbaţi se dau în vînt după 
grăsane. E drept că nici eu nu am stat chiar cu miinile-n sîn. l- 
am răspuns privirilor cît am putut de bine. Puteam să-i răspund 
la ocheadă. Naiba să mă ia, că nu mă pricep la nimic! Te 
pomeneşti că mi-a scăpat printre degete! Acum sînt în drum 


spre cetatea Bucureştilor. Cine ştie cînd ne vom mai întiîlni?! 
Poate niciodată. Aiurea! Parcă eu mă las după noroc? Îl găsesc 
şi în gaură de şarpe. Să-l ferească Dumnezeu pe ăla de care mă 
îndrăgostesc! A naibii dragoste! M-a prins ca o fulgerare scurtă. 
Ce mai? Sînt îndrăgostită ca o toantă! Parcă e mare lucru o 
vizită în Ţara Românească? Numai de n-ar cădea prins la turci. 
Dar şi acolo dau eu de el. Pe mine cînd mă apucă, sînt dată 
naibii. Dar pînă cînd plec după el ce fac? Pînă atunci, un om de- 
al meu ar putea să-i ducă viteazului vînător un răvaş de 
dragoste. Să nu creadă că sînt nesimţitoare. Poate că el nu are 
asemenea curaj. Vitejii ăştia cînd dau de dragoste adevărată 
încep să bată în retragere. Ei, cu mine nu-i merge. Cu toate că, 
dacă stau să mă gîndesc bine, nu prea arată el ca unul care ar 
da bir cu fugiţii. Oricum, e mai bine să-mi iau eu măsurile mele. 
Poate că nu e bine să-i dau prea multe avansuri de la început. 
De ce să-i arăt că sînt o pradă uşoară? li scriu doar cîteva rînduri 
prietenoase. Să zicem: „Dragul meu Costache Caravană”. 
Aiurea! Mă atîrn de gitul lui chiar de la început cu asemenea 
rînduri. E prea intim. Mai bine «Nobile viteaz». Nu zău! Nici nu 
va şti cui îi este adresată scrisoarea. Poate ar fi mai nimerit 
«Domnule Costache Caravană». Nu sună rău, dar e niţel cam 
rece. Ei, şi? Doar n-o să-i spun că sînt nebună după el. Asta o să 
vadă el pe urmă. Am găsit! «Dragă Prietene Costache 
Caravană.» Mai departe, să zicem: «Te-am văzut la balul 
principelui.» Prost! Doar ştie şi el că nu l-am văzut în vîrful 
muntelui. Să zicem mai bine «Ţi-am simţit focul ochilor...» La 
naiba! Parcă mă miorlăi pe lîngă el. Ceva mai calculat, nu strică 
într-o scrisoare.” Simţi cum o ia cu transpiraţie. „Deci, «Atenţia 
pe care am avut cinstea să mi-o acordaţi mi-a făcut multă 
plăcere» Ei, nu zău! Înseamnă să-i spun de la obraz că mi-a 
plăcut ocheada. Doamne, 

dar greu e să compui o scrisoare de dragoste! Mă înfurii 
degeaba. O scrisoare nu se face cît ai bate din palme. O să mă 
gîndesc eu în zilele următoare. De asemenea, o să-i dau 
poruncă omului meu să afle ce hram poartă domnul Caravană. 
Cred că nu e însurat. Care nebună ar sta cu un asemenea 
vîntură-lume? De domnul Szentivâni mă despart, dacă vreau, 
într-o clipă. Nu mişcă el în faţa mea. De fapt, am să-i spun de la 
obraz că mă despart de el fiindcă e un papă-lapte. Că vreau să- 


mi refac viaţa din dragoste. Care nătărău de bărbat s-ar opune 
cînd e vorba de fericirea a două fiinţe?” 

- Ce tot bombăni acolo? se interesă baronul Szentivâni. 

- Mă gindesc, domnule, tresări ea. Unul dintre noi doi 
trebuie să gîndească. lar după cum vezi, nu domnia-ta eşti acela 
care e sortit să facă asemenea lucruri. 

Baronul avu una din rarele lui sclipiri ironice. 

- Foarte bine, doamnă! Giîndeşte! Cu vremea, ai putea 
ajunge la rezultate bune. 

Maria-Florenţa i-o întoarse veninos: 

- Nu cred în sfatul acesta! Domnia-ta faci glume proaste de 
douăzeci de ani. 

Porniră să se certe metodic. Cu un anumit dichis, acumulat 
într-o experienţă îndelungată. Cearta se desfăşura domol ca un 
ritual. Frazele şi reproşurile rămăseseră aceleaşi de-a lungul 
anilor. Dar căpătaseră o anumită şlefuire. lar cuvintele de 
prisos, care nu loveau direct, fuseseră eliminate în folosul 
schimbului de păreri concis şi sobru. Astfel că cearta lor de 
acum era mult superioară în conţinut uneia întîmplate cu zece 
sau cincisprezece ani în urmă, cînd experienţa casnică nu se 
definitivase în amănunţime. Şi tonul era altul. Epitetele nu nu 
mai erau însoţite de acea explozie de miînie tinerească de la 
începutul căsniciei. Acum cîştigaseră în valoare tocmai prin 
blîndeţea cu care îşi aruncau epitetele, ca nişte oameni de 
ştiinţă care afirmă un adevăr cu toată convingerea şi cu toată 
argumentaţia, fără să folosească răcnetul sau măcar săltarea 
vocii cu un semiton. Ajunseseră chiar în situaţia să-şi zimbească 
blînd, amintindu-şi unul altuia cusururile ca în faţa unui fapt 
împlinit din care nu mai există ieşire. Or, toate lucrurile acestea 
se învaţă numai după o îndelungată activitate de ceartă 
conjugală. Se cunoşteau atit de bine, încît fiecare ştia 
răspunsurile celuilalt. Ba mai mult: erau ca doi medici psihiatri 
care ştiu cum va reacţiona celălalt în momentul următor. Lucrul 
acesta îl ajuta mult pe Szentivâni şi-l scăpa de o eventuală 
vătămare a fizicului său din partea doamnei baroane. Avea el 
cunoştinţă de unele intonaţii foarte joase în vorbele doamnei. 
Acesta era pentru el semnul că nu ţine să întindă coarda prea 
mult. Se oprea prudent, îi dădea dreptate, mai suporta unele 
mărunţişuri, gîndindu-se că data viitoare va inaugura cearta de 


unde rămăseseră, avînd vreme destulă să se gindească la noi 
săgeți veninoase, care ar putea s-o surprindă nepregătită. 


A doua scrisoare a lui Albert Kirâly către principele 
Transilvaniei. 


„Astăzi, din harul Domnului, la 27 decembrie 1594, din 
cetatea Bucureştilor. 

Prin grija măriei-tale s-au înfiinţat în faţa noastră alaltăieri 
căpitanul Jan Siloky dimpreună cu o mie de oşteni din cetatea 
Braşovului. Astfel că oastea Transilvaniei pe lîngă Mihai-vodă s- 
au ridicat la trei mii de oameni. Dar nici domnul Ţării Româneşti 
nu au stat în răgaz. După cele mari biruinţe asupra păginilor, s- 
au chemat la oaste în leafă, iar acuma oştirea lui vodă numără 
cam la cinci mii de oşteni tot unul şi unul, chiar dacă încape 
ceva lipsă din partea armelor. Alaltăieri am fost avut cinstea să 
petrecem sfinta seară a Crăciunului dimpreună cu Mihai-vodă şi 
cu acei vestiți vînători la care s-au mai adăugat, spre mirarea 
noastră, părintele Grasa, despre care cred că s-au cam lepădat 
de cele sfinte. Vinurile bune au curs din belşug şi multe cupe au 
fost închinate în sănătatea măriei-tale. S-au cîntat colinde cum 
n-am mai auzit şi s-au făcut focuri mari în curtea palatului 
domnesc. Căpitanul Siloky ne-au adus zece legături cu cite trei 
sute de galbeni fiecare, spunîndu-mi că din voia măriei-tale acei 
bani vor trece în stăpînirea vînătorilor, adică fiecăruia ciîte-o 
legătură. Am făcut aşa după cum am primit poruncă. Părintele 
Grasa aflindu-se păgubit, Mihai-vodă a luat trei sute de galbeni 
de la vistiernicul Dan şi i-a făcut şi lui parte. 

Tot alaltăieri, către prînz, oştile noastre au fost chemate la 
palatul domnesc, unde li s-au plătit lefurile în cea mai bună 
rinduială. lar peste leafă a dat Mihai-vodă cîte cinci galbeni 
pentru fiecare din aceşti oşteni ai măriei-tale. În altă parte a 
curţii s-au plătit oştile lui vodă, iar cei care au intrat în oaste 
doar de cîteva zile au primit leafa pe o lună, ca şi oştenii vechi. 
S-au mai dat, măria-ta, slobozenie pe trei zile oştenilor să 
petreacă după pofta inimii şi multă mîncare bună a încăput 
pentru fiecare. 

In noaptea de Crăciun s-a ţinut sfat de taină în cămara de 
lucru a lui vodă. Acel vînător pe nume Costache Caravană i-a 
povestit domnului despre păţania petrecută la curtea din Alba- 


lulia. Domnul a ris mult şi s-a veselit. Noi am crezut că-i va 
cădea cu supărare, însă nici gînd de-aşa ceva. Domnul a spus că 
măria-ta eşti prea înţelept şi nu crede că ai avut de gînd a face 
stricăciune unor oameni viteji. Mai degrabă ar crede că s-a 
petrecut o glumă, iar măria-ta le-ai fi arătat pînă la urmă toată 
prețuirea care se cuvine. Şi dacă oştile Transilvaniei nu s-au 
pornit la urmărirea vinătorilor, asta întăreşte şi mai mult părerea 
lui. 

După asemenea vorbe am văzut că Mihai-vodă nu este 
numai un mare viteaz, ci şi un foarte priceput ginditor. Lăsînd la 
o parte acele lucrări, Mihai-vodă a grăit mult despre unele 
cheltuieli de oaste şi întărirea celor două cetăţi ale Bucureştilor 
şi Tîrgoviştei. S-au mai pomenit şi despre unele lucrări de mărire 
a satului Ploieşti, despre deschiderea unor ateliere de ţesut lină, 
de tăbăcit piei, de căciuli şi cojoace şi unele ateliere de 
cioplitură în lemn, care au plată bună la Braşov şi Sibiu. Fiind 
vorba despre asemenea treburi ale Ţării Româneşti, am vrut să 
ne ridicăm, dar Mihai-vodă ne-au zis că pentru prieteni el nu are 
nici un fel de ascunzişuri. 

Pe urmă au mai arătat că toate acele cheltuieli au lăsat 
vistieria aproape goală, iar de la populaţia sărăcită nu-i putinţă a 
se mai aduna ceva bani. Atunci s-au ridicat de pe scaunul său 
domnul Cae Indru, care i-au vorbit lui vodă cam aşa: «Măria-ta, 
sîntem în plin război cu turcii. Să nu aşteptăm primăvara, cînd 
or începe ei să se mişte. Atunci vor veni puhoi asupra noastră. 
Nu se supără sultanul că i-am tăiat citeva mii de turci. Se va 
supăra numai atunci cînd îi vor lipsi acei trei sute de mii de 
galbeni pe an pe care îi primea de la noi, dimpreună cu 
şaptezeci şi cinci de corăbii cu făină, cu unt şi cu miere. De acei 
două mii de cai, douăzeci de mii de miei, trei sute de flăcăi 
pentru armata ienicerilor şi o sută de fecioare hărăzite 
haremurilor. De cele o sută de corăbii cu lemn de brad pe alese 
şi de alte ciubucuri. Acum nu e destul de supărat, socotind că o 
să ne dea peste cap cu un singur bobirnac, în primăvară ori în 
vară. Şi chiar dacă ar turba de miînie nu poate arunca la timp de 
iarnă oştiri mari asupra noastră, iar dacă stau ei pe loc, nu 
trebuie să stăm noi. Slăbindu-i pe turci, căpătăm noi mai multă 
putere. Bogatele cetăţi Hirşova şi Silistra parcă ne îmbie. 
Garnizoana din Hirşova numără cam la şapte mii de oştire 
turcească. La Silistra ar fi cam tot pe-atita. Cu prada pe care o 


găsim acolo putem plăti oştile noastre pe toată vremea de iarnă 
şi chiar pe primăvară. Vistieria ar putea să primească şi ea un 
folos mare, iar prada obişnuită de cai, de arme şi de haine ar 
prinde bine oştenilor noştri. Aşa că noi, vînătorii, am face bine 
dacă ne-am trage chiar de miine către cetatea Hirşovei. lar dacă 
măria-ta primeşte sfatul nostru, să vină în faţa cetăţii numai cu 
cinci mii de oaste uşoară, fără arme grele şi bagaje multe, 
pentru a se mişca mai uşor. In dimineaţa de Anul Nou, măria-ta 
să-i atragă pe turci către gheaţa de pe Dunăre. Noi vom avea 
grijă să le facem stricăciune din spate, fără veste. lar băgînd 
oarecare groază în ei, îi vom sparge fără pierderi prea mari.» 

Mult s-au bucurat Mihai-vodă la asemenea vorbe înțelepte. 
Şi a dat poruncă să pornim de poimiine două mii de oşteni de la 
noi şi trei mii din oastea Ţării Româneşti, chiar sub conducerea 
domnului. 

După acele multe sfaturi, fecioare mîndre de boieri au venit 
şi ne-au prins mîinile şi ne-au tîrît după ele într-o încăpere unde 
era cheful în toi. Au rămas numai vodă cu boierii şi acei vînători. 
Am băgat atunci de seamă că Mihai-vodă a ştiut cum să scape 
de noi fără să încapă supărare. Aveau de taină numai între ei. 
Mai ştiu, măria-ta, că vodă ar avea o armată mare ascunsă pe 
undeva şi că acea armată e condusă de marele boier Preda 
Buzescu. Am văzut această armată, cînd au fost scos Mihai 
cetatea Bucureştilor de sub turci. Dar am văzut-o numai de 
departe. Să fi tot fost atunci ca la două-trei mii de oşteni 
îmbrăcaţi unul ca altul. Am încercat a dibui locul unde stă 
aşezată acea armată, dar nu a fost chip să aflu ceva. La curtea 
lui vodă nu şopteşte nimeni o vorbă despre asta. Am să mai 
încerc pentru a-ţi da de ştire. 

Dacă mila lui Dumnezeu ne va mai ţine cu zile după luptele 
grele care ne aşteaptă, voi trimite pradă din cele două cetăţi şi 
răvaş despre sănătatea oştenilor. Parcă am mai multă crezare 
de izbîndă acum, cînd ştiu că domnul Indru şi prietenii lui pleacă 
la Hîrşova. Cu asemenea oameni nu încape o cetate necălcată 
de noi. 

Albert Kirâly”. 

x 


Zăpada Bărăganului sciîrţiia aspru sub picioarele cailor. 
Soarele colțat după atîtea zile noroase îşi cam da aere ca în 
timpul verii, dar nu reuşea decît să facă zăpada scînteietoare 


de-ţi lua ochii. Vîntul adia uşor, dar înţepat, iar cerul înalt mărea 
parcă  nemărginirea Bărăganului. Urmele de animale 
îngheţaseră în zăpadă şi se aruncau ca un vaier lung către 
hăurile cerului. Prin cătune se simţea miros ademenitor de 
mîncare caldă, iar din coşurile caselor scunde se ridica fumul în 
fuioare lungi. Urmele de sănii se încrucişau pe zăpadă. Ceva mai 
departe de sate, ele se amestecau într-una singură, încolăcindu- 
se printre păduri, prin locuri ştiute numai de localnici. 

Cam la două ceasuri de aşezarea Brăilei, cei unsprezece 
vînători opriră caii într-o pădure bătrină, cu copacii rari şi groşi 
de pe margini. O gospodărie singuratică, destul de arătoasă îşi 
trăia veacul ei într-o poiană largă. In jurul casei, cîteva coteţe, 
un grajd destul de încăpător, o viță-de-vie agăţată pînă la 
acoperiş, o cocină din care se auzea grohăit de porci aduceau o 
notă de bunăstare. Curtea, împrejmuită cu gard frumos de 
nuiele, mai cuprindea unele clăi cu fîn, iar mai spre fund se 
vedeau ceva pomi, ale căror tulpini, protejate împotriva iepurilor 
cu împletituri de nuiele, lăsau să se vadă că proprietarul ar fi un 
bun gospodar, chiar dacă se aventurase în asemenea 
pustietate, departe de alte locuinţe. Vreo şase cîini, unul mai 
mare decit altul, ieşiră de sub clăile de fin, ridicînd pădurea în 
picioare cu lătratul lor. Gospodarul, o matahală de om între 
două virste, ieşi din casă numai în cămaşă, cu mînecile sumese, 
purtînd un topor cît toate zilele. Faţa lui roşie plesnea de 
sănătate, iar pieptul lui mare şi păros abia încăpea în cămaşa 
desfăcută la git. Văzind musafirii, tresări bucuros. Aruncă o 
bucată de lemn după cîini, împrăştiindu-i, şi se buluci degrabă 

la poartă. 

- Nici că se putea să picaţi mai bine, domnule Caravană! 
strigă mulţumit. Nebunele astea de muieri au făcut sarmale de 
Crăciun, să ţină un an. Săptămîna trecută mi-a picat un cuscru 
de prin părţile Focşanilor cu două sănii, dar nu goale. Altfel, îl 
alungam de la poartă şi asmuţeam javrele pe el. Cu două 
butoaie pîntecoase pe sănii, mari şi rotunde, parcă gata să 
nască. Pe cuscru l-am alungat a doua zi. Asemenea pramatie 
mi-ar fi băut tot vinul înainte de Bobotează. Al dracului 
moldovean! Cînd pune găleata la gură se albeşte la faţă de zici 
că i-a sunat ceasul din urmă! Cînd o lasă din mînă goală cam pe 
jumătate, simţi cum se face frig în casă. Cîinii se ridică de pe 
unde sînt aciuaţi şi urlă a pagubă. Pe urmă i se îmbujorează 


umerii obrajilor ca merele noastre roşioare culese toamna tirziu. 
Îşi şterge mustăţile mari, mănîncă o bucată de slănină cît o 
cărămidă, un tîrn de ceapă, curăţă şi restul din găleată, face o 
cruce mare de-un stînjen, duce o rugă subţire lui Dumnezeu şi 
ciupeşte nurorile de fund. lar după ce-l căptuşesc nurorile de 
scatoalce, se întinde pe pat şi se vaită că la cei şaptezeci şi cinci 
de ani, petrecuţi în mila Domnului, se simte slăbit de puteri şi că 
numai printr-o minune cerească mai apucă vreo treizeci- 
patruzeci 

de primăveri. 

Gazda îşi luă seama de la poveştile lui şi strigă spre casă: 

- Niculae, Vasilee! Puneţi mîna pe cai, neisprăviţilor, şi 
duceţi-i în poiată! 

Doi bărbaţi sub treizeci de ani, cu părul căzut pe ochi, 
dădură năvală în curte. Feţele lor aprinse şi hainele subţiri, cam 
în neorînduială, arătau că se hirjoniseră între ei sau cu ceva 
parte femeiască. 

Vînătorii observaseră că interiorul e mai încăpător decit 
părea de afară. Patru femei cu o droaie de copii în jurul lor 
priviră mirate puhoiul de musafiri. 

- Astea-s nurorile mele, Dumnezeu să le ţină! spuse gazda. 
Nepoţi am nouă. Trei au murit, iar doi sînt pe drum. O să-i 
botezăm după Paşte. Nebunele astea fac la copii de te-apucă 
durerea de cap. Nu-i chip să mă înţeleg cu ele. Cînd le spun s-o 
lase mai domol cu înmulţitul, sar toate patru cu gura pe mine și- 
mi spun că aşa le-a povâăţuit popa din satul vecin. Că porunca 
sfintă spune: „Creşteţi şi vă înmulţiţi ca păsările cerului!” Se 
împreună de-a valma cu nătărăii mei de feciori. Noaptea umblu 
după ei prin poduri, prin fînul din poiată şi-i despart şi îi strig 
„Niculae!” „Da, tăicuţă.” „Tu eşti însurat cu Mărioara. Vezi că e 
lîngă Vasile! la-o, nătărăule!” „Vasile!” „Da, tăicuţă.” „Tu eşti 
însurat cu Bălaşa. Dă-i-o, Dumitre!” „Gheorghe!” „Da, tăicuţă!” 
„la-ţi pramatia de lîngă Niculae!” „loane, unde-i Leana, 
zurliule?” „Fă lumină, tăicuţă, s-o văd la faţă!” „Ei, cum e?” „E 
cu mine, tăicuţă.” „Bine! Duceţi-vă Dracului!” 

Nurorile rîd cu pumnii la gură. Au feţele roşii şi pline de 
sănătate. Le place şi lor gluma acestui hitru. Gazda nici nu 
mustăceşte măcar. Se uită încruntat de parcă ar fi toate 
adevărate. lar vocea lui pare aspră, deşi nu convinge pe nimeni. 


- Dar poftiţi, domniile-voastre, în odaia de alături! Leano, 
unde-i mă-ta? 

- Dă mîncare la porci, tăicuţă. 

- Mărioară! 

- Da, tăicuţă. 3 

- Mai adu o masă şi pune fețe curate! Nu pe ăla, toanto! Ala 
e patul. Numai cu ochii după pat sînteţi. 

Vînătorii se aşezară pe laviţe lungi, galbene, sclipitoare de 
curăţenie. Afară fulguia uşor, iar vîntul parcă se mai înteţise. 
Citeva vrăbii speriate se zbătură pe lingă streaşina casei. 

- lat-o şi pe soaţa noastră! se agită gazda. Nevastă dragă, 
dumnealor sînt oaspeţi de seamă. Cînd am văzut unsprezece cai 
la poartă am crezut că au dat năvală turcii. Dar nici aşa nu 
sîntem mai cîştigaţi. Au tăbărit asupra noastră unsprezece guri 
de voinici flămînzi. Pune de mîncare şi de băutură aşa cum te 
pricepi tu! 

Apoi se întoarse către oaspeţi. 

- Nu ştiu cum naiba s-a măritat ea cu o pramatie ca mine. 
Se vede treaba că pătimeşte cine ştie ce păcate mai vechi ale 
moşilor noştri. 

Femeia zimbi prietenos şi spuse fără urmă de sfială: 

- De treizeci de ani mă tot gîndesc să-l las şi să iau unul 
mai puţin zurbagiu. Dar nu mă îndur. Cine ştie pe ce miini ar 
putea să încapă?! Vara munceşte cît zece. larna bea, mănîncă şi 
se uită după muierile altora. Cînd îl scap din frîu, pleacă după 
prima catrinţă care-i iese în cale, cum pleacă mielul după oaie. 
Seara potriveşte cuvintele şi le pune pe cîntec. Flăcăii şi fetele 
de prin sate vin la el să înveţe cîntece noi, scornite de el. Cînd 
sînt în casă, vinde fiecare cîntec flăcăilor pe o vadră de vin. Cînd 
lipsesc, le vinde numai fetelor, pe cîte-o sărutare. 

- Şi nu vă e greu traiul în mijlocul pădurii? se inte- 

resă Cae. 

- Nu! răspunse gazda. larna, turcii nu se abat prin păduri. 
De pe la începutul lui septembrie pînă în aprilie nu vezi picior de 
turc prin pădure. Primăvara îngropăm tot avutul nostru. Femeile, 
vitele, oile iau drumul spre munte, prin locuri necălcate de picior 
omenesc. Eu şi băieţii rămînem aici. La marginea pădurii avem 
lanuri mari de grîu. Pămiîntul e bun şi gras. Ne dă mai mult decit 
ne trebuie. Dacă vin oamenii stăpiînirii după biruri ori turcii după 
jaf, n-au ce să ne ia. Casa e goală, iar noi în zdrenţe. Cum vine 


toamna, dezgropăm lucrurile, punem haine bune pe noi, 
aducem acasă femeile, pruncii şi animalele şi o ţinem pe huzur 
toată iarna. Dacă nu ne-ar ameninţa asemenea primejdii, aţi 
vedea aici case şi acareturi de v-aţi cruci. Omul poate multe 
cînd e liber şi lăsat în pace să-şi vadă de treburi. 

- Poate că ar fi mai bine într-un sat, observă părin- 

tele Grasa. 

- Nu e rău nici în sate. Pe unde umblă turcii şi oamenii 
stăpiînirii, să tot trăieşti! Casele scunde din chirpici plesnesc de 
sănătate. Şi te uiţi prin crăpături de afară în casă şi din casă 
afară. Gardurile împrejmuitoare lipsesc, fie că proprietarii lor le- 
au băgat pe foc pentru a nu le mai purta de grijă sau numai din 
prevedere, ştiindu-se că gardurile la vreme de plimbare pe 
neaşteptate mai mult îl încurcă pe om. Coteţe de porci nu se 
zăresc prin apropiere, semn că acei gospodari ori au scîrbă de 
asemenea animale, ori le-au mîncat cu coteţe cu tot. Găinile îşi 
găsesc locul de somn prin corcoduşii din curte. Găinile din soiul 
acesta sînt slăbănoage, cu picioarele lungi şi subţiri, parcă 
înşurubate pe corp. Asemenea slăbiciune ar putea să fie mai 
mult un moft muieresc, de posturi lungi pentru slăbire, aflat la 
modă în aceste timpuri, cînd chiar cocogşii cu scaun la cap ţin sec 
pînă pe la mijlocul verii. 

Gazda se ridică şi se uită afară. 

- Se porneşte viscol mare, spuse la o vreme. Copacii se 
apleacă îndărătnici. Ascultaţi! Urlă pădurea. Parcă e un vaier 
lung. Pînă la ziuă o să ajungă zăpada la burta cailor. Asemenea 
viscole ţin cîte-o săptămînă şi chiar mai mult. Bine că aţi nimerit 
la noi înainte de viscol. Pe asemenea potop, nici animalele 
sălbatice nu mai nimeresc la culcuşurile lor. 

- Plecăm! hotărî Cae. Miine s-ar putea să nu mai avem 
putinţă de plecare. 

- Vă rătăciţi cum vă văd şi mă vedeţi! se alarmă gazda. 
Lupii umblă în cîrduri mari. O să vă ia urma şi nu e chip să scapi 
de ei. La vremea asta sînt flămiînzi şi răi ca diavolii. 

După un sfert de ceas, cei unsprezece călători părăsiră 
ograda acelei gazde primitoare şi se îndepărtară spre sud, 
mînaţi din spate de vîntul aspru. 

In dimineaţa de Anul Nou apărură pe neaşteptate la porţile 
Hîrşovei cam la o mie de călăreţi. Cu o seară înainte, se zvoni în 
oraş, nu se ştie de unde, că Mihai-vodă cu o mie de călăreţi ar 


oblici să facă unele stricăciuni la Hirşova. Caraiman-paşa, 
comandantul oraşului şi al cetăţii, ridicase peste noapte ca la 
şapte mii de oşteni, gata de luptă. Un duşman care număra doar 
o mie de oameni trebuia lovit scurt, fără hărţuială aducătoare de 
pagube. Gerul aspru amuţise susurul Dunării. Ceaţa de 
dimineaţă acum se ridica în fuioare lungi, acum se lăsa greoaie 
la rasul pămîntului. Oştenii lui Caraiman-paşa ieşiră prin poarta 
dinspre Dunăre. Pilcul celor o mie de români acum se vedea 
limpede, acum se ascundea în rosturile ceţii. Caraiman-paşa 
aşteptă liniştit în fruntea oamenilor săi momentul în care 
călăreţii lui vodă vor ieşi iar din ceaţă. Cînd veni acel moment 
prielnic, dădu poruncă de năvală mare. Românii, atît de puţini la 
număr, păreau pierduţi. Se vedea limpede că vor fi daţi peste 
cap. Mai rămăseseră ca la o sută de paşi între cele două oştiri, 
cînd se auziră din spatele turcilor unele bubuituri mari. O parte a 
zidului cetăţii sări în sus, ca aruncat din praştie. Aceasta fu clipa 
de pierzanie a turcilor. Crezînd că sînt atacați din spate, unii 
întoarseră caii şi se ciocniră cu cei care nu apucaseră a face 
acea manevră. Zăpăceala îi pierdu pe turci. Alte detunături 
răsunară parcă din toate părţile. Printre oamenii lui Caraiman se 
zvoni că încăpuse trădare. Căpitanul Cocea, conducătorul celor 
o mie de călăreţi, începu să taie cu ai lui şi nu aflară multă 
împotrivire. lenicerii şi restul de oaste aleasă se răzleţiră, se 
rupseră. După un ceas, lupta era încheiată. Trei mii de turci 
zăceau pe gheaţa Dunării nepăsătoare sau pe zăpada din faţa 
porţilor, trecuţi prin săbiile româneşti. leremia Băicoianu şi 
Albert Kirâly ajunseră la tunurile turceşti şi constatară cu uimire 
că servanţii lor erau cei unsprezece vinători. De cum săriseră 
zidurile în aer, turcii lăsaseră tunurile în plata Domnului, crezînd 
şi ei că românii pătrunseră în cetate prin alte părţi şi-i atacau 
din spate. lar tunurile încăpute pe miini harnice doboriră spatele 
armatei lui Caraiman. Se adunară lucruri şi scule de preţ. O mie 
de sănii luară drumul Bucureştilor. 

Către seară, se strigară numărătorile. Armata lui Mihai 
număra la apel mai puţin cu două sute şi ceva de oameni. Cam 
la o sută de răniţi fură urcați în săniile mari. 

A treia zi pe la prînz, căzu Silistra. Aflind cu spaimă de 
fulgerătoarea cădere a Hirşovei, turcii părăsiseră degrabă 
cetatea şi oraşul, pornind către sud. Cei două sau trei mii de 
oşteni cercară o oarecare harţă. Dar stăteau împotrivă cu 


teamă, privind îndărăt la zidurile cetăţii. lar după ceva schimburi 
de pistoale şi săbii, se încuiară între ziduri. Alte patru sute de 
sănii cu pradă porniră spre Bucureşti, în urma oştirii lui vodă. 
Zăpada scîrţiia aspru sub copitele cailor. Promoroaca se prinse 
pe bărbile vitejilor oşteni, dar inimile erau calde, iar voioşia 
răzbunării învingea oboseala acelor aspre încercări. In jos, către 
pragul Munţilor Balcani, şi chiar mai departe, numele lui Mikal- 
oglu îşi făcu mare răsunet atit pe buzele turcilor, cît şi pe ale 
creştinilor. Turcii îl blestemau pe vodă, îngroziţi. Creştinii îi 
rosteau numele cu dragoste. Apăruse la Dunăre o sabie 
năprasnică. O sabie care muşca tot mai adînc din trupul 
Imperiului Otoman. 

Plecînd de la Silistra, domnul Ţării Româneşti călărea în 
fruntea oştirii, înconjurat de marii boieri. Din spate se auzeau 
glume şi cîntece. Ar fi fost prilej de bucurie pentru el. Dar nu 
zimbea. Se simţea doar uşor ca atunci cînd ai scăpat de un hop 
şi te pregăteşti pentru altul. Cele patru victorii obţinute atît de 
uşor, împotriva acelor vestiți oşteni otomani îi dădură prilej de 
întrebări şi răspunsuri. „Oare numai vitejia şi iscusinţa românilor 
au adus ciîştigul acelor lupte? Nici vorbă! Mai era ceva. De prea 
mulţi ani, turcii nu au cunoscut înfrîngeri. S-au obişnuit să 
domine şi să învingă. Au uitat să umble cu grijă. Nu tactica de 
luptă le-a fost faima, ci numai groaza pe care o răspîndeau. 
Armatele care le stăteau împotrivă se spărgeau de cum îi 
vedeau apărînd. Cînd se vor trezi turcii, atunci va fi mai greu 
pentru români şi pentru toţi cei care le stau împotrivă. 
Comandanții lor sînt încă plini de ei. Numai aşa se poate pricepe 
că emirul Ibrahim a fost în stare să se culce liniştit cînd mă ştia 
doar la un sfert de ceas călare departe de el. Numai aşa pricep 
că un comandant bătrîn cum e Caraiman-paşa a fost în stare să 
plece orbeşte în luptă, fără a se gîndi la cine ştie ce şiretlicuri 
din partea noastră. lar în cetatea cîrmuită de el să poată 
pătrunde cei unsprezece vînători cu atita uşurinţă şi să arunce 
în aer zidurile cu praf de puşcă luat din depozitele turceşti. Ar fi 
putut să-i împroaşte pe români cu tunurile de la adăpostul 
zidurilor groase, ferindu-se de o năvală a noastră prin ceața 
înşelătoare. Am avut pierderi puţine. Dar şi noi sîntem puţini. La 
vreme de iarnă e greu pentru otomani să ridice oşti, dar nici 
pentru noi nu e uşor. O călcare mai adincă în Balcani pare destul 
de primejdioasă. Frigul şi zăpada, lipsa de alimente şi de 


adăpost macină mai mulţi oşteni decît duşmanul. Oastea din 
Bucegi e uşoară şi iute. Poate că vreo mie din ei ar putea fi 
încercaţi. Dacă nu în jos prin Balcani, măcar să-i scuture pe 
turcii din Dobrogea. Apoi va veni vara. Turcii pot pune pe 
picioare peste o sută de mii de oşteni, chiar numai oaste aleasă. 
Armele lor de război sînt multe şi bune. La vară se va hotărî 
viitorul nostru. Parcă mi-e teamă de vară. Nu am prieteni buni în 
afara graniţelor. Turcii pot pierde zece bătălii. Noi nu avem 
dreptul să pierdem măcar una. Aş putea ridica armata din 
Bucegi pînă pe la vreo opt mii de oameni sau poate chiar ceva 
peste. Voi vedea de unde voi scoate banii de trebuinţă. In 
armata aceea stau toate speranţele noastre. Voi fi cu atît mai 
tare cu cit turcii vor crede că mă bizui numai pe oştirea cu care 
am luat Hîrşova şi Silistra. Sigismund Báthory gîndeşte şi el să-şi 
întindă puterea peste Ţara Românească, chiar dacă acum 
sîntem aliaţi. Oştirea din Bucegi ar fi mirarea şi pierzania lui. În 
el nu am credinţă. În schimb, mi-e drag Albert Kirâly. Ungurul 
acesta are în el virtuţi de viteaz şi de mare cinste sufletească.” 

Înturnîndu-se în cetatea Bucureştilor, domnul Ţării 
Româneşti avu bucuria să afle că o mie de oşteni moldoveni 
aflaţi sub comanda căpitanului Soare aşteaptă cu supunere 
ordinele lui vodă. Mai veniră de prin părţile Serbiei ca la cinci 
sute de tineri cu inimile aprige, conduşi de vestitul haiduc Baba 
Novac. Un vlăjgan mare şi gros, cu mustaţa ca vrabia, cu nasul 
puternic şi cu ochii blînzi ca de copil. 

Vistiernicul Dan căptuşise vistieria cu galbeni, cu aspri, cu 
ducați, cu forinţi şi chiar cu ceva aur. Dar la asemenea armată 
care se apropia de şapte mii de suflete şi încă o alta de aproape 
cinci mii ascunsă la poalele Bucegilor, banii erau destul de 
nepotriviţi, lăsînd la o parte armata Transilvaniei, care sta pe 
plată la vodă, cît şi toanele domnului de a face daruri oştenilor, 
speriindu-l în fiecare clipă pe bietul vistiernic. 

Aflîndu-se prilej de odihnă, Tufănel porni într-o dimineaţă 
către piaţa Zece Mese, purtindu-şi calul cu mare fală pe străzile 
atit de cunoscute. Domnul Tufănel-tatăl, îmbrăcat cam subţire 
pentru o iarnă atit de geroasă, umbla cu paşi mici în jurul 
rogojinei, întinsă direct pe zăpadă, şi striga cît îl ţinea gura: 

- Pomană! la pomană, neamule! la linguri! la sucitoare! 

- Cum dai lingurile? întrebă o gospodină. 


- De pomană le dau! sări Tufănel-tatăl, îngrozit că nu 
vînduse nimic toată dimineaţa. Zece la un aspru şi una pe 
deasupra, cumătră. 

- Scump! observă femeia. 

- Ai zis scump? se miră Tufănel-tatăl. Află, cumătră, că 
firma noastră vinde linguri care ţin din neam în neam. Noi 
fierbem lemnul de tei în mirodenii. la vezi cum miroase! Cu o 
lingură din astea poţi mînca zeamă chioară, dar capeţi în gură 
gust de bucate boiereşti. 

- la slăbeşte-mă, măi nea Tufănele, cu firma şi cu gusturile 
dumitale! se oţări femeia. Care firmă? 

Tufănel-tatăl nu-i mai răspunse. Faţa lui slăbănoagă se 
lungi de un cot privind spre boierul acela cu sabie, cu haine 
scumpe şi cu podoabe, cu cal falnic, de rasă bună. 

- Bă Ciripoi, se adresă domnul Tufănel-tatăl concurentului 
de alături, nu crezi că boierul ăsta ar cam semăna cu Tufănel al 
nostru? 

- Ce să semene, bre? ţiştui vînzătorul de linguri. 

E chiar el. 

Tufănel-tatăl privi în jur cu teamă după oamenii stăpînirii. 
Dar nu văzu oşteni de rînd. Ceva mai încolo, şedeau liniștiți pe 
caii lor, ca nişte împărați, doi boieri cu mutre parcă nu tocmai 
străine. Tufănel-fiul se înclină cu eleganţă pe gitul calului în faţa 
părintelui său. Lingurarul simţi că se înnăbuşă de spaimă şi 
strigă aspru: 

- Dă-te jos, pagubă! Coboară după cal pînă nu te dibuie 
oamenii stăpînirii! 

- Domnule Tufan, zimbi Tufănel-fiul, în familia noastră nu s- 
au pomenit pînă azi vorbe de ocară. Doar faptul că sînt nobilu' 
vostru fiu mă opreşte să pun mîna pe sabie. 

- A turbat, săracu'! vorbi cu milă Tufănel-tatăl, uitînd să-şi 
mai frece mîinile împotriva gerului. De cînd mă cheamă pe mine 
Tufan, nărodule? Şi ţoalele astea scumpe de unde le-ai palmat? 

Tufănel-fiul se încruntă şi se întoarse fălos către vînzătorul 
de alături. 

- Domnule Ciripoi, crezi că domnul Tufan, părintele nostru, 
ar fi cumva bolnav? 

Lingurarul nu răspunse numaidecit. Pînă în ziua aceea nu-i 
mai spusese nimeni domnule. Era foarte simplu că tînărul 
dăduse în mintea copiilor sau poate chiar mai rău. Vreo 


dragoste nefericită să-l fi scos din minţi. Îşi reveni iute şi făcu 
degrabă o socoteală în gînd. Calul o mie de aspri, sabia cel puţin 
vreo sută, dacă nu mai mult, hainele tot cam pe-atita, ghiulurile 
din degete numai dracu’ ştia cît preţuiau. Pistoalele de la briu 
ajungeau la trei-patru sute de aspri. 

- Bă, Tufănele, rosti aspru Ciripoi, ia-o din loc mai pe la 
dosuri, pînă nu se stringe lumea în jurul nostru. Am eu un 
samsar de cai pe uliţa Zlătarilor. Acolo vindem totul, cît ai clipi. 
Ce dracu’, vrei să dai de bocluc? Am furat şi eu cai la viaţa mea, 
dar nu umblam, ca nătărăii, călare prin oraş. Întreabă-l pe tat-tu 
cum ne furişam de nu ne ştia nici vîntu', nici pămiîntu'. 

- Nea Tufănele, îmi dai lingurile? se amestecă femeia. 

Bătrînul se uită pe lîngă ea cu gindurile aiurea. 

- la-le, bre! Se oţări el. Azi e vineri. Eu împart de pomană 
vinerea, că sîimbăta e gloată. Zi şi matale să trăiască domnul 
Tufan-tatăl! Tufan... dă-te, mă, jos după cal, paguba naibii! Vrei 
să intrăm la belea? Să te dibuie străjile? Că ăştia te miroase şi 
cînd lucrezi mai cu cap. Didino...! Fă, Didino, n-auzi? Dar-ar 
boala... vin să-l vezi pe nebunu' de frate-tu'! 

Auzindu-se strigată, fata ieşi din mulţime. Era oacheşă şi cu 
ochii umblăreţi ca de viezure. Cînd dădu cu ochii de Tufănel, 
faţa ei se lungi brusc. 

- Tii, da' frumos eşti, frate! se miră ea. Parcă ai fi un boier 
din ăia mari. 

Tufănel simţi că se îneacă de plăcere. Îi zîmbi surorii cu toţi 
dinţii lui albi şi ascuţiţi ca de rozătoare. Apoi, cu un gest nu lipsit 
de eleganţă, se întoarse în şa, strigind din virful buzelor: 

- Hei, domnilor Găluşcă şi Toroipan, apropiaţi-vă! Aceasta 
este domnişoara Tufan, surioara noastră. 

Cei doi se aplecară pe cai cu toată eleganta de care erau în 
stare, fără să ia în seamă încălţările mari şi sumanul peticit, în 
care tînăra părea ascunsă ca într-o claie cu fîn. Fata era ageră la 
minte şi se feri a face vreo observaţie supărătoare. Îi cunoştea 
pe Găluşcă şi pe Toroipan ca pe nişte brezaie. De cînd 
dispăruseră ei, nu mai şterpelea nimeni în piaţă la Zece Mese. 
Răspunse la salut cu bunăvoință şi continuă ideea fratelui cu 
cea mai firească voce: 

- Ai spus domnişoara Tufan, frate? Tu eşti un om înţelept! 
Cu siguranţă că ai dibăcit numele nostru adevărat. Şi să dea 
boala-n... aş! Asta e numele nostru! 


Tufănel îi sorbi cuvintele ca un om însetat. Se găsea în 
sfîrşit cineva care să-i ateste schimbarea numelui. Şi cine? 
Taman surioara Didina de a cărei gură se temea el cel mai mult. 
O jumătate de mahala îi ştia de frică, atît era de bătăuşă şi rea 
de gură. Fusese slujitoare la kir Panaiotis, ăla de vindea covoare 
scumpe pe Uliţa Mare. Lui Panaiotis îi cam mersese vestea că e 
muieratic. La vreo cîteva zile de la angajare, grecul a aranjat 
astfel lucrurile să rămînă în prăvălie la vremea prînzului numai 
cu Didina. Şi s-a mirat al dracului Panaiotis cînd a văzut că fata 
nu se prea sfieşte să rămînă singură cu el. Celelalte ar fi început 
să urle şi să bocească. 

- Vrem cercei frumoşi? o întrebase grecul. 

- Vrem! 

- Şi matasica? 

- ŞI! 

- Basmaluţa vrem? 

- Vrem! 

- Şi fata ce dai la jupîn? 

- Lasă, că vezi tu pe urmă. 

Dacă ar fi avut Panaiotis gîndul ăla bun să descuie uşa şi s- 
o ia la sănătoasa, ar fi fost lucrul cel mai înţelept din viaţa lui. 
Dar în loc de asemenea pornire de izbăvire sigură, mai făcu un 
pas şi puse mina pe bluza Didinei. Mai către seară, l-au găsit 
slujitorii pe jupîn Panaiotis legat fedeleş într-un raft. Îi lipseau 
toţi dinţii din faţă. O ureche îi fusese smulsă cu totul, iar din 
barba lui rotundă şi frumoasă mai rămăsese cam jumătate. 

Tufănel tresări auzind vocea nerăbdătoare a Didinei: 

- Ai de gind să înlemneşti aicea, frăţioare? 

- Asta zisei şi eu, se amestecă Ciripoi. O luăm iute pe la 
dosuri, pînă nu apucă potera să ne dea de urmă. 

Dar ca un făcut, se întîmplă să treacă tocmai atunci prin 
piaţă un detaşament de oşteni din gărzile Bucureştilor. Ciripoi 
prinse degrabă în braţe rogojina cu lingurile şi se fofilă prin 
mulţime, pierzind mai bine de jumătate din marfă. 

- Hei, flăcăule, se adresă Tufănel comandantului, eu sînt 
unul dintre vînători. 

- Vă cunoaştem! spuse cu respect oşteanul. lar domniile-lor 
sînt domnii Toroipan şi Găluş că. Cine nu cunoaşte nişte oameni 
atit de vestiți? 


Tufănel scoase din punga doldora un galben şi-l dărui 
oşteanului. lar Tufănel-tatăl simţi cum i se moaie picioarele în 
faţa atitui bănet. Dar în familia Tufan slăbiciunile erau 
trecătoare. Bătrînul săltă fruntea şi zise 

cu importanţă: 

- Bă, Tufănele... ââ... Tufane tată, cred că e vremea să ne 
uşchim spre casă. Mă-ta... adică doamna Tufan, abia aşteaptă 
să te vadă. Dacă n-o fi cumva cherchelită o să-i crească ochii cît 
cepele cînd o să te vadă. Face afurisita naibii nişte afaceri de te 
doare mintea. Vinde lingurile numai pe băutură. Didino, ce stai 
ca proasta? Adică domnişoară Tufan, ia de la fiul nostru un 
galben! Sau poţi să iei doi ori vreo zece, să fie! Du-te în Uliţa 
Mare după cumpărături, că aici nu are cine să schimbe un 
galben! Adică, lasă! Mă duc eu. Că eu mă pricep la fineţuri d- 
alea boiereşti. Tufane, frumosule, ia dă tu la tata punga aia! Ce 
te chiorăşti aşa? Sînt tac-tu, nărodule! Dă banii pînă nu pun 
mîna pe un retevei! Hai, mînca-l-ar tata! 

Sosiră la vreme de seară în cetatea Bucureştilor doi stegari 
aducînd vestea că o seamă de oştire turcească se trage prin 
Balcani către Dunăre, cu multă ameninţare. Mihai-vodă repezi 
degrabă iscoade iuți, care cercetară fără zăbavă acele veşti. La 
vreo două zile, tot către seară, iscoadele se înfăţişară înaintea 
domnului cu multe lămuriri de spaimă. Oştirea turcilor să tot fi 
avut ca la paisprezece mii de suflete, între care şi două mii de 
ieniceri. Conducătorul oştirii purta după el domn nou, pe un 
oarecare Bogdan-beizade, fiul fostului domn al Moldovei lancu 
Sasul. Mai încăpură alte veşti care arătau sosirea la Giurgiu a 
treizeci de mii de tătari, conduşi chiar de marele-han. Hanul 
adăstase la Giurgiu avînd gînduri de împreunare cu oştile 
turceşti. Asemenea veşti picate ca trăsnetul înfioraseră poporul. 
Chiar şi bătrînii căpitani de vază plecară capetele în pămînt cu 
mare tulburare. Nimeni nu se aşteptase la o lovitură atît de iute 
din partea turcilor. Cînd începu a se întuneca se strînse în 
cămara de lucru a domnului întregul sfat al oştirii. O parte din 
marii boieri rămăseseră îmbufnaţi pe la casele lor, fiindcă nu se 
aflase nimeni a-i pofti la acel însemnat sfat de taină. În 
apropierea lui vodă luaseră loc cei unsprezece vînători, clucerul 
leremia Băicoianu, fraţii Buzeşti, banul Manta, banul Mihalcea şi 
tînărul boier Radu Calomfirescu. Niciodată Ţara Românească nu 
avusese un sfat al oştirii atît de tînăr. Niciodată parcă nu 


clocotiseră atitea energii tinere în jurul domnului. Nu se găseau 
printre ei acei boieri fără vlagă, care să propună a se face unele 
daruri bogate duşmanilor, evitindu-se lupta. Vodă citi în ochii 
tinerilor aceleaşi gînduri pe care le avea şi el. Şi mai ştiu vodă 
că în acele inimi tinere de viteji nu încăpea gindul de trădare ori 
de fugă. Se simţi dintr-o dată mai îmbărbătat şi dornic a se 
întîlni mai degrabă cu duşmanii. Fără cine ştie ce introduceri, 
Mihai-vodă arătă limpede situaţia grea în care încăpuse Ţara 
Românească. 

- Va trebui să dăm luptă cu tătarii în plină cîmpie, spuse 
aspru. Dar cunoaştem cît de bine ştiu să se bată tătarii în 
cîmpie, unde se simt la largul lor. lar numărul tătarilor e de şase 
ori mai mare decit al nostru. Turcii sînt conduşi de Mustafa-paşa, 
acel agă care a luptat de multe ori împotriva noastră şi ne 
cunoaşte puterea şi slăbiciunile. Alături de el stă la pîndă 
Bogdan, gata să închine din nou ţara turcilor. Dacă nu izbîndim, 
jafurile vor fi atît de mari, încît neamul nostru se va oropsi cu 
totul. Noi trebuie nu să-i batem, ci să-i zdrobim. Aştept părerile 
sfatului. 

- Ne împărţim în cete! propuse banul Manta. Cetele să 
atace pe rînd numai la luptă de harţă. La un atac direct nici să 
nu ne fie gîndul. Cel mult să-i porunceşti măria-ta lui Albert 
Király să facă faţă cu oamenii lui la tătari. Oştile lui Sigismund 
ştiu să stea la tocmeală de arme. Noi să atacăm numai pe de 
lături. 

- Nu, Manta! zîmbi domnul. Ar fi pierzania noastră. Cu 
lucrările de harţă i-am da hanului apă la moară. Lucrările de 
harţă se potrivesc la oştile greoaie, încete. Or noi ştim că tătarii 
se bizuie tocmai pe repeziciune. Cît despre Kirâly, ei bine, el s-ar 
afla între tătari ca un bivol mare, împuns din toate părţile. 
Oastea lui va sta la tocmeală de arme numai cu turcii. Tu ce zici, 
Preda? 

- Zic, măria-ta, că prietenul Manta e un mare viteaz, dar 
strategia n-a prea făcut casă bună cu el şi nici cu mine. La 
subţirimi din astea cred că e bine să-i ascultăm pe vînători. Ei 
ne-au ajutat în toate luptele cu isteţimea şi priceperea lor. lar 
acolo unde se face lumină, măria-ta vei gîndi pentru toţi: 

- După datină, întîi să vorbească marii boieri, răspunse 
aspru Chirilă. 

- Marii boieri v-au dat întîietate, zise domnul la fel 


de aspru. 

- Prea bine, doamne! continuă Chirilă. Măria-ta ştii că între 
noi vinătorii se află unul care ne întrece pe toţi în isteţime şi 
dibăcie. E vorba despre Cae Indru. 

Toate privirile se întoarseră către tînărul vînător şi nimeni 
nu se află măcar o clipă supărat auzind lauda lui Chirilă. 

- Domnul ţării e mai în măsură decît mine să hotărască, 
zimbi Cae. Noi ne vom ocupa de amănunte. 

- Aici nu mai hotărăşte Vodă! îl întrerupse Mihai. Sfatul 
hotărăşte! Un singur om nu poate hotări soarta unui popor. 
Vorbeşte, prietene! Unde greşeşti ne vom osteni cu toţii să 
găsim calea cea bună. Nu e vreme să ne codim ca nişte muieri. 

- Atunci, să pornim de la tătari, se încruntă Cae simțind 
arsura din cuvintele lui Vodă. Totdeauna oştile mari s-au bizuit 
pe număr, măria-ta. Măsurile de apărare şi le iau numai oştile 
mici. Dacă ţinem seamă de acest lucru, eu cred că tătarii vor 
cădea într-o cursă de-a noastră. Să nu ne lăsăm atacați. Să-i 
atacăm noi, dar nu ziua, ci noaptea, la loc de popas. Atunci 
numărul oştenilor nu mai are valoare. 

- Bun plan! strigă domnul entuziasmat. Va rămîne doar să-l 
discutăm în amănunt. O încăierare deschisă cu tătarii nu ne-ar 
aduce izbîndă. lar voi ştiţi că noi nu avem dreptul să pierdem o 
bătălie, fiindcă sîntem puţini. Sîntem puţini chiar dacă am avea 
lîngă noi armata Bucegilor. Ah, mare păcat că nu o avem aici! 
Fără ea va fi şi mai greu. Nu mai e timp s-o aducem. 

- Din contră, măria-ta! Strigă Preda Buzescu. Chirilă a adus 
patru mii de oşteni, care aşteaptă gata de luptă în pădurile de la 
jumătatea drumului către Giurgiu. 

- Hai să te îmbrăţişez, Chirilă! spuse domnul plin 

de bucurie. 

- Nu pe mine! se apără viînătorul rizînd. Boierul Preda 
Buzescu mi-a dat poruncă să aduc oamenii, de cum s-au 
răspîndit primele zvonuri despre călcarea de la Dunăre. 

- Predo! Predo, rise vodă, eşti mai înţelept decit vrei să se 
vadă. Continuă, Chirilă! 

- Nu mai am nimic de spus, măria ta. 

- Bine! Mai are cineva de adăugat la părerile lui Indru? Nu? 
Atunci, e timpul să hotărîm. Căpitanul Baba Novac a mai adus 
din Serbia ca la o mie cinci sute de oşteni. Cu cei dinainte şi cu 
aceştia, a luat drumul către Dunăre încă de alaltăieri şi stă la 


harţă cu turcii. Altfel nu aveam timp să le ieşim înainte la hotar. 
Dar să-i lăsăm pe ei! Avem nevoie de trei oştiri. Prima ar fi a 
transilvănenilor, care e gata de luptă sub comanda viteazului ei 
căpitan, Kirâly Albert. Ea va sta la tocmeală de arme numai cu 
turcii. A doua va fi formată din vitejii care au cucerit Giurgiu, 
Hîrşova şi Silistra. lar conducător va fi domnul ţării. Oştirea a 
doua va da piept cu turcii, dar nu va intra în luptă de la început, 
ci numai cînd vor începe să se clatine oamenii lui Kirâly. Ei sînt 
înceţi, dar tari ca fierul. Sînt greu de urnit din loc. După ce se va 
sta la tocmeală de arme în ceată, oamenii mei vor porni ca o 
vijelie. A treia va fi oştirea Bucegilor, iar conducător Preda 
Buzescu. Preda, vinătorii vor merge cu tine! Vă dau în seamă 
peste treizeci de mii de tătari. Să-i tăiaţi fără milă! 

- Greu, măria-ta, doar cu patru mii de oşteni, se înclină 
Buzescu. 

- Dar cine spune că e uşor? zimbi domnul. Tare aş fi vrut să 
schimb cu tine, dar soarta războiului se hotărăşte 

cu turcii. 

- Nu de neizbindă mă tem, doamne, răspunse Buzescu. 
Pierderile vor fi mari. La nevoie, măria-ta ştii că vom muri pînă 
la unul. 

- Ştiu, Predo, dar chibzuiala ta şi iscusinţa vînătorilor vor 
face mai mult decit vitejia. Sfătuiţi-vă! Lupta la cîmp deschis nu 
vă poate aduce izbindă. Totul atiîrnă de felul în care veţi folosi 
planurile lui Cae Indru. 

- Aşa e, doamne! Plec totuşi cu inima strînsă. E prima luptă 
mare, la care nu stau alături de măria-ta. Să-ţi păzeşti viaţa, 
doamne! 

- Viaţa mea? rise domnul. Dar ce înseamnă viaţa mea pe 
lîngă viaţa poporului? Mi-o păzesc, Predo, să n-ai grijă! lar dacă 
mor, o mie de viteji pot să-mi ia locul. Poate că nici o domnie nu 
a văzut atiţia viteji, cîţi au încăput la domnia noastră. Adică, nu! 
Greşesc. Viteji au fost şi vor fi totdeauna. Ei se ridică la vedere 
numai atunci cînd găsesc în conducătorul lor aceeaşi dragoste 
de neam şi de pămînt. 

Îndată după ridicarea sfatului, Albert Kirâly primi poruncă 
după plecare. Domnul ţării îl ajunse din urmă cu oştile pe la 
jumătatea drumului. Viteazul căpitan Kirâly pusese tabăra în 
picioare cu acea iuţeală şi precizie pe care o au numai marii 
comandanţi. În inima lui bravă nu încăpu supărare că nu fusese 


poftit la sfatul de război. El bănuia de multă vreme că vodă ţine 
ascunsă pe undeva o armată puternică. Nu-i lua în nume de rău 
domnului faptul că nu-i dezvăluie taina acelei armate. In locul lui 
Mihai ar fi făcut şi el la fel. Sigismund şedea mereu şi de multă 
vreme cu ochii aţintiţi pe Ţara Românească. Şi numai unele 
temeri şi piedici trecătoare îi siliseră să nu o supună. 

În noaptea de 13 spre 14 ianuarie 1595, hanul tătarilor 
făcuse două tabere, la Şerpăteşti şi la Putinei. Ceaţa deasă din 
timpul zilei îl împiedicase a se uni cu oştirea turcească. Dar nu 
numai ceața. Hanul era prea mindru pentru a se apleca la 
comandă străină. Către miezul nopţii se retrase în ultima 
despărţitură a cortului. Un foc bun de lemne încălzea încăperea. 
Două femei tinere, îmbrăcate în mătăsuri uşoare, cîntau molcom 
lîngă focul încins, aruncînd peste cărbuni unele ierburi frumos 
mirositoare. Corturile celor douăzeci de mii de oameni care-l 
însoțeau cuprindeau cîmpia pînă departe. Miile de creştini luaţi 
pradă fuseseră înghesuiți lîngă nişte focuri mari, fără să aibă 
acoperămînt deasupra lor. Vitele şi prăzile multe stăteau de-a 
valma la mijloc de tabără. Marele conducător se simţea obosit şi 
mulţumit de prăzile bogate. Concedie femeile cu un gest şi se 
întinse în culcuşul de blănuri calde. 

În tabăra de lîngă Putinei, nepotul hanului şezu de taină 
pînă tîrziu cu cîțiva tineri de-o seamă cu el. Erau încărcaţi de 
bijuterii şi de haine scumpe aduse din Ungaria, peste care 
trecuseră ca o grindină. Afară, ceața părea mai adincă decit în 
timpul zilei. Prietenii se despărţiseră după miezul nopţii. Tînărul 
comandant îşi conduse musafirii pînă la uşa cortului. Sutele de 
focuri mari abia pilpiiau prin ceaţă. Era somnoros şi mulţumit. 
Găsise un loc minunat de popas. Cei unsprezece mii de tătari 
care formau armata lui se înghesuiseră într-o vilcea mare, ferită 
de curenţi. Spre dreapta, tabăra era mărginită de un pîrîu 
închistat în crusta groasă de gheaţă. În stînga, pămîntul forma o 
cută înaltă de cinci-şase staturi de om, care se prelungea ca un 
arc de cerc pînă către sud. Tînărul comandant se culcă liniştit. 
Lupta cu românii putea veni oricînd, ştiind că va fi o biruinţă 
uşoară. 

Noaptea se arăta adincă şi calmă. Departe în cîmpie, Cae 
Indru dădea ultimele sfaturi fraţilor Buzeşti: 


- Întreaga oaste a Bucegilor să stea pe loc pînă cînd veţi 
primi chemarea noastră! Tătarii au pus, ca de obicei, două 
rînduri de străji. Rîndul din afară are străjile aran 

jate cam din cincizeci în cincizeci de paşi. La fiecare foc 
veghează cîte-un oştean. La rîndul dinăuntru, străjile sînt mai 
dese. Cam la treizeci de paşi. Va trebui să facem o spărtură 
mare în cele două rînduri de străji, altfel nu-i chip să aducem 
oastea în tabără înainte de a se da alarma. O mie de oşteni să 
descalece şi să lase caii aici. Ei vor veni cu noi pînă la jumătatea 
drumului către tabără. 

Vînătorii pieriră curînd în ceața adîncă. Lăsară şi ei caii în 
grija lui Tufănel, Toroipan şi Găluşcă. Nechezatul cailor i-ar fi dat 
de gol. Cu cît se apropiau de tabăra nogailor, cu atit păşeau cu 
mai multă fereală. Focurile de la primul rînd de străji nu se 
vedeau lămurit. Doar ceața arăta în locurile acelea ceva mai 
roşcată. Chirilă Zece Cuţite, Costache Caravană, Ducu cel lute, 
Cae Indru, Petrache cel Mic, părintele Grasa şi Niţă Praştie se 
depărtară unii de alţii cam la cincizeci de paşi, după cum erau 
aşezate străjile. Noaptea nu era prea rece şi, dacă nu ar fi fost 
umezeala ceţei, s-ar fi putut numi chiar caldă. 

Cae se tîri uşor pe creastă la deal. Zăpada întărită doar pe 
jumătate nu pocnea sub greutatea corpului. Alături de foc se 
afla un pom răzleţ. Straja nu dormea. Şedea rezemat cu spatele 
de pom şi îngina o melodie tristă, cu iz de chemări de stepă 
nesfirşită. Se simţea în melodia aceea un dor adînc sau poate 
doar o părere de rău. Cae se mişcă din nou. Tătarul îşi curmă 
cîntecul parcă neliniştit. Îl reluă curînd. Cuţitul lui Cae nu lovi. 
Era pentru întîia oară cînd nu îndrăznea să lovească. Nu putea 
curma prin moarte un cîntec. Se ridică domol şi lipi cuțitul de 
beregata nogaiului. Omul tresări, oprindu-şi un țipăt. Flăcările 
focului îi luminară chipul răvăşit de spaimă. Vinătorul îi făcu 
semn să coboare fără zgomot. Ajunşi la picioarele colinei, Cae îl 
păli pe tătar cu mînerul cuţitului în creştet. Apoi scoase degrabă 
nişte cureluşe subţiri, îl legă zdravăn în cojocul mare şi-i puse un 
căluş în gură. 

Trecu mai bine de un ceas pînă cînd vînătorii se întîlniră în 
locul din care s-au despărţit. Întreaga aripă de nord a tătarilor 
rămăsese fără străji. Cuţitele vînătorilor lucraseră iute. O mie de 
oşteni din armata Bucegilor porniră cu multă fereală spre tabăra 
nogailor. Erau înarmaţi numai cu topoare scurte. Curînd, se 


auziră strigăte puternice. Mulţi dintre fiii pustiului porniră buluc 
spre ieşirea din vilcea, dar acolo îi aştepta Preda şi Stroe 
Buzescu şi Calomfirescu, în fruntea a trei mii de oşteni. 

Se lumina de ziuă. Ceaţa se ridica domoală sau fugea la 
rasul pămîntului, zdrenţuită şi cu mişcări ciudate ca de ritual. 
Tătarii ieşiră din încercuire cu eforturi şi pierderi grele. Lăsaseră 
în tabără mai bine de patru mii de morţi, două mii de creştini 
adunaţi grămadă şi înspăimiîntaţi şi toată prada purtată de ei 
atita amar de drum. Nepotul hanului gonea în fruntea hoardei, 
fără gînd de oprire. Românii veneau din urmă, răcnind sălbatic, 
ciopîrţind marginile hoardei fără încetare. Cînd se ridică ceața 
de-a binelea, nepotul hanului cătă îndărăt la numărul 
urmăritorilor. Era limpede că românii erau mult mai puţini. 
Tînărul comandant încercă o manevră de înturnarea cailor către 
români. Dar manevra aceasta îi dădu cu totul peste cap. Oastea 
Bucegilor îi prinse din coastă, fără a le da putinţa să-şi termine 
manevra. lureşul românilor îi rupse în mai multe grupuri. Preda 
Buzescu se pomeni faţă-n faţă cu nepotul hanului. Tînărul nogai 
nu se dădu îndărăt de la luptă. Se porni astfel o încercare 
cumplită de buzdugane. Văzîndu-şi căpetenia în pericol, cîteva 
zeci de tătari grăbiră către cei doi. Prea tîrziu. Nepotul hanului 
se prăvăli de pe cal, cu ţeasta zdrobită. Moartea căpeteniei 
curmă orice împotrivire. lar oştenii români nu se invitară la 
lovituri. Din cei peste unsprezece mii de tătari aflaţi peste 
noapte în vilcea, pieriseră mai bine de jumătate. 

După o vreme, armata Bucegilor se înturnă din drum şi-şi 
petrecu noaptea la Putinei, în tabăra părăsită de tătari. Cu mult 
înainte de a se lumina de ziuă, oştirea porni în trap întins către 
Şerpăteşti, de unde Ghazi-Ghirai, hanul cel mare al tătarilor, mai 
ducea unele tratative cu turcii şi cu pretendentul la scaunul de 
domnie al Ţării Româneşti, gindindu-se destul de puţin la 
înfruntarea cu oştile lui Mihai-vodă. Spre înserat se zvoni prin 
tabără despre căderea hoardei de la Putinei. Auzind asemenea 
veşti, care semănau a cine ştie ce glumă proastă, hanul dădu 
poruncă să-i biciuiască pe flecari. Abia cînd îi fu adus dinainte 
trupul fără vlagă al tînărului nepot, Ghirai cătă împrejur cu 
nelinişte. Chemă la el pe unii dintre cei care scăpaseră cu viaţă 
în luptele de la Putinei. Aceştia se jurară în fel şi chip că românii 
sînt atit de mulţi şi de puternici, încît numai printr-o minune ar 
mai putea să scape de sub loviturile lor hoarda de la Şerpăteşti. 


Cum se lumină bine, hanul dădu poruncă de plecare. 
Întrerupse tocmelile cu turcii. Nu-l mai atraseră nici cele 
cincizeci de poveri de aspri oferiţi de Bogdan în schimbul 
scaunului domnesc şi nici unele promisiuni ispititoare ale lui 
Mustafa-paşa, comandantul turcilor.  Strinseră  corturile, 
împachetară prăzile multe, şi întreaga oaste porni la drum, 
legănîndu-se domol prin cîmpia fără sfîrşit, călcînd zăpada 
subţire sub copitele cailor, lăsînd în urmă o dîră murdară de 
noroi. 

Banul Manta rătăcise peste noapte cu vreo două mii de 
oşteni. Umblase pe urmele unor cîrduri de tătari plecaţi după 
pradă de hrană. Cercînd să treacă spre Hulubeşti, unde Mihai- 
vodă pîndea mişcările turcilor, Manta se pomeni pe neaşteptate 
în faţa hoardei lui Ghazi-Ghirai. Ocol nu se mai putea face. 
Hanul îşi desfăcu de îndată oştenii pe rînduri de bătaie, sperînd 
să dea iute peste cap mica oştire. Manta se afla în clipa aceea la 
mare strimtoare. Nu se gîndi nici un moment la vreo încercare 
de fugă. Ar fi însemnat să care toată hoarda după el pînă în 
tabăra lui Mihai-vodă. Îşi tocmi oamenii într-un triunghi uriaş, cu 
unul dintre viîrfuri spre centrul hoardei. Era o încercare 
disperată, fără prea mulţi sorţi de reuşită. Românii se înfipseră 
adînc în rîndurile nogailor, încercînd să taie pirtie printre ei. 
Lupta se încinse din toate părţile. Curînd, călăreţii lui Manta 
începură să se înghesuie unii în alţii sub loviturile nogailor. 
Douăzeci de mii de tătari se strîngeau peste triunghiul acela viu 
ca nişte cleşte mari, din care nu se mai afla ieşire. Cu faţa plină 
de sînge, banul Manta răcnea cuvinte de îmbărbătare, dar ele se 
pierdeau neînţelese sub strigăte de moarte. Deodată, Manta 
simţi că spre dreapta s-au slăbit chingile tătarilor. Din partea 
aceea se auziră strigăte mari. Intrase în luptă căpitanul Baba 
Novac, în fruntea a vreo mie cinci sute de oameni. Fostul haiduc 
pîndise de departe plecarea tătarilor, fără a încerca să se 
apropie. Văzind învălmăşeală, bănuise că nogaii se încăieraseră 
cu ceva oşti româneşti. În felul acesta, picase tocmai la vreme. 
Se apucă să taie sprinten, cercînd a se uni cu oştile lui Manta. 
Lucrările de arme stătură o clipă în cumpănă la flancul drept al 
tătarilor, dar Ghirai trimise degrabă forţe proaspete şi din nou 
hanul se bucură prea devreme. Pe flancul stîng apăru dinspre o 
lizieră de pădure armata Bucegilor. La început, ieşiră din pădure 
cam la o mie de călăreţi. Hanul făcu faţă şi în partea aceea. Dar 


abia se încinse lupta mai aprig, cînd ieşiră alţi o mie de călăreţi. 
Şi la puţină vreme, hanul văzu cu mirare altă mie. lar cînd 
apărură ultimii cinci-şase sute de călăreţi, Ghirai nu mai şezu la 
tocmeală de arme. El nu avea de unde să ştie că nu mai erau şi 
alţi români în blestemata aceea de pădure. Işi aminti de vorbele 
celor scăpaţi cu viaţă din măcelul de la Putinei, cum că românii 
ar fi cîtă frunză şi iarbă la vreme de vară. Întoarse calul şi porni 
întins în direcţia Silistrei. Nogaii se desprinseră din luptă ciţi 
dintre ei putură şi se aşternură la fugă după hanul lor. Hoarda se 
aduna greu, ca un animal mare, vlăguit de lovituri. Românii 
lipsiţi de bagaje călăreau sprinten, mînînd din urmă acea armată 
uriaşă. Pe meleagurile Dunării nu se mai pomenise asemenea 
luptă din goana cailor. Nogaii lepădară prăzile bogate, dar 
nimeni nu se uită la ele în asemenea ceasuri de miînie. Armata 
Bucegilor secera marginile tătarilor. Manta şi Novac veneau din 
urmă, cu strigăte mari. Pe zăpada subţire, leşurile păreau de 
departe mii de muşuroaie de cîrtiţă. Lupta inegală se desfăşură 
pe cale de vreo poştă. lar cînd rămaseră românii în urmă, 
nimeni din hoardă nu-şi îngădui o clipă de răgaz. Atit de 
cumplită se arăta groaza lor. Pieriseră cam la şapte mii de 
tătari. Armata Bucegilor număra mai puţin cu vreo două sute de 
oşteni. Greul îl suportase Manta. Aproape o mie din oamenii lui 
căzuseră sub armele nogailor, dar biruinţa fusese nesperat de 
mare. 

Banul Manta şi căpitanul Baba Novac se despărţiră de 
oastea Bucegilor, îndreptîndu-se către Hulubeşti. Mergeau iute, 
dornici să-i ducă domnului o veste atit de mare. Armata 
Bucegilor înnoptă la Şerpăteşti. Oamenii şi caii trecură la odihna 
atit de dorită după o zi ca aceea. Doar comandanții se adunară 
în sfat la vreme de seară tirziu. Lucrările de arme cu tătarii nu 
erau încheiate. Poate că mai umblau pe undeva pilcuri mari, 
după jaf. Hotăriră cu toţii să pornească a doua zi de-a lungul 
Dunării la vînătoare de tătari. 

Duminică, la 23 ianuarie 1595, Mustafa-paşa făcu unele 
mişcări de vrajbă spre armata lui Mihai-vodă. Comandant vechi 
şi priceput la lucrările de arme cu românii, Mustafa alese un loc 
de bătaie după gustul lui. Işi desfăşură oamenii pe pilcuri cam 
de două mii de călăreţi. Ştia că armata domnului nu trece de 
vreo unsprezece mii, chiar împreunaţi cu transilvănenii. El 
dispunea de 


şaisprezece mii de oşteni şi cam la patru mii sau cinci mii 
de tătari răzleţiţi de hoarda cea mare. Mihai se mişca domol 
către duşman, pipăind cu grijă fiecare bucăţică de pămînt. Cele 
patru mile care-l despărţeau de turci le făcu în vreo trei ceasuri. 
Nu-i convenea locul de bătaie. Ar fi vrut să-l atragă pe Mustafa 
printre păduri, dar ştia că nu-l va putea urni din loc. lar amiînare 
de bătălie nu se putea face, mai ales că în tabăra turcilor soseau 
mereu alte întărituri. Mustafa era unul dintre puţinii comandanţi 
turci care luptau cu chibzuială, fără să pună bază pe renumele 
armatelor otomane sau să-şi aplece inima spre trufie. Aşezat pe 
creasta unei coline mai răsărite, Mustafa domina cîmpia cu 
privirea pînă departe. Cînd românii sosiră destul de aproape, 
turcul porni la harţă un pilc de tătari şi ceva oaste aleasă. Albert 
Kirâly făcu front îngust cu oastea greoaie şi solidă. Tătarii 
sloboziră un stol de săgeți neputincioase în faţa zalelor şi 
alămurilor care împodobeau caii şi călăreţii. Se auzi curînd 
zăngănitul fierului. Mihai privea liniştit, spre mirarea turcului, 
care aflase că domnul Ţării Româneşti lucrează la război numai 
cu năvală mare. Îşi frămînta mintea să afle rostul unei schimbări 
atit de neobişnuite. Pilcul de tătari se clătină o clipă ca un copac 
mare, iar cînd fu gata să se răstoarne, Mustafa ridică mîna în 
sus. Porniră la atac şi ultimii tătari, însoţiţi de două pilcuri de 
turci. Albert Kirâly nici nu înainta, nici nu se trăgea îndărăt. 
Părea zidit în locul unde începuse lupta. Doar unele pilcuri mici 
făceau mişcări strategice în spatele primelor rînduri. Erau 
schimbările de împrospătare, care se executau ordonat şi 
precis, ca la o simplă manevră. Turcii încercară o mişcare de 
învăluire pe stînga. Mihai făcu semn căpitanului Baba Novac să 
le taie drumul. Pe centru, Albert Kirâly obosise. Oştenii lui se 
clătinau pentru prima oară. Viteazul căpitan trecu în fruntea lor, 
şi lucrările de arme se îndreptară, dar nu ţinură mult. Apoi, se 
îndreptară din nou. Intrase în luptă şi Manta cu oamenii lui. 
Bătălia se răzleţise oarecum. Era tocmai ce aştepta domnul Ţării 
Româneşti. Kirâly simţi dintr-o dată o mare uşurare. Strigătele 
românilor cuprindeau cîmpia. Mihai gonea în frunte. Oştirea se 
mişca după el ca un tăvălug uriaş, în urma căruia nu mai 
rămînea nimic în picioare. Soldat vechi şi priceput, Király 
desfăcu degrabă aripi largi în jurul tăvălugului românesc, 
temîndu-se de o încercuire. Dar nu mai era nevoie de asemenea 
măsură. Oştirea Bucegilor se apropia în goana mare a cailor, ca 


o furtună. Cae Indru gonea mult înaintea celorlalţi. Nu se găsea 
în toată cîmpia un cal care s-ar fi putut măsura cu Vint Sălbatic. 
În ultima clipă apărură lîngă vodă Buzeştii şi cei unsprezece 
vînători. Caii lor păreau scoşi dintr-un cuptor încins. Mihai se 
ridicase în şa. Vechea lui bardă nu lovea de două ori în acelaşi 
duşman. Zadarnic puse Mustafa stavilă mare de oameni pe 
partea domnului. Zadarnic încercau să-l doboare. Viaţa lui 
încăpuse pe mîna unor paznici de seamă. Cuţitele lui Cae şi 
Chirilă zburau rar, dar fără greş. Cea mai mică ameninţare spre 
domn era curmată prin moarte. Ducu şi Grasa făceau pirtie pe 
de lături. lezuitul se spurcase la unele înjurături amestecate pe 
mai multe limbi. Costache Caravană discuta de zor cu 
Zambilica, iar pistoalele din mîinile lui scurte nu aveau linişte. 
Zambilica făcea şi el ce putea, speriind caii turcilor cu sluţenia 
lui şi mai ales cu răgetul, care nu era nici de cal, nici de măgar 
şi nici de catiîr, ci mai degrabă de animal picat de pe altă lume. 
Petrache cel Mic isprăvise de mult muniţia pistoalelor lui fără 
greş. Încăpuse în mîinile lui uriaşe o ghioagă cit toate zilele şi nu 
se afla iatagan să-i stea împotrivă. Clucerul Băicoianu, cu faţa 
plină de sînge, încît nu se ştia unde ar fi locul de rană, se arunca 
parcă orbeşte înainte şi nimeni n-ar fi priceput cum scăpa de 
sub sulițe şi iatagane. Tufănel, Toroipan şi Găluşcă intraseră 
pentru prima oară în luptă. Se pricepeau ei ceva şi la săbii, dar 
nu le traseră din teacă. Ciomegele lor ghintuite lucrau mai bine. 
Oştenii din armata Bucegilor tăiau metodic şi cu o anumită 
eleganţă, învățată de la vînători. Nimeni nu-şi lepăda adversarul 
pînă nu se încheiau socotelile într-un fel. lar acolo unde se forma 
front organizat, oştenii se completau unii pe alţii ca nişte 
veterani ai războaielor. Cam la o jumătate de ceas după năvală, 
cele două oştiri se clătinară o vreme. Atunci intrară în luptă şi 
ienicerii, fala armatelor turceşti. Apoi, cînd nu se mai aştepta 
nimeni la uşurare, cînd oboseala crispase chipurile românilor, 
împotrivirea se rupse. Grosul turcilor se trase către Dunăre, 
lăsînd harţă mare în spate. Românii stătură la harţă ceva mai 
învioraţi, dar le lipsi puterea de a da năvală cu toţii peste cei 
care se retrăgeau. Luptele răzlețe se isprăviră cu totul către 
seară. Turcii trecură gheaţa Dunării şi se încuiară în cetatea 
Rusciucului. 

A doua zi de dimineaţă, oştile româneşti se înfăţişară 
dinaintea Rusciucului. Mustafa-paşa scoase degrabă oştile din 


cetate, dar cele turceşti, formate din multă adunătură făcută 
peste noapte, se mişcară încet. Mihai-vodă năvăli de data 
aceasta năprasnic. Trupele lui Mustafa se resfirară fără a mai 
avea timp de unele mişcări strategice. Turcii erau, totuşi, 
luptători falnici. Stătură la tocmeală de arme chiar lipsiţi de 
organizare. Fu nevoie de strădanie mare din partea românilor. 
După vreo două ceasuri, apărătorii Rusciucului cedară şi porniră 
la fugă în neorînduială mare, lăsînd în faţa porţilor peste opt mii 
de morţi. Oraşul fu trecut prin foc. Pe lîngă prăzile de război 
încăpură şi ceva jafuri, iar multe dintre frumoasele turcoaice 
crescute în huzur alergară spre ascunzători, pe jumătate 
dezbrăcate. Mustafa luptase pe viaţă şi pe moarte. Rămăsese 
printre ultimii apărători. Ce mai scăpase din falnica oştire 
turcească se strecura în goana cailor spre sud, către înălțimile 
Balcanilor, căutînd scăpare din faţa celor care nu luau robi şi 
semănau moarte. Vînt Sălbatic se înfierbîntase la drum, astfel că 
foarte curînd Cae Indru se pomeni în mijlocul unei gloate de 
cincizeci pînă la şaizeci de otomani. Loviturile curgeau din toate 
părţile, şi numai hărnicia armăsarului îl feri pe vinător de unele 
necazuri. Calul se mişca iute ca o săgeată dintr-o parte în alta. 
Cuţitele lui Cae zburau numai în clipele de mare cumpănă. Pe 
neaşteptate, apăru în faţa lui acel comandant aprig care era 
Mustafa, poreclit Nebiruitul. Săltă iataganul spre tînărul vînător, 
dar calul căzu sub el. In acelaşi moment veniră şi ceilalţi 
vînători. Pîlcul de turci se resfiră iute, urmîndu-şi goana în care 
se afla singura scăpare. Doi dintre ofiţerii turci rămaseră să-şi 
apere comandantul. Fură luaţi prizonieri dimpreună cu Mustafa. 

Românii erau obosiţi. Mulţi aveau trebuinţă de îngrijiri la 
rănile multe. Domnul Ţării Româneşti domoli atacul. Vremea 
stăea către prînz. Mustafa-paşa fu adus dinaintea domnului. Era 
mare de statură şi subţirel. Se apropia de cincizeci de ani, dar 
părul său negru şi aspru nu se apleca spre slăbiciune. Ochii 
verzui se încruntară sub sprincenele bogate, aruncînd priviri 
tăioase, de ură. Cînd ajunse la vreo zece paşi, se opri cu o 
mişcare aprigă şi-i strigă lui vodă în cea mai curată limbă 
valahă: 

- Omoară-mă, cîine! Am apucat ziua să văd slugile căzînd 
deasupra stăpînilor. 

Pe faţa lui vodă, nici un muşchi nu tresări a mînie. Înţelegea 
tot zbuciumul unui mare comandant care pierduse acolo unde 


nu s-ar fi aflat nici o tăgadă asupra victoriei. Îl cunoştea de mult 
pe Mustafa. Ajunsese mare comandant din simplu ienicer, 
săltindu-se pe acele trepte de ierarhie militară numai prin 
alesele lui însuşiri de războinic. Se spunea despre el că ar mînui 
iataganul cu multă pricepere. Că în toată oştirea otomană nu ar 
avea egal. Că printre comandanții de oşti ar fi fost cel mai de 
seamă strateg. Vodă îi privi hainele zdrenţuite cu aer de 
cunoscător. După tăieturile multe se vedea că se bătuse pe 
viaţă şi pe moarte, chiar atunci cînd nu mai erau speranţe de 
victorie. Era plăcut să priveşti un om viteaz, fie că el se afla în 
rîndurile duşmanului. Mai ştia vodă că Mustafa era unul dintre 
puţinii comandanţi care după o viaţă de lupte nu agonisise nici 
un fel de avere, strecurind printre degetele lui mari prăzile 
bogate, adunate în războaie lungi, pentru a face parte mai mare 
oştenilor. 

- Eşti liber, Mustafa! grăi cu blindeţe domnul. Noi avem 
adîncă preţuire pentru viteji, iar domnia-ta eşti unul de seamă. 

Auzind asemenea vorbe, turcul tresări din tot corpul, de 
parcă l-ar fi biciuit careva. Îl măsură pe domn cu multă atenţie, 
ca pe-o marfă de cumpărat. Privirile i se muiară trecător, parcă 
a zimbet. Dar vocea lui deveni şi mai aspră: 

- Eu nu am nevoie de milă! Dăruieşte viaţa acestor viteji 
ofiţeri care au rămas gata să înfrunte moartea 

alături de mine! 

- Sînt liberi, dimpreună cu domnia-ta! Prieteni, se întoarse 
vodă către Cae Indru, domnia-ta părintele Grasa şi Ducu cel 
lute, aveţi bunătatea şi însoţiţi pe aceşti oameni pînă dincolo de 
tabăra noastră! 

Din prada mare de război fură aduşi trei cai pentru 
prizonieri. De asemenea, îşi primiră şi armele. Mustafa încălecă 
fără să-l mai învrednicească pe vodă cu vreo privire. Porniră 
alături de vînători. Între cei şase nu se schimbară cuvinte. 
Călărea fiecare cu gîndurile lui. Tabăra lui Mihai-vodă rămăsese 
în urmă cu vreo două mile. 

- Aici ne despărţim, domnilor! hotărî Cae. 

- Nu înainte de a  încrucişa armele! zise minios 
comandantul. Aveţi ceva împotrivă? 

- Nu văd nici o piedică în această privinţă, zîmbi Cae. 
Purtaţi vreo preferinţă pentru careva dintre noi? 


- Nici una. Totuşi, dacă stau să mă gindesc bine, domnia-ta 
m-ai luat prizonier. Căzusem cu gloaba pe care călăream din 
simplă întîmplare. 

- Atunci, e limpede, comandante. Ne vom bate împreună. 
Domnii care te însoțesc ar putea face o partidă cu prietenii mei. 

- Nu mai încape îndoială! aprobă Mustafa, iar vocea lui 
devenise pentru prima oară mai prietenoasă. Ar fi o singură 
piedecă, mărturisi cu sinceritate. Noi luptăm cu iataganele. 
Domniile-voastre nu aveţi decit săbii. Or, se ştie că sabia nu are 
spor în faţa unui iatagan. 

- În privinţa asta să nu te îngrijorezi prea mult, efendi 
Mustafa! rise Cae. Avem noi grijă să fiţi mulţumiţi pe deplin. 

Mai schimbară unele amabilităţi, şi din asemenea discuţie 
cu greu s-ar fi ghicit că se pregăteşte o luptă pe viaţă şi pe 
moarte. Descălecară. Mustafa se dovedi un om fermecător. 
Spuse citeva glume, de parcă nu ar fi pierdut o bătălie. Pe toată 
cîmpia din jurul lor nu se zărea ţipenie de om. Turcii salutară cu 
iataganele. Românii răspunseră cu vechile lor săbii. 

- Numele vostru, efendi! se interesă comandantul. 

- Cae Indru. 

- Am auzit de domnia-ta. Se spune că eşti un mare 
spadasin. lar numele bun, ca şi cel rău, se răspîndeşte mai iute 
decit ar crede cineva. Să te aperi cu nădejde, tinere domn! Pînă 
azi nu am întîlnit adversar care să-mi stea înainte după trei sau 
patru atacuri. Te mai anunţ că voi risca mult. Eu nu mai am 
nimic de pierdut. Dacă mă omori, scap de ruşinea înfrîingerii. 
Dacă te omor, îmi răcoresc inima. Atenţie, efendi, începem! 

După cîteva schimburi de lovituri, tînărul vînător înţelese că 
avea în faţă un adversar deosebit de puternic, iar sabia se 
dovedea mai fragilă decit iataganul. In schimb, Mustafa, care 
lucra admirabil cu lovituri laterale şi de sus în jos, nu încerca 
împunsături. lataganul nu se putea arăta folositor în asemenea 
tactică. Mustafa lucra destul de încet, dar loviturile erau atit de 
puternice, încît apărarea cu sabia fără mişcările sprintene ale 
corpului i-ar fi dat putinţă lui Mustafa să-i rupă arma şi să-l taie 
cu uşurinţă. Din această cauză, Indru se deplasa cu repeziciune, 
iar lama sabiei mai mult se împletea cu iataganul decit să-i stea 
în cale. Turcul se dumeri la rîndul lui după cîteva asalturi că are 
un adversar de mare clasă. Ochii îi luciră plini de mulţumire. 
Loviturile lui căpătară dintr-o dată mai multă vigoare, încercînd 


în special o priză asupra armei tînărului vinător. Cae se prefăcu 
a apăra cu mare greutate ultimele asalturi date de sus în jos. 
Turcul simţi îndată slăbiciunea şi insistă. Dar pe neaşteptate, 
vînătorul nu mai apără lovitura cu ajutorul sabiei şi sări într-o 
parte. Mustafa se dezechilibră o clipă. Suficient pentru a primi 
vîrful lamei lui Indru în piept. Scăpă iataganul cu ochii parcă 
miraţi. Îndoi uşor genunchii şi căzu într-o parte. Cae se aplecă 
grijuliu deasupra lui. Mîna comandantului alunecă încet spre 
brîu, către locul unde se odihneau în tecile lor două pumnale cu 
mînerele frumos lucrate. Ochii îl trădară. O sclipire ciudată îl 
avertiză pe tînăr de pericolul în care se afla. Sări într-o parte, iar 
pumnul lui izbi încheietura miinii comandantului. Acesta scăpă 
un strigăt care nu era de durere, ci mai mult de furie. 

Tînărul se întoarse către ceilalţi luptători. Acolo se 
încheiaseră socotelile ceva mai rapid, cu răni uşoare pentru 
amindoi turcii, care se pricepeau ceva mai puţin la mînuirea 
iataganelor. 

- Comandantul vostru e mort, domnilor, spuse pe un ton 
plin de politeţe. Luaţi-vă mortul! După cum văd, nimic nu vă 
împiedică să călăriţi. 

În cîmpia pustie cu marginile uşor vălurite, zăpada arăta 
pătată din loc în loc de petice mici de pămînt pe jumătate 
îngheţate. Ciulinii, peste care trecuseră multe furtuni, mai 
rămăseseră ici-colo, dînd o notă de tristeţe locurilor. Ofițerii turci 
călăreau domol, ducînd între ei un cal pe care se odihnea trupul 
fostului comandant. Vinătorii îi urmăriră cu privirile multă 
vreme. Apoi, cu un oftat de uşurare, porniră în trap întins către 
tabăra lor. Se încheiase acolo în cîmpie ultimul act al acelei 
campanii duse de turci şi de tătari pentru cotropirea [ării 
Româneşti. Un sfîrşit jalnic pentru Poarta Otomană, care aştepta 
veşti de victorii mari. 

Cei doi ofiţeri turci întîlniră curînd unele resturi de trupe 
care căutau să se regrupeze în vederea unor noi lupte sau poate 
numai în vederea organizării unei tabere de iarnă. Astfel, tinerii 
ofiţeri avură prilejul să-şi îngroape comandantul cu cinstea care 
se cuvenea. Întîlniră cunoscuţi cărora le povestiră lupta dintre 
Cae Indru şi Mustafa. Uimirea umplu inimile celor de faţă. 
Părintele Grasa şi Ducu cel lute avură acelaşi tain de laude, iar 
numele lor se făcu iute cunoscut printre oştenii turci mari 
iubitori de vitejii. Pînă către seară, cei cu imaginaţie bogată 


scorniră o seamă de înfăptuiri nemaipomenite, puse pe seama 
vînătorilor. 

A doua zi, ofiţerii se despărţiră de gazdele vremelnice şi se 
traseră domol, în trapul mărunt al cailor, către Constantinopol, 
cărînd cu ei povara unor ştiri cutremurătoare. Se înfăţişară 
sultanului arătîndu-se din nou curajoşi. Vestea înfrîingerii se 
strecură ca un şarpe, ducîndu-se tîrîş de-a lungul coridoarelor 
palatului, pătrunzind pînă în seraiurile tăinuite pentru muritorii 
de rînd. Ştirea ieşi din palat şi făcu ocolul Constantinopolului. lar 
de acolo plecă mai departe şi se răspîndi peste ţinuturi ca o 
molimă. De zeci de ani, asemenea veşti nu mai spurcaseră 
urechile fiilor lui Alah. Cei doi tineri ofiţeri îşi aflară liniştea sub 
învelişul apelor Bosforului. Atîta răzbunare încăpuse în puterea 
sultanului. 

Întregul imperiu turcesc trecea, de fapt, printr-o criză 
economică, socială şi politică ale cărei urmări erau greu de 
prevăzut. Sultanul Murad al treilea murise la 28 ianuarie, fără să 
mai apuce acele veşti de necrezut. li luase locul fiul cel mai 
mare, Mohamed al treilea, poate cel mai crud stăpin al fiilor lui 
Alah. După înmormîntarea tatălui, făcută cu mult fast şi 
strălucire, Mohamed îi pofti la un ospăț pe cei nouăsprezece 
fraţi şi douăzeci şi şapte de surori. Adică atiţia cîţi mai trăiau din 
cei o sută de copii cîţi avusese Murad. Noul sultan îşi plinse tatăl 
dimpreună cu fraţii. Le împărţi chiar unele dregătorii de seamă, 
stîrnind bucuria şi dragostea lor. După ospăț, dădu poruncă să 
fie duşi în odăi separate, unde îi aşteptau călăii cu lanţurile lor 
de sugrumat. Noua domnie începuse printr-un masacru 
înfricoşător. Oştile din Constantinopol se răsculară împotriva 
crudului sultan, care luase domnia fără încuviințarea lor. În 
provinciile apropiate izbucni ciuma. Înfrîngerile de la Dunăre 
dezorganizaseră transporturile de alimente din Balcani către 
Constantinopol. Mohamed chibzui îndelung. Un singur om ar fi 
putut pune ordine în haosul care domnea. Era vorba de marele- 
vizir şi general Sinan-paşa, aflat la vremea aceea în Ungaria cu 
un corp de oaste. Fu chemat în grabă. Cunoscut ca mare strateg 
şi om plin de înţelepciune, toate speranţele se îndreptară către 
el. Sinan plecă din Ungaria în fruntea a peste trei mii de soldaţi, 
numai oaste aleasă. Tăie Balcanii fără zăbavă, ajungînd la 
Constantinopol într-o seară urită cu ploaie şi vînt, iar asemenea 
timp neprielnic asprise şi mai mult inima sultanului. Marele-vizir 


lăsă în curtea palatului vreo patru sute de oşteni, cîţi mai 
scăpaseră dintr-o cursă întinsă de vinători. Se înfăţişă dinaintea 
sultanului, temîndu-se că nu va mai ieşi din palat. Pierduse 
aproape trei mii de oameni într-o noapte cu ceaţă şi nu putea 
spune măcar ciîţi fuseseră duşmanii. Nişte prieteni de seamă 
interveniră pe lîngă sultan cu daruri bogate şi unele vorbe de 
iertare. Luminăţia-sa amină o pedeapsă crudă pentru altă 
ocazie, mai prielnică, mulţumindu-se să-l trimită pe Sinan în exil 
la Malgara. Acel mare-vizir şi general în faţa căruia tremuraseră 
trei continente porni în surghiun, părînd a sfirşi acolo o viaţă 
tumultuoasă. Avea optzeci şi trei de ani. Noul mare-vizir Ferhat- 
paşa, poreclit Characlan (şarpele negru), ajunse de potoli 
răscoala sfătuindu-l pe sultan a face unele însemnate vărsări de 
aur şi de bani. Om chibzuit şi energic, Ferhat adună degrabă la 
sfat pe toţi vizirii, pe comandanții ienicerilor şi pe toate 
căpeteniile de seamă. La propunerea lui, se discută acolo un 
plan de contopire definitivă a Ţării Româneşti, a Moldovei, a 
Transilvaniei, a zonei Belgradului, pierdută vremelnic, şi 
reluarea ofensivei de supunere a ţărilor din apusul Europei. 
Ferhat obținuse la acea întîlnire două victorii de seamă. Prin 
hotărîrea de a porni la război, armatele îşi mutau gîndul de la 
revoltă, fiind preocupate din nou de pregătirile necesare. 
Reuşise apoi prin citeva promisiuni să-şi apropie cele mai 
însemnate căpetenii, asigurindu-şi astfel o bună organizare 
armată în vederea ofensivei de primăvară. Folosindu-se de 
unele vechi prietenii şi relaţii, aduse pe corăbii unele alimente, 
înlăturînd foametea din Constantinopol măcar pe cîteva luni. 

Pe la sfîrşitul lui martie se porniră nişte călduri cum se 
arată prin părţile Bărăganului doar la terminarea anotimpului de 
primăvară. Citeva ploi repezi spălară pămîntul de zgura iernii. 
Cerul se arăta înalt şi limpede. În jurul cetăţii Bucureştilor 
ieşiseră plugurile. Din pămîntul reavăn se ridicau aburii calzi. 
larba se săltase de vreo două palme, iar gizele ieşeau de prin 
culcuşurile lor, păşind la început cu neîncredere. Prin curţi 
înflorise liliacul, răspîndind o mirosnă dulce. Căldura nu era 
lipicioasă, ca în mijlocul verii, ci mai degrabă o mîngiiere. Pe la 
colţuri de străzi, bucureştenii zăboveau de taină şi se 
amestecau în vorbă cunoscuţi şi necunoscuți. Ştiau că 
momentele de linişte sînt numărate. Că luptele cu turcii vor 
izbucni mai grele ca niciodată. Încercau să guste zilele de linişte 


clipă cu clipă, conştienţi că nu vor mai apuca multă vreme 
asemenea zile frumoase. Copiii stăteau miraţi ca în fiecare 
primăvară şi urmăreau gizele multe. lar gizele măsurau 
gardurile de la un capăt la altul, folosind rare clipe de răgaz. 
Belşugul cărat de peste Dunăre umpluse golurile lăsate de turci 
de-a lungul anilor. Cîmpia Bărăganului îşi recăpătase puzderia 
de vite. Vinătorii prinseseră în Balcani un convoi de peste 
patruzeci de mii de capete mînate de cîteva pilcuri de turci. Încă 
vreo treizeci de mii de capete aduseseră oamenii lui Manta sau 
ai lui Baba Novac. Prin pădurile mari, topoarele lucrau cu spor. 
Se tăiau lemne de lucru pentru case şi acareturi noi. 

Intr-o dimineaţă, puţin după răsăritul soarelui, ieşiră prin 
poarta de sud a Bucureştilor patru călăreţi îmbrăcaţi ca de drum 
lung. Cam la un sfert de ceas mai ieşi un călăreț, cu o figură 
cam şuie, care căuta să nu-i scape din ochi pe cei patru. Grupul 
din faţă înainta în trapul cailor, avîndu-l în frunte pe Cae Indru, 
iar ceva mai în spate pe vechile cunoştinţe Tufănel, Toroipan şi 
Găluşcă. Dacă tînărul vinător se cufundase în gîndurile lui şi 
acestea nu erau tocmai puţine, cei trei tovarăşi de drum se 
şuşoteau între ei, cătind mereu în spate, către călăreţul 
singuratic al cărui scop destul de vizibil era să le ţină urma. La 
puţină vreme de la plecarea din Bucureşti, în spatele 
urmăritorului se încinse la drum un călăreț înalt şi slăbănog, cu 
faţa şireată ca de vulpe. Omul era Sile Adormitu. Atent la 
mişcările celui din faţa sa, Adormitu începu să-şi facă tot felul de 
idei. Să fi fost o simplă întîmplare sau cel din faţa lui era vreo 
iscoadă a turcilor? Doar turcii aveau interes la asemenea vreme 
să pîndească mişcările vînătorilor. Sile împinse calul la galop şi 
nu trecu mult pînă ajunse lîngă acel călăreț singuratic. 

- Incotro, prietene? întrebă Adormitu mieros. 

- Către Dunăre, grăi cu sfiiciune străinul. 

Sile păru cam dezamăgit. Omul purta un cuţit la brîu, iar la 
şaua calului un ciomag asemănător cu cele ale lui Tufănel, 
Toroipan şi Găluşcă. 

- Cam în ce loc la Dunăre? 

- Unde s-o nimeri, zise străinul senin. 

- Poate că te plimbi niţel, insinuă Adormitu, iar în vocea lui 
se simţi o uşoară undă amenințătoare. 

- S-ar putea şi asta. 


Omul nu era cine ştie ce voinic. Pe faţa lui ascuţită se 
vedeau limpede cîteva urme vechi de vărsat. Ochii îi umblau 
neastîimpăraţi ca la viezure. Straiele bunicele arătau de la o 
poştă că sînt de împrumut sau stăpiînul lor le îmbrăcase pentru 
prima oară, după felul în care îl stînjeneau. Calul înalt, cu 
picioarele lungi, nervoase ar fi dat poate acelui străin o ţinută 
mai aleasă dacă nu l-ar fi trădat palmele omului. Nişte palme 
mari cu pielea crăpată cu bătături vechi şi groase. Un om cu 
asemenea palme nu se putea trage din rîndul boierilor. 

- Auzi, prietene? reîncepu Sile. Prin pădurile astea umblă 
lotrii ziua-n amiaza mare ca la ei acasă. Un om cu starea 
domniei-tale ar fi trebuit să plece la drum însoţit de ceva 
slujitori. Mă mir că nu ţi-e teamă de o asemenea primejdie. 

- Păi văd că nici domniei-tale nu ţi-e teamă. 

Sile îşi muşcă buzele de necaz, dar cînd vorbi din nou, 
vocea lui fu la fel de mieroasă. 

- Tocmai d-aia mă gindeam să ne însoţim la drum. Care e 
numele domniei-tale? 

- Ciripoi-fiul, domnule. 

- Ciripoi? se miră Sile. Nu cumva eşti prieten cu Tufan? 

- Chiar aşa, domnule! Am fost vecini. 

- Şi încotro, tinere Ciripoi? 

- Mă ţin după nişte prieteni, domnule Sile. 

- Mă cunoşti? 

- Sigur. 

- De ce nu mi-ai spus de la început? 

- Dacă nu m-ai întrebat! 

- Dar te-am întrebat unde mergi. 

- Crezi că eu ştiu? Tufănel mi-a zis să mă ţin după ei, pînă 
cînd o avea destul curaj să mă prezinte domnului 

Cae Indru. 

- Măi, să fie! Deci asta era. Dă pinteni calului, prietene! 

După vreun ceas, cei şase călăreţi se abătură de la drumul 
Giurgiului, călărind în josul Dunării spre locul numit pe atunci 
Cîrna Mică. Îi aştepta acolo o plută. Locurile erau pustii de lume. 
Patru plutaşi ieşiră din culcuşurile lor. Caii şi călăreţii se 
înghesuiră pe plută. Dunărea picotea domoală. Doar mai pe firul 
ei încercă oarecare stavilă, căznindu-se a-i trage la vale. Malul 
celălalt era la fel de pustiu. Oamenii şi animalele coboriră pe 
uscat. Cae Indru dărui fiecărui plutaş cîte zece galbeni. 


- Ştiţi ce aveţi de făcut? întrebă el. 

- Da, domnule, răspunse unul mai vîrstnic. Vom sta de 
veghe zi şi noapte. Cite unul dintre noi va face pază la mal. Cînd 
va apărea careva din domniile-voastre aici, e destul să ne strige 
numele pe rînd. Atunci, vom scoate pluta ascunsă pe sub sălcii 
şi vom zori încoace. Dar legătura noastră de căpetenie va 
rămîne cu domnul Găluşcă. l-am potrivit o colibă printre 
stufărişul de aici. Chiar şi pentru dumnealui am tocmit un 
acoperiş cu frunze de sălcii, la cazuri de ploaie. Nimeni nu poate 
bănui că se poate afla asemenea ascunzătoare prin locurile 
astea. Din trei în trei zile, o să ducem la vreme de noapte 
merinde pentru domnul Găluşcă. 

Porniră cu toţii să recunoască ascunzătoarea, afundîndu-se 
adînc printre ochiurile de apă şi smircuri, printre sălcii şi păpuriş. 
Cu greu l-ar fi putut dibui cineva pe Găluşcă în asemenea 
labirint natural. 

Plutaşii trecură curînd pe malul românesc. Cei cinci călăreţi 
se despărţiră de Găluşcă, strunindu-şi caii spre sud. După vreo 
patru ceasuri, zăboviră într-o pădure întinsă, cu copacii bătrîni. 
Porniră la deal pe malul unui pîrîu mărginit de tufe dese de alun. 
Ajunseră la nişte rîpe dominate de copaci înalţi. Intre rîpele 
acelea se afla o locuinţă omenească despre care s-ar fi putut 
spune cu oarecare bunăvoință că e o casă de gospodari. După 
cum arătau împrejurimile era greu de presupus că stăpînul sau 
stăpiînii casei ar fi găsit acolo nişte mijloace de trai ceva mai 
acătării. Din casă ieşi un bărbat mărunt, îmbrăcat într-o haină 
de oaie cu blana întoarsă înăuntru. Purta pe cap un fes înalt cu 
ciucuri, iar picioarele îi erau apărate de nişte cizme scurte, 
lucrate destul de grosolan. Nasul mare şi roşu părea să fie 
singurul semn de voinicie al acestui om. Cît despre vîrstă, putea 
să aibă patruzeci de ani sau tot atît de bine şaizeci de ani. Barba 
mare, învolburată, ascundea pe trei sferturi o faţă negricioasă, 
luminată doar de sclipirea vioaie a ochilor. După mersul tîrşiit 
arăta mai degrabă cea de-a doua virstă. Se opri în faţa lui Indru 
niţel speriat, încercînd să-i cîştige bunăvoința cu plecăciuni 
adinci. Tînărul vînător scoase din buzunar un inel de argint, pe 
care un meşter 

priceput gravase cu mare artă o frunză de stejar. La 
vederea inelului, bătrînul deveni dintr-o dată mai ager, apropi 

indu-se de prima vîrstă. Ochii lui străluciră veseli. 


- Descălecaţi, domnilor! îşi pofti oaspeţii într-o românească 
la fel de bună ca a oricărui bucureştean. Începusem să mor de 
urit în pustietatea asta. Zău, să stai ziulica toată şi să nu ai altă 
treabă decit să bei o poşircă de afine care-ţi întoarce sufletul pe 
dos, cred că nu se află mai mare osîndă. 

Intrară în casă. Gazda le arătă laviţele din lungul pereţilor. 
În mijlocul uneia dintre cele două încăperi se afla o masă cam 
şchioapă, care semăna foarte bine cu laviţele. Alt mobilier nu se 
afla în acea locuinţă singuratică. Nişte cojoace atirnate pe 
pereţi, o vatră pentru foc şi un culcuş mare de frunze părea să 
fie întreaga agoniseală a omului. Vasele de lut aşezate lîngă 
vatră arătau goale, prevestind neajunsuri pentru nişte călători 
flămînzi. Gazda observă privirile triste ale celor cinci şi începu să 
ridă: 

- Pentru asemenea oaspeţi de seamă se va găsi pînă la 
urmă ceva de-ale gurii. Ce-aţi zice de nişte afumătură de porc? 
Dar să nu ne răcim gura de pomană. 

Începu să umble iute ca o sfirlează. Puse peste cărbunii din 
vatră ceva scoarță uscată de copac. Focul se învioră. Adăugă 
buturugi. Şi pe cît se înveseli focul, pe atît fumul începu să ia 
ochii musafirilor. leşiră cu toţii din casă. 

- Aşa e la început, se scuză gazda. Se împrăştie olecuţă de 
fum. Pe urmă deschid uşa, iese fumul afară şi iese şi căldura. 
Dar nu mă opreşte nimeni să înteţesc focul de la început. 

Între timp, caii se traseră spre o căpiţă cu fîn. Musafirii mai 
zăboviră prin curte, dar nu multă vreme. Veneau din casă nişte 
mirosuri care nu mai lăsau nici o îndoială asupra calităţii 
bucatelor. Vînătorii înnoptară acolo. Cînd se lumină bine de ziuă, 
porniră mai departe, spre sud, patru dintre ei. Toroipan rămase 
să-i ţină de urit gazdei. După patru ceasuri de mers aspru, 
vînătorii zăboviră din nou într-o zonă destul de sălbatică a 
Munţilor Balcani. Noua gazdă îi primi la fel de bine ca şi prima, 
iar legătura dintre călători şi gazdă o făcu vechiul inel de argint. 
Acolo rămase Tufănel. 

A doua zi către prînz, Cae Indru şi Ciripoi se despărţiră de 
Sile Adormitu, lăsîndu-l pe miini bune, la gazdă sigură. 

Către sfîrşitul lui aprilie, căldura se aşezase de-a binelea şi 
la Constantinopol, dar străzile capitalei nu mai arătau vesele şi 
gălăgioase ca în alţi ani. Prăvăliile multe şi bazarurile se goliseră 
de mărfuri, iar altele proaspete întirziau să se arate în rafturi. 


Marele-vizir Ferhat-paşa se pregătea să părăsească oraşul în 
fruntea a paisprezece mii de ieniceri, treizeci şi şapte de mii 
călărime străină cu plată şi încă vreo cincisprezece mii de 
spahii. La 26 aprilie, Ferhat ieşi din Constantinopol cu oştile, 
făcînd primul popas la castelele din Daud. Zece corăbii mari 
încărcară şaizeci şi două de tunuri, multă muniţie şi ceva 
harnaşamente, dimpreună cu corturile armatei. Corăbiile fură 
îndreptate spre Varna. Drumul lor se continua de acolo, pe o 
rută lungă şi sigură, spre Chilia, apoi pe Dunăre în sus pînă la 
Rusciuc, unde urma să-şi descarce preţioasa încărcătură. Ferhat 
se dovedi bun organizator al uriaşei expediţii împotriva Ţării 
Româneşti. El folosi calea apelor pentru bagajul greoi. 
Încredinţase transportul unor armatori greci, mari specialişti în 
astfel de afaceri. 

De îndată ce corăbiile dispărură în zare, de pe chei se 
desprinseră din mulţimea de curioşi doi bărbaţi în caftane 
bogate, cu inele multe pe degete. Caii arătoşi, împodobiţi cu 
scule de mare preţ, porniră în trap uşor. Oamenii de rînd se 
traseră îndărăt din faţa acelor distinşi călători, lăsîndu-le pirtie 
mare de trecere. Abia cînd se văzură departe de gloată, cei doi 
distinşi boieri turci începură să discute între ei într-o limbă care 
i-ar fi surprins pe mulţi dintre fiii lui Alah. 

- Dragul meu Ciripoi, zise cel mai înalt, presimt că măcar 
una dintre aceste falnice corăbii nu va mai ajunge în portul de la 
Chilia. 

- Sînteţi un om cucernic, domnule Indru. Numai oamenii cu 
frica lui Dumnezeu au asemenea presimţiri. Eu sînt un păcătos 
şi mă aflu lipsit de acele haruri. Dacă aş căpăta ceva lămuriri, ar 
fi numai spre binele meu. 

- Toate la timpul potrivit, prietene, zimbi Cae privind 
admirativ unul dintre inelele multe care-i împodobeau degetele. 

În seara de 29 aprilie, căpitanii celor zece corăbii se 
socotiră cu adevărat mulţumiţi. Încheiaseră ultimele încărcături. 
Vreo două sute de butoiaşe cu pulbere care-i aşteptaseră pe 
cheiul Varnei, din porunca lui Ferhat-paşa. Înainte de amurg, 
butoiaşele, stivuite frumos şi ferite unul de altul prin şomoioage 
mari de paie, se odihneau în pîntecele acelor corăbii. Pe puntea 
Penelopei, kir lani Xifandos, căpitanul corăbiei-comandant, îşi 
făcea siesta aruncînd rotocoale de fum din pipa lui uriaşă. 
Echipajul căpătase o învoire de cîteva ceasuri şi se răspîndise 


prin ulițele vechiului port. Încă nu înnoptase. Din bucătăria 
corăbiei ieşeau mirosuri ademenitoare. Kir lani urmărea în minte 
unele socoteli băneşti. Părea să aibă cel mult cincizeci de ani. 
Fără acele socoteli s-ar fi plictisit straşnic. Îi plăcea să 
pălăvrăgească, să înjure şi să bea. Cui voia să-l asculte îi 
povestea cu plăcere peripeţiile lui prin Marea Mediterană, ale 
cărei colţişoare le cunoştea cum îşi cunoaşte buzunarele. Privi 
cheiul aproape pustiu cu o oarecare scîrbă. Pe uscat devenea un 
simplu kir lani. Dar sus, pe puntea corăbiei, se simţea tot atît de 
puternic pe cît se arăta a fi sultanul turcilor. Îşi curmă gîndurile 
brusc. Lîngă babalele din apropiere se opriseră doi bărbaţi, mult 
prea distinşi pentru a trece neobservaţi de el. Cel mai înalt veni 
chiar pînă la puntea de legătură cu uscatul. Avea o faţă 
zimbitoare, plină de bunăvoință. Kir lani uită să mai tragă din 
faimoasa lui lulea. 

- Mă aflu oare în faţa acelui vestit căpitan kir lani Xifandos? 
întrebă turcul într-o turcească destul de îndoielnică. 

„Te o fi vrînd de la mine pezevenghiul ăsta de turc de mă ia 
asa subţire?” se întrebă lani. 

- Oare să fii domnia-ta acel neînfricat căpitan al Penelopei, 
care cunoaşte toate apele Pămîntului? Nu speram nici în vis că 
voi ajunge să cunosc un asemenea erou. 

„Mamă, ţe panglicar! Asta ori vrea să mă roage ţeva, ori îmi 
propune o afaţere strasnică. Cu rugăminţile şi cu lingusirile o 
încurcă. Dacă e pornit pe afaţeri, e omul meu.” 

- Cu plecăţiune, efendi! spuse cu voce mieroasă. Poftiţi mai 
aproape! De multă vreme nu am mai stat la taclale cu oameni 
de vază ca domnia-ta. 

Cae Indru păşi pe puntea Penelopei urmat de Ciripoi. 
Căpitanul le făcu semn să şadă, preţuindu-le din priviri inelele 
multe. 

- De unde mă cunoaşte luminăţia-ta? întrebă prevăzător 
grecul. 

- Puţini oameni sînt aceia care să nu fi auzit despre kir lani 
Xifandos, i-o întoarse tînărul. Numele meu e Khidr. 

- Rudă cu paşa de Timişoara? 

- Frate. 

Grecul cătă la Indru cu mult respect, apoi întrebă umil: 

- Dar măritul domn care vă însoţeste? 


- O, zise Indru zimbitor, întrebaţi de vărul nostru? E surd, 
sărmanul. E surd şi mut. A rămas aşa dintr-o luptă. 

Kir lani simulă oarecare mîhnire, dar trecu repede peste ea 
şi porni la atac. 

- Cu ţe putem fi de folos luminăţiei-voastre? 

- Nu e mare lucru, spuse Indru. Vărul nostru vrea să ajungă 
la Chilia, dar nu singur. E mare iubitor de femei. Il vor însoţi 
unsprezece tinere fete. 

„Aha! gîndi lani. Păcătosul acesta le-a vîndut cuiva de acolo 
şi nu-mi spune adevărul de teamă să nu-i cer parale multe.” 

- N-am loc, mărite Khidr se văită el. Penelopa e încărcată 
cu tunuri, cu muniţie şi cu altele. Echipajul numără douăzeci de 
marinari, iar pe deasupra mai găzduim patru ofiţeri trimişi de 
preastrălucitul nostru mare-vizir. 

- Păcat! se încruntă Cae. Aş fi plătit cîte douăzeci de ţechini 
pentru fiecare. 

Grecul ciuli urechile. Cite douăzeci de ţechini pentru un 
drum aşa de scurt? Dar asta era o mică avere. 

- N-am loc, se tîngui de-a binelea lani. 

- Atunci, o să găsesc altă corabie. O să dau acolo la nevoie 
cîte treizeci de ţechini. lar pentru vărul nostru, mă gîndisem să 
ofer o sută de ţechini. 

- N-am loc, biigui mai mult de formă kir lani. 

- Ei, să nu mai vorbim despre asta! O să mă descurc eu. 
Păcat! Mă cam grăbeam. lar domnia-ta mi-ai plăcut mult. D-aia 
mă gîndisem să-ţi ofer cîte cincizeci de ţechini pentru fiecare 
dintre femei şi încă două sute pentru vărul nostru. 

„Pentru atîta bănet, gîndi lani cam ametit, aş putea să 
omor jumătate din echipaj, iar eu să dorm spiînzurat de catargul 
cel mare. Pezevenghiul ăsta cîştigă multe grămezi de aur cu 
femeile. Altfel, nu mi-ar fi oferit atita bănet. Adică şapte sute 
cincizeci de ţechini pentru treizeci şi ceva de ceasuri de drum.” 

Cae ghici gîndurile căpitanului şi se ridică, gata de plecare. 
Dar grecul se aruncă dinaintea lui, făcînd temenele adinci, şi 
strigă: 

- O mie de ţechini, strălucitorule! Şi aşa o să am necazuri 
cu ofiţerii lui Ferhat. Va trebui să le dau şi lor ceva. 

- S-a făcut! hotărî Cae fără să clipească. 

„Dobitoc ţe sînt! îşi zise grecul. Eu sînt cel mai de seamă 
nătărău din cîţi a numărat familia Xifandos. l-am cerut puţin. 


Ăsta ar fi fost în stare să mai adauge la această sumă uriaşă. 
Dacă nu mai iau ceva de la el pot să mă fac mahomedan, că în 
Greţia nu mai am căutare.” 

- Ar mai fi mîncarea. 

- Bine! Încă o sută de ţechini. 

- Şi apa. 

- ţi mai dau zece ţechini. 

- Dar e apă proaspătă, înţeleptule! strigă lani. 

- Nu mai dau nimic. 

- Nici dormitul? ilustru coboritor din Alah. 

- Nici. 

- Nici mirodeniile? viitorul mare-vizir. 

- Nici. 

- Măcar un bacşiş, viitorule sultan. 

- Fie! Incă o sută de ţechini. lată două sute de ţechini 
arvună. 

- Sînt al tău, nepreţuitule! se înclină lani. 

- Aş vrea să văd cămara pe care o vei pregăti pentru vărul 
nostru, porunci vînătorul. 

- Îndată, biruitorule! Va dormi în cabina noastră. lar 
doamnele să nu aibă grijă, luminăţia-ta! Pehlivanii mei vor putea 
dormi la fel de bine pe puntea Penelopei. 

- Foarte bine, dar unde îţi sînt oamenii? se interesă aspru 
vînătorul. Nu cumva aştepţi să capeţi un echipaj? În cazul 
acesta, va dura mult. O să-mi iau arvuna îndărăt. 

Auzind asemenea vorbe, kir lani sări ca muşcat de şarpe. 

- Nu, făcătorule de minuni! Echipajul e învoit. Am rămas 
numai eu şi bucătarul. Mie nu-mi place uscatul. 

Cae îi făcu un semn discret lui Ciripoi. Acesta rămase niţel 
mai în urmă şi se trase domol către bucătărie. Kir lani deschise 
uşa cabinei cu un gest larg, mîndru de locuinţa lui, dar în clipa 
aceea simţi o lovitură în ceafă de parcă s-ar fi prăbuşit peste el, 
catargul cel mare al Penelopei. Din bucătărie se auzi o bufnitură 
surdă, urmată de glasul lui Ciripoi: 

- Mamă, grozav cap are ăsta! 

Focul din bucătărie trecu degrabă în pîntecele Penelopei. 
Paiele dintre butoaiele cu pulbere se aprinseră cu flacără mare. 
Afară înnoptase. Doi turci, cărînd cu ei două baloturi grele, 
părăsiră puntea. Mergeau grăbiţi. In urma lor, o flacără uriaşă 
lumina marea şi uscatul pînă departe. Cei doi lăsară poverile vii 


şi se mistuiră în întuneric. Penelopa coborise în adîncuri, ducînd 
cu ea opt tunuri şi toată încărcătura de corturi şi harnaşamente. 
Kir lani Xifandos şi bucătarul dormeau fără grijă pe chei, care se 
umbpluse de lume. 

La 30 aprilie, Ferhat-paşa află despre dezastrul Penelopei. 
Mînia lui fu cumplită. Şi cu cît judeca mai bine, cu atit se 
convingea că adevăratul autor al acelei isprăvi era Sinan-paşa, 
duşmanul lui de moarte. Nenorocirile lui se ţinură lanţ de atunci 
încolo şi cu fiecare nenorocire îl blestema tot mai aprig pe fostul 
mare-vizir. lar sultanul se convingea greu, dar sigur că Ferhat nu 
e în stare să conducă o expediţie atît de mare. În aceeaşi zi, 
Ferhat porni cu trupele spre Ciurli, apropiindu-se tot mai mult de 
ţinta călătoriei. 

La 30 aprilie plecă spre Ţara Românească prima scrisoare a 
lui Cae Indru. Nicicînd nu zburase prin Balcani un mesaj cu 
asemenea viteză. Seara tirziu, Mihai-vodă, dimpreună cu ceilalţi 
vînători, citi rîndurile lui Cae. 

„Măria-ta, poate că niciodată Ţara Românească nu a fost 
atit de ameninţată ca acum. Ferhat-paşa se dovedeşte a fi un 
mare conducător de oşti. A plecat la 26 aprilie din 
Constantinopol, în fruntea a şaizeci şi cinci de mii de oşteni 
numai oaste aleasă. La Daud a făcut un popas destul de scurt, 
dar a mai adunat încă vreo douăzeci de mii de oşteni. La 30 
aprilie s-a pornit la drum către Ciurli. Armata lui se mişcă încet 
şi organizat, apropiindu-se tot mai mult de Dunăre. Nu se mută 
pripit dintr-un loc în altul. El ştie că mergind încet, îşi asigură şi 
locurile de popas, şi alimentele multe, pînă la amănunt. L-aş fi 
vrut pe Sinan-paşa. El e năvalnic şi pripit. Şi-ar fi sleit armata pe 
drum. Ferhat nu cară după el bagaje grele. Tunurile, corturile şi 
muniţia au fost încărcate pe zece corăbii, urmînd să intre din 
Marea Neagră pe Dunăre la deal pînă la Rusciuc, unde ar fi locul 
de descărcare. Cu ajutorul noului meu prieten Ciripoi, am 
scufundat în port la Varna una dintre cele zece corăbii. Dacă 
bunii mei prieteni Caravană, Chirilă şi Ducu se află acolo, ar fi 
bine să pîndească drumul celor nouă corăbii. Aceste corăbii nu 
trebuie să ajungă la Rusciuc. Acum sînt în drum spre Chilia. 

La Constantinopol se urzesc unele comploturi împotriva lui 
Ferhat. Aceste comploturi sînt conduse de oamenii lui Sinan. 
Sultanul s-a făcut foc şi pară auzind despre scufundarea corăbiei 
şi tot necazul a căzut asupra marelui-vizir. Nimeni nu bănuieşte 


că ar fi fost acolo mînă românească. Noi vom încerca să-i mai 
facem unele zile fripte vizirului. Dacă se hotărăşte sultanul să-l 
schimbe, m-aş simţi mai uşurat. 

Al vostru supus, Cae Indru.” 


Oştile lui Ferhat zăboviră la Ciurli. O aşezare pito- 

rească, înconjurată de înălţimi împădurite, cu casele 
ascunse printre boschete şi arbori înalți, cu cîteva castele în ale 
căror construcţie se împletea arta bizantină cu noutăţile 
arhitectonice ale noilor stăpînitori. Aşezare cosmopolită, unde fiii 
multor popoare se amestecau într-o populaţie pestriță, de dată 
nu prea veche, păstrînd fiecare ceva din trăsăturile neamului 
său. Turcii se remarcau prin vigoarea unui popor în plină 
ascensiune. Bulgarii se deosebeau prin capacitatea lor de 
muncă. Grecii aduceau inventivitatea cu care se puneau pe 
picioare din nimic. Evreii conduceau cu înţelepciune comerțul şi 
finanţele la concurenţă cu fiii Eladei. Armenii se remarcau prin 
spiritul lor aplecat spre cugetare adîncă. Sirbii aduceau atuurile 
lor de demnitate şi cinste. Italienii purtau cu ei seninul locurilor 
de baştină, cu firea veselă, aplecată spre cîntec şi poezie. 

Din Ciurli, Ferhat îşi hotărî următoarea etapă de popas. Tot 
din Ciurli trimise o solie către hanul Ghirai, prin care îi poruncea 
să intre în Moldova şi în Ţara Românească, la începutul lui iunie. 

Cae Indru veni la Ciurli cu un car plin de mărunţişuri 
trebuincioase oştenilor. Ciripoi şedea pe capră, ţinînd caii la pas 
domol. Vînătorul, îmbrăcat în caftan simplu, potrivit unui astfel 
de negustor, oferea piepteni şi oglinzi, esențe de parfumuri şi 
pomezi, cercînd a-şi face prieteni mai ales printre spahii, 
credincioşii lui Sinan-paşa. Acei faimoşi oşteni îşi arătau pe faţă 
nemulţumirea de a merge la luptă sub comanda lui Ferhat. 
Curînd, casa în care se adăpostea vremelnic tînărul fu vizitată 
de cîţiva ofiţeri dornici să asculte un cîntec frumos despre Sinan, 
interpretat de Ciripoi, care nu ştia o boabă turceşte. Dar nimeni 
nu lua în seamă la vorbele stilcite, legănîndu-se în alintarea 
cîntecului. lar dacă Ciripoi nu stătea prea bine cu limba lui 
Mahomed, în schimb vocea lui suna caldă, plină de dulceaţă. 
Cîntăreţul de ocazie dădea ochii peste cap, se poticnea voit pe 
alocuri, trecea de la şoaptă la răget, de la mimare la gesturi 
aspre şi iuți, astfel că bieţii ascultători, întîlnind pentru întiia 


oară o astfel de interpretare, ascultau cu interes ori chiar cu 
evlavie cîntecul acela atît de cunoscut. 

Cae Indru ajunse curînd să se mişte în zona spahiilor ca la 
nişte prieteni. Gărzile spahiilor îl întîlneau noaptea pe drumuri şi 
rar se întîmpla să nu se afle printre ei un ofiţer cunoscut. 
Mărunţişurile din carul încărcat la început se transformaseră în 
daruri împărţite cu pricepere. Intr-o noapte ceva mai aspră, 
scuturată de un vint scornit din senin, două butoaie cu praf de 
puşcă ajunseră în locuinţa lui Ferhat-paşa. Explozia puternică se 
auzi pînă departe, punînd în alarmă întreaga oştire. Marele-vizir 
scăpă teafăr. Muri, în schimb, unul dintre aghiotanţii lui, despre 
care se ştia că este fiu de emir. Strigătele îndreptate împotriva 
lui Ferhat cuprinseră Constantinopolul ca un cutremur. Sultanul 
tinu sfat de taină, iar oamenii credincioşi lui Sinan arătară că 
Ferhat e greoi. Că abia se mişcă spre Dunăre. Că oştenii fug de 
sub comanda lui. Emirul, rău sfătuit, ceru sultanului să se facă 
dreptate, punînd moartea fiului pe seama marelui-vizir. Era 
începutul căderii lui Ferhat. La cîteva zile, un alt butoiaş cu 
pulbere explodă în casa ocupată de cîţiva ofiţeri de spahii. 
Ofițerii pieriră făcînd vrajbă mare între camarazii lor şi Ferhat. 
Se ştia că marele-vizir nu-i iubeşte pe oamenii lui Sinan. 

La 11 iunie, Ferhat poposi în Rusciuc, ducînd după el o sută 
patruzeci şi cinci de mii de oşteni. O armată uriaşă cum rar se 
întîmpla prin părţile de la Dunăre. Meşteri de seamă porniseră la 
facerea podului de vase peste Dunăre. Marele-vizir fu întîmpinat 
de beilerbeiul Rumeliei, Hasan-paşa, care intră cu mare fală în 
tabără, ducînd cu el cinci sute de robi şi patru mii de creştini 
luaţi în pradă din Ungaria. Satîrgi Mehmet-paşa fu numit 
beiglerbei al Ţării Româneşti. El se înfăţişă curînd, purtînd după 
sine vreo nouă mii de călăreţi. 

Pe malul românesc şedeau la pindă iscoadele lui Mihai- 
vodă, cercetînd cu grijă fiecare mişcare a lui Ferhat. Podul peste 
Dunăre înainta încet, dar sigur. Ordinea din tabăra turcească era 
fără cusur. Aprovizionarea cu merinde mulțumea întreaga 
armată. Se simţea peste tot mîna de fier a vizirului. Nimic nu se 
mişca fără ştirea comandantului suprem. Amenințarea arăta cu 
atit mai cumplită pentru Ţara Românească, cu cît Ferhat se 
dovedea mai stăpîn peste acea imensă armată. 

Cae Indru îşi încheiase misiunea din Balcani. Datorită 
curierilor săi, Mihai-vodă aflase la timp despre solia trimisă de 


Ferhat hanului Ghirai. Cunoscu şi drumul hoardei nogailor. Banul 
Manta şi căpitanul Baba Novac îi aşteptară pe nogai la margini 
de pădure, cam în dreptul Focşanilor. Veniseră mult prea repede 
şi nu apucaseră moldovenii a pregăti ceva rezistenţă. Intr-o 
dimineaţă, tătarii se pomeniră faţă-n faţă cu oştile lui vodă. 
Surpriza fu atît de mare, încît nu mai avură timp nici a da bir cu 
fugiţii, nici a se rîndui de bătaie. După o jumătate de ceas de 
încleştare se rupseră unii de alţii, căutînd scăpare îndărăt. 
Pierdură peste cinci mii de oşteni. 

Vestea înfrîngerii tătarilor îl mîhni grozav pe Ferhat, dar din 
gura lui nu se auziră strigăte de ocară şi nimeni nu-i văzu miînia 
de care era cuprins. 

În vreme ce marele-vizir pregătea metodic călcarea Ţării 
Româneşti, Buzeştii, Cae Indru şi Mihai-vodă şedeau de taină 
printre sălciile de la malul Dunării, chibzuind şi luînd unele 
măsuri care grăbiră sfîrşitul puterii lui Ferhat. 

La 12 iunie, Mihai trecu Dunărea pe vase în dreptul 
Nicopolului, avînd alături de el vreo cinci mii de oşteni din 
vestita armată a Bucegilor. Numai tineri încercaţi şi iuți. 
Sprinteni la arme şi chibzuiţi la lucrările de război. Domnul Ţării 
Româneşti urmărea nu ciîştigarea unei bătălii, ci răsunetul ei la 
Constantinopol. De cum ajunseră la mal, oştenii porniră harţă 
mare cu vreo douăsprezece mii de turci, oaste nu prea de soi, 
adusă de Ferhat pentru paza podului de vase şi pentru unele 
transporturi. Avînd lucrare de arme proastă, turcii se traseră 
îndărăt din tabără lăsînd morţi dintre ei o mie şase sute. Oştirea 
Bucegilor puse degrabă stăpinire pe luntrile turceşti. Să tot fi 
fost ca la vreo mie de bucăţi. Românii încărcară luntrile cu 
bucate şi trecură Dunărea îndărăt, spre marea mirare a lui 
Ferhat, care sosi mai apoi cu ceva oşti alese. Chiar un 
comandant prevăzător ca el nu se gindise la asemenea 
îndrăzneală. 

Atît aşteptase Sinan. Oamenii lui lucrară pe lîngă sultan, 
arătîind că Ferhat purtase lupta folosind întreaga armată de 
peste o sută cincizeci de mii de oameni împotriva a patru pînă la 
cinci mii de români. Că pierduse lupta din nepricepere, iar 
pierderile turceşti treceau cu mult peste douăzeci de mii de 
morţi. Din clipa aceea se hotărî mazilirea lui Ferhat. Oştile Siriei, 
credincioase lui Sinan, ajuns din nou mare-vizir, porniră ca un 
vîrtej să-l prindă pe Ferhat. Marele comandant se întîlni cu ele 


şi-şi lepădă toate bogăţiile în faţa lor. Lacomi de asemenea 
avere uriaşă, pe care fostul comandant o purtase după el, 
ofiţerii tăbăriră pe pradă, uitînd de stăpiîn. Ferhat îi privi de pe 
un deal cum se încăierau pe aurul lui şi se depărtă scîrbit în 
direcţia munţilor. 

Sinan jură în faţa sultanului pe căpăţina lui de vechi general 
că va spulbera armata lui Mihai-vodă. Porni fălos din 
Constantinopol cu mult alai, să ia în primire oştirea uriaşă 
strînsă de Ferhat cu atita trudă. 

In stepa Bărăganului se statornicise o vară călduroasă, cu 
ploi mai puţine ca în alte dăţi. Pămîntul crăpat de secetă respira 
greoi. Vegetaţia tînără se maturizase înainte de vreme, luîndu-şi 
culoarea galbenă, ca de toamnă. 

Pe drumurile de care, urmele roţilor se bătuseră în pămînt 
cu o strălucire aparte, ca arama proaspătă. În răcoarea pădurilor 
se simţea parcă mai multă animaţie. Doar la vremea prînzului, 
cînd cerul se apăsa greu de căldură, pînă şi vieţuitoarele cele 
mai sprintene se aşezau să lenevească în locurile unde umbra 
arăta mai deasă. Numai pe drumul dintre Bucureşti şi Giurgiu 
vietăţile părăsiseră pădurile, trăgîndu-se în lături cuminţi. Lăsînd 
la mijloc o pîrtie lată de o poştă. Poate presimţiseră ceva. Sau le 
speriase mulţimea oamenilor. 

Dinspre Giurgiu se tira către Vadul Călugărenilor o armată 
uriaşă de peste o sută optzeci de mii de oameni. Un monstru 
sau un tăvălug care se rostogolea molcom, fără încetare. 
Capătul oştirii ajunsese la Călugăreni, iar coada ei, formată din 
pedestrime, abia ieşise din Giurgiu. Unele iscoade îl înştiinţară 
pe Sinan că oştile lui Mihai-vodă s-ar afla în strimtoarea de la 
Călugăreni. Marele-vizir nu avea timp de ocol. Acesta era 
drumul cel mai scurt spre cetatea Bucureştilor. De fapt, abia 
aştepta să dea piept cu oştile româneşti. Avînd asemenea 
armată nici nu putea spune că va face război cu Mihai, ci mai 
degrabă că venise să-l spulbere cu totul. Era grăbit, aşa cum îl 
ştia lumea. Drumul spre apus îi şedea în faţă. În fruntea unei 
asemenea armate avea de făcut doar un simplu marş pînă la 
Viena şi chiar mai departe. Supunind acele teritorii la care 
rivnise toată viaţa, putea apoi să se retragă liniştit. 

De partea cealaltă a Vadului Călugărenilor apăru cam pe la 
ceasurile două după prînz călărimea uşoară a lui Sinan. Oştenii 
descălecară în văzul românilor. Caii porniră să pască prin 


împrejurimi. Soldaţi vechi, pricepuţi în războaie, turcii nu 
îndrăzniră a se apropia de podul îngust de peste Neajlov. Cu 
toate că nu văzură nimic din oastea lui Mihai-vodă, acolo s-ar fi 
aflat un loc de capcană cum nu se poate mai bun. Sinan 
ostenise pe un deal din apropiere. Privi gînditor locurile de 
dincolo de smircurile Neajlovului. Aflase că domnul îşi ascunsese 
oştile în pădurea de peste pod. Mihai alesese pesemne poziţia 
de apărare undeva prin apropierea podeţului de lemn. Era cald. 
Ar fi putut încă să facă un ocol. În strimtoarea Călugărenilor nu 
avea loc destul să-şi desfăşoare armata. Abia dacă încăpeau în 
front de luptă zece-douăsprezece mii de oameni. Căldura îl 
moleşise. Căscă şi se trase, dimpreună cu suita numeroasă, 
către locul de popas. 

Noaptea se lăsa încet. Turcii ocupaseră pe lumină de zi un 
deal împădurit. Ceva pedestrime se aşezase în strimtoare, 
făcînd unele pregătiri pentru atacul din ziua următoare. 
Şaisprezece tunuri mari fură cărate pe o înălţime prielnică. De 
acolo puteau să lovească dincolo de pod. Prin cîteva încercări de 
harţă, Sinan se convinse definitiv că domnul român va face 
apărare în preajma podului. 

Cînd se statornici de-a binelea întunericul, unsprezece 
oameni ieşiră din tabăra lui vodă. Făcură ocol mare, purtînd cu 
ei unele poveri. Erau vînătorii. Ajunseră curînd între sălciile din 
marginea Neajlovului. Trecuseră pînă acolo prin bălți şi smircuri 
cercetate de ei la vreme de zi. Se lăsară domol prin păpuriş, 
afundîndu-se uneori în apa nămoloasă pînă aproape de umeri. 
Costache Caravană călca în urma lui Cae înfricoşat de moarte. 
„Pe Zambilica mea, gîndi el, dacă nu umblă lipitorile pe mine ca 
furnicile! În bălțile astea necălcate, lipitorile pot ajunge mari de- 
un cot. O asemenea lipitoare se apropie scurt de om şi-i suge o 
căciulă de sînge cit ai clipi. Au ele un fel al lor de a se apropia că 
nici nu le simţi. Te pomeneşti dintr-o dată că nu mai ai sînge.” 
Rămase o clipă locului, înspăimîntat. Chirilă, care venea în urma 
lui, se împiedică de el. 

- Ce s-a întîmplat? îl întrebă în şoaptă vînătorul. 

- E de rău! Auzi, Chirilă, lipitorile văd noaptea? 

- De unde dracu' să ştiu eu? Hai, dă-i drumul înainte! 

- Nu mai pot merge. Am rămas fără sînge. 

- Atunci, întoarce-te! 


- Ai căpiat, săracu' de tine! Cum o să mă întorc singur- 
singurel cu o baltă de lipitori pe mine? 

Puțin după miezul nopţii, ajunseră pe malul dinspre turci. 
Se mişcau domol printre tufele mari, către înălţimea pe care se 
aflau rîinduite frumos cele şaisprezece tunuri. Două străji şedeau 
de vorbă pe o buturugă, la cîţiva paşi departe de tunuri. Dincolo 
de tunuri dormeau vreo treizeci de oşteni. Cae şi Chirilă se 
ridicară pe buza înălţimii şi priviră o vreme nehotăriţi. 
Intunericul scăzuse mult. Noaptea era deosebit de limpede. Cele 
două străji stăteau cu faţa spre ei. Dacă ar fi încercat să 
înainteze, străjile i-ar fi văzut cu siguranţă. Cuţitele lor puteau 
nimeri bine pînă acolo, dar un țipăt de moarte ar fi ridicat în 
picioare o mulţime de turci. Făcură amîndoi un ocol mare 
tirindu-se pe buza ridicăturii. Ajunseră curînd la oştenii care 
dormeau. Dincolo de ei, doar la cincizeci de paşi, se vedea 
limpede o mulţime de corturi. Trecură tîrîş printre cei care 
dormeau. Se temură amindoi doar de un singur lucru: să nu se 
afle printre cei care dormeau pe înălţime oşteni care intrau în 
luptă pentru prima oară. Asemenea oameni nu pot închide ochii 
toată noaptea. În schimb, veteranii dorm în noaptea 
premergătoare atacului ca nişte prunci. Străjile se mutaseră 
între timp de pe buturugă, rezemîndu-se cu spatele de ţeava 
unui tun. Costache scoase fruntea peste buza ridicăturii şi-şi 
căută prietenii. In spatele străjilor se ridicară două umbre. 
Cuţitele  fulgerară scurt. Străjile făcură unele gesturi 
dezordonate, dar mîinile vînătorilor lucraseră iute, prinzîndu-i 
strîns. 

Trecu un sfert de ceas. De sub tunuri scăpărară nişte 
amnare. Noaptea era calmă. Parcă tristă şi apăsătoare, cu toată 
lumina ei. De pe mica înălţime izbucni pe neaşteptate o flacără 
uriaşă, urmată de unele explozii, care se auziră pînă departe. 
Cele şaisprezece tunuri mari nu mai erau bune de nimic. 

Se apropiau zorile. În cortul lui Sinan intrară pe rînd, cu 
temenele adinci, marii comandanţi Satîrgi-Mehmet-paşa, Hasan- 
paşa, Segban-başi, Caraiman-paşa, Heider-paşa, beiul de Sivas - 
care conducea oştile Siriei -, şi Husein, beiul Nicopolului. Marele- 
vizir îi privi încruntat. Era miînios cum nu-l mai văzuseră de mult. 
lar cînd îl zări pe Segban-başi - comandantul artileriei -, Sinan îl 
ocări cumplit: 


- Pentru cele şaisprezece tunuri pierdute am să pun să te 
gituie de îndată ce vom sfîrşi lupta, fiu de căţea! 

- Mai am încă nouă turnuri la fel de bune, pe care le voi 
urca acolo, îndrăzni Segban. 

- Pe celelalte de ce nu le-ai păzit? 

- Le-am păzit, luminăţia-ta. Am avut acolo de pază treizeci 
din cei mai buni tunari. Aud că Mihai-vodă ar avea nişte slujitori 
care umblă ziua-n amiaza mare fără să fie văzuţi de ochii 
oamenilor. 

Sinan tăcu. Auzise şi el multe lucruri despre vînători. Le 
simţise puterea în iarnă, cînd pierduse din cauza lor peste trei 
mii de oşteni, şi tot vinătorilor avea să le mulţumească pentru 
pierderea viziratului. Numai asemenea oameni ar fi putut intra 
printre tunurile lui Segban. 

- Mihai-vodă va mai fi domn pînă miine dimineaţă. Aud că 
armata lui ar număra cam la treizeci de mii de oşteni. Noi avem 
o sută optzeci de mii. Oamenii lui sînt de adunătură. Ai noştri 
sînt încercaţi în zeci de războaie. Am putea merge spre 
Bucureşti făcînd un ocol ceva mai mare, căutînd vaduri bune de 
trecere peste Neajlov. Ar fi o greşeală de neiertat. Oştile 
valahilor ne-ar sta mereu în spate. Vom termina cu ei aici. Tu, 
Hasane, vei cerca să treci bălțile mai jos de pod. Îți dau 
cincisprezece mii de ieniceri, Caraiman! 

- Ascult, luminăţia-ta. 

- Vei trece apa din sus pe pod. Îţi dau cincisprezece mii de 
spahii. Satirgi! 

- Aici, luminăţia-ta. 

- Tu vei sta lîngă mine! Aşază oamenii pe grupuri de cîte 
douăsprezece mii! Cînd va obosi un grup, îl vom înlocui cu altul, 
din mers. Trebuie să răzbim peste pod. Segban! 

- Aştept, luminăţia-ta. 

- Urci nouă tunuri pe înălţimea aceea! Atenţie să nu loviți 
podul! Avem nevoie de el. Aşezi treizeci de tunuri mici din jos pe 
pod şi alte treizeci mai sus de pod! Cu atitea guri de foc trebuie 
să răzbim degrabă. Acum plecaţi! Se apropie zorile. 

La margine de pădure, Mihai-vodă îşi adună comandanții. 
Zimbea. Zile întregi fusese încruntat. Avea acum puterea să 
zimbească în asemenea clipe. Nimic din vocea lui nu arăta 
îngrijorare. 

- Kirâly! 


- Porunceşte, măria-ta! 

- Avem şaptesprezece tunuri. Sinan va încerca năvală mare 
peste pod. Aşază treisprezece tunuri între copacii din dreapta! 
Atenţie să nu loviți podul! Numai aici ne putem bate cu marele- 
vizir. Sinan e un general mare. Ştie să se bată. Va încerca să ne 
hărţuiască prin bălți. Pune două tunuri mai sus de pod şi două 
mai jos! Cocea! 

- Porunceşte, măria-ta! 

- Avem şaptesprezece mii de oşteni. Turcii au o sută 
optzeci de mii. Va trebui să le facem faţă. lei două mii de oşteni 
şi aperi malul mai jos de pod! Manta! 

- Porunceşte, măria-ta! 

- Ai două mii de oşteni. Apără malul din sus de pod! Preda! 

- Aici sînt, măria-ta! 

- Oştile Bucegilor numără opt mii de oameni. Rămii cu 
patru mii în pădure! Kirâly, ai cinci mii de oameni. Două mii vor 
sta la prima tocmeală de arme cu turcii! Trei mii rămîn cu 
Băicoianu în pădure! Noi i-am mai bătut pe turci. li vom bate şi 
azi! 

Soarele se ridica domol peste bălți. Se lăsase o linişte ca în 
preajma furtunii, cînd întreaga natură parcă îşi ţine respiraţia. 
Pe coaja unui copac răsturnat se tira un melc. In urma lui 
rămiînea o dîră subţire, albicioasă şi strălucitoare. 

Mihai ieşi din pădure. Se opri pe o mică înălţime, înconjurat 
de boieri. Era măreț în lumina dimineţii. Înfipt în şaua calului său 
voinic, părea turnat în bronz. Cămaşa de zale de pe pieptul lui 
larg sclipea în bătaia soarelui. 

Tunurile lui Segban porniră să sloboadă foc. Erau primele 
salve de încercare şi poate chiar semnul lor de atac. Puhoiul 
turcilor se urnea domol către pod. Caii se aliniau în formaţie, 
mergînd la pas. Împrejur se ridica o pulbere deasă. Mai sus şi 
mai jos de pod, turcii ieşiseră din spatele copacilor şi aruncau 
scînduri peste bălți. În faţa podului, Király îşi rîndui cam la două 
mii de oşteni îmbrăcaţi în alămuri multe. În spatele lor, patru mii 
de tineri din armata Bucegilor îşi domoleau caii nervoşi cu vorbe 
drăgăstoase. Tunurile turcilor porniră să bată din toate părţile. O 
sută de transilvăneni începură harta la mijlocul podului. După 
ceva tocmeală uşoară de arme, Satirgi porni năvalnic să forţeze 
trecerea, cu douăsprezece mii de oameni. In faţa puhoiului, 
transilvănenii nici nu se clintiră măcar. Abia după vreun sfert de 


ceas, oamenii lui Király porniră să se retragă pas cu pas, fără să- 
şi strice vreo clipă formaţia. Păreau legaţi unii de alţii. Turcii 
trecură podul şi crezură dintr-o dată că au cîştigat bătălia, mai 
uşor decit se aşteptaseră. Mihai-vodă ridică mîna. Tunurile lui 
Király bătură năprasnic dincolo de pod, rupîndu-i pe cei care 
trecuseră de cei care încercau să se apropie. Atunci intrară în 
luptă cei patru mii de oşteni din armata Bucegilor. Se năpustiră 
atit de vijelioşi peste turci, încît îi rupseră în grupuri mici. Sinan 
văzu pericolul şi-l trimise pe Satirgi cu douăsprezece mii de 
ieniceri să treacă podul cu orice preţ. Prea tirziu: cei din faţa 
oştirii Bucegilor dădură dosul şi se izbiră de oamenii lui Satiîrgi, 
chiar în locul în care împroşcau tunurile româneşti. Căzură mulţi 
dintre oamenii vizirului, dar şi între românii de la pod se făcu o 
spărtură. Tunurile lui Segban aflate pe acea mică înălţime 
loveau numai în plin. Mihai văzu primejdia şi mută oştile ceva 
mai jos de pod. Doar ca la vreo mie de tineri se aviîntară de 
partea turcească. Turcii îi lăsară să treacă podul, fiind convinşi 
că-i vor mătura iute din drumul lor. Două sute dintre români se 
rupseră spre stînga, şi pînă să se dezmeticească Segban-paşa, 
ajunseră pe mica înălţime, unde în jurul celor nouă tunuri nu se 
afla gloată prea mare. Trei dintre tunuri fură aduse în grabă pe 
partea românească. Celelalte şase erau mult prea grele. Tinerii 
atacatori le traseră pînă pe buza înălţimii, iar de acolo le 
năpustiră în balta de la piciorul colinei. Pierderea celor nouă 
tunuri mari şi a celor şaisprezece din noaptea trecută îi 
descumpăni rău pe turci. Fu un moment de răgaz dinaintea 
mîniei lui Sinan. Oştile din pădure se schimbară cu cele de la 
pod. Tunurile lui Kirâly făceau prăpăd mare. Din sus de pod, pe 
partea lui Manta, cîteva mii de turci răzbiră prin bălți. Pericolul 
începu să crească, mai ales că din jos de pod Cocea nu mai 
putea face faţă multă vreme cu cei două mii de oameni pe care- 
i comanda. Sinan simţi că victoria nu mai poate să-i scape şi 
forţă trecerea podului trimiţind în foc val după val, din oştile lui 
cele mai bune. Mihai scoase rezervele din pădure. Lupta ţinu 
schimbătoare încă vreo trei ceasuri. Apoi se mutase pe partea 
românilor. Oştile lui Mihai se rupeau încet de turci şi se trăgeau 
către adăpostul pădurii. Abia în clipa aceea trecu Sinan în 
fruntea ienicerilor, socotind că venise momentul hotăritor. 
Transilvănenii din faţa lui se rupseră în pilcuri mici, 
neputincioase. Citeva mii de ieniceri înconjurară tunurile lui 


Kirâly. Viteazul ungur lăsă tunurile şi porni în fruntea a vreo 
patru sute de oameni către puhoiul care se scurgea de pe pod. 
Ce încerca el era moarte sigură. Mihai-vodă nu se clintise pînă 
atunci. Cuprinse dintr-o rotire a ochilor întreaga zonă de luptă. 
Peste tot se zăreau numai turbane şi fesuri. Trase de la şaua 
calului barda lui mare. În spate se auzi un zăngănit scurt. 
Oamenii lui vodă se aplecară pe cai, cu armele pregătite. Erau 
ultimele rezerve. Cam la vreo cinci sute din cei mai buni oameni 
din armata Bucegilor. De o parte şi de alta a domnului, vinătorii 
îşi mînau caii intrînd pentru prima oară în luptă. Ajunseră la pod 
în aceeaşi vreme cu vitejii lui Kirâly. Cele două grupuri se uniră 
între ele. Înaintau năvalnic în rîndurile turcilor asemenea unui 
burghiu. Pe de lături se făcuse pirtie. Barda lui vodă fulgera 
scurt. Domnului i se zbirlise barba stufoasă, ochii îi erau roşii şi 
răi. Glasul lui întrecea bubuitul tunurilor. Ajunseră să calce pe 
pod. Caraiman-paşa le ieşi în faţă. Ridică iataganul deasupra 
domnului, dar barda se abătu grea peste iatagan. Braţul cu 
iatagan cu tot zbură într-o parte. Din gitul lui negricios ţişni un 
şuvoi de sînge. Sinan se afla cam la jumătatea podului. Săltă 
amiîndouă pistoalele spre vodă. Cuţitul lui Cae îi nimeri calul 
între ochi. Animalul se ridică în două picioare, orbit de durere, şi 
se prăbuşi în mlaştină, dimpreună cu stăpînul. In rîndurile 
turcilor se auzi un strigăt de groază. Hasan-paşa, care tocmai se 
pregătea să intre în luptă, dădu dosul, înspăimiîntat. Se iscă 
învălmăşeală dincolo de pod. Izbiţi din coastă şi din spate, 
ienicerii şi spahii urmară pilda deliilor, prăvălindu-se îndărăt. 
Călcîndu-se unii pe alţii. Vodă ajunse pe neaşteptate între 
corturile turcilor. Steagul cel verde al sultanului căzu în miinile 
lui Ducu. Văzînd asemenea prăpăd, Satirgi-paşa se năpusti, în 
fruntea a două pînă la trei mii de ieniceri, să apere steagul. 
Lupta se înteţi din nou, chiar printre corturi. Mihai-vodă se 
pomeni răzleţit de ai lui. Un pedestraş rătăcit în locul acela îl 
împunse pe vodă cu sulița între coaste. Mihai lăsă barda şi 
apucă sulița cu amîndouă mîinile. Cae se afla departe, la mai 
bine de treizeci de paşi. Cuţitul lui zbură prin aer şi se înfipse 
adînc în spinarea pedestraşului. Vînt Sălbatic îl purtă ca o nălucă 
spre domn. De două ori lovise Husein-paşa cu iataganul spre 
gitul domnului. De două ori vodă, lipsit de arme, se aplecă, 
scăpînd ca prin minune. A treia oară, Husein rămase cu braţul 
ridicat la mijlocul drumului. Cuţitul lui Chirilă i se înfipsese în git, 


pînă la plăsele. Vodă se prăvăli de pe cal în aceeaşi vreme cu 
Husein. Abia atinse pămîntul, şi se ridică, învingîndu-şi 
slăbiciunea. Cae sări din şa, cu gîndul să-l sprijine. În clipa 
aceea, un turc înalt şi slăbănog, despre care se află mai tîrziu că 
era comandantul trupelor siriene, ridică pistolul spre domn. Cae 
Indru se aruncă dinaintea lui vodă şi primi focul în piept. Apoi, 
corturile şi malul Neajlovului se răsturnă pe o parte, în rotiri 
scurte. Cerul se lăsă dintr-o dată mai jos, iar pămîntul porni să 
se legene uşor. Pentru ultima oară cuțitul tînărului se avîntă prin 
aer ca o săgeată, iar comandantul oştilor Siriei se prăvăli de pe 
cal. Mihai-vodă îl prinse pe Indru în braţele lui mari tocmai la 
vreme. Cae păru să se dezmeticească o clipă. Încercă să 
zimbească, dar numai ochii îi luciră, ca jăraticul. Îl privi pe domn 
parcă de departe şi reuşi să bolborosească: 

- Unchiule, se pare că am cîştigat bătălia. 

Mihai-vodă tresări puternic. Îl privi lung şi-i mîngiie fruntea. 
Dar tînărul nu mai simţi mîngiierea bunului său unchi. 

Amurgul se lăsa domol. Oştile turceşti se adunau cu acea 
dezordine pe care o aduce înfringerea. În tabăra lui vodă 
începură numărătorile. Domnul Ţării Româneşti se afla întins în 
cortul său. Felcerul îi oblojise rana dintre coaste, arătînd destul 
de îngrijorat. leremia Băicoianu anunţă lui vodă vizita marelui 
cancelar al Transilvaniei. 

- Să intre! se auzi vocea puternică a lui Mihai. 

- Sper că rana măriei-tale nu e prea adîncă, se înclină 
lojica. 

- Nu. Putea să fie mai rău. Dar asta nu mai are importanţă 
pe lingă cele întîmplate azi. 

Cancelarul îi privi cu atenţie faţa crispată de suferinţă. Era 
atita deosebire între omul acesta aspru la vorbă şi cu inima 
caldă, şi Sigismund, de la care te aşteptai în orice clipă la un 
lucru neprevăzut! Nimic din vorbele domnului şi din purtarea lui 
nu arăta că se cîştigase o victorie atit de strălucită împotriva 
turcilor. Era acolo în jurul lui vodă o atmosferă de calm şi linişte 
de parcă tot ce se întîmplase fusese absolut normal şi firesc. 
Sigismund s-ar fi împăunat în fel şi chip cu asemenea victorie. 

- Aud că eşti gata de plecare, domnule cancelar. 

- Cu voia măriei-tale, aşa va fi. Voi povesti principelui toate 
cîte s-au petrecut azi. 


- Nu e destul! rosti domnul învingîndu-şi durerile. Turcii au 
fost bătuţi azi, dar sînt încă puternici. Miine vor încerca din nou 
să treacă Neajlovul. Sinan a pierdut oşteni cit în trei bătălii. E şi 
el rănit. Dar am pierdut şi noi mulţi oameni. Dacă principele s-ar 
afla aici numai cu zece mii de oşteni, în două zile i-am duce pe 
turci din urmă cu băţul de-a lungul Balcanilor. Multe promisiuni 
am primit de la principe, de la împăratul Rudolf şi de la alţii. Dar 
de luptat, am luptat singur. În noaptea asta, în loc să am oşti 
destule şi să gonesc după turcii învinşi, va trebui să încep 
retragerea spre munţi. Cînd s-a mai pomenit, domnule cancelar, 
ca un învingător să fugă din faţa învinsului? Sigismund se ţine 
de petreceri în loc să fie lîngă noi pe cîmpul de luptă. Dacă 
pierdem noi, va pierde şi el. În cîteva săptămîni, turcii vor face 
doar o plimbare prin frumoasele ţinuturi ale Transilvaniei. 
Principele se arată a nu fi omul care i-ar ţine în loc. Vom încerca 
noi să-i batem în munţi. Să-i spuneţi toate astea lui Sigismund. 
Mi-ar fi plăcut să mai rămîneţi cu noi, domnule cancelar. Am fi 
călătorit împreună. 

- İl rog pe măria-ta să mă ierte! Niciodată nu am fost grăbit 
ca acum. Viaţa singurului meu prieten e în mare primejdie. 

- Nu înţeleg. Cine e acel prieten? 

- Domnul Cae Indru, nepotul măriei-tale. 

- Nepotul meu? Glumiţi, domnule cancelar, se încruntă 
vodă. 

- Nu mi-aş îngădui asemenea glume. 

- Am crezut că aiurează cînd a căzut, zise domnul mai mult 
pentru sine. Nu. Nu e cu putinţă. Doar îmi cunosc nepoţii. 

- E fiul fostului domn şi frate al măriei-tale, Petru Cercel. 

Ochii domnului străluciră ciudat. 

- De unde ştii domnia-ta atitea lucruri? 

Cancelarul zimbi aspru. 

- Sînt cancelar, măria-ta. Sînt bogat şi sînt prietenul 
domnului Indru. 

Felcerul îi făcu semn lui lojica să se retragă. Domnul se 
îngălbeni dintr-o dată. Deci, rana lui era mult mai rea decît lăsa 
el să se vadă. 

Inserase. Prin cîmpia Bărăganului se mişca iute o trăsură 
purtată de şase cai de rasă. Pe o targă bine înţepenită de pereţii 
laterali ai trăsurii se legăna domol Cae Indru. Cancelarul lojica 
veghea lîngă el, dus pe gînduri. Uneori, tresărea. | se părea că 


respiraţia uşoară a omului de pe targă se oprise. În faţa trăsurii 
călăreau Costache Caravană, Chirilă Zece Cuţite, Ducu cel lute, 
părintele Grasa, Tufănel, Toroipan, Găluşcă şi Ciripoi. În spatele 
trăsurii îşi mînau caii douăzeci de oşteni de-ai principelui. Vînt 
Sălbatic, acel minunat armăsar al lui Cae, se ţinea slobod după 
caii celor din faţă, cătînd din vreme-n vreme în dreapta şi-n 
stînga, parcă mirat. Uneori, se repezea printre caii vînătorilor, 
adulmecînd. Apoi se domolea şi se tîra încet mai departe. 

Convoiul făcea popasuri scurte. Felcerul lui lojica observa 
feşile rănitului şi clătina din cap a neputinţă. Făcură ocol mare. 
Cetatea Bucureştilor rămase undeva departe în stînga. Ar fi fost 
mai nimerit să oprească, dar nu era chip. Doar doi oameni erau 
în stare să facă o minune cu rănitul. Zimermann, felcerul 
principelui, şi Stela Cristu. Sile Adormitu plecase ca un virtej să-i 
înştiinţeze. Dar drumul era lung. Numai mergiînd în întîmpinarea 
lor s-ar fi putut scurta acel timp atît de preţios. Oare va rezista 
Cae Indru pînă atunci? 

Se lumina de ziuă. Convoiul trecuse de Ploieşti şi se apropia 
de munţi. Drumul devenise mai aspru. Hurducăturile se arătau 
înspăimîntător de mari. Cancelarul aţipise. Pe faţa lui Cae 
stăruia aceeaşi paloare, care-i îngrijora pe toţi. Vinătorii se 
rupeau pe rînd din faţa convoiului şi se apropiau de trăsură. 
Apoi se întorceau fără să scoată o vorbă. Căldura moleşitoare se 
mai domolise. Aerul devenise mai aspru, purtînd în el acea 
mirosnă dulce de brad. 


Cînd deschise ochii Cae Indru, era într-o dimineaţă. Prin 
perdelele odăii, trase la o parte, năvălea soarele. Lumina zilei îi 
lovi ochii ca două pumnale ascuţite. Îi închise cu greutate. 
Simţea o durere violentă în pleoape. O mînă delicată, parcă mai 
mult o părere, îi miîngiia fruntea. Deschise ochii din nou. 
Deasupra lui şedea aplecat un bărbat slăbănog, cu nasul ascuţit 
ca un plisc de uliu. Ceva mai încolo, Ştefan lojica, arăta ca un 
tablou depărtat. Nasul ascuţit dispăru de lîngă faţa tînărului. 
Cae simţi din nou pe frunte miîngiierea aceea uşoară. Urmări 
mîna fără grabă, mutîndu-şi privirea încet. Fu prima lui tresărire. 
Faţa Stelei Cristu îi apăru la început neclară. Apoi, privirile lui se 


limpeziră atit de bine, încît putu descoperi pînă şi lacrimile care 
erau gata să coboare pe faţa palidă a fetei. 

- Asta bun! Foarte bun! rosti omul cu plisc de uliu. 

De sub fereastra casei se auzi vocea lui Ciripoi: 

- O facem lată! Să mor dacă n-o facem lată! 

- Hei, Ciripoi, învaţă să vorbeşti, nătărăule! strigă Tufănel. 

Glasurile vesele se curmară brusc. Cineva închise fereastra. 

Pe o bancă aşezată printre boschetele multe, baroana 
Maria-Florenţa de Szentivâni discuta în gura mare cu Costache 
Caravană. Cele o sută douăzeci de ocale ale simpaticei doamne 
luau parte la discuţie scuturindu-se în fel şi chip. Viteazul 
Costache Caravană - omul care dăduse piept la viaţa lui cu 
sumedenie de duşmani, cu lipitorile din bălțile Călugărenilor şi 
cu sluţenia Zambilicăi -, se trăgea îndărăt centimetru cu 
centimetru, ca în faţa unei primejdii căreia nu-i putea face faţă. 

- Am alergat încoace într-un suflet, domnule Caravană, se 
auzi glasul aspru al baroanei. Credeam că şi domnia-ta eşti pe 
moarte. Eu nu mă dau în vînt după bărbaţi, chiar dacă sînt 
oameni chipeşi ca domnia-ta. Îmi place, în schimb, vitejia. l-ai 
bătut, domnule, pe turci. Lasă, nu mă întrerupe! Ştiu eu ce 
spun. Eram sigură că nu vor trece peste domnia-ta. Lasă-mă, 
domnule, să te îmbrăţişez cu toată admiraţia noastră! 

Costache nu se temu de admiraţia făţişă a baroanei, ci 
numai de braţele ei, care se destinseră ca două ţevi de tun. 
Incercă o mişcare de retragere strategică. Prea tirziu. Braţele îl 
prinseră ca într-o menghină. Costache se pierdu cu un oftat 
între dantelele doamnei, şi ultimul lui gînd fu îndreptat spre 
Zambilica. Spre acel cal dat naibii, care-l scăpase din atitea 
pericole. Dar Zambilica, aflat la cîţiva paşi, nu consideră că 
stăpînul s-ar găsi în cine ştie ce situaţie grea şi-şi văzu de 
treabă, apucînd cu buzele lui urite o porţie mare de iarbă 
fragedă. 

